Hogan James P.

Operacija „Protėjas” 1

Padėkos

Nuoširdžiai dėkoju už pagalbą ir bendradarbiavimą:

Edvardui Teieriui, Judžinui Vigneriui bei Aizekui Azimovui už tai, kad jie sutiko tapti knygos personažais.

Franklino D. Ruzvelto bibliotekai, Haid Parkas, Niujorkas — už leidimą perspausdinti Einšteino laišką.

Robertui Samueliui iš chemijos fakulteto, Džordžijos technologijos instituto.

Markui Luperiui, Maikui Sklarui ir Bobui Grosmanui iš Prinstono Universiteto.

Brentui Varneriui iš fizikos fakulteto, Ohajo valstybinio Universiteto.

Stivui Feirčaildui iš Mouning Kaverno, Merfis, Kalifornija.

Linksui Krouvui iš Berklio, Kalifornija.

Čarliui, Gariui bei Rikui iš Čarlio knygyno, Sonora, Kalifornija.

Dorotei Elkaer iš Mantekos, Kalifornija.

Dikui Hastingsui ir visiems Tuolumno apygardos bibliotekos darbuotojams, Sonora, Kalifornija.

JAV laivynui. Lobių sala, San Franciskas.

JAV oro pajėgoms, Lenglis AFB, Virdžinija.

Ir, žinoma, Džekei.

Serija „Pasaulinės fantastikos Aukso fondas”, 91 tomas

Serija įkurta 1990 m.

James P. Hogan

OPERATION "PROTHEUS"

New York, Tor books, 1993

ISBN 9986-486-70-X (Pirma knyga)

ISBN 9986-486-71-8 (Dvi knygos)

Copyright © by James P. Hogan, 1985

Vertimas į lietuvių kalbą ©, leidykla „Eridanas”, 1997

PROTĖJAS

Graikų mitologijoje — jūros senis, kuriam nėra paslapčių nei praeityje, nei dabartyje, nei ateityje, kuris tačiau, stengdamasis tai nuslėpti, geba įsikūnyti įvairiausiais pavidalais.

Vis dėlto jis buvo sučiuptas ir įkalintas tikrajame savo pavidale — ir tik tada ateitis galėjo būti konkrečiai apibrėžta… kas savotiškai primena kvantinės mechaninės bangos funkcijos kolapsą.

Prologas

1974 metų lapkričio dvidešimt ketvirtosios, sekmadienio, rytas Virdžinijos pakrantėje išaušo niūrus ir ūkanotas; drėgnas debesuotas dangus taškėsi lietaus čiurkšlėmis, žvarbi narti vėtra šiaušė plieno pilkumo jūros vandenis, baltai purslojo neramios bangos. Iš rytinį horizontą gaubiančių ūkų, it ištiestas dėmėtas kiliminis takas, driekėsi tiesus putojantis kilvateris, ženklinantis „Narvalo”, smogiamojo JAV karinių pajėgų povandeninio laivo su branduoliniais varikliais, kelią. Jis buvo jau visai nebetoli savo bazės Norfolke, paskutiniuosius keletą mylių jį lydėjo tingiai ratus sukančios žuvėdros, aplinkinę erdvę užpildančios kimiu dusliu krykavimu. Visas pasaulis tarp grėsmingai juodo laivo korpuso ir murzinai baltų žuvėdrų bei purslų buvo nutaškytas drėgnai pilkšvų dėmių.

Šita pilkuma čia, regis, netgi labai tinka, pagalvojo komandoras Džeraldas Boudenas. Jis dairėsi po apylinkes, drauge su pirmuoju navigacijos karininku bei signalizuotoju stovėdamas tiltelyje virš dvidešimties pėdų aukščio „Narvalo” „burės”. Spalvų margumynas derėjo kūdikiams bei gėlėms, saulėtiems rytams bei skaistiems pavasariams — visiems tiems dalykams, kurie ženklino vienokią ar kitokią pradžią. O lavonai paprastai būna blyškūs, išsekusių ligonių veidai „pelenų spalvos”, nusigalavusieji „papilkėja iš nuovargio”. Drauge su jėgomis ir pačia gyvybe, prie pabaigos artėjančius dalykus apleidžia ir spalvos. Atrodė visiškai natūralu, kad pasaulis be ateities stokoja ir ryškių spalvų.

Šiaip ar taip, jeigu neįvyks koks nors visiškai neįtikėtinas stebuklas, tokiu atveju laisvasis Vakarų pasaulis, kurį — ar bent jau tai, kas iš jo liko — komandoras turėjo ginti, iš tiesų neturėjo jokios ateities. Pastarojo meto japonų provokacijos Ramiajame vandenyne akivaizdžiai buvo ilgai laukta preliudija, turinti baigtis Havajų salų antpuoliu, siekiant strateginiu požiūriu galutinai izoliuoti Australiją. Nebuvo ko nė tikėtis, kad Jungtinės Valstijos vėl nuolankiu tylėjimu sutiks tokią agresiją, kaip kad atsitiko prieš penkerius metus, kai Japonijos Imperija aneksavo Filipinus. O neišvengiamas karas reiškė tai, kad teks susidurti su visa nacistine Europa, taip pat jos kolonijomis Azijoje bei Afrikoje, be to, fašistinės Pietų Amerikos valstybės, be jokios abejonės, irgi įsijungs paskutinį akimirksnį, kad dar suspėtų atsirėžti savąją grobio dalį. Šitokioje situacijoje karo baigtis nekėlė kažin kokių abejonių. Tačiau visa tauta ir nedaugelis vis dar išlikusių sąjungininkų buvo niauriai nusiteikę, jei tik prireiks, griebtis ginklo ir stoti į mūšį. Kreipdamasis į visus, savo kalboje prezidentas Džonas F. Kenedis pažadėjo, kad Amerika laikysis politikos „daugiau jokių nuolaidų”.

Boudenas nukreipė žvilgsnį nuo priešais žiojinčių uosto vartų ir įsmeigė akis į ketvirtąjį tiltelyje stovintį žmogų su rusiško stiliaus kailine kepure nuleistais kraštais, kad bent kiek apsaugotų nuo žvarbaus vėjo. Kepurė, kaip ir visas žmogaus apdaras — parašiutininko-desantininko palaidinė, dėvima ant armijos darbinių drabužių — visiškai nesiderino su laivyno karininkų uniformomis. Žmogus buvo apsirengęs drabužiais, kuriuos jam dar pavyko rasti laivo sandėliuose — jais persivilko nusimetęs darbininko aprangą, dėvėtą tada, kai „Narvalas” paėmė jį drauge su visa grupe. Kapitonas Haris Feračinis iš Armijos Specialiųjų Operacijų dalinio vadovavo keturių kareivių būreliui, o taip pat ir keletui juos lydinčių civilių — visus juos prieš kelias dienas povandeninis laivas paėmė iš žvejų valties sutartoje vietoje netoli pietvakarinės Anglijos pakrantės. Kokia buvo jų užduotis, kas buvo tie civiliai ir kodėl jie dabar grąžinami į Jungtines Valstijas — apie visus šiuos dalykus Boudenas ničnieko nenutuokė ir nė nemanė klausinėti — tačiau jam buvo aišku viena: kai kurie Jungtinių Valstijų armijos daliniai, matyt, jau bus pradėję slaptą, nepaskelbtą karą prieš Trečiąjį Reichą bei jo pakalikus.

Feračinio veidas atrodė dar pakankamai jaunatviškai, gražių, taisyklingų bruožų, lygia oda ir jausminga burna. Feračinis buvo gan tamsaus gymio, didžiulėmis, tamsiomis, mąsliomis akimis, visiškai derančiomis žmogui su tokia pavarde. Jei jis ir išgyveno kokius nors jausmus dėl tautos likimo ar demokratijos žlugimo, jo veido išraiškoje ničnieko nebuvo įmanoma išskaityti — jis abejingai dairėsi po ūkanotą Norfolko horizonto liniją; niekas nepraslydo pro įdėmų jo žvilgsnį, jis dairėsi atidžiai, nors iš pažiūros ir tingiai, o tai neabejotinai bylojo, jog Feračinis įpratęs ilgus laikotarpius slapčia laikytis itin priešiškoje aplinkoje. Boudenas spėjo, kad šiam karininkui dar nebus suėję nė trisdešimt, tačiau pastarasis šypsodavosi gana šykščiai ir kone visąlaik būdavo pabrėžtinai rimtas — o tai jau buvo kur kas vyresnio, metams bėgant tapusio cinišku, žmogaus bruožai.

Iš tiesų, Feračinio darbas buvo toks, kad jis norom nenorom apsisiautė apsaugine paslaptingumo skraiste, gi išsiugdytas polinkis kuo mažiau šnekėti ilgainiui tapo įpročiu. Vis dėlto, per keletą retų trumpų pokalbių Boudenas spėjo pastebėti jaunajam karininkui būdingą atsiribojimą ir polinkį į nuošalumą, gerokai pranokstančius tiesiog profesinį įprotį. Šis atsiribojimas atskleidė neįveikiamą emocinę bedugnę, skiriančią tiek patį Feračinį, tiek ir kitus, panašius į jį, kiek tik Boudenui teko jų sutikti ankstesniųjų misijų metu, nuo pasaulio, kuriame viešpatauja asmeniniai jausmai bei įprastos, kasdieninės žmogiškos emocijos. O galbūt tie jaunuoliai bandė šalintis pasaulio, kuriame daug kas prasidėjo ir daug kas buvo svarbu — mat dabar visi šie dalykai nebeturi jokios prasmės, visi ankstesnieji daug žadantys keliai niekur nebeveda? — svarstė Boudenas. Galbūt tai — visos kartos bruožas? Kartos, kuri instinktyviai saugojosi suvokimo, kad ir jai nebeskirta jokia ateitis?

— Sveikas parvykęs namo, „Narvale”, — garsiai paskelbė pirmasis navigacijos karininkas Melvinas Varneris, išvydęs išorinio molo gale kūpsančioje uosto šeimininko trobelėje sumirgėjusią šviesą. — Išsiunčiamas locmanas. Apgailestauju, bet oras visai ne koks.

— O šįryt jie labai jau ankstyvi, — pastebėjo Boudenas. — Regis, laukia kokio nors ypatingai svarbaus asmens — o gal jau prasidėjo karas. — Atsigręžęs jis kreipėsi į jūrininką. — Atsakyk į jų signalą — „Ačiū. Dėkojame už aptarnavimo spartą. Trijų šimtų pėdų gelmėje oras kur kas geresnis.”

— Iš priešakio, dešinėje pusėje artėja kateris, — pranešė Varneris, kai sumirksėjo signalizuotojo lempelė. Vameris mostelėjo į eiles glotnių, blizgančių pilkų karo laivų, prišvartuotų išoriniame uoste. — Pažvelk, Geri, čionai jau atplaukė vienas didžiųjų lėktuvnešių. Panašu, kad tai — „Žvaigždynas”.

— Sumažinti greitį, atidaryti priekinį sektorių, pasiruošti priimti uosto locmaną, — išbėrė Boudenas. Kol Varneris atskiromis frazėmis perdavinėjo šiuos įsakymus žemyn, jis atsigręžė į Feračinį. — Jus ir jūsų žmones mes išlaipinsime pirmiausia, kapitone. Pasistengsime apsisukti kiek įmanoma greičiau.

Feračinis linktelėjo.

Vidur Atlanto vandenyno buvo gautas pranešimas, atsiųstas ilgosiomis bangomis ypatingai žemo dažnumo bangų laivyno siųstuvu — tokius signalus povandeninis laivas galėjo priimti netgi paniręs į gelmę. Pranešime buvo tvirtinama, kad kapitonas Feračinis bei seržantas Kesidis skubiai reikalingi kažkokiai kitai užduočiai — atplaukus jie būsią pasitikti tiesiog doke ir išklausysią tolimesnių nurodymų.

— O jūs, vaikinai, nė atsikvėpti kaip reikiant negaunate, — pareiškė savo nuomonę Boudenas. — Man iš tiesų labai gaila taip greitai su jumis išsiskirti. Bet juk ne visada būna šitaip, a?

— Ką gi, retkarčiais pasitaiko ir kitaip, — atsakė Feračinis.

— Ir dar kaip tik tokiu metu, kai pagaliau ėmėme šiek tiek vienas kitą pažinti.

— Man regis, kaip tik taip dažniausiai ir atsitinka.

Boudenas dar kelias akimirkas žvelgė į karį, o paskui atsidusęs liovėsi net mėginti užmegzti pokalbį ir vos pastebimai gūžtelėjo pečiais.

— Ką gi, gerai… Švartuosimės po kelių minučių. Jums teks grįžti žemyn į kajutkompaniją pas kitus. — Jis ištiesė ranką. — Iš tiesų buvo labai malonu plaukti drauge su jumis, kapitone. Džiaugiuosi, kad galėjome bent šiuo tuo padėti. Sėkmės jums būsimuosiuose žygiuose, kad ir ką jums būtų numačiusi vyresnybė.

— Ačiū, pone, — atsakė Feračinis, jo žodžiai nuskambėjo labai jau oficialiai. Jis paspaudė ranką Boudenui, o paskui — ir Varneriui. — Maniškiai prašė perduoti jums nuoširdžiausią padėką už svetingumą. Drauge su jais norėčiau padėkoti ir pats. — Boudenas blankiai šyptelėjo ir linktelėjo galva. Feračinis pradingo tiltelio liuke ir ėmė kopėčiomis lipti žemyn.

Iš patalpos, esančios po tilteliu, Feračinis prasiskverbė dar pro vieną liuką ir pateko į laivo slėgio korpusą, už kurio buvo ir dar vienas liukas bei trečios kopėčios, kuriomis jis nulipo į priešakinę vairinės dalį, grūste prigrūstą įvairiausių mechanizmų, konsolių, pultų su ciferblatais bei įvairiausios įrangos stovų — apie daugumos šių prietaisų paskirtį Feračinis visiškai nieko nenutuokė. Įgulos nariai plušo prie sienose įtaisytų pultų, besidriekiančių į abi puses nuo dvigubo periskopo stovo ir milžiniško stalo su žemėlapiu. Kairiojo borto pusėje stovėjo du minkšti, oda aptraukti krėslai, visa kertė priminė atvirą lėktuvo kabiną, valdymo prietaisai bei gaubtais pridengta įranga iš pirmo žvilgsnio irgi labiau derėjo lakūnui, o ne povandeninio laivo vairininkui. Prie krėslų buvo pritaisyti saugos diržai, kas pakankamai aiškiai bylojo apie „Narvalo” manevravimo galimybes — greitųjų povandeninių laivų valdymo dinamika iš tiesų labiau priminė skrydį vandeniu nei bet kokį plaukimą tradicine prasme.

Boudeno siųstas kariškis bei keletas jūreivių nulydėjo Feračinį koridorėliu tarp kapitono kabinos ir lazareto tiesiog į laivo karininkų valgyklą, kur kelionės metu ir buvo prisiglaudę keleiviai. Čia Feračinis aptiko Kesidį bei abu eilinius, Vorkovą ir Brego, bebaigiančius susikrauti į kuprines paskutiniuosius daiktus ir padedančius aštuonetui žmonių, kuriuos atsigabeno iš Anglijos, apsivilkti viršutinius drabužius, tinkamus tokiu oru išeiti laukan. Keletas civilių vis dar atrodė visiškai išsekę ir nusigalavę, tačiau po keturių dienų poilsio, deramos medicininės priežiūros ir pakankamai gausių „Narvalo” maisto davinių beveik visų veiduose po truputį vėl ėmė ryškėti įprastos spalvos pėdsakai.

— Puikiai pasidarbuota, Hari, — nutęsė Kesidis, užtraukdamas paskutiniojo prigrūsto krepšio užtrauktuką. — Na, ir kas girdėti ten, išorėje? Bene būsime beveik atvykę?

— Kaip tik plaukiame į uostą. Mus buksyruoja uosto locmanas, — atsakė Feračinis.

— Ir kaip beatrodo namučiai namai?

— Šlapia, šalta ir vėjuota. Ar čionai jau visi pasiruošę?

— Viskas sutvarkyta.

Maikas „Kaubojus” Kesidis buvo aukštas ir liesas, visi jo judesiai bylote bylojo apie nerūpestingą laisvumą, ir šitokia elgsena neretai būdavo nuginkluojančiai apgaulinga. Jo akys buvo skaidriai žydros, plaukai — gelsvi ir vešlūs, jis augino kiek apšepusius ūsiukus. Specialiųjų operacijų karininkai paprastai būdavo apmokomi dirbti poromis, ir Kesidis jau daugiau nei trejus metus buvo nuolatinis Feračinio partneris. Visomis charakterio bei temperamento savybėmis, į ką taip daug dėmesio kreipdavo psichologai, šita porelė buvo visais atžvilgiais absoliučiai nesuderinama, tačiau tiek vienas, tiek kitas atkakliai atsisakydavo dirbti su bet kuo kitu.

Kol jūreiviai gabeno laukan bagažą, Feračinis apžvelgė kajut-kompanijoje susibūrusius žmones. Be jokios abejonės, jie visi leido drauge jau paskutiniąsias minutes. Po keturių parų ankštoje uždaroje povandeninio laivo erdvėje, jie vos pradėjo pažinti vieni kitus — ir šit kelionė baigėsi, visi bus išsiuntinėti į skirtingas puses. Toks iš esmės buvo ir pats gyvenimas — jame nebuvo nieko pastovaus, nieko, trunkančio bent kiek ilgiau, nieko, prie ko galėtum prisirišti ar į ką suleisti šaknis. Feračinis jautė, kad šitoks bergždumas jau prieš kurį laiką ėmė jį varginti.

Abu mokslininkai, Mičelas ir Freizeris, vis dar tebevilkėjo Britanijos Saugumo Policijos, Kalinių Apsaugos Sekcijos (tai buvo kažkoks iš vietinių gyventojų suformuotas SS padalinys) — savos gamybos uniformų likučius; ši apranga padėjo jiems pabėgti iš Dartmuro politinių kalinių koncentracijos stovyklos. Prieš keletą metų Mičelas, chemikas ir korozijos aukštoje temperatūroje specialistas, buvo priverstas bendradarbiauti vykdant programą, kurios dėka, kaip buvo manoma, vokiečiams pavyko pirmąsyk nusileisti Mėnulyje 1968-aisiais. Freizeris gi dirbo su inertiškai valdomais kompiuteriais, kol iš Berlyno buvo gautas įsakymas jį suimti, nepagrįstai apkaltinus ideologiniu nepatikimumu.

Smitgrynas — be jokios abejonės, pavardė išgalvota — buvo Vengrijos žydas, kažkurios srities matematikas, kuris, kad ir kaip neįtikėtina, sugebėjo išvengti demaskavimo nuo pat Anglijos kapituliacijos prieš Vokietiją pirmąją 1941-ųjų metų dieną. Malikninas buvo rusas, sugebėjęs pasprukti iš Šiaurės Sibire įkurtos vokiečių tarpžemyninių valdomų sviedinių gamyklos, kur dirbo vergo teisėmis. Pirsas — vėlgi, be abejonės, tai slapyvardis — kažkokiu būdu nubalino savo veido bei rankų odą bei ištiesino plaukus — ir tokiu būdu išgyveno per Afrikos genocidą septintajame dešimtmetyje.

Be to, keleivių tarpe buvo moteris, vadinama „Ada”, ji nejudėdama kiurksojo krėsle kajutkompanijos stalo gale ir, kaip ir kone visos kelionės metu, bereikšmiu žvilgsniu spoksojo į laivo pertvarą. Tiesa, Anglija kapituliavo 1941-aisiais, tačiau Ada taip niekada ir nepasidavė. Štai jau daugiau nei trisdešimt metų ji be paliovos grūmėsi su naciais — tai buvo vieno žmogaus, moters, karas. Ji buvo dar visai jauna ir mokytojavo Liverpulyje, kai jos akivaizdoje jos vyras, tėvas ir abu broliai buvo paimti priverstiniams darbams ir deportuoti į kontinentą — nė apie vieną jų jai taip ir nebeteko daugiau išgirsti. Nuo to laiko viso jos gyvenimo tikslu tapo kerštas. Naudodamasi suklastotais dokumentais, įvairiausiomis maskuotėmis ir bene dvidešimčia skirtingų išgalvotų vardų, ji sugebėjo negailestingai nudaigoti šimtą šešiasdešimt tris nacius, tarp jų vieną Reicho gubernatorių, tris apylinkės komisarus, dviejų Britanijos miestų valdytojus — gestapo statytinius, o taip pat tuzinus britų kolaborantų vietinėje vyriausybėje. Ji buvo daugybę kartų suimta, ištvėrė nesuskaičiuojamus tardymus, mušimą, kankinimus. Šešis kartus ji buvo nuteista ir pasmerkta mirti, tačiau keturis kartus jai pavyko pabėgti, dar dusyk ją paliko ramybėje, laikydami mirusia. Dabar, įpusėjusi šeštąją dešimtį, ji buvo jau perdegusi, visiškai susenusi nuo tokio gyvenimo, kupino vien neapykantos, smurto ir kankinimų, apie kuriuos iškalbingai bylojo surambėję randai ant dešiniosios rankos toje vietoje, kur kadaise būta nagų. Jos kova jau buvo baigta, tačiau galvoje sukaupta informacija buvo stačiai neįkainojama.

Galų gale Feračinio žvilgsnis užkliuvo už paskutiniųjų keleivių — ūsuoto jaunuolio bei šviesiaplaukės mergaitės, kuriuos jis pažinojo tik kodiniais vardais „Polas” bei „Kendė”. Abu jie buvo Jungtinių Valstijų agentai, keliaujantys namo po kažkokios operacijos. Feračinis nėmaž nenutuokė, kokią užduotį jie vykdė, bet taip ir turėjo būti, verčiau neapkrauti smegenų nebūtina informacija.

Visą korpusą supurtė vibracija, kažkur netoliese pasigirdo variklių gaudimas. Keleiviai apsiėjo be jokio beprasmiško dramatizmo, niekas nė nebandė apsigaudinėti, kad ryšiai su bendrakelioniais vienaip ar kitaip prasitęs. Pusbalsiu trumpai padėkoję ir atsisveikinę, Feračinis ir Vorkovas pirmieji išėjo iš kajutkompanijos į koridorių, nusileido vienu aukštu žemiau ir pagaliau pateko į torpedų saugyklą, kur vienas pagrindinių pakrovimo liukų jau žiojėjo atidarytas. Atsisveikinę ir su kitais laivo karininkais, susibūrusiais aplink laiptelius po liuku, keleiviai patraukė tuo pačiu keliu, kuriuo buvo išgabentas ir jų bagažas — užlipę aukštyn, iš lankais sutvirtintos brezentinės pastogės jie pateko ant siauros darbinės atbrailos, juosiančios stačius laivo šonus. Feračinis trapu nužingsniavo pas jūreivius, kurie buvo išnešę į krantą visus keleivių daiktus, Vorkovas gi pasiliko prie liuko, kad galėtų padėti civiliams pereiti šlapias plieno plokštes. Kesidis ir Brego išlipo paskutiniai.

Pirmasis dalykas, kurį pastebėjo Feračinis vos užlipęs iki doko lygio, buvo laivyno leitenantas, stoviniuojantis priešais civilių laukiantį autobusą. Antrasis dalykas, kurį jis išvydo, buvo blausiai pilkšvas „Fordas” sedanas su vyriausybiniais numeriais. Automobilis buvo pastatytas už gerų penkiasdešimties jardų nuo doko, už vairo sėdėjo uniformuotas vairuotojas, o nuo galinės sėdynės Feračinį stebėjo kažkoks neaiškus pavidalas. Nors stiklas buvo užtemdytas ir nesimatė jokių detalių, tačiau nekėlė abejonių, kad tas prie lango šmėksantis apskritaveidis žmogus su plačiabryle, stačiai užmaukšlinta ant viršugalvio skrybėle gali būti tiktai Vinsleidas ir niekas kitas. Tai, kad automobilį ženklino generolo vėliavėlė, o Vinsleidas netgi nebuvo kariškis, iš esmės ničnieko nereiškė. Tiesą sakant, tai atrodė netgi visai tipiška. Kažko panašaus juk ir reikėjo tikėtis, pasakė sau Feračinis. Jis kaip gyvas nebuvo girdėjęs, kad veikiančiosios armijos kadrai būtų štai šitaip iškviečiami vykdyti naujos užduoties, dar net oficialiai nepasibaigus ankstesniajai. O kai tik visi įvykiai pakrypdavo kokia nors labai jau netikėta linkme ar išvis tapdavo nenuspėjami, tokiais atvejais visada galėjai tikėtis, kad vienaip ar kitaip nebus apsieita be Vinsleido.

Paaiškėjo, kad leitenantas neturi įgaliojimų perimti civiliams paruoštų dokumentų. Autobusas, kaip buvo pranešta Feračiniui, turėjo nuvežti juos visus į aerodromą tolimajame bazės pakraštyje, kur laukė lėktuvai, turį nugabenti kiekvieną į atitinkamą paskirties vietą. Žmonės, oficialiai atsakingi už šiuos civilius, liko oro uoste.

— Aš liksiu čia ir pažiūrėsiu, kas dedasi, — pasakė Feračinis Kesidžiui. — Tau gi teks drauge su jais važiuoti autobusu ir pasirūpinti visais formalumais. Paimsime tave kiek vėliau.

Kesidis linktelėjo.

— Nenoriu nė pagalvoti apie tai, kad juos gali išsiųsti atgal, jei paaiškės, kad kažkaip ne taip sutvarkėme jiems dokumentus.

— Jūs, vaikinai, irgi galite važiuoti su Kesidžiu, — kreipėsi Feračinis į Vorkovą ir Brego. — Ten būtinai ką nors sužinosite, kokiu būdu jums sugrįžti į bazę.

Šie atsisveikino su Feračiniu ir paskui civilius sulipo į autobusą. Paskutinis įlipo laivyno leitenantas, ir autobusas trūktelėjo iš vietos. Feračinis kilstelėjo galvą ir išvydo baltakepurį komandoro Boudeno pavidalą — šis viską stebėjo iš aukštybių, nuo „Narvalo” tiltelio. Boudenas kilstelėjo ranką, ir po kelių akimirkų Feračinis atsakydamas irgi pamojavo. Paskui jis užsimetė ant pečių kuprinę ir apsigręžęs nužingsniavo per doką tiesiog ten, kur lūkuriavo „Fordas”.

Vairuotojas, kuris jau buvo išlipęs ir stovėjo priešais automobilį, paėmė Feračinio daiktus ir sukrovė juos į bagažinę. Vinsleidas viduje pasilenkė į šoną per sėdynę ir atidarė antrąsias galines dureles. Feračinis įsirangė vidun ir užtrenkė jas. Ūmai apkvaitęs nuo odinių sėdynių apvalkalų prisilietimo bei kvapo, jis atsilošė, dėkingai atsiduso ir užsimerkė, keletą neįkainojamų sekundžių mėgaudamasis staiga jį apsiautusiu tokiu neįprastu prabangos ir šilumos pojūčiu.

— Mums dar reikės paimti Kesidį, — vairuotojui lipant į mašiną prašneko Vinsleidas, kruopščiai artikuliuodamas kiekvieną žodį. — Kur jis? Bazės oro uoste?

Feračinis neatsimerkdamas linktelėjo.

— Jis rūpinasi dokumentais.

— Į aerouostą, — kiek pakėlęs balsą ištarė Vinsleidas. Automobilis minkštai trūktelėjo iš vietos. — Nagi, Hari, kaip ėjosi šįsyk? — linksmai ir draugiškai pasiteiravo Vinsleidas po keleto sekundžių.

— Man regis, viskas gerai. Susitvarkėme, kaip ir buvo planuota. Mums pavyko juos ištraukti. Pargabenome namo.

— Visus? Aš suskaičiavau tik aštuonis.

— Tie trys, kurie turėjo atvykti per Londoną, taip ir nepasirodė. O mums, deja, nepavyko išsiaiškinti, kas ten atsitiko. Plutonas mano, kad tame gale nuteka informacija.

— Hmmm… Tai jau nekas, — Vinsleidas valandėlę patylėjo, apsvarstydamas, ką išgirdęs. — Ar tai nereiškia, kad gali būti išgliaudytas ir pats Plutonas?

— Galbūt. Šiaip ar taip, jis griebėsi atsargumo priemonių ir nutraukė veiklą. Žadėjo persikelti į Bristolį ir ten maždaug po mėnesio atidaryti naują krautuvėlę.

— Supratau. O kaipgi mielasis mūsų draugas obergrupenfiureris Frichteris? Kaip jo sveikata šiomis dienomis?

— Šiaip sau. Daugiau įkaitų jis nebekars.

— Kaip tragiška.

Feračinis galų gale atsimerkė ir dūsaudamas išsitiesė, tuo pačiu nusismaukdamas kepurę ant pakaušio.

— Nagi, Klodai, gal pasakytum man, kas čia vyksta? — pasidomėjo jis. — Juk esama kur kas tinkamesnių vietų ir būdų išklausinėti apie misijos rezultatus. Kodėl gi tuo užsiimi tu ir kodėl mes kiurksome mašinoje?

Vinsleido balsas liko visiškai ramus.

— Klausinėju tik iš asmeninio smalsumo. Įprasta apklausa įvyks vėliau, ir atliks ją atitinkami žmonės. Vis dėlto pirmiausia teks kibti į visai kitą reikalą — tokį reikalą, kuris negali laukti. Gi atsakymas į antrąjį klausimą skamba štai šitaip: mes ne šiaip sau kiurksome mašinoje, o šen bei ten važiuojame.

Valandėlę Feračinis dar lūkuriavo, tačiau Vinsleidas taip nieko daugiau ir nepasakė. Feračinis vėl atsiduso.

— Gerai jau gerai, paklausiu tiesiai. Kur?

— Šiaip ar taip, mums ir reikia į oro uostą — skrisime į Naująją Meksiką.

— Konkrečiau — kur?

— Informacija įslaptinta.

Feračinis pabandė prieiti iš kitos pusės.

— Tegul bus taip. O ko ten skrisime?

— Turime susitikti keletą žmonių. Nė kiek neabejoju, kad jie tave sudomins.

— Iš tikrųjų? O tai, pavyzdžiui?..

— Kaip tau patiktų, pradžiai, DžFK?

Feračinis susiraukė. Jis puikiai žinojo, kad Vinsleidas, pasitaikius progai, niekad neatsisako truputį pasišaipyti ir patampyti nervus, bet ne blogiau žinojo ir tai, kad šis niekada nejuokauja tuščiai. Vinsleidas nusišiepė, blyškiai pilkos jo akys sublykčiojo už pusapvalių akinių be rėmelių, lūpos išsitempė į siaurą brūkšnį šiek tiek pakeltais į viršų kampučiais.

Sulaukęs beveik šešiasdešimties metų, apskrito, įraudusio veido ir tokios pat spalvos nosies, vidutinio ūgio ir kūno sudėjimo, pašarmojusiais smilkiniais, Vinsleidas gerokai priminė linksmą ir draugišką, tačiau suktą misterį Pikviką. Be minkštos, nulėpusiais bryliais juodos skrybėlės jis dar dėvėjo sunkų pilkšvą apsiaustą kailiu pamuštais atvartais, tamsią šilkinę šerpę ir rudas odines pirštines. Jis gniaužė drožinėtą lengvos, tarp kelių suspaustos lazdelės bumbulą.

Visi Vinsleido pažįstami žinojo apie jį tik tiek, kiek būtinai reikėjo — o tai niekada nebūdavo labai daug, dažniausiai tik tiek, kiek jis pats būdavo linkęs atskleisti. Pats Feračinis, žinoma, taip niekad ir nesugebėjo išsiaiškinti, kas iš tiesų yra Vinsleidas ar ką jis veikia, tačiau jis gerai žinojo, kad Vinsleidas netrukdomas galėjo lankytis bet kuriame Pentagono departamente, reguliariai pietaudavo Baltuosiuose Rūmuose ir, regis, asmeniškai pažinojo kone visų pagrindinių šalies mokslinių tyrinėjimų institutų direktorius. Be to, per tuos keletą metų, kai jų keliai nuolatos susikirsdavo, šnekėdamasis su Vinsleidu Feračinis susidarė gan neklaidingą nuomonę, jog šis — toli gražu ne naujokas pogrindinėse operacijose, ir ne vien teoriškai, o taip pat ir iš karčios bei nelengvos asmeninės patirties. Feračinis numanė, kad Vinsleidas ir pats aktyviai dalyvaudavo tokiose operacijose, tiesa, galbūt prieš daugelį metų. Vis dėlto visa tai tebuvo daugiau ar mažiau pagrįstos spėlionės — Vinsleidas niekad nebuvo linkęs daug pasakoti apie save.

Artėdamas prie uosto teritorijos vartų sedanas sulėtino greitį. Užtvara buvo pakelta, laivyno policijos kapralas mostelėjo jiems važiuoti pirmyn, kiti du sargybiniai kilstelėjo ginklus. Vos pravažiavus vartus, automobilis vėl padidino greitį ir pasuko tiesiog link bazės oro uosto.

Visiškai nelinkęs tęsti klausimų-atsakymų žaidimo, Feračinis kietai sučiaupė lūpas ir atkakliai atkišo smakrą. Vinsleidas gūžtelėjo pečiais, paskui nusišypsojo ir pasirausęs greta stovinčiame lagaminėlyje ištraukė kruopščiai padarytą kišeninį portatyvinį radijo imtuvą juodu korpusu, sidabro spalvos mygtukais ir chromuotomis apdailos detalėmis. Tokio mažo aparačiuko, išskyrus kai kuriuos slaptus karinius prietaisus, Feračinis kaip gyvas nebuvo regėjęs. Imtuvo priekinėje dalyje buvo kažkoks dangtelis su sąvaromis.

— Japonų imperijos darbas, — pareiškė Vinsleidas, nykščiu atvoždamas dangtelį. — Valstijose tu nepamatysi ničnieko panašaus, tačiau ten tokius aparačiukus vaikiščiai nešiojasi gatvėse. Juo netgi galima klausytis kasečių su magnetiniais įrašais. Gal norėtum kokią vieną išgirsti?

Jis išsitraukė mažulytę dėžutę, įkišo ją į ertmę už dangtelio, tada šį uždarė ir nuspaudė vieną mygtukų. Paskui pasidėjo radijo imtuvą ant kelių ir atsilošė sėdynėje, nenuleisdamas įdėmaus žvilgsnio nuo Feračinio veido.

Feračinis net krūptelėjo iš netikėtumo, kai iš dėžutės pliūptelėjo galingos, svinguojančios muzikos srautas, skaidriai klarneto partijai pritarė keletas saksofonų, bosai kalė gyvą, kapotą ritmą. Ši muzika buvo visiškai nepanaši į nieką, ką Feračiniu i iki šiol teko girdėti. Populiarioji aštuntojo dešimtmečio muzika buvo ne kas kita, kaip kažkoks karinių bei patriotinių maršų mišinys, be to, Vagneris ir gedulingos raudos tų, kurie manė, kad tiktai tapusi fašistine Amerika dar turėtų šiokią tokią viltį išsigelbėti. Liberaliai nusiteikęs jaunimas klausydavosi graudžių rypavimų apie šiurpų likimą bei destrukciją. Bet šitai? Skambėjo it kokia beprotybė. Tokia muzika visiškai nederėjo šiems laikams — o gal tiesiog neatitiko dabartinės Feračinio būsenos.

Į muziką įsiliejo vokalo partija, po kelių nuvilnijusių bežodžio vokalo taktų vyriškas balsas uždainavo. Vinsleidas pirštais barbeno į sėdynės atlošą priešais save ir galva linkčiojo dainos ritmu.

Atleisk man, vaikine,

Ar tai Čatanoga čo — čo?

Je je, dvidešimt devintas takelis,

Vaikine, gali kilti tikras skandalas.

Feračinis priglaudė delną prie kaktos ir papurtė galvą, ir tyliai sudejavo nuo užplūdusio nuovargio.

— Klodai, gal malonėtum tai nutildyti, a? Juk aš ką tik išlindau iš povandeninio laivo, kur tūnojome it narve ištisas paras. O anoje pusėje praleidome bent šešias savaites. Dabar nesijaučiu pajėgus šitokiems dalykams.

Ketvirtis po trijų tu išvyksti iš Pensilvanijos stoties,

Vos perskaitei laikraštį — jau Baltimorėje esi išties,

Vagone restorane pietaut—

Argi gali kas būti puikiau

Kiaušiniai su kumpiu — ir Karolinoje jau tu.

Vinsleidas prisuko garsą.

— Glenas Mileris. Ar gali patikėti — kadaise aš šokdavau pagal šitą muziką!

Feračinis išpūtęs akis nepatikliai dėbtelėjo į jį, tarsi pirmąsyk jam rimtai būtų šmėstelėjusi mintis, jog Vinsleidas bus ūmai kuoktelėjęs.

— Tu? Šokdavai?

— Na žinoma, — Vinsleido žvilgsnis staiga pasidarė kažkoks ilgesingas, tarsi jis būtų užsižiūrėjęs į kažkokius tolimus laikus.

— Glen Ailendo kazino buvo pati geriausia vietelė netoli Pakrantės kelio Niu Košelėje, Niujorke. Tais laikais ten galėdavai išgirsti pačius didžiuosius. Vieta buvo išties prestižinė, netrūko jai ir spindesio. Pagrindinė salė buvo antrajame aukšte, pro visą sieną užimantį didžiulį prancūziško stiliaus langą galėdavai išeiti laukan ir apsižvalgyti po Long Ailendo sąsiaurį. Ten susirinkdavo visas Vestčesterio apygardos bei Konektikuto jaunimėlis. Kazino grodavo Ozis Nelsonas, ir „Dorsey Brothers”, ir Čarlis Barnetas, ir Laris Klintonas… Juk tu net nenutuoki, kaip atrodė pasaulis prieš Europos žlugimą ir prieš naciams subombarduojant Rusiją atominėmis bombomis. Tiesa, Hari?

Feračinis kiek dvejodamas pažvelgė į dėželę Vinsleido rankoje ir dar keletą akimirkų pasiklausė.

— Juk visa tai nebeturi jokios prasmės, — paprieštaravo jis.

— Prasmės čia ir nereikia ieškoti, — atsakė Vinsleidas. — Tačiau visame tame esama kažko pozityvaus, grąžinančio pasitikėjimą savimi. Negi nesijauti it pakylėtas, Hari? Juk tai džiugi, gyva, laisva muzika — muzika žmonių, kurie turėjo kur eiti ir tikėjo galį bet kur nueiti… kurie galėjo pasiekti visa, ko tik įsigeidę. Kažin, vis pagalvoju, kur visa tai pradingo?

Feračinis papurtė galvą.

— Aš nežinau ir, tiesą sakant, nelabai man tai ir terūpi. Klodai. Klausyk, jei tau užėjo ūpas paklaidžioti po nostalgiškus prisiminimus — ką gi, tai labai gražu, bet malonėk nepainioti į tai ir manęs. Aš gi tikėjausi, kad mes su tavimi šit aptarsime tą užduotį, apie kurią mudviem su Kesidžiu buvo pranešta ir kuri, kaip tu užsiminei, turi kažkokį ryšį su pačiu prezidentu. Taigi, ar negalėtume sugrįžti arčiau reikalo?

Vinsleidas atsigręžė ir pažvelgė tiesiog Feračiniui į akis. Jo veidas akimoju surimtėjo.

— Juk aš visąlaik ir kalbėjau būtent apie reikalą, — pasakė jis.

— Tai ir yra naujoji tavo misija… tiesa, reiktų sakyti — mūsų misija, mat šįsyk ir aš keliausiu drauge, netgi, tiesą sakant, kaip grupės vadovas.

— Grupės?

— Na taip. Aš juk jau sakiau tau, kad dabar važiuojame susitikti su keletu įdomių žmonių.

Feračinis iš paskutiniųjų laužė galvą, stengdamasis aptikti bent kokį nors ryšį. Galų gale pasidavė.

— Tad kur gi mes keliausime? Į Japoniją? Į kokį nors užkaborį Japonijos imperijoje?

Vinsleido akys suspindo.

— Neklausk kur, Hari. Mes išvis niekur nekeliausime, tai yra, pasiliksime čia. Jungtinėse Valstijose. Pabandyk paklausti kitaip: į kuriuos laikus?

Feračinis tik išvertė akis ir nutylėjo. Vinsleidas apsimetė esąs gerokai nusivylęs, ir linktelėjo rodydamas radijo imtuvą, tarsi brukte brukdamas užuominą.

— Į štai tuos! — sušuko.

Visiškai suglumęs Feračinis tik papurtė galvą.

— Nieko nebus. Klodai, aš vis vien ničnieko nesuprantu. Apie kokį velnią tu kalbi?

— Tūkstantis devyni šimtai trisdešimt devintieji, Hari! Štai kur mes keliausime. Mes grįšime į 1939-ųjų pasaulį!

1 skyrius

UŽ dvidešimt penkių mylių į pietus nuo Londono, netoli Vesterhemo miestelio pietų Kente stūksojo Čartvelo dvaras, apsuptas miškingų kalvų, įdirbtų laukų bei mieguistų valstiečių kaimelių, susigūžusių ir sudrėkusių murkšlinoje Anglijos vasario žvarboje. Tiesa, dabar čia buvo gausu įvairiausių šiuolaikinio gyvenimo požymių: medžiais apaugusių kalvų šlaituose šen bei ten kyšojo stogai, aukštų gyvatvorių užstojamuose keliuose tai pasirodydavo, tai vėl pradingdavo automobiliai bei autobusai, pietų pusėje, vandenyno link driekėsi tiltai ir viadukai, kuriais buvo nutiestas geležinkelis — tačiau nepaisant šių detalių, kraštovaizdis buvo išlikęs toks pat, koks buvo ištisus šimtmečius iki šiol.

Pats Čartvelas buvo masyvus, dviaukštis, nenusakomo architektūros stiliaus raudonų plytų statinys, kai kurios jo dalys minė dar Elžbietos I laikus. Dvaras stūksojo erdvaus kiemo gilumoje, nuo kelio prie jo vedė lenktas žvyruotas keliukas. Antroje pusėje vešinti pievelė skyrė pagrindinį pastatą bei ūkinius trobesius nuo nerūpestingai išplanuotos teritorijos, kur buvo tvora apjuostas daržas, rožynai, šiltnamiai, tvartai bei vasaros pavilijonas, tarp jų visų puikavosi keletas plytelėmis išklotų terasų bei žėlė gausūs krūmokšnynai. Tekantis grunto vanduo, pumpuojamas į rezervuarą, sugrįždavo per ištisą sistemą žuvų bei ančių tvenkinėlių, kaskadų ir latakų — vanduo suteikė sodui gyvumo, švelnus jo gurgėjimas ramino ir guodė. Tvirtas, stabilus ir ramus dvaras, regis, visiškai atitiko angliškąjį saugumo, patogumo ir tingaus pasitenkinimo idealą.

Jo Prakilnybė Vinstonas S. Čerčilis, parlamento narys nuo Epingo rinkiminės apygardos, pro pietų pusėn išeinantį langą žvelgė į peizažą, sėdėdamas už savo darbo stalo antrojo aukšto kabinete. Šitokia ramybė anaiptol neatsirado savaime, jos niekaip negalima pavadinti natūralios įvykių eigos pasekme, galvojo jis. Ją išsikovojo visa tauta, iš kartos į kartą sėkmingai grumdamasi už teisę susikurti išgyvenimo nišą griovimo, naikinimo bei prievartos jėgų apsuptyje — tų jėgų, kurios nebuvo pačios tautos tvarinys, tačiau kurios visgi egzistavo kaip žmogaus prigimties tamsiosios pusės dalis ir egzistavo tiek pat laiko kaip ir pati žmonija. Laisvė buvo iškovota anaiptol ne pigiai, ir, norint išgyventi, teko nuolatos aršiai ją ginti. Lygiai taip pat ir po langu plytinčiame sode kultūrinius žiedus bei vaisius, kruopščiu darbu išvestus per ilgą laiką, kaipmat nustelbtų laukinės piktžolės, jei tik sodininkai paliautų budria akimi jas stebėję. Čerčilis užsirašė pastabą apie šią analogiją — gal pravers kada nors ateityje — o paskui atsigręžęs vėl prisidegė cigarą nuo žvakės, stovinčios ant šoninio staliuko — tam reikalui ji čia ir degė. Išpūtęs dūmų debesį, kuris išsisklaidė virš stalo, jis vėl ėmėsi iš naujo skaityti kalbą, kurią buvo sakęs savo rinkėjams prieš penkis mėnesius, 1938-ųjų rugpjūčio pabaigoje.

Čionai, pačioje taikios, įstatymų paisančios Anglijos širdyje, mums sunku suvokti tas nuožmias, Europoje paplitusias aistras, andai sakė jis. Visą šį neramų mėnesį jūs, be jokios abejonės, skaitėte laikraščių reportažus — vieną savaitę naujienos būdavo geros, kitą — blogos, vieną — kiek geresnės, kitą — dar blogesnės. Bet aš privalau tiesiai jums pasakyti, kad Europos, o ir viso pasaulio būklė nuosekliai vystosi link kažkokio kritinio taško, ir laukti jo teks jau nebeilgai.

Tai buvo dar prieš bendrą anglų ir prancūzų kapituliaciją prieš Hitlerį Miunchene, dar prieš paliekant Čekoslovakiją sudraskyti nacių vilkams. Piktžolės jau grėsmingai vešėjo visame sode, o sodininkai vis dar ramiai miegojo.

Čerčilis drauge su nedidele, daugiausia konservatorių, bendraminčių grupele bandė juos pažadinti. Bandė žadinti juos jau keletą metų, nepaisant to, kad nuolatos buvo genamas iš kabineto bei vyriausybės branduolio gretų. Kai Vokietija 1933-aisiais, praėjus vos devyniems mėnesiams po Hitlerio atėjimo į valdžią, išėjo iš Tautų Lygos ir atsisakė dalyvauti nusiginklavimo konferencijoje, buvo visai nesunku suvokti, kad tai — jau pakankamai rimtas perspėjimas. Tačiau niekas neatkreipė į šį akibrokštą deramo dėmesio. Jau kitais metais naciai ėmėsi etninio valymo, ir tai buvo iškalbingas ženklas, kad galingoje pramoninėje valstybėje valdžia atiteko nusikaltėliams, kad gatvės padugnių gaujos jau diktuoja savo valią vyriausybiniu mastu — tačiau net šito nepakako, kad kiltų tarptautinis pasipiktinimas, kuris veikiausiai galėjo dar pačioje užuomazgoje užgniaužti groteskišką kapralo Hitlerio socialinį ir politinį eksperimentą. Pikčiausia, jog neilgai trukus surengtą parengiamąjį nacių antpuolį Austrijoje, kurio metu buvo nužudytas Austrijos kancleris Dolfusas, griežtai pasmerkė anaiptol ne Vakarai, o Musolinis, tiesa, dar prieš pereidamas į priešingą pusę.

1935-aisiais, kai Vokietija atvirai sulaužė Versalio sutartį, įsteigdama karinės tarnybos prievolę ir paskelbdama apie Luftvafės egzistavimą. Sąjungininkų reakcija buvo stačiai apgailėtina: jie susėdo Strezoje ir bejėgiškai pareiškė jokios prasmės neturintį protestą, gi Britanija po to galvotrūkčiais puolė taikytis, sudarydama jūrinių teritorijų sutartį, leidžiančią Vokietijai neribotais kiekiais statytis karinius laivus, taip pat ir povandeninius. Pasirašydami šią sutartį anglai netgi nesiteikė pasikonsultuoti su savo partneriais prancūzais.

„Taika bet kokia kaina!” — visur skambėjo beviltiškas šūkis. Ir koks gi rezultatas? Viena nekėlė abejonių: sumokėta už tai buvo iš tiesų brangiai. Nuo Sąjungininkų atskilo Italija, Abisinija neatsilaikė prieš begėdišką, niekuo neišprovokuotą agresiją, Japonijai buvo leista nebaudžiamai žygiuoti per Kiniją, pakeliui viską šluojant nuo žemės paviršiaus, Reino žemę vėl užėmė trys vokiečių batalionai, mosuojantys savo vėliavomis tiesiog priešais atstatytus prancūzų šautuvus, kai šie tuo tarpu nesiteikė nė piršto pakrutinti. Visa gerkle buvo skelbiama apie nesikišimą į Ispanijos reikalus, bet tuo tarpu į aukščiausiąjį postą, vokiečių bomboms bei italų kulkoms padedant, buvo užkeltas Frankas, grubia jėga buvo užgrobta Austrija; Čekoslovakija irgi liko vienui viena grėsmės akivaizdoje. Taip, kaina buvo iš tiesų didelė.

O ko pasiekta? Ką gi, tie laimėjimai nė sudilusio grašio neverti. Karas kils dargi anksčiau, nei kas nors suspės įvertinti nuostolius — Čerčilis nė kiek dėl to neabejojo.

Tiesą sakant, rezultatą tebuvo galima vertinti vienareikšmiškai — buvo pralaimėta, ir netgi labai daug. Jei karas vis dėlto kils, tokiu atveju kur kas geriau būtų buvę kovoti praėjusio rugsėjo sąlygomis negu tomis, kokias Vakarai turėjo dabar, 1939-aisiais. Tuo metu Čekoslovakija dar tebebuvo saugi, turėjo vieną pajėgiausių ir geriausiai ginkluotų armijų Europoje. Čerčilis neabejojo, kad į karą būtų įsijungusi ir Prancūzija. Taip, jie tikrai būtų kariavę 1938-ųjų rugsėjį, tada, kai čekai Godesberge atsisakė pripažinti Hitlerio pateiktą ultimatumą Čemberlenui ir mobilizavo savo armiją; Britanijos Ministrų Kabinetas tuo metu jau buvo ant ribos, betrūko vieno lašo, ir bet koks tolesnis taikstymasis būtų tapęs neįmanomas. O tada nebūtų likusi nuošalyje ir Rusija — ji turėjo sutartį su Prancūzija veikti išvien. Be to, veiklos ištroškę rusai stačiai netvėrė savo kailiuose. Taip susiklosčius aplinkybėms, Britanija norom nenorom irgi įsitrauktų į karą, netgi nebūdama susaistyta jokiomis sutartimis. Jei ne kas kitas, bent jau viešoji nuomonė tikrai būtų tuo pasirūpinusi. Štai tada šansai visiškai sutriuškinti Hitlerį būtų buvę išties visai neblogi.

Tačiau, užuot pasipriešinęs, Čemberlenas pasičiupo savo skėtį ir galvotrūkčiais išlėkė į Miuncheną, vos Hitleris jam pamojo pirštu. Ir kaip tik tuo metu, kai bejėgė auka buvo įduota į šantažuotojo rankas, Čemberlenas viešai pareiškė visiškai pasitikįs gera fiurerio valia bei sąžiningumu.

— Šitaip mes tik patvirtinome visišką, niekuo nesušvelnintą sutriuškinimą, — po to įvykio pareiškė Čerčilis Parlamente — ir buvo sutiktas srautu pašaipų bei ištisa audra protestų. Gi grįžusį iš Miuncheno Čemberleną pasitiko karštligės apimtos minios, sužavėti jie pratrūko ploti, kai Čemberlenas ėmė mosuoti parsivežtuoju popiergaliu, žadėdamas „taiką visiems laikams”.

Pasklidus žiniai, kad karo grėsmė atsitraukė, prancūzai Paryžiaus gatvėse šluostėsi džiaugsmo ašaras.

— Kvailiai, — suniurnėjo Prancūzijos premjeras Daladjė, važiuodamas iš Le Buržė oro uosto. — Kad bent patys žinotų, dėl ko šitaip džiūgauja…

Čerčilis atsiduso, pasklaidė keletą popierių ir gurkštelėjo iš stiklo lašelį škotiško viskio su vandeniu. Nors ir labai nenoromis, jam teko pripažinti akivaizdžią tiesą: jo karjera, retsykiais atrodžiusi tokia daug žadanti, dabar buvo baigta; sulaukus šešiasdešimt penkerių metų jam, ko gero, nieko kito nebelieka, kaip tik susitaikyti su vienišo atskalūno pralaimėjimu. Jo kaip politiko laidotuvėms jau kone buvo užsakytas orkestras — tuo pasirūpino nacionalinės politikos šulai, atkakliai tebetikintys, kad tolerancija bei susitaikymu įmanoma galų gale užganėdinti ir numaldyti diktatorius — ir tokiu būdu laimėti vienokių ar kitokių nuolaidų. Kiek gi jau kartų tokios iliuzijos buvo išsklaidytos bent jau tiems, kurie norėjo matyti? Ir vis dėlto, nepaisant nieko, didžioji dauguma taip ir liko akla.

šiaip ar taip, politinio gyvenimo pabaiga dar nereiškia gyvenimo galo apskritai, filosofiškai pagalvojo jis. Jis padarė viską, ką galėjo, grumdamasis dėl to, kas, tvirtu jo įsitikinimu, buvo teisinga, jis niekad neišsižadėjo tų moralinių principų, kuriais tikėjo. O juk tą patį pasakyti būtų galima tik apie nedaugelį netgi tų, kurie sulaukia savo saulėlydžio, nugyvenę iš pažiūros kur kas sėkmingesnį gyvenimą. Šitai žinoti jau savaime Čerčiliui buvo pakankama kompensacija. Jis juk turi jaukius, patogius namus ir ištikimą šeimą. Be to, seniai norėjo atlikti vieną kitą eksperimentą veislininkystės srityje. Jo „Anglakalbių tautų istorija”, pradėta bene prieš dešimtį metų, jau seniai laukia nesulaukia, kad ją užbaigtų. O kiek dar laiko liktų tapybai…

Ne. Nieko gero iš to nebus.

Čerčilis papūtė apatinę lūpą ir papurtė galvą. Nėra prasmės net mėginti nuslėpti nuo savęs liūdesį bei kartėlį. Jį ne tiek slėgė asmeninės neteisybės jausmas — juk kiekvienas, pasirinkęs politiko kelią, nuolat turi būti pasirengęs įvairiausiems netikėtumams ir pavojams — ne, labiausiai jį kamavo perspektyva bejėgiškai stebėti, kaip laisvės bei demokratijos institucijos, kurioms jis paskyrė visą gyvenimą ir kurias taip aistringai gynė, dabar gūžiasi ir traukiasi prieš tironiją, šiurkščią jėgą ir visas kitas padorumo bei civilizuotumo antitezes. Jeigu pasauliui bus pakištas šitoks precedentas vien tam, kad jis pasimokytų, rezultatas gali būti tik vienas — visiška katastrofa.

Bet kodėl gi šitai įvyko? Niekas stačiai negali būti toks aklas, kokiais apsimeta kai kurie žmonės. Vienintelis įmanomas paaiškinimas yra nebent toks: jie paprasčiausiai nenori matyti.

Štai kas Čerčilį dar labiau neramino: jo įtarimai apie kai kurių įtakingų socialinių bei politinių grupuočių motyvus, grupuočių, kurios jį patį išmetė it musę iš barščių. Vakarai atrodė esą linkę pernelyg jau dosniai užversti paskolomis bankrutuojančią Vokietiją. Pernelyg daug buvo tokių atvejų, kai, ėmusis griežtų priemonių, buvo galima nušluoti Hitlerį nuo žemės paviršiaus, tačiau vis atsirasdavo visokių ne itin rimtų pretekstų, kad tų priemonių nebūtų imtasi. Pernelyg didelė nacių propagandos dozė pernelyg jau laisvai cirkuliavo pernelyg didelėje anglų bei prancūzų spaudos dalyje. Pernelyg daug nacizmo apologetų dirbo Vakarų gyvenimo tendencijų kūrėjų bei visuomenės nuomonės formuotojų tarpe.

Turtingieji ir privilegijuotieji, nusprendė jis, regi prisikėlusios, vėl stiprios ir ginkluotos Vokietijos viziją. Nesvarbu, nacistinė ar ne, bet ji turėjo būti patikimas skydas, sergstintis nuo Rusijos. Jie siekė išlikti ir apsaugoti visą savo giminę, suręsdami tvirtą barjerą, neleidžiantį komunizmui plisti toliau į Vakarus.

Su šitokiais planais Čerčilis niekaip negalėjo sutikti. Neįmanoma pateisinti to, kuris, norėdamas apsisaugoti nuo vagies, nusisamdo žudiką. Vienas Viešpats tegalėjo žinoti, kad Čerčilis nepuoselėjo jokių draugiškų jausmų bolševizmui ir kad nė neketino paneigti nė vieno iš tų dalykų, kuriuos teigė visą gyvenimą, tačiau užtvindyti pasaulį šlykščia ideologija vien tam, kad atsvertum kitą šlykščią ideologiją — tai anaiptol ne išeitis. Joks tikslas negalėjo pateisinti šitokių priemonių, nedovanotina buvo leisti išbujoti gestapui bei SS, nevalia buvo atiduoti suvargusių, bejėgių, iškankintų Europos tautų į totalitarinės nacių valstybės šiurpaus aparato nagus…

Suskambo ant stalo stovintis telefonas, ir šis garsas nutraukė Čerčilio apmąstymus. Jis pakėlė ragelį, išsitraukė iš burnos cigarą ir karktelėjo:

— Taip?

— Misis Sendis skambina iš Londono, — pranešė sekretorės balsas — ji sėdėjo apatinio aukšto kambarėlyje, kuriuo naudojosi kaip biuru. Sekretorė kalbėjo apie vyriausiąją Čerčilio dukterį Dianą. — Bijau, kad ji primygtinai nori su jumis pasišnekėti.

— Viskas gerai. Mere. Sujunk mus.

— Tuojau pat.

Linija sudūzgė, paskui pasigirdo spragčiojimai.

— Taip? Taip? Ar girdi mane? Velniai parautų šitą prakeiktą aparatą!

— Jungiu liniją, misis Sendis.

Spragt.

— Tėti?

— Na pagaliau. Girdžiu tave, Diana. Kas atsitiko? Turi kokių nors bėdų?

— Visai ne, nieko blogo neatsitiko. Tiesiog norėjau pasakyti, kad, sykį jau atvykome į miestą, mudu su Dunkanu norėtume pasivaikščioti po parduotuves, o vakare galbūt nueisime į teatrą. Taigi, pietums mūsų nelaukite.

— Supratau. Ką gi, ačiū, kad perspėjai. Ar pasakei apie tai Elzei?

— Merė žadėjo tuo pasirūpinti. Gal tau ko nors reikia? Jei jau esame čia, galėtume nupirkti ir parvežti.

— Hmmm… Ne, regis, nieko nereikia… Ar tai viskas? O Merė kone užsiminė man, kad iškilo kažkoks gyvybės ar mirties klausimas.

Diana nusijuokė.

— Ne, tai dar ne viskas. Aš dar norėjau išgirsti tavo balsą ir sužinoti kaip laikaisi. Šįryt man pasirodė, bene būsi persišaldęs. Tikiuosi, labai nesutrukdžiau?

— Tau, mano mieloji, aš niekada nebūnu pernelyg užsiėmęs, taigi, ir sutrukdyti man negali. Ačiū, jaučiuosi kuo puikiausiai. Matyt, tik tam kartui buvo užgulę nosį. Nė kiek neabejoju, kad nuostabiai praleisi vakarą, o paskui pasimatysime.

— Taip, būtinai. Gerai, tada ir pasišnekėsime. Pasimatysime šįvakar, vėlai.

— Taip, taip. O dabar lik sveika, Diana. Perduok mano linkėjimus Dunkanui.

— Būtinai. Sudie, tėti.

Linijoje įsiviešpatavo tyla, ir Čerčilis padėjo ragelį į vietą. Jis vėl nuklydo į liūdnus apmąstymus apie Europą, strimgalviais lekiančią pražūties link, ir netikėtai prisiminė eilėraštį apie traukinio katastrofą. Čerčilis pakilo nuo kėdės ir žengė prie lango, tuo pat metu išsiblaškęs niurnėdamas sau po nosimi.

Kas gi vairuoja tą bildantį traukinį?

Girgžda jo ašys, pertemptos sankabos.

Iešmai artėja greičiu didžiausiu —

Miegas apkurtino mašinisto ausį.

Signalai veltui žybsi nakties tamsumoje,

Mirtis už vairo sėdi tam bildančiam traukinyje.

Tą eilėraštį jis buvo aptikęs dar mokydamasis Braitono mokykloje, „Panč” karikatūrų tomelyje.

— Kchm, — diskretiškai krenkštelėjo Merė jam už nugaros.

Grįžtelėjęs Čerčilis išvydo ją stovinčią tarpduryje. Tai buvo pusamžė, santūri, kiek pablyškusio veido moteris, rusvus plaukus ji nešiojo tvarkingai susuktus į kuodą ant pakaušio. Ji dėvėjo paprastą juodą sijoną ir baltą palaidinukę, kiek parauktą ties pečiais. Dabar gi ji atrodė kiek suglumusi, o rankoje laikė kažkokį suglamžytą rudą popierių, iš pirmo žvilgsnio primenantį ne ką kita, kaip siuntinio įpakavimą. Kitoje jos rankoje buvo kažkoks nedidelis ryšuliukas.

— Kas atsitiko, Mere? — paklausė Čerčilis. — Kas gi tai?

Merė žengė į kambarį.

— Tai atėjo registruotu paštu vos prieš keletą minučių, — atsakė ji vis dar sutrikusi. — Siuntinys labai jau neįprastas, sere. Nieko panašaus kaip gyva nesu mačiusi.

— Ką? Nagi, leisk man pačiam pasižiūrėti. Kas gi tau atrodo taip keista? — Čerčilis priėjo artyn ir paėmė paketėlį, paskui, vėl grįžęs prie stalo, ėmėsi apžiūrinėti siuntinį. Šis buvo maždaug vidutinės knygos dydžio, kietai suvyniotas į storą baltą popierių ir užklijuotas skaidrios blizgančios plėvės juostelėmis, kuri, sprendžiant iš vieno kiek atsiknojusio kampo, atrodė besanti lipni. Kažkoks naujoviškas įpakavimas, šmėstelėjo Čerčiliui. Vienoje pusėje stambiomis juodomis raidėmis buvo užrašyta:

JO PRAKILNYBEI VINSTONUI S. ČERČILIUI, PARLAMENTO NARIUI ASMENIŠKAI IR TIKTAI JAM VIENAM

Čerčilis pavartė paketėlį rankose. Jokių kitų užrašų ant jo nebuvo.

— Hmmm… Iš tiesų, gana neįprasta, ar ne? — suniurnėjo jis.

— Na, bet juk matai, kas čia parašyta? Man regis, bus geriau, jeigu laikysimės žaidimo taisyklių. Ačiū, Mere, palik tą siuntinį man.

Jis atsisėdo, nusigręžė į stalą ir vėl ėmėsi apžiūrinėti siuntinį. Tiktai po valandėlės suvokė, kad Merė, žengusi vos kelis žingsnius durų link, neryžtingai stabtelėjo ir lūkuriuoja.

— Kas yra? — paklausė Čerčilis vėl atsigręždamas, jo balsas šįsyk jau nuskambėjo irzliai. — Kas dar atsitiko?

Merė metė nervingą žvilgsnį į paketą.

— Aš — na… pagalvojau… tai yra… O kas, jeigu tai pavojinga? Gal… eee… gal kokia anarchistų atsiųsta bomba ar dar kas nors panašaus? Gal verčiau iškviesti policiją, kad patikrintų?

Čerčilis įsmeigė akis į paketą, jo kaktą perrėžė raukšlė. Paskui jis papurtė galvą ir nekantriai mostelėjo ranka.

— Ak, taip, iš tiesų, anarchistų bomba. Zinai, Mere, man regis, tu skaitai per daug pigių nuotykinių romanų. Tikriausiai čia ne kas kita, kaip beviltiškas bandymas pajuokauti, atsiųstas Bernardo Šou ar dar kieno nors.

Valandėlę padvejojusi Merė linktelėjo ir išėjo, anaiptol ne džiugiai nusiteikusi. Čerčilis vėl palinko prie stalo, pasirausęs stalčiuje susirado didžiules žirkles ir kibo į paketą. Ir vis dėlto pats pastebėjo išvyniojąs siuntinį kur kas atsargiau nei bet kuriuo kitu, įprastu, atveju.

Tai buvo į kelis storo popieriaus sluoksnius suvyniota nedidelė dėžutė su dangteliu; ir viena, ir kita pagaminta iš tokio pat neregėtos rūšies balto, skaidraus ir šiek tiek lankstaus plastiko. Panašų plastiką Čerčiliui buvo tekę matyti kai kuriuose jam parodytuose eksperimentiniuose elektros prietaisuose, tačiau jis nė manyt nemanė, kad tokia medžiaga jau yra prieinama visiems. Štai kokia, pasirodo, pažanga, nusprendė jis.

Dangtelis buvo pritvirtintas tokia pat perregima lipnia juostele, o dėžutė iki pat viršaus užpildyta kone besvoriais pakuotės rutuliukais, kokių Čerčiliui irgi dar neteko regėti. Pakuotėje jis aptiko keletą spalvotų fotografijų, tokių kokybiškų, kokių kaip gyvas nebuvo matęs, rinkinį daiktelių, primenančių mažyčius kažkokio elektros prietaiso komponentus, plokščią metalinę dėželę, mažesnę net už cigarečių pakelį, su vos įžiūrimų mygtukėlių eilėmis vienoje pusėje; ant kiekvieno jų buvo užrašyta po skaičių ar kokį kitą simbolį ir išdėlioti jie buvo po keturkampiu langeliu. Buvo ten ir dar viena, panaši dėžutė, tik išardyta, kad matytųsi pribloškiančiai sudėtinga vidinė jos sandara. Galų gale Čerčilis aptiko ir sulankstytą popieriaus lapą su laišku.

Čerčilis smalsiai dirstelėjo į vieną fotografijų. Joje buvo nufotografuotas skrendantis lėktuvas — tačiau toks, kad jau pati jo išvaizda dvelkė tikru perversmu lėktuvų konstrukcijose. Jo nosis buvo ilga ir smaili it adata, sparnai kiek atlenkti atgal, be to, nesimatė jokių propelerių. Kitoje nuotraukos pusėje buvo užrašas: „Viršgarsinis reaktyvinis karinis lėktuvas bombonešis. Greitis daugiau nei 2,5 karto viršija garso greitį. Atstumas — 3.400 mylių be degalų papildymo. Didžiausias aukštis — 90.000 pėdų. Ginkluotė — aštuoni radijo bangomis valdomi, į šilumą reaguojantys raketiniai užtaisai „oras — oras”, maksimalus atstumas iki taikinio — 20 mylių.”

— Kas gi tai, po šimts? — priblokštas kvėptelėjo Čerčilis. Jis suraukė antakius, visiškai nieko nebesuprasdamas.

Kitoje nuotraukoje jis išvydo glotnų cilindrą, kurio vienas galas buvo nusmailintas — cilindras priminė artilerijos sviedinį, tačiau, sprendžiant iš greta stovinčių žmonių figūrėlių, jis turėjo būti kelių aukštų namo dydžio. Užrašas kitoje pusėje skelbė, kad tai — didžiulė raketa. Kitose nuotraukose buvo užfiksuota kažkokios nematytos mašinos, pastatai ir išvis neatpažįstami objektai. Dar vienas užrašas bylojo štai ką: „Jėgainės reaktorius, tiekiantis pramoninio masto atomų branduolių energiją, kurui naudojamas dirbtinis radioaktyvus urano 239 izotopas. Galingumas — 800 megavatų”.

Čerčiliui jau visai apsvaigo galva. Jis padėjo į šalį nuotraukas ir pasiėmė surinktą plokščiosios dėžutės su mygtukais modelį. Paskubomis metus akį, žvilgsnis išsyk užkliuvo už nedidelio jungtuko, įtaisyto tarp užrašų „įjungta” ir „išjungta”. Jis buvo pastumtas ties atžyma „išjungta”. Čerčilis stumtelėjo jungiklį į kitą poziciją, ir stačiakampyje langelyje virš mygtukų pasirodė skaičių eilė. Spaudant sunumeruotus mygtukus, langelyje sušvisdavo atitinkamas skaičius. Čerčilis eksperimentavo toliau ir įsitikino, kad mygtukai, pažymėti „+”, „-” bei kitais ženklais gali atlikti paprasčiausius aritmetinius veiksmus. Toli gražu ne iškart jis susivokė, kad prietaisu būtų galima sėkmingai pasinaudoti ir kitokiems apskaičiavimams atlikti, jis praverstų tokiose matematikos srityse, apie kurias Čerčilis seniai buvo užmiršęs, jeigu tik išvis kada nors ką nors nutuokė. Bet su šia prielaida jam nebuvo lengva susitaikyti, dar visai neseniai pats pirmas būtų pareiškęs, esą, tai visiškai neįtikėtina.

Kai Čerčilis palengva ėmė nutuokti, ką visa tai reiškia, jis pasijuto iš tiesų priblokštas. Netgi naujausiosios stalinės skaičiavimo mašinėlės, kurios buvo specialiai jam parodytos, palyginus su šia, regėjosi beviltiškai primityvios ir gremėzdiškos. Tai buvo sunkūs ir triukšmingi, nerangūs prietaisai, apkaišyti visokiausiais svertais bei ratukais, ir iš pirmo žvilgsnio priminė ne ką kita, o paprasčiausią biuro rašomąją mašinėlę. Ir vis dėlto, Čerčiliui buvo tvirtinama, esą tai — vienas naujausiųjų laikų stebuklų. O jeigu iš tiesų taip — kokia gi technologija sugebėjo pagaminti šį įtaisą, kurį jis šit laiko rankoje? Iš kur jis galėjo atsirasti? Čerčilis pasiėmė laišką, išlankstė jį ir perskaitė:

Brangusis misteri Čerčilį,

Malonėkite atleisti, kad prisistatau jums tokiu gana neįprastu būdu, tačiau, tikiuosi, jūs pripažinsite, kad ir pati situacija yra neeilinė.

Viliuosi, kad tie keletas prietaisų, kuriuos siunčiu kartu su laišku, byloja patys už save, ir jūs jau numanote, ką tai galėtų reikšti. Mums reikia aptarti daugybę dalykų, susijusių su Vakarų demokratijų saugumu bei ateitimi, o laiko turime visai nebedaug. Taigi, aš leidau sau užsakyti priešpiečius privačiose Dorčesterio viešbučio patalpose. Priešpiečiai numatyti 12:30, kitą trečiadienį, vasario septynioliktąją, ir jų metu, tikiuosi, suteiksite man garbę prisistatyti jums asmeniškai ir supažindinti jus su savo kolegomis.

Nuoširdžiai prašome jus pasikviesti drauge dar trejetą palydovų, visiškai jumis pasitikėdami, jų pasirinkimą paliekame jūsų valiai. Nereikia nė sakyti, kad jų diskretiškumas turi nekelti nė menkiausios abejonės, jie turi būti visiškai patikimi.

Jei jus patenkina susitikimo vieta ir laikas, malonėkite patvirtinti, jog atvyksite, viešbučio direktoriaus atstovui misteriui Džefrisui, numeris Meifeir 2200.

Nuoširdžiai jūsų

Vinsleidas

— Tai neįtikėtina! — dusdamas sušnibždėjo Čerčilis. Jis dar kartą atidžiai perskaitė laišką ir kruopščiai apžiūrėjo kiekvieną atsiųstąjį daiktą. Paskui jis ilgai sėdėjo suraukęs kaktą, įtemptai mąstydamas. Galų gale sudėjo siuntinio turinį atgal į dėžutę, užrakino ją stalčiuje ir nukabino telefono ragelį.

— Klausau, misteri Čerčili, — išgirdo jis Merės balsą. Regis, jai gerokai palengvėjo.

Čerčilis prašneko labai rimtai.

— Prašau, tučtuojau paskambink į Oksfordą, Mere, ir pasistenk surasti profesorių Lindemaną. Pasakyk jam, kad atkaktų čia, pas mane, pačiu didžiausiu žmogui įmanomu greičiu. Aš čia turiu šį tą, ką norėčiau skubiai jam parodyti. Manau, jis bus apstulbintas… taip, stačiai apstulbintas.

2 skyrius

Tirštėjant sutemoms, sunkvežimis, 1929-ųjų laidos trijų tonų „Dodžas” išdardėjo į Sent Luiso priemiesčius. Mašina buvo įsigyta Albukerke, įvairiausių naudotų transporto priemonių aukcione už grynus pinigus, gautus sėkmingai prasukus vieną kitą nelegalų sandorį pardavinėjant auksą. Sutvarkytais vožtuvais, sureguliuotu sinchronizatoriumi bei išvalytu karbiuratoriumi sunkvežimis atrodė esąs kur kas sveikesnis, nei buvo prieš keletą savaičių. Nuo Naujosios Meksikos keliautojus jau skyrė bent kelios dienos, Niujorkas gi tebebuvo už keleto dienų priešakyje. Jau trečią kartą Hariui Feračiniui teko vairuoti per visą centrinę bei rytinę 1939-ųjų pradžios JAV teritoriją, ir šito maršruto jis buvo sotus iki kaklo.

— Romantikos ir spindesio epocha, Hari — linksmybės ir laisvė, — žadėjo Vinsleidas tais treniruočių mėnesiais prieš dematerializuojant visus dvylika operacijos „Protėjas” narių su visa įranga ypatingo slaptumo Tularozos karinėje bazėje Naujojoje Meksikoje ir perkeliant juos laike trisdešimt šešerius metus atgal — tai padaryti tapo įmanoma, pasitelkus dimensijų, bangų bei laukų procesus, apie kuriuos Feračinis ničnieko neišmanė.

— Tik pamanykite: Klarkas Geibias ir Greta Garbo, Kegnis ir Bogartas, Volto Disnėjaus serialai, — andai džiūgavo Vinsleidas.

— Orsonas Velesas sukėlė tikrą paniką, paleisdamas per radiją savuosius įsibrovėlius iš Marso. Džo Luisas išskabydavo visus atvykėlius. Sinatra tik tik susidėjo su Hariu Džeimsu. Civilių anuo metu neslėgė jokia prievolė pateikti įnašą karo pramonei, neegzistavo toks dalykas kaip vyriausybinis visa ko paskirstymas, o norint kirsti dviejų valstijų sieną nereikėdavo jokių leidimų!

Taip, visa tai tiesa, pripažino Feračinis, išvydęs viską savo akimis. Tačiau jis įtarė, kad Vinsleidas kai kurias ankstesniosios egzistencijos detales nuslėpė, o gal tiesiog nostalgija iškrėtė piktą pokštą jo atminčiai. Mat Feračinis taip ir nesugebėjo aptikti kažin kiek romantikos, regėdamas snūduriuojančią naciją, skendinčią saldžiame užsimiršime ir atkakliai apsigaudinėjančią, kai tuo tarpu ne taip ir toli, kitame vandenyno krante, jau buvo prasidėję pogromai, žmonės ištisomis šeimomis buvo velkami iš namų, išrengiami ir sumušami tiesiog gatvėse, o rudmarškinių galvažudžių įgeidžiai jau buvo virtę vieninteliu įstatymu miestuose, kuriuose žmonės ištisus šimtmečius vaikščiodavo be jokios baimės.

Nuo „Protėjo” komandos atvykimo į 1939-uosius praslinko jau visas mėnuo. Per tą laiką Feračinis suspėjo prisižiūrėti ir vargšų, kurie vis dar negalėjo atsigauti po dešimtmetį užtrukusios Didžiosios Depresijos nevilties — jie nebeturėjo energijos niekam kitam, kaip tik vieną po kitos stumti varganas dienas. Matė jis ir viduriniąsias klases, kurių pasaulio riba siekė ne toliau ištiestos, laikraštį laikančios rankos — žmonės įnirtingai gynė atgautąjį orumą, užsisklęsdami savo kokonuose, mėgaudamiesi per ilgą laiką sukauptais namų patogumais bei išgalvotu kino filmų pasauliu. Matė jis ir turtuolių vaikus, nuo realybės bėgančius į išoriniu tviskesiu akinančią garsenybių aplinką, kupiną mėnesienų virš rožėmis sužydusių baliustradų, atlaso suknelių bei baltų smokingų — visi jie gyveno taip, tarsi ignoruojant realybę ji irgi atsakytų tuo pačiu ir paliktų juos ramybėje.

Taip elgėsi visi — išskyrus keletą. Pavyzdžiui, Niu Džersyje, kokteilių bare, juodu su Kesidžiu sutiko Didžiojo karo veteraną, kuris iškoneveikė Neutraliteto Aktą ir šlovino Ruzvelto pastangas atnaujinti laivyną ir išplėsti armiją. Kažkokia moteris, nešiojanti „Pirmiausia — Amerika” ženklelį, pratrūko plūstis ir išvadino veteraną karo kurstytoju. Kai drauge su ja buvęs vyras grėsmingai pakilo iš vietos, barmenas tučtuojau išmetė jį lauk — karo veteraną, žinoma, o ne taikos šalininką, kuris šit buvo besukeliąs peštynes. Tipiškas atvejis, pagalvojo Feračinis, nieko kito ir neverta tikėtis iš pasaulio, kaltinančio tautas, esą, šios neprotingai elgiasi, mėgindamos apsiginti. Štai čia, kur bepažvelgsi, ir vešėjo to trisdešimt šešerių metų ateities pasaulio, iš kurio Feračinis ir atvyko, visos šaknys bei priežastys.

Kaip tik tai operacija „Protėjas” ir turėjo pakeisti. Bet Haris Feračinis ėmė patyliukais smarkiai abejoti, ar įmanoma aptikti tokiai užduočiai reikalingą burtažodį.

Priešakyje suspindo šviesa — dvi ant stulpų kabančios lempos tirštėjančių miesto šešėlių fone nutvieskė pakelės užeigą bei netoliese stovinčių sunkvežimių kontūrus. Keleivio sėdynėje įsitaisęs Kesidis, iki pat nosies galiuko užsimaukšlinęs skaisčiai žydrą vilnonę kepurę, ant nublukusio kombinezono apsivilkęs sunkų apsiaustą, pasirąžė, ištiesdamas visą savo ilgą kaulėtą kūną, ir mostelėjo užeigos linkui.

— Štai čia. Tą vietelę aš ir turėjau omeny — kur buvome sustoję praeitos kelionės metu. Šiaip ar taip, man jau žarna žarną ryja, laikas pasirūpinti ir skrandžio reikmėmis. Kaip sakai, Hari, ar ne metas būtų kiek atsikvėpti?

— Visai neverta lankytis tose pačiose vietose, — atsiliepė Feračinis. — Išvažiavę į kitą miesto pusę rasime ir daugiau užeigų.

— Ką? Bene jau nebeprisimeni tų bifšteksų su svogūnais? O be to, argi tai — ne ta pati vietelė, kur indus plovė tokia nieko sau mergužėlė? Nagi ta, su gundančiais apvalumais, o jau užpakaliukas! Ir dar apšaudė tave tokiais dygiais žvilgsniais…

— Kaip tik čia šuo ir pakastas. Aš visiškai nenoriu, kad mane atpažintų.

Kesidis skėstelėjo rankomis.

— Hari, galiu prisiekti, kad tau vystosi paranoja… Norėjau pasakyti — negi manai, kad rizikuojame pakliūti tiesiog į gestapo nagus čia, pačiame Misurio valstijos viduryje? Neužmiršk, kad jau nebesame anapus balos. Važiuojame mielosiomis gimtosiomis žemėmis.

— Nagi nagi, Kesidi. Tu puikiai žinai, ką aš turiu omeny.

— Gerai jau gerai, Hari, — atsidusęs Kesidis vėl sudribo sėdynėje.

Žinoma, Feračinio tiesa. Nežinia, kas per tuos du mėnesius galėjo atsitikti, ir neįmanoma įspėti, kokių pasekmių galima susilaukti, jeigu kas nors visiškai atsitiktinai įsidėmėjo sunkvežimį ar veidą, išgirdo pokalbio nuotrupą.

Nors apmokymo programoje dalyvavo net keletas instruktorių, kurie turėjo nors bendrais bruožais paaiškinti tą fizikos teoriją, kuria buvo paremtas visas procesas, tačiau Feračinis sugebėjo suprasti tik tiek, kad mechanizmas, sukonstruotas giliuose požemiuose greta Tularozos, turi valioti perkelti tiek žmones, tiek ir jų įrangą į praeitį. Tai šit į kokius reikalus iki ausų buvo įklimpęs Vinsleidas, štai kodėl jis praleisdavo daugybę laiko, kalbėdamasis su mokslininkais.

Anksčiau dar nebuvo pasitaikę tokio atvejo, kad efektyviai pavyktų perkelti žmones į praeitį. Buvo atlikta vos keletas preliminarių bandymų, kuriuos mokslininkai trumpai apibūdino kaip „padrąsinančius”, nesiteikdami atskleisti daugiau jokių detalių, kaip ir su kokiais objektais vyko bandymai. Matyt, diena dienon vis labiau blogėjanti situacija pasaulyje vertė skubėti ir pradėti misiją tučtuojau, netgi nelaukiant atsakymų į visus iškylančius klausimus.

Po tris mėnesius trukusių apmokymų, erdvioje patalpoje, įrengtoje giliame požemyje po įmone Tularozoje, didžiulė, sulig vidutinišku dirižabliu kiaušinio formos kapsulė, apgaubta žydro švytėjimo išnyko, liko tik tuščios ją prilaikiusios sąsparos ir ištisos džiunglės įvairiausios aparatūros bei laidų. Kapsulė vėl materializavosi trisdešimt šešeriais metais anksčiau, pakelta per penkis tūkstančius pėdų aukštyn, tokiu būdu siekiant apsisaugoti nuo bet kokių galimų netikėtumų, jeigu vietovės aplinka būtų pernelyg smarkiai pasikeitusi. Automatiškai išsipūtusios helio pagalvės nuleido kapsulę žemėn, ir, praėjus penkiolikai minučių po atvykimo, Feračinis pasijuto drauge su kitais vienuolika „Protėjo” misijos narių bestovįs Naujosios Meksikos dykumoje ir bežvelgiąs į 1939-ųjų sausio dangų. Laiko keliautojai, savo kailiais patyrę, be jokios abejonės, patį drąsiausią ir labiausiai bauginantį visų laikų mokslų atradimą, galų gale atvyko į paskirties vietą oro balionu.

Aparatas Tularozoje galėjo perkelti keliautojus tiktai į vieną pusę — tai buvo projektorius, kurio didžiausias įmanomas veikimo „diapazonas” į praeitį ir buvo 1939-ųjų sausis. O tam, kad būtų sukurtas abipusis ryšys, antrajame gale reikėjo sukonstruoti kitą aparatą, vadinamą „sugrįžimo vartais”, visos jam reikalingos medžiagos bei detalės irgi buvo atsigabentos kapsule. Remdamiesi apmokymų metu pasiektais bandomųjų maketų konstravimo rezultatais, mokslininkai numatė, kad prireiks keturių penkių mėnesių, kol sugrįžimo vartai pradės funkcionuoti.

Tačiau pagrindinis operacijos tikslas buvo užmegzti ryšį tarp dviejų, dviem skirtingoms epochoms priklausančių Jungtinių Valstijų vyriausybių ir, kol tai nebus pasiekta, jokiu būdu nesukelti bereikalingų sensacijų, taigi, 1975-ųjų politikai nusprendė, kad visas sugrįžimo vartų konstravimas turi vykti slapta. Be to, siekiant ateityje pagerinti pervežimus, tiekimą bei susisiekimą, buvo išreikštas pageidavimas vartus surinkinėti dideliame Rytinės pakrantės mieste. Štai kodėl Feračinis ir visa Jungtinėse Valstijose likusi misijos grupė, vadinama kodiniu pavadinimu „Cukrus”, turėjo pergabenti visas detales iš laikino prieglobsčio Naujojoje Meksikoje į išsinuomotą sandėlį Bruklino uosto rajone. Pačias svarbiausias detales, tokias kaip kompiuteriai ir elektroniniai prietaisai, kurių kito laikmečio kilmės iš esmės nebuvo įmanoma nuslėpti, jie gabeno patys, sunkvežimiu. Tuo tarpu kitos, stambesnės detalės bei konstrukcijos, likusios išardžius pačią kapsulę, kuri specialiai buvo pagaminta iš 1939-aisiais žinomų medžiagų, kad jos komponentus būtų galima palaikyti bet kokio paprasčiausio mechanizmo dalimis, buvo nugabentos į Albukerką ir iš ten išsiųstos geležinkeliu.

Antrasis misijos tikslas buvo įsikišti į politinę situaciją Anglijoje, kur 1939–1940 metų įvykiai ir buvo „Protėjo” pasaulį ištikusios katastrofos užuomazga. Šiuo atveju misija negalėjo delsti laukdama, kol Brukline bus užbaigti konstruoti sugrįžimo vartai. Grėsmingi įvykiai Europoje vystėsi tokiu greičiu, kad, norint išvengti visiško žlugimo pasikartojimo, Vakarų lyderiams reikėjo nedelsiant imtis kažkokių priemonių. Taigi, Vinsleidas ir dar du Didžiosios Britanijos grupės, vadinamos „Karaliumi”, nariai nieko nelaukdami išvyko į Londoną; iki Niujorko jie nuskrido DC-3 tipo lėktuvu, o toliau kelionę tęsė laivu — „Pan Amerikos” aviareisas į Lisaboną turėjo būti atidarytas kiek vėliau tais pačiais metais.

Ids tiltu pervažiavę Misisipę, Feračinis su Kesidžiu sustojo prie visą parą veikiančios užkandinės, įsikūrusios Indianapolio pakraštyje, prie pat kelio, vedančio iš miesto. Mašinų stovėjimo aikštelėje viešpatavo visiška tamsa, tačiau, įžengę į užkandinę, keliautojai pateko į jaukią ir mielą aplinką — patalpa buvo nutvieksta geltonų lempų šviesos, čia tvyrojo gardūs kvapai, o kampe stovinti anglių krosnelė skleidė malonią šilumą. Čionai už stalų ar nedidelėse kabinose sėdėjo gal tuzinas ar du žmonių, dauguma jų buvo tolimųjų reisų sunkvežimių vairuotojai. Patalpos gilumoje, įrėmintas langelyje, atsivedančiame į garų užtvindytą virtuvę, rusvaodis virėjas dėliojo kiaušinienės su kumpiu bei jautienos šonkauliukų kupinas lėkštes, kad stambi, meksikietę primenanti moteriškė, dirbanti prie kasos, galėtų lengvai jas pasiekti. Ant sienų buvo prikabinėta atvirukų, laikraščių iškarpų ir beisbolo žaidėjų nuotraukų, o didžiulis, medinis radijo aparatas, stovintis ant lentynos greta kavinuko, transliavo muziką — Feračinis jau sugebėjo atpažinti, kad tai — Diuko Elingtono kūrinys. Ištisus apmokymų mėnesius grupė laisvalaikiu būdavo stačiai užtvindoma to laikotarpio radijo įrašais bei filmais.

Niekas nekreipė dėmesio į Feračinį ir Kesidį, kai šie nusitrypė nuo batų purviną tirpstantį sniegą, atsisagstė šiltus apsiaustus ir prisiartino prie baro užsisakyti dviejų bifšteksų. Juodu pasiėmė po puodelį kavos ir nusinešė juos į laisvą kabiną tolimajame kampe, netoli žvaliai besišnekučiuojančios grupelės padoriai apsirengusio jaunimo — pasiekiančios juos pokalbio nuotrupos tokiai aplinkai skambėjo pernelyg intelektualiai.

— Čia šilta, — suniurnėjo Kesidis, nusitraukdamas kepurę ir pirštais pašiaušdamas prigulusius prie galvos plaukus. — Gal norėsi kuriam laikui užleisti man vairą, kai vėl leisimės į kelią?

Feračinis linktelėjo.

— Žinoma, valandėlė poilsio būtų visai ne pro šalį. Gal net sugebėčiau keletą valandų numigti.

— Keturios dienos kelionėje — ir tai važiuojant ištisą parą. Galima gi buvo pasinaudoti kokia nors kelias valstijas jungiančia transporto sistema, — Kesidis išsipleikė krėsle ir, kilstelėjęs puodelį prie lūpų, gurkštelėjo kavos, tuo pat metu dairydamasis aplinkui. — Zinai, Hari, aš vis dar negaliu kaip reikiant priprasti. Niekas nereikalauja jokių dokumentų, jokių leidimų… Pasirodo, Klodas sakė tiesą — kone visi čia ir daro tai, ką nori. O aš maniau, kad jis tik medum tepa, kalbėdamas apie būsimą misiją.

— Hmmm… — tiek teatsakė Feračinis.

Kesidis pasilenkė ir valandėlę dėbsojo į Feračinį tokiu žvilgsiu, kokiu paprastai ir žiūrėdavo ką nors sumąstęs.

— Žinai, Hari, kartais imu ir pagalvoju sau… Nagi, žmogus juk gali gyvuoti ir kur kas blogiau nei visą laiką trindamasis čia — supranti, ką turiu omeny? Kai Klodas jau turės savąjį mechanizmą ir galės daryti su juo, ką užsimanęs…

— Tu kuoktelėjai! Žinai, kalbi kaip tikras šiknius.

— Ne, aš visiškai rimtai. Kas gi laukia mūsų ten, iš kur atvykome? Ten juk jau viskas baigta.

— Kaip tik todėl mes ir esame čia — kad viskas pasikeistų! Mūsų pasaulis turi tapti kitoks — ar tau neaišku?

— Nori pasakyti, viskas štai taip ims ir pasikeis? Praslinkus kuriam laikui tuo pačiu įtaisu mes grįšime atgal — ir rasime naują pasaulį, laukiantį mūsų išskėstomis rankomis? — neatrodė, kad Kesidis būtų linkęs taip lengvai patikėti. — Šitaip paprastai niekas nepasidaro, Hari. Be to, tiek Klodas, tiek ir visi tie mūsų pasaulio mokslininkai… Na taip, jie įnirtingai stengėsi įtikinti mus, kad viskas kaip tik taip ir bus, kad viskas suveiks taip, kaip reikia, tačiau, įdėmiau jų pasiklausęs, galėjai nesunkiai suprasti, kad ir jie patys nieko tikro nežino. Jie anaiptol nėra tikri, kad šitas reikalas išdegs.

Feračinis susiraukė.

— Nagi nagi, Kesidi, mes trinamės čia jau pakankamai ilgai, mums visiškai užteko laiko susipažinti su šiuo pasauliu, patirti, kokie čia žmonės. Tu iš tiesų norėtum gyventi apsuptas tokių menkystų? Jie gi viską gauna gatavą — ir atstumia bet ką, kas tiesiogiai nesusiję su jais pačiais. Jie net neįstengia pasižiūrėti toliau savo nosių ir pamatyti, kas iš tiesų dedasi realybėje. Jaučiuosi tarsi atsidūręs peraugusių vaikų, vis dar įsikibusių motinos sijono, šalyje. Turėjau omeny…

Kesidis kilstelėjo ranką.

— Gerai jau gerai, Hari. Gal rišam temą?

Jis nebenorėjo eilinį kartą įsivelti į beprasmiškus svarstymus. Feračinis gūžtelėjo pečiais ir nugrimzdo į tylą. Kesidis atsilošė ir apsidairė, tačiau netrukus vėl pasilenkė į priekį ir alkūnėmis atsirėmė į stalą.

— Man regis, pasiekę Niujorką mes būsime nusipelnę šiek tiek palakstyti — na, bent dieną ar dvi. Turiu omeny — aš visiškai netrokštu trenktis kur nors į stulpą dėl perdėtos ištikimybės pareigai, nuovargio ar dar ko nors, visai nenoriu ir aplamdyti brangiųjų Mortimerio detalių. Ką tu apie tai manai, Hari? Ar taip nepasiėmus mums keturiasdešimt aštuonių valandų atostogų?

Mortimeris Grynas, buvęs Oro Pajėgų Moderniosios Ginkluotės Sistemų Vystymo ir Išbandymo Centro Nevadoje direktorius, dabar vadovavo mokslinei-inžinerinei misijos grupei, kurią sudarė trys žmonės. Tad jis ir buvo atsakingas už sugrįžimo vartų surinkimą. Be to, jis buvo antrasis pagal rangą visoje „Protėjo” grupėje, taigi, dabar, kai Vinsleidas išvyko į Londoną, jo žinioje liko visa „Cukraus” grupė.

Feračinis vos pastebimai šyptelėjo ir, išsirangęs iš apsiausto, pakabino jį ant kėdės atlošo.

— Nagi, manau, tai bus visai įmanoma sutvarkyti, — pasakė jis.

— Bet visų pirma turime pristatyti krovinį. O jau paskui šnektelėsiu su Mortimeriu, manau, keturiasdešimt aštuonioms valandoms jis mus tikrai paleis.

Kesidis pasilenkė virš stalo, prisikišdamas arčiau Feračinio.

— Ar prisimeni tuos vaikinus, su kuriais praėjusį kartą šnekėjomės Vakarų Trisdešimt ketvirtojoje? — Jis apsilaižė lūpas ir prislopinęs balsą kalbėjo toliau: — Regis, Ist Saide iš tiesų esama aukštos klasės mergužėlių. Už pusantro bakso galima gauti… — Jis taip ir neužbaigė sakinio, mat prisiartinusi meksikietė padavėja dunkstelėjo ant stalo dvi dideles lėkštes su užsakytu maistu ir krepšelį storomis riekėmis supjaustytos duonos.

Kesidis jau buvo betęsiąs pradėtą temą, tačiau prie gretimo staliuko vienas balsas ūmai nuskambėjo netikėtai garsiai, užgoždamas bendrą šurmulį ir atkreipdamas Kesidžio dėmesį. Kalbėjo putliaveidis, gan jaunatviškai atrodantis vyrukas, vilkįs tamsiai rudą megztinį.

— Kolino tiesa. Kuriems galams mums veltis į visokius svetimšalių karus? Kartą mes jau ištraukėme juos už ausų, ar ne? Ir kas iš to? Jie net nesiteikė susimokėti savo skolų. Jei kam nors įdomi mano nuomonė — galiu drąsiai tvirtinti, kad kaip tik tai ir buvo pagrindinė dvidešimt devintaisiais mus ištikusio nuosmukio priežastis.

— Kaip tik tai aš ir turėjau galvoje, — atsiliepė žydrą švarkelį vilkinti mergina, sėdinti kitoje stalo pusėje. — Šiaip ar taip, visos jų vyriausybės kiaurai perpuvusios. Karai ten — kaip vietinės reikšmės ligos. Tikiuosi, Hitleris atliks gerą darbą ir viską ten kaip reikiant išvalys. Regis, jis sugebės su tuo susidoroti.

— Tikrai, tikrai, — pritarė greta jos sėdintis šviesiaplaukis vyras. — Juk jis, galų gale, tiktai atsiima tai, kas teisėtai jiems priklauso, be to, siekia grąžinti bent šiek tiek orumo ir disciplinos. Fionos tiesa, tokie dalykai jiems iš tiesų gali visai praversti. Norėjau pasakyti — kokią gi jie turi alternatyvą?

— Na ką tu, juk ten dar yra ir Čemberleeeenas, — pabrėždamas sarkazmą nutęsė rudą megztinį vilkįs vyrukas. Kažkas sukikeno.

Laibas jaunuolis, sėdįs priešais šviesiaplaukį vyriškį, suraukė antakius, išpūtė akis, įbedė pirštą į viršutinę lūpą ir ėmė mojuoti virš galvos valgiaraščiu.

— Vakar aš dar kartą kalbėjausi su herr Hitleriu, — pareiškė jis, manieringai pamėgdžiodamas anglišką akcentą. Jo bičiuliai prapliupo kvatotis.

Įbedęs nuožmų žvilgsnį į savo lėkštę, Feračinis įnirtingai kramtė maistą.

— Nagi, neimk į galvą, Hari, — pratarė Kesidis. — Galima pamanyti, kad jie išvis ką nors nutuokia.

— Jie yra tipiški savosios terpės atstovai, — suniurnėjo Feračinis ir papurtė galvą. — Ši šalis nebeturi jokių šansų. Juos jau galima nurašyti į dešras.

Už gretimo staliuko sėdįs žmogus rudu megztiniu kalbėjo toliau:

— Ką gi, jei pažvelgsime tiesai į akis, turėsime pripažinti, kad fašizmas iš tiesų siūlo bent šiokią tokią išeitį. Galbūt šiame pramoniniame amžiuje kitaip nė neįmanoma. Turėjau omeny, kad demokratija gal ir išties buvo puikus dalykas žemvaldžių bajorijos ir panašiais laikais, bet juk patys matome, kur tai galų gale atvedė.

— Tiesiog būtina, kad kažkas tvirtai laikytų valdžią savo rankose, — pareiškė mergina žydru švarkeliu. — Regis, be mūsų, vieninteliai, kurie irgi sugeba tai suprasti, yra komunistai.

— Taip, ir mes visi puikiai žinome, ką tai reiškia, — atsiliepė šviesiaplaukis.

— Viso pasaulio slunkiai, susivienykite! — suriko laibasis jaunuolis, šįsyk pamėgdžiodamas tikrą rusą.

Staiga Kesidžio kantrybė trūko. Be jokio perspėjimo jis žaibiškai atsisuko, grėsmingai atstatė šakutę su vis dar pasmeigtu bifštekso kąsniu ir ėmė mosuoti ja aukštyn žemyn.

— Ei jūs ten, verčiau liaukitės tauziję niekus, ir tučtuojau, jei norite išnešti sveiką kailį, — perspėjo jis, grėsmingai prisimerkdamas, kimiame jo balse nuskambėjo nieko gero nežadančios gaidelės. — Jūs patys gi ten nebuvote, ir žalio supratimo neturite, kas ten vyksta, ir kaip. — Neatsigręždamas jis mostelėjo galva Feračinio link. — Matote šį vaikiną? Štai jis išmano visa tai kuo puikiausiai. Dvejus metus savanoriu prakiurksojo Ispanijoje, Abės Linkolno brigadoje. Kaip reikiant paragavo fašistų bombardavimo, ir nuo to laiko jam, suprantate, varžtelis atsisukęs. Išgirdęs tokias šnekas, kaipmat pasiunta — matote, jau dabar dėbso baltomis. Taigi, verčiau prikąskite liežuvius, kol jis dar nepašėlo, sutarta?

Feračinis patyliukais suurzgė. Keletą akimirkų tvyrojo nejauki tyla, grėsmingai atkišęs šakutę, Kesidis vis dar varstė visus nuožmiu žvilgsniu, vaipydamasis iš po nutriušusių ūsiukų. Paskui viena merginų šniurkštelėjusi nosimi nusigręžė ir, iš paskutiniųjų nuduodama, kad nieko neįvyko, išdidžiai prašneko:

— Ar kas nors skaitėte „Apie peles ir žmones”? Mano nuomone, Steinbeko piešiami vaizdai toookie gyvi…

Vėl užsimezgė pokalbis, Kesidis patenkintas niurgztelėjo ir pagaliau nusigręžė. Niekas užeigoje neišsidavė išvis ką nors pastebėjęs, ir keliautojai užbaigė pietus be jokių incidentų.

Kai pagaliau susiruošė vykti toliau, Feračinis dar užėjo į tualetą, palikdamas Kesidį prie pat išorinių durų. Tačiau išėjęs rado Kesidį sugrįžusį ir lūkuriuojantį siaurame tamsiame, iš užeigos vedančiame koridorėlyje, užgrūstame bulvių maišais ir daržovių įpakavimo dėžėmis. Įprasto Kesidžio nerūpestingumo nebuvo likę nė kvapo, jis atrodė įsitempęs ir budrus.

— Kas nutiko? — paklausė Feračinis.

— Kažkoks tipelis trinasi aplink sunkvežimį, — prislopinęs balsą atsiliepė Kesidis. — Spėjau pastebėti, kaip jis šmurkštelėjo į kitą pusę.

— Manai, apiplėšimas?

— Panašu.

— Kitus matei?

— Ne, bet ten juk tamsu nors į akį durk.

— Na, ir kaip kapstysimės iš padėties?

Kesidis kryptelėjo galva link užpakalinių durų, kurios iš koridoriaus vedė į lauką.

— Galėtume apsimesti lengvu taikiniu, o vienas išeitume pro čia ir, jeigu kas, pridengtume. Kaip tu manai?

Feračinis žengė artyn ir prikišo veidą prie pat įstiklinto langelio duryse. Kraipydamas galvą į šalis, jis, kiek tik leido regėjimo laukas, pabandė įžiūrėti visa, kas dedasi išorėje. Galų gale žingtelėjo atgal ir trumpai linktelėjo.

— Na, ir kas gi bus ta antis viliokė?

Stojo nejauki tyla. Feračinis liūdnai atsiduso.

— Gerai jau gerai. Pabūsiu aš. Pirmyn. Duodu tau penketą minučių.

Kesidis be garso išgaravo pro duris, o Feračinis sugrįžo į tualetą ir nusiprausė veidą.

Po penkių minučių jis išėjo ir nusliūkinęs atgal į užkandinę nusipirko porą ledinukų lazdelių. Paskui užsimetė apsiaustą, išėjo laukan ir nužingsniavo į tamsių šešėlių apgaubtą mašinų stovėjimo aikštelę. Jis apėjo sunkvežimį, tuo pat metu nuduodamas, kad rausiasi apsiausto kišenėje, ieškodamas raktelių.

Kai Feračinis pasiekė kabiną, iš už jos, tiesiog priešais jį išniro kažkoks žmogus. Tolimo gatvės žibinto atšvaitas blausiai nušvietė aukštą ir stambų siluetą kiek gunktelėjusiais pečiais. Žmogus dėvėjo minkštą fetrinę skrybėlę ir nušiurusį paltą. Feračinis įsitempė, laukdamas antpuolio, tačiau žmogus stabtelėjo per kelias pėdas nuo jo.

— Ei, bičiuli, sakyk, gal atsitiktinai važiuoji iki pat pakrantės? — kiek švogždamas prašneko jis. — Ar negalėtum pavėžėti, a? Kanzase palikau savo moterį su trim mažais… Pasiutusiai reikia darbo.

— Niekaip negaliu padėti tau, bičiuli, — atsakė Feračinis. — Taisyklės spaudžia. Bosas nuolatos tikrina. — Jis ištraukė ranką iš kišenės, laikydamas tarp pirštų banknotą, tuo pat metu įtempęs visas jusles, bene pajus už nugaros kokį nors krustelėjimą — vogčiomis žengtą žingsnį ar beveik negirdimą gilų įkvėpimą tą sekundę, kai ranka pakeliama smūgiui. Tokį akimirksnį jam beliko visiškai pasikliauti nematomu savo partneriu — kad šis suspėjo reikiamu metu atsidurti reikiamoje vietoje.

— Štai tau doleris — nueik ko nors užkąsti.

Netgi tamsoje jis sugebėjo įžiūrėti, kaip išsiplėtė žmogaus akys.

— Visas doleris! Klausyk, ar esi tikras, kad…

— Imk gi ir užkąsk ko nors. Be to, ten, viduje, yra ir kitų vaikinų.

Žmogus paėmė pinigą, dėkodamas kažką neaiškiai suniurzgė ir nusliūkino link užkandinės durų. Mažne tą pat akimirksnį Feračiniui iš užnugario be garso materializavosi Kesidis.

— Jokių problemų, a? — Jo balse aiškiai jautėsi šioks toks nusivylimas.

— Jokių. Vaikinas tiesiog ieško darbo.

Tačiau atsargumas jau seniai buvo tapęs antrąja jų prigimtimi. Feračinis švystelėjo Kesidžiui raktus, ir po penkų minučių jie jau vėl dardėjo Indianapolio link.

3 skyrius

Bet koks procesas, daugiau ar mažiau susijęs su intervencija į praeitį, kone visada sąlygoja tam tikras pasekmes, kurios, vertinant įprastiniais standartais, gali atrodyti labai jau keistos. Tiesą sakant, toks procesas paprastai iškraipydavo visuotinai priimtas sveiko proto, logikos bei priežastingumo sąvokas.

Viena keistenybė, nulemta 1975-aisiais Tularozoje sukonstruoto mechanizmo sugebėjimo užmegzti ryšį su kažkada praeityje sukonstruotais sugrįžimo vartais, buvo ta, kad, kol šie vartai dar tebebuvo konstruojami, jiems neturėjo visiškai jokios reikšmės, kokioms ateities įvykių sekoms būtina buvo susiklostyti, kad jie išvis būtų suprojektuoti. Taigi, nustačius 1975-ųjų aparatą atitinkamam nuotoliui laike, jį buvo galima sujungti su 1939-ųjų viduryje užbaigtais ir veikiančiais sugrįžimo vartais tuojau pat, kai tik pradėjo veikti 1975-ųjų aparatas. Nebuvo net jokios užuominos apie tai, kad 1975-ųjų metų įvykių eigoje kažkokia misija buvo išsiųsta į praeitį su užduotimi surinkti sugrįžimo vartus.

Numačius, kad tokia galimybė yra visai tikėtina pagal keistą situacijos logiką, misijos planuotojams tapo neišvengiama šį faktą išnaudoti tam, kad patikrintų visos sistemos loginį pagrindą dargi prieš priimant galutinį sprendimą išsiųsti misiją. Kaip tik tai ir buvo padaryta: kai tik 1975-ųjų aparato konstravimo procesas pasistūmėjo į priekį tiek, kad mechanizmas jau galėjo priimti paprasčiausius, statiškus ryšio pranešimus (tam, kad būtų perduoti kokie nors objektai, būtų prisireikę nemažai papildomų detalių), tuoj pat ir buvo gauta žinia iš 1939-ųjų gegužės — pranešime buvo patvirtinama, jog misija atvyko sėkmingai ir sugrįžimo vartai montuojami pagal grafiką. Tai ir buvo dalis preliminarinių „išbandymų”, kurie, kaip buvo pasakyta keliautojams, visiškai leido tikėtis sėkmės.

Prezidentas Kenedis patvirtino galutinį įsakymą išvykti, ir misijos nariai iškeliavo tuoj pat, kai tik buvo instaliuotos projektoriaus pajėgumo padidinimui būtinos detalės. Tada buvo nuspręsta tolimesnius fizikos tyrinėjimus palikti kitiems, ateičiai. Drauge liko neatsakytas ir vienas paradoksalus teorinis klausimas: kaip viskas būtų pasisukę tuo atveju, jei misija taip ir nebūtų išsiųsta — mat, šiaip ar taip, ji, be jokios abejonės, nuvyko į paskirties vietą. Pats svarbiausias dalykas buvo sėkmingai išsiųsti grupę iš tokio nepatikimo 1975-ųjų pasaulio.

* * *

— Taip, taip, aš suprantu, ką tu nori pasakyti. Ana, tačiau mes buvome apdrausti nuo visokiausių galimų nesėkmių tiek, kiek tik įmanoma tikėtis tokiomis aplinkybėmis, — Mortimeris Grynas, vyriausiasis misijos mokslininkas ir Jungtinėse Valstijose likusios „Cukraus” grupės vadovas išsitiesė ir mostelėjo laužtuvu, kuriuo kaip tik atidarinėjo pakuotės dėžes. — Padėtis buvo išties grėsminga, veikti reikėjo nedelsiant, taigi, jie neturėjo nė menkiausios galimybės išgliaudyti visų neatsakytų teorinių klausimų.

Grynas buvo neseniai perkopęs penkiasdešimtuosius metus, vidutinio ūgio ir masyvaus kūno sudėjimo, tvirtu stambių bruožų veidu, vešliais antakiais ir kvadratiniu žandikauliu, be to, jis želdino tvarkingai pakirptus ūsiukus. Smailas jo viršugalvis buvo visiškai nuplikęs, galvą juosė tik žemiau želiančių plaukų pusmėnulis, ir tas ties ausimis jau gerokai praretėjęs — kaip tik tokią išvaizdą mėgsta perteikti skulptoriai, kai jiems tenka vaizduoti kokius nors iškilius veikėjus. Grynas vilkėjo baltus marškinius rudomis ir juodomis juostelėmis, rankovės buvo atraitotos virš alkūnių, marškinių fone svieste švietė ryškiai raudonos petnešos.

Ana Charkiovič, grupės istorikė, pasiųsta čia kaip to laikotarpio specialistė, pakėlė akis nuo važtaraščio, kuriame iš sąrašo žymėjosi atgabentas detales, ir abejodama pažvelgė į Gryną. Ana buvo smulkaus sudėjimo moteris, žilstančiais plaukais, įpusėjusi penktą dešimtį. Liesą, aštrių bruožų jos veidą vagojo raukšlės, jame buvo ženklios visos ankstesniaisiais metais patirtos negandos. Jai pavyko ištrūkti iš Sovietų Sąjungos prieš pat galutinį jos padalijimą tarp Vokietijos ir Japonijos 1950-aisiais.

— Aš žinau, kad ta informacija buvo vienintelė, kuria tuo metu galėjome remtis, — pasakė ji. — Taip pat neabejoju, kad, priimdami sprendimą išsiųsti mus, jie iš tiesų tikėjosi sėkmės. Tačiau visos tos šnekos apie „atsitiktinius statistinius nesklandumus” anaiptol nepaaiškina to, kas atsitiko. Šiaip ar taip, niekur nepabėgsi nuo fakto, kad kažkur įsivėlė klaida.

Juodu triūsė didžiulėje erdvioje patalpoje, pastato, kodiniu pavadinimu „Sarginė” gilumoje — šis pastatas, sandėlys Van Brunto gatvėje Brukline buvo išsinuomotas iš Niujorko Uosto Kompanijos, čia ir turėjo būti sumontuoti sugrįžimo vartai. Sandėlio fasadas buvo užmaskuotas netikra ryšulių bei įpakavimo dėžių siena, kur kas tvirtesne nei atrodė iš pažiūros, langai bei atsarginės, nepridengtos durys buvo patikimai užlituoti, o visą pastatą saugojo ištisa sistema detektorių bei sekimo prietaisų — dauguma išradingiausių to meto elektronikos entuziastų būtų mielai pakloję metinį atlyginimą už galimybę juos ištyrinėti.

— Na taip, įsivėlė klaida, — pripažino Grynas. — Tačiau argi ji tokia jau reikšminga? Svarbiausia juk yra tai, kad vartai, šiaip ar taip, funkcionavo. Kaip tik dėl to mes ir esame čia — ir kaip tik tuo pastaruoju metu mums ir tereikia rūpintis.

— Bet kaip tik čia šuo ir pakastas! — neatlyžo Ana. — Jei bent viena pranešimo dalis pasirodė besanti klaidinga — ar mes begalime pasikliauti ir visu pranešimu?

Grynas atplėšė dar vienos dėžės dangtį ir ėmė traukti iš jos kartono lakštus.

— Pats faktas, kad pranešimas buvo gautas, akivaizdžiai byloja, jog vartai veikė, — pasakė jis. — Bent jau tai neturėtų kelti jokių abejonių.

— Tačiau argi buvo galima apsirikti dėl tokios esminės detalės kaip mechanizmo buvimo vieta? Atsitiko kažkas labai jau keisto. Ir tai gerokai mane neramina.

Problema buvo ta, kad jie visiškai neketino atsidurti čionai, Brukline. Jei jau keistoje viso šio reikalo logikoje nebuvo jokios užuominos, kad tai padaryti neįmanoma, taigi, pranešime iš 1939-ųjų vidurio buvo pasistengta išvaduoti grupę nuo vargo, ieškant tinkamos vietos įsikurti, ir perduota informacija apie tas jau įsigytas patalpas, iš kurių pranešimas ir buvo pasiųstas. Pasak gautųjų žinių grupei reikėjo ieškoti fabrikėlio Niu Džersyje — pagal pranešimą šios patalpos stovėjo tuščios ir jas buvo norima kiek įmanoma greičiau parduoti, nes jų bendrasavininkiai broliai turėjo finansinių sunkumų ir nebeįstengė išsimokėti skolų. Grynas su Ana nuskrido į Niu Džersį, tikėdamiesi lengvai ir greitai sudaryti sutartį, tačiau paaiškėjo, kad patalpos užimtos ir kad niekas nė neketina jų parduoti. Gi pastatą Brukline pavyko išsinuomoti tik po karštligiško žygio per komercines nekilnojamojo turto agentūras.

Tad kas gi buvo ne taip? Be jokios abejonės, „Protėjo” grupės nariai neturėjo jokio pagrindo tyčia klaidinti savęs pačių. Pranešimas, kaip ir buvo tvirtinama, veikiausiai atėjo iš Niu Džersio, bet, jeigu taip, kodėl paaiškėjo besant neįmanoma įsigyti nurodyto pastato? O jeigu pranešimas buvo pasiųstas ne iš Niu Džersio, o iš kažkur kitur — tokia prielaida dabar irgi tapo neišvengiama — kodėl gi jame buvo tvirtinama, kad jis siunčiamas būtent iš ten?

— Nagi, bereikalingas rūpestis dabar neduos mums nieko gero, Ana, — pasakė Grynas. — Dabar mums užvis svarbiausia dirbti savo darbą ir nesukti sau galvų dėl tų tiltų, kuriais kol kas nereikia eiti. — Jis vėl dirstelėjo į dėžę, kurią kaip tik pakavo. — Nagi, kur mes sustojome?.. Štai čia, regis, bus JSK-23 tipo rezonatoriai. Ar turi sąrašą? Jie turėtų būti pažymėti numeriu trisdešimt septyni.

— Eee… valandėlę, tuojau pasižiūrėsiu. Na, štai, du puslapiai.

— O aktyvatoriaus agregatai? Turėtų būti čia?

Ana pasklaidė keletą puslapių, kol surado kitą sąrašą.

— Tuoj pažiūrėsiu. Ne, pagal grafiką jie dar neturėjo atvykti. Pirmoji siunta turi būti pakuotėje numeris penki, ją gabena Feračinis su Kesidžiu. Šiuo metu jie jau turėtų būti pusiaukelėje į čia nuo Indianapolio.

— Tokiu atveju, antroji siunta dar neišvyko iš Albukerko, tiesa? Jei neklystu, ją turi atgabenti majoras Vorenas ir seržantas Rajenas drauge su kroviniu numeris šeši?

— Taip, teisingai.

— Puiku. Tokiu atveju mums vertėtų…

Jį nutraukė netoliese ant stovo kabančio senovinio telefono džeržgimas.

— Atsiprašau, — tarp sukrautų dėžių bei išmėtytų detalių Grynas nulaviravo atsiliepti. — Klausau, Gordonai, — skambinti negalėjo niekas kitas, kaip tik Gordonas Selbis — jis vienintelis šiuo metu tebuvo pastate ir rūšiavo popierius priešakinėje kontoroje. Selbis buvo Gryno mokslininkų grupės narys. Taip pat jis buvo vyriausiasis misijos inžinierius ir turėjo vadovauti sugrįžimo vartus montuojantiems kariškiams. Karinio kontingento nariai savo ruožtu turėjo ne tik rūpintis apsauga — savajame laike jie buvo išėję intensyvų techninį apmokymą, kad galėtų kaip reikiant pagelbėti montavimo darbuose.

— šit kaip? Tikrai? — sušuko Grynas į ragelį. Jo balsas išdavė vis augantį susijaudinimą. — Kaip tau pasirodė, Gordonai, tai geros naujienos? Ką gi sužinojai?

Kol Grynas klausėsi naujienų. Ana vėl sutelkė visą dėmesį į kitą dėžę ir kibo kraustyti jos turinį. Vidinis balsas kuždėjo jai, kad Gryną toji netikra informacija neramina kur kas labiau, nei jis išsiduoda. O jeigu jis gali paaiškinti, kas gi ne taip — kodėl tuomet nepaaiškina? O jei negali — tokiu atveju argi išvis galima būti dėl ko nors tikriems?

Kai Grynas su džiaugsmingu trinktelėjimu padėjo ragelį į vietą. Ana kilstelėjo akis ir klausiamai pažvelgė į jį.

— Gordonas prieš kelias minutes gavo telegramą, — pranešė Grynas. — Telegramą iš Klodo, iš Londono! Atrodo, ten viskas vyksta pagal planą. Jie susitiks su Čerčiliu ir trimis jo kolegomis — trečiadienį drauge valgys priešpiečius Dorčesteryje!

4 skyrius

Vinsleidas jau nebe pirmą kartą lankėsi Londone. Kad ir kaip keistai skambėtų, bet tam tikra prasme tai buvo antrasis jo vizitas Anglijos sostinėje mažiau nei per metus. „Protėjo” pasaulyje jis lankėsi Londone 1938-ųjų rugpjūtyje, kaip JAV žvalgybinės grupės, besilankančios keliose Europos šalyse, narys — ši grupė buvo pasiųsta patikrinti informacijos, atgabentos būrelio mokslininkų, kuriems pavyko pasprukti iš totalitarinių, diktatorių valdomų valstybių. Dabar gi, neeilinių „Protėjo” misijos aplinkybių dėka, jis vėl lankėsi čia vos po dešimties mėnesių, bet pasenęs trisdešimt septyneriais metais.

Londone jam teko buvoti ir vėliau, po gėdingos Britanijos kapituliacijos pirmąją 1941-ųjų metų dieną. Iki pat 1960-ųjų jis buvo aktyviai įsitraukęs į šnipinėjimo veiklą, pridengtą įvairiausiomis Jungtinių Valstijų diplomatinėmis misijomis bei ambasados reikalais. Tačiau 1960-aisiais bet kokie oficialūs Vokietijos santykiai su Vakarais iš esmės buvo nutraukti, kai Heidrychas, suorganizavęs Bormano nužudymą ir privertęs septyniasdešimt vienerių sulaukusį Hitlerį atsistatydinti, motyvuodamas tai gerokai pašlijusiomis šiojo proto galiomis, tapo naujuoju fiureriu. Vėliau Vinsleidas buvo dar keletą kartų atvykęs čionai slapčia, to darbo, kurio rezultatas ir buvo operacija „Protėjas”, reikalais.

Dabar gi, atvykęs čia iš Amerikos drauge su „Karaliaus” grupe, jis greitai suprato, kad pastarųjų metų vizitai gerokai sujaukė jo atmintį. Londoną jis prisiminė pilką ir niūrų, parklupdytą ir netekusį bet kokių iliuzijų, Bekingemo rūmuose šeimininkavo Reicho statytinis, virš pastato stogo plevėsavo svastika, o prie vartų budėjo SS sargybiniai juodomis uniformomis. Jis prisiminė, kaip senoviniu grindiniu tarsi pasityčiodami kaukšėjo auliniai kareiviški batai kaip tik priešais tas sales, kuriose užgimė visų pasaulio parlamentų motina. Jis prisiminė komendanto valandą ir naktinius areštus, prisiminė ištisas gatves krautuvėlių užkaltais langais. Andai jis matė daugybę sulinkusių moterų apsiblaususiais veidais — jų vyrai buvo išvaryti į priverstinio darbo stovyklas užkariautose Rusijos žemėse. Gi moterys stumdavo karučius ir taisydavo kelius, kai tuo tarpu nudriskę jų vaikai iki kraujo grumdavosi dėl kiekvieno kąsnio, rausdamiesi atliekose, išpilamose iš šiukšlių surinkimo mašinų. Jis savo akimis regėjo, kaip išplaukia visas tautos turtas, kad užpildytų bedugnes reichsbanko skrynias, matė, kaip buvo plėšiami ir išgabenami visi meno lobynai, kad dar skaisčiau sutviskėtų brangiajame Faterlande arba papuoštų asmeninius Geringo rūmus Karinhalėje netoli Berlyno. Vinsleidas puikiai prisiminė rūškaną pilkumą, baimę, neviltį ir visaapimantį niūrumą. Per ilgus metus šitoks Londono įvaizdis giliai įsirėžė jam į atmintį ir kone visiškai užtemdė tą švytintį miestą, kurį jis buvo matęs jaunystėje — dabar jau taip seniai ir tuo pat metu — vos ne vakar.

Tačiau šią minutę, drauge su Kurtu Šolderiu ir Artūru Baneringu žingsniuodamas per Haid Parką, Vinsleidas vėl matė ir jautė tą spalvomis žaižaruojantį buvusįjį pasaulio gyvybingumą. Vinsleidas visiems linksmai demonstravo savąją atostogaujančio Gvardijos karininko „uniformą”, susidedančią iš katiliuko, dryžuoto kostiumo bei kietai susukto skėčio, kuris niekad nebūdavo išskleidžiamas, netgi lyjant. Kavalerijos kariai chaki spalvos darbinėmis uniformomis mankštino savo arklius tarp kitų Roten Rouvo raitelių, priešpiečių meto dykinėtojų porelės vaikštinėjo Serpentino ežero pakrantėmis, čia pat berniūkščiai plukdė žaislinius laivelius, o senos damos, susėdusios ant medinių suoliukų prie pat vandens, lesino antis. Parko gilumoje stovėjo saulės spindulių nutvieksta orkestro pakyla, jų atšvaitai blykčiojo nublizgintose dūdose bei orkestrantų tunikose, parko žalumoje žarstydami purpurinius atšvaitus. Gvardijos Pėstininkų pulko orkestras gyvai trenkė „Žmogaus, apiplėšusio banką Monte Karle” interpretaciją su gausybe improvizuotų užraitymų ir visokiausių „um-ta-ta” — muzika visai užgožė tolimą, iš Park Leino bei Naitsbridžo sklindantį gatvės triukšmą.

Per pastarąsias keletą dienų Vinsleidas turėjo progą viską atrasti iš naujo — mažytes, įstiklintomis vitrinomis, Dikenso laikais dvelkiančias krautuvėles Blumsberyje bei Meifeire — nesuteršta jų reputacija buvo perduodama iš kartos į kartą, taigi, joms netgi nereikėjo apsikaišyti akinančiais blizgučiais kaip kad Niujorko Penktosios Aveniu ar Via Condotti Romoje parduotuvėms. Gruboka Bilingsgeito bei Kovent Gardeno prekyviečių linksmybė kontrastavo su senamadišku Pel Melo bei jo džentelmenų klubų orumu, egzotiški tolimų kraštų kvapai sklido iš Soho restoranų, Pikadilio aikštė švytėjo neoninėmis Bovrilio bei Gineso iškabomis, solidūs juodi taksi bei raudoni dviaukščiai autobusai reklamavo „Buto” džiną ir „Gold Flake” cigaretes, požeminiais koridoriais dundėjo metro traukiniai, gatvėse tarškėjo siūbuojantys Holburno tramvajai aptakiais galais. Čia buvo plokščias apskritas raudonojo akmens Albert Holas, Trafalgaro aikštė, Nelsono paminklas, Vestminsteris; jautienos kepsnys pas Simpsoną Strende ir aludės drožinėtomis, lakuoto medžio durimis bei šerkšnotais bokalais — čia galėjai gauti pintą Čeringtono porterio ir Vatnio karčiojo, patiekiamo su kiaulienos paštetu arba šonkauliukais su bulvėmis. Panašiai kaip vaikų pasakose naktimis atgyja žaislai, taip ir visas didžiulis miestas dabar magiškai sugrįžo į tikrovę.

— Jūs tik pagalvokite, kokia didelė Europos dalis vis dar tebeatrodo šitaip! — sušuko Vinsleidas bendražygiams. — Paryžius, Stokholmas, Briuselis, Amsterdamas, Kopenhaga — vis dar laisvi miestai! Net oras čia kitoks, ar galite užuosti tą skirtumą? Štai dėl ko ir buvo šitiek dirbta, ruošiant šią misiją. Išvydus visa šitai, tik dar labiau sustiprėja ryžtas žūtbūtinai siekti sėkmės.

Artūras Baneringas, aukštas ir tiesus, pabrėžtinai orios išvaizdos ir laikysenos žmogus, jau visiškai pražilęs ir kruopščiai nusiskutęs, sieksniavo greta Vinsleido ilgais grakščiais žingsniais. Jis vilkėjo juodą paltą ir fetrinę skrybėlę kietais bryliais, rankoje nešėsi odinį lagaminėlį.

— Gal ir taip. Klodai, — išvengė tiesaus atsakymo jis. — Tačiau ryžtas ir rezultatas anaiptol nėra tapatūs dalykai. Aš pasijusiu kur kas linksmiau, kai susilauksime vienokios ar kitokios Čerčilio bei jo žmonių reakcijos… žinoma, gali atsitikti ir taip, kad teks gerokai nuliūsti.

Baneringas buvo anglas, taigi, kone viskas, ką jis sakydavo, paprastai nuskambėdavo kaip išsisukinėjimas. Kadaise jis buvo Britanijos Užsienio reikalų ministerijos darbuotojas, dabar gi tapo „Protėjo” grupės diplomatu. Jis buvo visa galva įsitraukęs į Europos politiką iki pat 1940-ųjų, kai visas jo skyrius persikėlė į Kanadą. Tada jis perėjo dirbti į Jungtinių Valstijų Užsienio reikalų ministeriją. Visa tai, ką teko patirti sugrįžus į prarastus laikus, regis, sujaudino jį kur kas mažiau nei Vinsleidą — galbūt todėl, kad nuolat gyvendamas Anglijoje jis buvo stačiai persisunkęs visokiausiais prisiminimais, o gal todėl, kad jis tiesiog buvo tipiškas anglas.

Nuo pat atvykimo į Londoną Baneringas uoliai ugdė privalomą įprotį atidžiai apžiūrinėti praeivius, ypač Vaitholo rajone, kur ir buvo įsikūrusi Britanijos Užsienio reikalų ministerija. Kartą jis net prisipažino Vinsleidui, tuo gerokai šį pralinksmindamas, kad stačiai neįstengia nuvyti stulbinančios minties, jog bet kurią akimirką gali susitikti niekuo dėtą, ničnieko nenutuokiančią ankstesniojo savęs kopiją. Tai buvo dar viena keistenybių, sąlygotų ypatingos dabartinės jų padėties.

Kurtas Šolderis, po Mortimerio Gryno antrasis pagal rangą misijos mokslininkų grupėje, nieko neatsakė, tylėdamas jis žingsniavo kitapus greta Vinsleido. Šolderis buvo žemaūgis ir liesas, gyslotomis rankomis ir kojomis, labai raukšlėtas, trumpai pakirptais plieno pilkumo plaukais. Jis jau dvidešimt metų gyveno Jungtinėse Valstijose — 1955-aisiais jam pavyko slapčia išsprukti iš Vokietijos vienos iš daugelio Vinsleido suorganizuotų operacijų metu.

Pro Stenhopo Vartus jie išėjo iš parko ir perkirtę Park Leiną, pasuko Dorčesterio link; Vinsleidas narsiai žingsniavo per gatvę pirmas, aukštai iškėlęs skėtį ir šitaip sulaikydamas transportą. Asmeniškai jiems jau buvo paruoštas svečių kambarys ir padengtas stalas, nors jie, kaip ir planavo, trisdešimt minučių pasiankstino. Iš baro, kuris jo prašymu buvo įrengtas kambaryje, Vinsleidas patiekė visiems po taurę aperityvo, ir jie patogiai įsitaisę ėmėsi gurkšnoti ir laukti pasirodant Čerčilio bei jo palydovų.

Bare buvo Čerčilio mėgstamos rūšies cigarų, įsigytų pas Friburgą ir Trejerį Heimarkete, be to, įvadų rūšių brendžio bei portveino. Gurkšnodamas vermutą, Šolderis smalsiai užmetė akį ir į kitus butelius. Jis kaip mat pastebėjo visą rinkinį pomidorų bei įvairių vaisių sulčių.

— Aha, vadinasi, tebemanote, kad tarp svečių bus ir Lindemanas? — kilstelėjęs antakį jis dėbtelėjo į kitus du.

Vinsleidas vos pastebimai, vien akimis šyptelėjo pro savuosius misterio Pikviko stiliaus akinius.

— Šiaip ar taip, nepakenks būti pasiruošusiems, — atsakė jis.

— Vis dar statai svarą, a? — paklausė Baneringas Šolderio.

— Jei nori, statau penkis, — atsiliepė Šolderis. — Nė kiek neabejoju, kad Čerčilis suprato, jog reikalas išties svarbus. Taigi, jis, žinoma, tarsis su oficialiu vyriausybės komiteto atstovu, o ne su visų galų meistru akademiku. Statau penkis svarus už Tizardą.

— Sutarta. — Baneringas papurtė galvą. — Tu vis dar tebemąstai kaip tikras vokietis, Kurtai. Gali drąsiai pamiršti apie visokius oficialius pranešimų kanalus. Draugystę Čerčilis vertina kur kas labiau nei bet kokias oficialias procedūras. Statau penkis svarus už Lindemaną.

— Ką gi, netrukus sužinosime, — suniurzgė Šolderis.

Vinsleidas tyčia konkrečiai neišvardijo asmenų, kuriuos Čerčilis turėtų pasikviesti į susitikimą, ir pasielgė taip ne be priežasties. Jis siekė išmėginti konkuruojančių „Protėjo” pasaulio istorikų teorijas, pasiūlydamas jiems iš anksto įspėti, ką gi Čerčilis pasikvies drauge atvykti į susitikimą — o paskui patikrindamas, kuris jų neklydo. Tiesa, pasiūlytų kandidatų sąrašas anaiptol nebuvo labai ilgas, o tai reiškė, kad mokslininkų nuomonė gana vieninga, kas gerokai padrąsino.

Dėl pirmojo kandidato niekam net abejonių nekilo — tai turėjo būti Entonis Idenas, buvęs užsienio reikalų ministras, taigi, tuo pačiu ir buvęs Artūro Baneringo viršininkas, kuris atsistatydino 1938-ųjų pradžioje, kai Čemberlenas viešai sukritikavo Ruzveltą, kam šis primygtinai siūląs neerzinti Musolinio. Antruoju kandidatu didžioji dauguma pasirinko Alfredą Dufą Kuperį, buvusįjį Didžiosios Britanijos jūrų ministrą ir vienintelį vyriausybės atstovą, po Miuncheno pasitraukusį iš pareigų. Kitokių nuomonių buvo nedaug, vienas kitas atskalūnas siūlė Brakeno, Vigremo, Mortono bei Ostino Čemberleno, Ministro Pirmininko brolio, kandidatūras.

Visi vieningai sutarė, kad Čerčilis į savo grupę įtrauks ir techninį ekspertą, tačiau nuomonės dėl šio asmens išsiskyrė jau labiau. Viena misijos planuotojų grupė nėmaž neabejojo, kad tai būsiąs profesorius F.A.Lindemanas, Klarendono laboratorijos Oksforde vedėjas ir eksperimentinės filosofijos, kas tais laikais reiškė ne ką kita kaip fiziką, profesorius. Jis buvo senas ir artimas Čerčilio draugas, be kitų dalykų patarinėjęs jam ir hidraulikos klausimais, įrenginėjant fontanus Čartvelyje. Be to, jis buvo prisiekęs rūkymo priešas, visiškas blaivininkas ir vegetaras — šit kodėl bare buvo tokia gausi valgių bei gėrimų įvairovė. Tačiau kita grupė kandidatu pasirinko Henrį Tizardą, vyriausybės suformuoto komiteto mokslinei oro gynybos priežiūrai pirmininką. 1935-aisiais jis pradėjo tyrinėti pranešimus apie radijo trukdymus, sukeliamus praskrendančių lėktuvų — tokiu būdu buvo padėtas pagrindas prietaiso, kuris vėliau bus pavadintas radaru, kūrimui.

Kandidatų sąrašas išties buvo trumpas ir sudarytas kone savaime po to, kai pagrindiniu asmeniu kontakto užmezgimui buvo pasirinktas Čerčilis. Tačiau būtent jį išsirinkti svarbiausiuoju buvo anaiptol ne taip paprasta, užvirė nemaža ginčų.

Politinės istorijos specialistai, dalyvaujantys planuojant „Protėjo” operaciją, ilgai ginčijosi tarpusavyje, su kuo „Karaliaus” grupė visų pirma turėtų užmegzti kontaktą Anglijoje — nė vieno pasirinktųjų asmenų kandidatūra vis niekaip nebuvo išrenkama vienbalsiai, nė vienas nekėlė absoliutaus pasitikėjimo, o kaip tik to ir reikalavo misijos svarba. Galų gale problemą išsprendė Vinsleidas. Gyviems likusiems Britanijos vyriausybės pareigūnams bei tų laikų Karališkosios Šeimos nariams, kuriems pavyko pabėgti į Kanadą bei Jungtines Valstijas, jis pateikė vienintelį klausimą: jei egzistavo bent menkiausia galimybė išvengti Britanijos žlugimo 1940-aisiais, kuris žmogus galėjo būti pakankamai apdairus ir užvis sėkmingiausiai tuo pasirūpinti? Ir didžioji dauguma apklaustųjų atsakė: Vinstonas Čerčilis. Toks verdiktas buvo gerokai netikėtas, mat Čerčilio pavardė toli gražu nefigūravo tarp svarbiausiųjų „Protėjo” pasaulio ekspertų rekomenduojamų kandidatūrų. Jų nuomone, nors Čerčilio karjera kadaise atrodė sėkminga ir pakankamai daug žadanti, tačiau 1939-ųjų pabaigoje Čerčilis kaip politikas jau buvo kone palaidotas.

Pirmojo Marlboro Kunigaikščio ainis, būsimasis Karalienės Onos armijos generolas kapitonas, mūšių Blenheime, Kamile, Udenarde ir Malplakete nugalėtojas, Čerčilis pirmąsyk buvo pašauktas atlikti karinę tarnybą Indijoje bei Sudane kaip Ketvirtojo Husarų pulko karininkas. Vėliau jis buvo išsiųstas į Pietų Afriką rašyti reportažų Londono „Morning Post” apie ten vykstantį karą. Ten jis ir išgarsėjo, dalyvaudamas gelbėjant į pasalą pakliuvusį traukinį bei pabėgdamas iš Boero belaisvių stovyklos. Grįžęs į Angliją 1900-aisiais, jis aktyviai įsitraukė į politinę veiklą, iki 1914-ųjų vadovavo įvairioms ministerijoms, kol pagaliau, prieš pat prasidedant Didžiajam Karui, gavo Jūrų ministro postą. Vis dėlto 1915-aisiais jis buvo visuotinai ir, ko gero, nepelnytai apkaltintas už nesėkmingas pastangas užimti Dardanelus ir po to patirtą visišką fiasko Galipolio kampanijos metu. Jis atsistatydino iš vyriausybės ir vėl grįžo į mūšio lauką Flandrijos tranšėjose.

Pokario periodu kai kurie požymiai rodė, kad vėl esama politinio Čerčilio prestižo kilimo tendencijų, tačiau aštrūs nesutarimai dėl Britanijos politikos Indijos atžvilgiu neleido Čerčiliui prisijungti prie Makdonaldo koalicijos pačioje ketvirtojo dešimtmečio pradžioje, o netekęs Kabineto nario rango vėlesnėje Boldvino vyriausybėje, jis prarado bet kokią įtaką iki pat Britanijos žlugimo. Po to, kai 1940-ųjų pradžioje išsilaipino pirmieji vokiečių būriai, Čerčilis su nedidele grupele bendraminčių kaimynų atsisakė paklusti vyriausybės įsakymui nesipriešinti, ir visi žuvo, iš šautuvų, automatų bei mortyrų atidengę ugnį į pirmąjį Vermachto būrį, kuris pasirodė netoli prieš vartus suręstos barikados. Čerčilis jau seniai buvo juoduosiuose nacių sąrašuose, taigi, su triumfu įžengęs į Londoną, Hitleris nedelsdamas nuskubėjo į Kentą, užvis labiausiai norėdamas su piktdžiuga pasigėrėti smilkstančiais Čartvelio dvaro griuvėsiais.

Taigi, nors Čerčilis ir buvo žinomas kaip šio to pasiekęs, tvirtai besilaikantis principų ir neabejotinai itin narsus žmogus, tačiau esamoje situacijoje jis anaiptol nepriminė to gelbėtojo, kurio taip įnirtingai ieškojo „Protėjo” sumanytojai. Jis buvo pernelyg karštakošis, pernelyg lengvai susižavėdavo romantiškaisiais idėjos aspektais, kad būtų dar ir pakankamai praktiškas ją įgyvendinti. Nors daugumos senojo sukirpimo konservatorių jis buvo laikomas liberaliu maištininku, tačiau daugeliu atžvilgiu buvo senamadiškas, į praeitį besižvalgantis imperialistas, o be viso kito, jau ir toli gražu nebe pirmos jaunystės. Be to, pastaruoju metu jis buvo ištremtas į tolimiausius didžiosios politikos užkaborius.

Tačiau po kruopščių tyrinėjimų ir begalinių Vinsleido, Baneringo bei Anos Charkiovič diskusijų į visą šį sumanymą galų gale pavyko pažvelgti visai kitomis akimis. Anglija, įgąsdinta ir dar pernelyg gyvai tebeprisimenanti 1914-1918-uosius, be to, saugodamasi iš rytų pusės slenkančios raudonosios grėsmės, jau ne vienerius metus svaiginosi iliuzijomis bei paklydimais, elgdamasi taip, tarsi nuolatinis atkaklus kartojimas, esą, žmonės iš prigimties yra geri, galėtų iš tiesų pakeisti realybę. Žinoma, toji Anglija atsisakė netgi klausytis tiesos, nes tiesa griovė tuos mitus, kuriais ir buvo paremtos visos patogios, guodžiančios iliuzijos. Be to, nemaža skirtingų žmonių savo pasisakymuose tąją Angliją iš paskutiniųjų gynė.

Tačiau dabar jau Anglija pradėjo palengva prasikrapštyti akis ir realiai vertinti situaciją. Po neilgaamžės Miuncheno euforijos, visoje tautoje radosi vis daugiau ir daugiau tokių, kurie budo iš miego, tokių, kurių laukė nelengvas suvokimas, kad padėtis toli gražu nėra saugi ir kad taikos šitiems laikams niekas taip ir nesugebėjo nupirkti, be to, kamavo nemalštanti gėda ir kaltės jausmas. Atėjo toks metas — nors laikraščiai ir stengėsi apie tai neužsiminti, o dauguma žmonių tebesirūpino kasdieniais savo reikalais, apsimetinėdami, jog anaiptol neapsimetinėja nieko nepastebį — taigi, atėjo toks metas, kai kiekvienam piliečiui buvo išskirta po dujokaukę, miestuose dygte dygo slėptuvės nuo oro atakų, pakrantėje tai šen, tai ten išaugdavo keistos, pynučius primenančios plieninės konstrukcijos, o „Uragano” bei „Ugniaspjaudžio” karinės aviacijos fabrikai ėmė dirbti ištisą parą.

Galų gale ir pati anglų tauta po truputį pradėjo įsiklausyti į tuos perspėjimus, į kuriuos anksčiau nekreipdavo visiškai jokio dėmesio. Žmonėms dabar reikėjo faktų, o ne mitų, jie buvo linkę ieškoti išeities, o ne guostis tuščiomis padrąsinančiomis pasakėlėmis. Taigi, atrodė visiškai įtikėtina, kad šioje, naujojoje Anglijoje, turėtų iškilti kaip tik tokie lyderiai, kuriuos senoji, miegančioji Anglija buvo atstūmusi. Tokie žmonės telkėsi ir vienijosi, o jų orbitos traukos centras buvo ne kas kitas kaip Čerčilis.

Netrukus Vinsleidas su kolegomis įsitikino, kad politinį Čerčilio nušalinimą galima laikyti netgi veikiau pranašumu nei kliūtimi, kaip kad atrodė iš pirmo žvilgsnio. Ko gero, kaip tik vertėjo pirmajam kontaktui pasirinkti žmogų, kurio visuomeninis įvaizdis bei reputacija nebuvo suteršti jokiomis asociacijomis su pastarųjų metų politika, kuriam niekas ir jokiu atveju negalėjo primesti atsakomybės už šios politikos pasekmes. Bėglių iš Anglijos verdiktas ūmai pasirodė besąs net labai pagrįstas — misijos planuotojai netgi nebegalėjo suprasti, kaip jiems patiems tokia akivaizdi tiesa išsyk neatėjo į galvas. Galų gale Čerčilio kandidatūra buvo patvirtinta vienbalsiai.

Maloniai besišnekučiuojant praslinkus kuriam laikui, Baneringas dirstelėjo į laikrodį.

— Netrukus jie jau turėtų būti čia, — pratarė jis.

— Taip, Čerčilis juk garsėja savo punktualumu, tiesa? — Vinsleidas pasivaišino cigaru, giliai užsitraukė ir palaimingai išpūtė dūmus. Nors iš pažiūros jis atrodė visiškai atsipalaidavęs, tačiau įdėmiai pažvelgus jo akyse buvo galima įžiūrėti kibirkščiuojant lūkestį ir jaudulį.

— Tu labai jau nekantrauji susitikti su juo, — pastebėjo Baneringas, žiūrėdamas į Vinsleidą.

— Jam nebūdinga nė viena tų dorybių, kurios kelia man pasišlykštėjimą, be to, jis kupinas ydų, kuriomis aš žaviuosi, — prisipažino Vinsleidas. Jis vėl giliai užtraukė dūmą ir valandėlę tylėdamas mąstė. — Na, ne vien tai. Tas sugrįžimo čionai pojūtis… tai iš tiesų labai džiugina. Žinai, Artūrai, Amerikos problema yra ta, kad visa šalis nuo barbarizmo perėjo tiesiog prie dekadanso, kažkaip įsigudrindama apeiti šiaip jau lyg ir būtiną civilizacijos periodą.

— Hmmm… Juk šitai tu nudžiovei iš Čerčilio, — užsipuolė jį Baneringas. — Kažkur jo raštuose jau esu tai skaitęs.

— Sakai, nudžioviau? Na, galbūt ir taip. Kažin, ar vieno pasaulio atstovas gali nuplagijuoti kito pasaulio atstovo išsakytas mintis? Kažkaip abejoju.

Kurtas Šolderis įdėmiai apžiūrinėjo savo gėrimą taurėje ir ėmėsi sukioti jį iš pradžių į vieną, paskui — į kitą pusę.

— O Vokietija turi kitokią problemą, — sumurmėjo jis. — Ji, matote, nuo civilizacijos peršoko tiesiog į barbarų laikus, nepalikdama sau nė menkiausios galimybės pasimėgauti dekadansu.

Į duris pabeldė, ir vidun nosį kyštelėjo viešbučio metrdotelis.

— Atvyko likusieji jūsų draugijos nariai, misteri Vinsleidai, — pranešė jis. — Misteris Vinstonas Čerčilis ir dar trys džentelmenai.

— O, nuostabu, ačiū jums, — atsiliepė Vinsleidas atsistodamas.

— Būkite toks malonus, palydėkite juos tiesiog čionai.

Metrdotelis plačiai atlapojo duris, vidun įleisdamas aukštą drūtą žmogų retėjančiais, skaisčiai rudais plaukais ir valdingu smakru, vilkintį trijų dalių dryžuotą kostiumą su taškuotu kaklaraiščiu — po tų ilgų valandų, kurias „Protėjo” žmonės praleido studijuodami fotografijas bei įvairius dokumentus, atpažinti jį buvo visai nesunku. Paskui jį įėjo Idenas — aukštas, apdovanotas kupeta gražių banguotų plaukų, užsiželdinęs vešlius ūsus. Po Ideno pasirodė Dufas Kuperis, kiek žemesnis, nesunkiai atpažįstamas iš aukštai virš kaktos sužėlusių plaukų, plonų lūpų ir atviro nuoširdaus veido su ramiomis mąsliomis akimis. Paskutinis įėjo dar vienas aukštaūgis su tamsiais ūsais, jis atrodė kiek labiau įsitempęs ir apsirengęs buvo senamadiškiau nei Idenas; vos įžengęs vidun, jis suraukė kaktą ir įtariai apsižvalgė. Baneringo lūpų kampučiai vos vos trūktelėjo aukštyn, jis vogčiomis dirstelėjo į Šolderį ir patenkintas nežymiai linktelėjo. Mat techninis ekspertas iš tiesų pasirodė besąs Lindemanas.

Baneringas ir Šolderis pastatė savo taures, pakilo, ir abipus Vinsleido žengė sutikti svečių.

5 skyrius

Padavėjai baigė nurinkinėti indus, ant šoninio staliuko palikdami tik du karštutėlius kavinukus. Vinsleidas atleido barmeną, nulydėjo jį iki pat durų ir, vos šis išėjo, pasuko spynoje raktą. Paskui, užuot vėl atsisėdęs, Vinsleidas sunėrė rankas už nugaros ir ėmėsi pamažu žingsniuoti palei vienos sienos langus.

Užkandžiaujant pokalbis sukosi apie įvairius bendrus dalykus, kad dvi grupės susipažintų ir kiek apsiprastų viena su kita. Nors visiškai suglumę ir netverdami savuose kailiuose iš smalsumo, svečiai visgi sugebėjo apsišarvuoti kantrybe ir viešbučio darbuotojų akivaizdoje neužversti šeimininkų klausimais. Dabar gi, pasisotinus, atėjo metas kur kas svarbesniems dalykams. Čerčilis prisidegė cigarą ir atsilošęs krėsle ėmė smalsiai sekioti akimis Vinsleidą. Kambaryje įsiviešpatavo mirtina tyla.

— Misteri Čerčili, — tebežingsniuodamas prašneko Vinsleidas nė neatsigręždamas. — Kaip supratau, be kitų dalykų, jūs su malonumu skaitote ir H.Dž.Velso knygas?

— Taip, tai tiesa, — sutiko Čerčilis. Jis niauriai įsispoksojo į savąją brendžio taurę ir suprunkštė. — Turiu pripažinti, kad pastaruosius keletą metų man tikrai netrūko laiko dykinėjimui ir visokiems maloniems laisvalaikio užsiėmimams. Taip, misteri Vinsleidai, mane domina Velso spėliojimai bei pranašystės. Gi sugebėjimas numatyti ateitį yra toks menas, kuriuo žavisi ir kuriame, tiesa, labai nevienodai sėkmingai bando miklintis nemaža politikų. Vis dėlto politiko duona kiek sunkesnė — vėliau jam dar tenka aiškintis, kodėl jo pranašystės neišsipildė. Bet kol kas niekaip nevalioju suprasti, kodėl gi jūs apie tai prašnekote?

Vinsleidas išsisuko nuo tiesaus atsakymo.

— O kaipgi Velso romanas „Laiko mašina’? Ar esate jį skaitęs? Ir jeigu taip, ką apie jį manote? Ar tokia prielaida jums atrodo tikėtina — ar vis dėlto pernelyg laužta iš piršto, kad vertėtų bent kiek rimčiau apie tai susimąstyti?

Suraukęs antakius Čerčilis neskubėdamas sriūbčiojo savo gėrimą. Lindemanas pastebimai įsitempė ir kietai sučiaupė lūpas, tuo tarpu Idenas bei Dufas Kuperis suglumę susižvalgė. Tą trumpą akimirksnį ūmai paaiškėjo, kad kiekvienas jų bent jau probėkšmais buvo pagalvoję apie kelionės laike galimybę. Kaip tik šito Vinsleidas ir siekė. Jis tyčia skyrė susitikimo datą tik po kelių dienų, kad per tą laiką užuominos įsišaknytų ir didžiausias smūgio poveikis kiek išsisklaidytų dar prieš susitinkant. Taip elgdamasis jis pasistengė sutaupyti laiko, iki minimumo sumažindamas riziką, kad pusę popietės teks paleisti vėjais, įrodinėjant klausytojams, jog visa, ką jis sako — tikra tiesa: naujiena šiems galėjo pasirodyti tokia neįtikėtina, kad jie stačiai nevaliotų jos priimti už gryną pinigą.

Ūmai apsisukęs Vinsleidas veidu atsigręžė į stalą ir susidėjo rankas ant neužimtojo krėslo atlošo.

— Tikiuosi, mes jau pakankamai aiškiai įrodėme jums, kad nesame kokie nors apgavikai, kad bet kuriuo atveju nesame iš tų, kurie mėgsta krėsti kvailus pokštus, — prašneko jis. Kalbėjo labai rimtai. Tas lengvas pašnekesio tonas, kurį jis sugebėjo išlaikyti priešpiečių metu, dingo be pėdsako. — Neketinu toliau mėginti jūsų kantrybės, džentelmenai, taigi, išsyk pasakysiu: taip, mes atvykome čionai iš ateities. Tiksliau sakant, mes atkeliavome iš 1975-ųjų metų Jungtinių Valstijų.

Po šių žodžių į jį susmigo priblokštų svečių žvilgsniai. Vinsleidas nedelsdamas tęsė:

— Tuo metu demokratiškojo Vakarų pasaulio beliko tik trupiniai, tebegyvuojantys tik Šiaurės Amerikoje, Australijoje ir Naujojoje Zelandijoje. Totalitarinės sistemos, kurias jūs matote gimstant šiandien, po daugiau nei trisdešimties metų nuožmios ir brutalios kovos siekiant dominavimo visame pasaulyje, pajungė sau visą Europą, Aziją bei Afriką. Pietų Amerikos valstybės jau irgi apnuodytos panašia ideologija. Viskam, kas beliko iš Vakarų, gresia paskutinysis konfliktas, kuriame bus vartojami tokios griaunamosios jėgos ginklai, kokią nedaugelis 1939'ųjų žmonių išvis pajėgia bent įsivaizduoti. Vakarų galimybės tokios menkos, kad apie jas neverta net užsiminti. Jie nebeturi jokios vilties išgyventi. Visa, kam Vakarai dar gali ruoštis, tai — garbingas galas. — Vinsleidas patylėjo, perbėgdamas akimis visus susirinkusiuosius. Vėl prašneko pritildęs balsą kone iki kuždesio: — Kaip tik todėl mes ir sugrįžome į praeitį — sieksime visa tai pakeisti, jeigu tik tai pasirodys įmanoma.

Įsiviešpatavo ilga tyla. Baneringas ir Šolderis ramiai laukė, kol svečiai, pagaliau ryžęsi pažvelgti tiesai į akis, iš paskutiniųjų grūmėsi, stengdamiesi suvokti užgriuvusias naujienas su visomis jų pasekmėmis. Iki šiol, net ir numanydami tiesą, jie nenorėjo nė prisileisti tokių minčių.

Galų gale Lindemanas papurtė galvą.

— Aš nežinau. Tiesą sakant, tikrai nežinau… — jis dirstelėjo į vieną ir į kitą pusę, tarytum siekdamas saviškių paramos. — Klausykite, aš niekaip negaliu aptikti jokios apgaulės tuose jūsų atgabentuose įrodymuose — o juk Viešpats žino, kad nuo pat tos akimirkos, kai Vinstonas juos man parodė, aš nieko kito ir neveikiau, kaip tik juos tyrinėjau… Bet ir patys turėtumėte suprasti, kaip absurdiškai mums skamba visa, ką jūs sakote. — Jis beviltiškai skėstelėjo rankomis. — Visgi, jei visa tai tiesa — ką tokiu atveju begalvoti apie pasaulio priežastingumą, kas beliks iš bet kokio sveiko proto? Kaipgi jūs galėjote atkakti iš ateities, kurią, anot jūsų pačių, ir siekiate pakeisti?

Nugrimzdęs į transo būseną Idenas palengva ėmė atsitokėti.

— Juk tai visiška nesąmonė, argi ne? — vis dar apkvaitęs ištarė jis. — Gerai, tarkime, jūs iš tiesų sugebėsite pakeisti visą situaciją… palaukite, kada? 1975-aisiais? Taigi, juk atsitiks taip, kad toji ateitis, iš kurios jūs ir atvykote, išvis paliaus egzistavusi, tiesa?

— Taigi, iš kur tokiu atveju jūs būsite atvykę? — kaipmat perpratęs mintį užbaigė Dufas Kuperis. Regis, jis irgi visiškai susipainiojo.

Vinsleidas, atrodo, tikėjosi šitokio klausimo ir atsakė visiškai ramiai:

— Bijau, kad labai smulkiai išaiškinti jums nevaliosime. Mechanizmas, perkėlęs mus čionai, buvo paskubomis sukonstruotas tokiomis aplinkybėmis, kai nebeliko kitos išeities ir nebegalėjome delsti nė akimirkos. Pritrūkome laiko netgi detaliai visą šį dalyką pagrįsti teoriškai.

Lindemanas neramiai sukrutėjo krėsle.

— Nagi, tas prietaisas… — ištarė jis. — Gal bent galite pasakyti, kokie yra fiziniai jo veikimo principai? Ar tai — kažkokios konstrukcijos transporto priemonė, ar kažkas kita?

Dar užkandžiaujant pokalbio metu visiems paaiškėjo, kad grupės mokslininkas yra Šolderis. Vinsleidas linktelėjo jam, kad nuo šios vietos perimtų visus paaiškinimus, o pats nusigręžė ir pro vieną langų užsižiūrėjo į Haid Parko medžių viršūnes. Šolderis atsikrenkštė, susidėjo rankas ant stalo priešais save, sunėrė pirštus ir prašneko:

— Kvantinės mechaninės bangos funkcija paprasčiausiai tėra šalutinis erdvėlaikio produktas kur kas sudėtingesnėje esybėje, egzistuojančioje nuolatinio perėjimo iš vieno papildomo aukšto laipsnio svyravimo tipo į kitą būklėje. Bangos funkcijos kolapsas tiesiog nurodo įvykio vietą tam tikrame konkrečiame mūsų pasaulyje, sudarančiame šios supererdvės dalelę.

Čerčilis sugavo Ideno žvilgsnį ir vos pastebimai gūžtelėjo pečiais, tačiau nepratarė nė žodžio ir toliau dūmijo savo cigarą. Lindemanas pastebėjo jo judesį ir kaip mat įsiterpė:

— Tu juk prisimeni visas tas mūsų šnekas apie šiuolaikines atomo dalelių interpretacijas, Vinstonai. Bangos funkcija yra matematinis aprašas, kur, skirtingu patikimumo laipsniu erdvėje ir laike, gali būti stebima dalelė tuo metu, kai pradedamas eksperimentas, skirtas ją aptikti. O kai eksperimentas jau būna atliktas ir gaunamas kažkoks konkretus rezultatas, bangos funkcija, kaip sakoma, „išsenka” ties vienu galimų sprendimų. Kol tai neatsitinka, apibrėžti dalelės padėties bei judėjimo būna neįmanoma.

Čerčilis linktelėjo, tačiau suglumusi jo veido išraiška nėmaž nepasikeitė.

— O kas gi yra toji „kur kas sudėtingesnė esybė”, apie kurią užsiminė Kurtas? — pasiteiravo jis.

— Na… — atsiliepė Lindemanas, — panašu, kad galima būtų paaiškinti ir taip: bangos funkcija, nusakoma mūsų fizikos dėsniais — tai yra, dalykais, egzistuojančiais mums pažįstamoje ir suvokiamoje erdvės bei laiko Visatoje — tėra dalis kažkokio žymiai didesnio darinio… kažkokios „hiperbangos” funkcijos, egzistuojančios nuolatinio vibravimo būklėje tarp mūsiškio bei kitų aukštesniojo laipsnio svyravimo tipų… arba dimensijų, manau, juos galima pavadinti ir šitaip. Tačiau ši hiperbangos funkcija gali būti lokalizuota tokiu pavidalu, kuris pasireiškia kaip masės-energijos kvantas — tai yra, dalelė — mūsiškėje Visatos dalyje, ir pasireiškia visa, tokia, kokia yra. Kaip tik tai mes ir turime omeny, sakydami, kad bangos funkcija „išsenka”.

Šolderis linktelėjo.

— Be to, paaiškėjo, kad įmanoma indukuoti relokalizaciją ir į kitas Visatos dalis — kitais žodžiais tariant, sukurti jose fizinę bangos funkcijos projekciją. Maža to, kai kurioms tokioms projekcijoms. būdingi koordinačių poslinkiai išilgai to, ką mes suvokiame kaip erdvę ir laiką, ašių. Tokiu būdu mes turime teorinį pagrindą ne vien kelionėms laike, bet ir kosminiams šuoliams milžiniškais atstumais.

— Vadinasi… valandėlę. Kaip jūs ten sakėte?.. — pratarė Lindemanas. Kurį laiką tylą trikdė tiktai vos girdimas pro langą žvelgiančio Vinsleido švilpavimas pro sukąstus dantis.

— Bet visa tai juk reiškia, — galų gale ryžosi paprieštarauti Lindemanas, — kad bazinės dalelės tėra materialios vibravimo rašto kondensacijos, išsitempiančios į kitas „vietas”, ir dar, kad tos kondensacijos gali būti „išgarintos” ir vėl sukondesuotos kitoje vietoje. Bet tai dar anaiptol nepaaiškina, kaip būtų galima persiųsti makroskopinį objektą iš vienos tokios vietos į kitą. Kaipgi jums pavyko tai padaryti?

— Kartais visą eilę kvantinių taktų galima priversti koreliuotis tokiu būdu, kad jų poveikis būna ženklus netgi makroskopiniame lygmenyje, — paaiškino Šolderis. — Kondensacijų, kurias pralėkdama sukelia viena vienintelė dalelė, pėdsakas Vilsono kameroje — štai jums vienas pavyzdys. Koreliuotas daugybės sužadintų atomų atpalaidavimas, sukuriant ryškų lazerio spindulį

— štai ir antras pavyzdys.

— Lazerio? — o, atleiskite, užsimiršau. Apie tai papasakosiu kitą kartą. Kol kas pasakysiu tik tiek: susietų bangos funkcijų, apibrėžiančių makroskopinį objektą, visuma gali būti relokalizuota vienalaikiškai. Kitais žodžiais tariant, visas objektas gali būti vienu metu perkeliamas nepakitęs iš vienos Visatos dalies į kitą.

Kurį laiką jie dar narstė tą pačią temą; pokalbį užbaigė Šolderis, trumpai nupasakodamas procesui reikalingą įrangą. Tačiau kai Lindemanas ėmė klausinėti specifinių mokslinių dalykų, Šolderis, regis, pradėjo išsisukinėti. Galų gale Lindemanas pareiškė:

— Anaiptol nenoriu jūsų įžeisti, daktare Šolderi, tačiau turiu pasakyti, kad, man regis, apie fizikos procesus, kuriais pagrįstas visas šis išradimas, žinoma stulbinančiai nedaug. Tiesą sakant, negaliu susilaikyti neprisipažinęs, jog mane stačiai stulbina, kad jūs išvis sugebėjote sukonstruoti tokį mechanizmą. Juk jūs ir buvote vienas jo konstruktorių?

Šolderis skėstelėjo rankomis ir papurtė galvą.

— Meldžiu man atleisti, jei sudariau tokį įspūdį. Ne, aš tebuvau vienas — na, kaip čia pasakius? — mechanikų, dirbusių realizuojant šį projektą. Taigi, teorijos žinau tik nuotrupas.

— Kvantinė mechanika? — įsiterpė Čerčilis ir griausmingai nusikvatojo.

— Kaip keista, — sumurmėjo Lindemanas. — O aš nė kiek neabejojau, kad tas, kuris yra atsakingas už visą operaciją, kad ir kas jis bebūtų, nedvejodamas pasiųs čionai ką nors, gerai išmanantį teoriją. O ta antroji grupė, įrenginėjanti grįžtamojo ryšio prietaisą Niujorke — ar jų tarpe irgi nėra nė vieno tikro teoretiko?

— Nėra ir negali būti, — atsakė Šolderis. — Supraskite, 1975-aisiais nė būt nebuvo tokio specialisto, kurį būtų buvę galima pasiųsti. Tiesiog tais metais toks mechanizmas dar nebuvo išrastas. Jis išvis buvo išrastas ne mūsiškiame pasaulyje. Jis buvo suprojektuotas visiškai kitame amžiuje, remiantis tam tikrais atradimais, apie kuriuos iki dvidešimt pirmo amžiaus pirmojo ketvirčio niekas nieko net nenutuokė.

Lindemanas, regis, gerokai suglumo.

— Dabar jau nieko nebesuprantu, — prisipažino jis. — Kaipgi šis mechanizmas galėjo būti sukonstruotas 1975-aisiais, jei iki dutūkstantųjų apie jį niekas net nebuvo girdėjęs? Visa tai pradeda dvelkti kažkokiu absurdu.

— Tiesiog tas mechanizmas, kurį mes sukonstravome 1975-aisiais, buvo nebe pirmas, — paaiškino Šolderis. — Pirmasis pradėjo veikti 2025-aisiais, jis buvo sujungtas su sugrįžimo vartais 1926-ųjų Vokietijoje. Ir tieji sugrįžimo vartai, mano ponai, kažkur ten, Vokietijoje, vis dar tebeveikia, tiesiog dabar, šią akimirką!

Prie lango tebestovįs Vinsleidas žaibiškai atsigręžė.

— Tai ir yra priežastis, dėl kurios, nepaisant visų akivaizdžių paradoksų, į kuriuos jūs taip teisingai atkreipėte mūsų dėmesį, mes turime pagrindo tikėti, jog praeitį iš tiesų įmanoma pakeisti, — pareiškė jis. — Matote, labai panašu, kad kartą tai jau buvo padaryta. Tokiu būdu ir šis pasaulis, šit plytintis už langų, su visomis savo problemomis bei pavojais, apie kuriuos jūs patys puikiai žinote, taigi, šis pasaulis tapo toks, koks jis yra dabar. Į istorijos eigą buvo įsikišta, ji buvo pakeista, ir mūsų dabartis gerokai skiriasi nuo ankstesniosios, buvusios tuo pat metu.

Kambaryje stojo įtempta tyla. Idenas delnu prisidengė kaktą, lėtai papurtė galvą į šalis ir patyliukais sudejavo:

— O Viešpatie…

Čerčilis niršiai atkišo apatinę lūpą ir įsmeigė ilgą skvarbų žvilgsnį pirmiausia į Vinsleidą, paskui — į Šolderį. Galų gale jis prašneko iš lėto, pasverdamas kiekvieną žodį:

— Jeigu jūs siekėte visiškai mus sugluminti ir sutrikdyti, kad apsidraustumėte, jog mes liksime čia ir išklausysime visa, ką turite mums pasakyti — tokiu atveju galiu jus pasveikinti, mat jums, be jokios abejonės, su kaupu pavyko tai padaryti. Tačiau, pripažindamas tai, aš visgi tikiuosi, kad dabar jūs pasistengsite išsklaidyti bent dalį gluminančių neaiškumų. Siūlau pradėti nuo pat pradžių, kad ir kur bebūtų ta pradžia šitoje chronologinėje painiavoje, o paskui tęsti tokia tvarka, kokia jums pasirodys besanti logiškiausia. Manau, toks pasiūlymas bus priimtinas mums visiems.

Vinsleidas linktelėjo, tarsi jau seniai būtų kažko panašaus tikėjęsis.

— Štai mūsų Kurtas išties yra kilęs iš dvidešimt pirmojo amžiaus, — pasakė jis. — Gal nuo to ir pradėsime.

Apdujęs Lindemanas susmuko atgal į savo krėslą. Idenas vis dar tebesėdėjo delnu prisidengęs veidą. Vinsleidas nusišypsojo.

— Bet pirmiausia, džentelmenai, leiskite dar kartą pripildyti taures.

Vinsleidas nuėjo prie baro ir vėl įpylė gėrimų, kurie kaipmat buvo išdalyti visiems. Dufas Kuperis, kurio plati kakta buvo stačiai susimetusi mazgais nuo pašėlusių pastangų bent ką nors suprasti ir logiškai paaiškinti, kiek pasilenkęs į priekį atsirėmė alkūnėmis į stalą ir sunėrė pirštus. Užsimaukšlinęs dalykiško žmogaus kaukę, jis gyvai prašneko:

— Taip, pradėkime nuo pradžių. Taigi, daktare Šolderi, kur ir kada jūs gimęs?

— Dortmundo mieste, Vokietijoje, 1990-ųjų liepos penkioliktąją, — neužsikirsdamas išbėrė Šolderis.

— Ir kiek gi dabar jums metų?

— Šįmet būsiu realiai nugyvenęs šešiasdešimt devynerius metus.

— Jūs atkeliavote į praeitį iš 2025-ųjų?

— Taip.

Dufas Kuperis valandėlę pamąstė.

— Tačiau nuo 1990-ųjų iki 2025-ųjų juk tėra vos trisdešimt penkeri metai!

— Aš sugrįžau anaiptol ne tiesiog į 1975-uosius. Nukeliavau į 1941-uosius, o paskui, po trisdešimt ketverių metų, 1975-aisiais tokiu pat būdu atsidūriau čia. Taigi, sudėjus trisdešimt penkerius ir trisdešimt ketverius ir išeina šešiasdešimt devyneri.

— Ak, — visas Dufo Kuperio šaltakraujiškumas kaipmat išgaravo. Jis atsilošė purtydamas galvą ir bejėgiškai dirsčiodamas į bičiulius.

Šolderis neištvėrė nešyptelėjęs.

— Regis, bus geriausia, jeigu pradėsiu, keliais žodžiais papasakodamas apie tą pasaulį, iš kurio esu kilęs, — pasiūlė jis. Visi kiti lūkuriavo tylėdami. Šolderis kalbėjo toliau. — Ano ir šio pasaulio istorijos buvo identiškos maždaug iki trečiojo dešimtmečio vidurio. Didysis karas užsibaigė 1918-ųjų paliaubomis ir po to sekusia Versalio sutartimi. Vokietija vėl buvo paskelbta liberalia demokratine valstybe, joje įsigaliojo Veimaro konstitucija. 1925-aisiais buvo sudarytas Lokarno paktas, pagal kurį Didžioji Britanija bei Italija garantavo Prancūzijai bei Vokietijai bendros jų sienos saugumą ir paramą bet kurios pusės agresijos atveju. O 1926-aisiais Vokietija įstojo į Tautų Lygą.

Idenas išsitiesė ir atidžiai klausėsi Šolderio dėstomos įvykių eigos.

— Tačiau paskui viskas pasikeitė? Norite pasakyti, kad kažkas atsitiko ir visa istorija kažkokiu būdu pasuko visai kita vaga?

— Gal verčiau nepainiokime mūsų požiūrių, — perspėjo Artūras Baneringas. Priešpiečių metu jis buvo itin šnekus, ypač mielai aptarinėjo užsienio reikalus su Idenu, tačiau paskui, kai užsimezgė grynai techninis pokalbis, Baneringui nebeliko ką pridurti. — Tokia įvykių eiga, apie kurią pasakoja Kurtas, ir buvo „tikroji”. O jei vėliau viskas buvo pakreipta kita linkme, vadinasi, pakeistas buvo ne anas, o šis pasaulis, tas pats, kuriame mes esame dabar.

— A, hmmmm… Na taip, — pripažino Idenas. — Taip, žinoma. Aš tiesiog nepagalvojau apie tai.

Šolderis ėmė pasakoti toliau:

— Trečiojo dešimtmečio pabaigoje Europa jau baigė užsigydyti karo žaizdas. Nors Jungtinių Valstijų biržos bei vertybinių popierių apyvartos žlugimas gerokai nusmukdė ir viso pasaulio ekonomiką, tačiau situacija tapo vėl kontroliuojama anksčiau, nei griaunamasis procesas pernelyg įsibėgėjo.

— Labai įdomu, — įsiterpė Idenas. — Norite pasakyti, kad ten nė būt nebuvo to staigaus pasaulinio prekių paklausos bei kainų kritimo, iš kurio mes ką tik išsikapstėme? Ir kaipgi jums pavyko jo išvengti?

— Tiesą sakant, nebuvo taip jau blogai, — atsakė Baneringas.

— Vokietijos kancleris 1930-aisiais buvo Heinrichas Briuningas, katalikų centristų partijos lyderis. Jis suvienijo savo pajėgas su nacionalistų partijos atstovu pramonininku Hugenbergu ir…

— Na ne, tais metais aš juk buvau ten, — įsiterpė Lindemanas.

— Ar norit pasakyti, kad Hitleris sudarė sąjungą su Hugenbergu?

Šolderis papurtė galvą ir įsmeigė aštrų žvilgsnį į Lindemaną.

— Nieko panašaus, profesoriau. Tame pasaulyje, iš kurio aš esu kilęs, Hitleris niekad nebuvo niekuo daugiau, kaip tik tamsi figūra, vadovaujanti tokiai nevispročių grupuotei Vokietijos politikos pakraščiuose. Jis neturėjo jokios įtakos ir nedalyvavo jokiuose svarbiuose įvykiuose.

Lindemanas jau žiojosi dar kažką sakyti, tačiau Čerčilis kilstelėjo ranką.

— Leisk gi jiems užbaigti, profesoriau, — murmtelėjo jis.

Baneringas kalbėjo toliau:

— Briuningo-Hugenbergo koalicija įdiegė visą seriją drąsių finansinių projektų, kurių pagrindu vėliau buvo sukurta ir bendra Europos ekonomikos atgaivinimo programa. Jų programą iš esmės sudarė ženkli pagalba neprivilegijuotiesiems, didžiulės investicijos į naujas technologijas ir prekybinių ryšių su užjūrio šalimis, ypač Azija ir Tolimaisiais Rytais, atgaivinimas. Svarbiu partneriu kiek vėliau tapo ir Japonija, valdoma Inukai vyriausybės.

— Inukai… — suniurnėjo Idenas. — Tačiau jis juk buvo nužudytas, argi ne? Kažkokie dešiniojo sparno kariškiai buvo labai nepatenkinti jo pasirašyta jūrų sutartimi.

— Taip — šiame pasaulyje, — tyliai ištarė Šolderis. — Tačiau tame, apie kurį pasakoju, tai niekada neįvyko.

Baneringas valandėlę padelsė, kad klausytojai spėtų kaip reikiant suvokti Šolderio žodžių prasmę, o paskui prašneko:

— Europos-Japonijos iniciatyva padarė stiprų įspūdį Huverio administracijai ir privertė ją efektyviai peržiūrėti ekonomines Jungtinių Valstijų programas. Tai davė vaisių: užuot paniręs į protekcionizmą ir visa griaunančias varžybas, visas pasaulis ėmėsi bendradarbiauti, ir pakilimo neteko laukti labai ilgai. Ketvirtojo dešimtmečio viduryje gerbūvis jau buvo pasiekęs netgi aukštesnį lygį nei anksčiau.

— Hmmm… turint omeny dabartinės ekonomikos vertinimo kriterijus, — pradėjo Idenas, — ką… — pastebėjęs, kaip susiraukė Čerčilis, jis kilstelėjo ranką. — Ką gi, tai aptarti galėsime ir kitą kartą.

— Taip, atidėkime tai kitam kartui, Toni, — suniurzgė Čerčilis ir vėl įsmeigė akis į Šolderį. — Ir kas toliau?

Šolderis gūžtelėjo pečiais.

— Pasekmių poveikis greitai išsiplėtė. 1935-aisiais Varšuvoje buvo pasirašytas „Rytų Lokarnas”, šia sutartimi buvo garantuotas valstybių, esančių tarp Rusijos ir Vokietijos, sienų neliečiamumas. Kadangi Vakarai akivaizdžiai buvo linkę taikiai spręsti visus galimus nesutarimus bei toleruoti nuomonių skirtumus, taigi, palengva ėmė sklaidytis ir Rusijos ksenofobija. O atslūgus įtampai, ėmė silpti ir reakcingi dešiniosios pakraipos judėjimai, kurių jau buvo pridygę Vakaruose — pavyzdžiui, Musolinis buvo nušalintas nuo valdžios 1937-aisiais. Sovietų Sąjunga irgi išaugo į supergalingą valstybę, galinčią konkuruoti su Europa bei Amerika, ir neišvengiama konkurencija galų gale privertė atsisakyti kolonijinių Europos imperijų. Nors kai kur protarpiais plykstelėdavo vietinės reikšmės peštynės, bet pagaliau atsirado reali galimybė įgyvendinti didįjį, niekada nebeatgimsiantį trečiojo dešimtmečio pradžios idealizmą. Pasaulis linko visiškai atsisakyti karo kaip priemonės išspręsti bet kokius nesutarimus.

— Skamba išties pernelyg jau idealistiškai, — suniurnėjo Dufas Kuperis.

— Be kitų dalykų, dar ir ginklai, sukurti vėlesniais dešimtmečiais, visuotinius karus padarė stačiai neįmanomus, — įsiterpė Vinsleidas. — Pasaulis pasuko visai kita kryptimi.

Šolderis kalbėjo toliau:

— Antroje dvidešimtojo amžiaus pusėje visuotinis modernizavimas gerokai įsibėgėjo, nuolatinis technologinių naujovių įdiegimas virto pagrindiniu gerovės šaltiniu. Galų gale tapo įmanoma pažaboti milžiniškus atomo branduolio energijos kiekius, be to, buvo aptikti visiškai nauji elektroniniai metodai apdoroti informaciją bei automatizuoti darbus, neįtikėtinos pažangos pasiekė biologijos mokslai, buvo įrodyta, kad kosminės kelionės — dalykas visiškai įmanomas. Visa tai galutinai išsklaidė bet kokią baimę, kad vystymasis yra ribotas ar kad gali baigtis gamtiniai ištekliai.

— Kaip supratau, atomo energiją išties įmanoma panaudoti praktiškai? — įsiterpė Lindemanas. — O kiek kartų teko ginčytis apie tai su Rezerfordu Kavendišo laboratorijoje! O tie ginklai, kuriuos anksčiau minėjote — ar jie irgi buvo atominiai? Kažkada paskaičiavau, kad vienos tokios bombos sprogimo galia prilygtų šimtams tonų trinitrotoluolo.

— Tiesą sakant, jų galia siekė dešimtis tūkstančių tonų, profesoriau, — atsakė Šolderis. — O kai buvo išrasti termobranduoliniai ginklai, jų galia siekė dešimtis milijonų tonų.

— O dievulėliau…

Šolderis tęsė savo pasakojimą:

— Dvidešimtojo ir dvidešimt pirmojo amžių sandūroje kapitalistinis pasaulis jau buvo gerokai pasukęs socializmo kryptimi, gi komunistai buvo virtę tikrais komersantais — nuolatos spaudžianti konkurencija abi puses privertė atsisakyti bet kokių ekstremistinių doktrinų. Pragyvenimo lygis neįtikėtinai išaugo. Galimybė iškilti būdavo suteikiama kiekvienam. Universali švietimo sistema ugdė laisvę, nepriklausomą mąstymą, individualizmą. Ankstesniais laikais tiek problemų sukeldavęs politinis, rasinis ar religinis fanatizmas kone visiškai išnyko. Nebeliko ir jo inicijuotų masinių judėjimų, nes jie neteko visuomenės paramos. Išaušo pirmoji tikra bendražmogiškųjų vertybių era.

Jis užbaigė, patetiškai iškeldamas rankas ir atsidusdamas, kas sukėlė gan keistą įspūdį, tarsi jis klaustų, kokia gi viso šito prasmė.

Stojo neilga tyla — svečiams reikėjo valandėlės laiko apsvarstyti visa tai, ką išgirdo. Galų gale prašneko Čerčilis:

— Skamba išties utopiškai. Bet jūs šit tvirtinate, kad kažkas prasiskverbė į praeitį tam, kad visa tai pakeistų? Kas ir kodėl galėjo šito norėti?

— Didžioji žmonijos dauguma šito ir nenorėjo, — atsakė Šolderis. — Tačiau buvo saujelė ir tokių, kuriems jų situacija toli gražu neatrodė utopiška. Tradicinės pasaulio oligarchijos bei valdantysis elitas ūmai suvokė esą žmonėms nebereikalingi… o gal netikėtai praregėję suprato, kad iš esmės niekad ir nebuvo reikalingi. Jų galia bei privilegijos baigė išnykti it dūmas. Vienu žodžiu, jie tapo sparčiai nykstančia rūšimi.

Dufas Kuperis linktelėjo. Galima įvykių seka jam jau buvo aiški.

— O tada buvo padaryti tie moksliniai atradimai, apie kuriuos užsiminėte anksčiau, — spėjo jis. — Tosios oligarchijos įgijo naujų žinių ir pasinaudojo jomis tam, kad pakeistų istorijos tėkmę kur kas naudingesne sau linkme. Ar taip ir atsitiko?

Šolderis linktelėjo.

— Jie suprato aptikę galimybę išlaikyti pasaulį tokį, kuriame galėtų mėgautis turtais bei prabanga ir užimti tą padėtį, kuri, jų manymu, teisėtai jiems priklausė, — kalbėjo Šolderis. — Dabar jie gavo šansą ne tik pasimokyti iš savo klaidų, bet ir ištaisyti jas. Šįsyk jau nebus jokio nuolaidžiavimo gražiai skambantiems atjautos bei lygybės principams. Jie ketino visą valdžią perimti į savo rankas ir pasinaudoti ja, siekdami sustabdyti bet kokias visuomenines permainas, o galią išlaikyti žiaurumais ir bauginimu, bei nežabotu jėgos naudojimu. Šiam tikslui pasiekti ir buvo išpuoselėtas nacizmas.

Vinsleidas išsitiesė, atsitraukė nuo krėslo, į kurio atlošą rėmėsi, ir žengęs kelis žingsnius atsistojo stalo gale.

— Jų būrys nebuvo gausus, tačiau jie vis dar tebebuvo įtakingi, nors jų galia jau pastebimai geso, — prašneko jis. — Buvo suformuota tarptautinė politinė klika, kurią daugiausiai sudarė turtingų, iš kartos į kartą valdžią paveldinčių asmenų grupės, suvienytos bendro išlikimo instinkto. Organizacija pasivadino visai tinkamu „Siuzereno” vardu. Jų padėtis leido jiems užmegzti konfidencialius santykius su mokslininkų bendruomene, ir jie pradėjo įgyvendinti savo projektą nuošalioje vietovėje Brazilijoje. Jų mechanizmas slaptumo sumetimais buvo žinomas kodiniu pavadinimu „Vargonai”. Jo veikimo diapazonas siekė maždaug šimtą metų į praeitį, tiksliau sakant, įrenginys galėjo nugabenti į 1925-uosius metus.

— O jūs kaip tik ten ir dirbote, — dūrė pirštu į dangų Lindemanas, įdėmiai žvelgdamas į Šolderį.

— Taip.

Lindemanas, regis, gerokai nustebo.

— Ir niekas daugiau nežinojo, kas ten vyksta? Tai skamba labai jau neįtikėtinai. Nė kiek neabejoju, kad šitokio masto mokslinio atradimo stačiai neįmanoma visiškai nuslėpti.

— Teritorija, kur įsikūrė „Vargonai”, oficialiai buvo pavadinta eksperimentine įmone naujam sensacingam objektų perkėlimo kosminėje erdvėje metodui tyrinėti, — atsakė Šolderis. — Perkėlimo laike aspektas tiesiog buvo nutylėtas. — o kaipgi ten dirbusieji žmonės? Mokslininkai? Jie juk, be abejo, turėjo viską žinoti.

Šolderis linktelėjo.

— Taip, mes puikiai žinojome, kokia tai sistema, tačiau nė nenutuokėme, kokiam tikslui ji skirta. Mums buvo tvirtinama, esą, tolimajame ryšio gale tėra eksperimentinė stotis, skirta visapusiškiems kelionių laike priežasčių bei pasekmių mechanizmo tyrinėjimams. Vien tik saujelė vyresniųjų mokslininkų bei oficialieji vadovai žinojo, kam iš tiesų reikalingi „Vargonai”.

— Tačiau jums, visiems likusiems, jie juk turėjo kažkaip argumentuotai pagrįsti, kodėl būtina išlaikyti paslaptį?

— Jie tvirtino, kad tokį pribloškiantį dalyką kaip mechanizmas keliauti laike pirmiausia reikia tinkamai įvertinti, o jau tik paskui galima surizikuoti ką nors paskelbti plačiajai visuomenei, — atsakė Šolderis. — Mums atrodė, kad toks apdairumas visiškai pagrįstas.

— Suprantu. — Lindemanas linktelėjo, atrodė, neaiškumų jam nebeliko.

Čerčilis dūmijo savo cigarą ir pamažu linkčiojo pats sau, apmąstydamas visa, ką išgirdęs.

— Jų tikslas buvo sunaikinti Sovietų Sąjungą, — suformulavo išvadą jis. — Jie manė, kad jos atsiradimas, kuriam iš esmės niekas neprieštaravo, galų gale ir tapo pagrindine visų jų nelaimių priežastimi, taigi, pirmiausia jie siekė nušluoti ją nuo žemės paviršiaus. O vėzdu šiam darbui atlikti turėjo būti Vokietija.

— Būtent, — atsakė Vinsleidas.

Idenas vėl suglumo.

— Ar norite pasakyti, kad ši „Siuzereno” organizacija iš esmės ir sutvėrė nacizmą? Ne, luktelkite valandėlę, šito niekaip negalėjo būti. Pirmieji naciai atsirado dar prieš 1925-uosius.

— Jie naciais tiesiog pasinaudojo, — atsakė Vinsleidas. — Nacistų partijos užuomazgos buvo ir tikrojo „Siuzereno” pasaulio praeityje, tačiau jie niekada neįgijo galios ir jų judėjimas į nieką neišsivystė. — Jis vėl ėmėsi iš lėto žingsniuoti palei langus ir smulkiai aiškinti: — Kai „Siuzereno” rankose atsidūrė technologijos, kurių pagalba praeitis tapo pasiekiama, jie ėmėsi naršyti istorinius įrašus, ieškodami tokios situacijos, kuria, turėdami ateities žinias, galėtų pasinaudoti ir pakreipti istorijos eigą palankia sau linkme. Ir tokią situaciją jie rado. Idealias galimybes jie aptiko toje aplinkoje, kuri egzistavo Bavarijoje po Didžiojo Karo, trečiojo dešimtmečio pradžioje.

— Aha… Į sceną išeina kapralas Hitleris, — suniurnėjo Čerčilis.

Vinsleidas linktelėjo.

— Tas regionas tapo visų rūšių politinio ekstremizmo lopšiu, ypač sustiprėjo reakcingas dešiniosios pakraipos judėjimas, priešiškas Veimaro vyriausybei bei viskam, ką ji palaikė. Ten telkėsi visi besibastantieji nepatenkinti išformuotos armijos daliniai bei laisvųjų samdinių gaujos, susibūrusios po seno sukirpimo karininkų iš senosios prūsų gvardijos, kovojančios prieš komunistus, vėliava. Visi jie siekė išsižadėti Versalio sutarties ir atkurti senąjį konservatyvizmą bei autoritarinį režimą.

Vinsleidas nerūpestingai skėstelėjo rankomis, tarsi norėdamas pasakyti, kad apie visa kita nebeverta nė pasakoti.

— Ieškodami tinkamos terpės, „Siuzereno” nariai aptiko partiją, pasivadinusią nacionalsocialistais, šiai partijai vadovavo buvęs pėstininkų kapralas, anksčiau laikinai apakęs britų dujų atakos metu Ipre 1918-aisiais. Ši partija kiek skyrėsi nuo visų kitų — ji vienintelė atvirai rėmė dešiniųjų tikslus bei idealus, tačiau naudojosi kairiųjų metodais. Hitleris puikiai nusimanė apie masių psichologiją. Jis apdairiai iškilo aukštyn ant populiarios antirespublikonizmo bangos, jis sugebėjo puikiai pasinaudoti primygtiniu Vokietijos poreikiu aptikti atpirkimo ožį, kuriam būtų galima suversti visą kaltę už patirtą sutriuškinimą bei pažeminimą. Tuo pat metu jis puikiai suprato, kad vokiečiai labiau negu kas kitas yra priklausomi nuo autoritetų — ši savybė ir lėmė galingą tvirto kumščio, ryžto bei prievartos poreikio potencialą. Be to, Hitleris gerai žinojo, kaip nesunkiai galima sukelti aistras, pasinaudojus pseudoreliginėmis pinklėmis, nuregztomis iš ritualų, spalvų, apgaulingo blizgesio ir — užvis svarbiausia — simbolio. Turbūt didžiausio įkvėpimo akimirką šis iškrypėlis genijus nacistų judėjimo simboliu ir pasirinko juodą svastiką baltame rate kraujo raudonumo vėliavos fone. — Vinsleidas stabtelėjo, atsigręžė į kitus ir skėstelėjo rankomis. — Šiurpoka kombinacija, džentelmenai. Tačiau vien šito toli gražu nepakaktų, kad mažytė, niekieno nežinoma politinių rėksnių grupė viena pati, be išorinės pagalbos virstų karine jėga, sugebėjusia sugniaužti kumštyje visą šalį.

— Kai kurios Hitlerio idėjos net labai tiko „Siuzereno” tikslams, be to, jam pakako energijos jas įgyvendinti… tačiau jis buvo karštakošis ir stokojo patirties. Jo pastangos ginklu užgrobti valdžią Bavarijoje 1923-aisiais visiškai sužlugo. Pats Hitleris buvo suimtas ir metams uždarytas Landberge, o kai iš ten išėjo, sužinojo, kad jo partija uždrausta, o jos lyderiai persirieję tarpusavyje ir iškrikę į visas puses. Jam pačiam dvejiems metams buvo uždrausta viešai sakyti kalbas. Kanclerio Štresemano susitaikymo su Sąjungininkais politika buvo gana sėkminga. okupaciniai prancūzų daliniai jau baigė apleisti Rūrą, o daktaras Šuštas sugebėjo sustabdyti įsismarkavusią infliaciją. Palengva grįžo gerovė, ir apie nacistus niekas nebenorėjo nė girdėti. Nacizmas sužydėjo visai netikusiu metu. Hitleris buvo fanatikas, jis niekad nesiliovė skelbęs savo rasistinės, neapykanta persunktos ideologijos, tačiau jam stigo organizatoriaus sugebėjimų sukurti ir išlaikyti struktūrą, kuri pajėgtų gyvuoti ilgesnį laiką. Prasidėjęs atokvėpis toli gražu nesibaigė, trečiojo dešimtmečio pabaigoje gyvenimas vis dar gerėjo, ir Hitleris tyliai pranyko iš arenos.

Vinsleidas atsiduso ir su liūdna pašaipa nužvelgė savo klausytojus.

— Štai kaip tragiškai buvo vėjais paleistas šitoks talentas. Jei tik Hitleris būtų nutuokęs, kaip suburti žmones, sukurti tvirtą organizaciją ir išlaikyti savo partiją sveiką, jis būtų galėjęs idealiai pasinaudoti blogaisiais laikais, kai jie vėl grįžo po Volstrito žlugimo 1929-ųjų spaly. Žinoma, Hitleris negalėjo numatyti būsimųjų įvykių… tačiau „Siuzerenas” apie juos žinojo kuo puikiausiai. Taigi, jie sudarė smulkų planą, kaip jam elgtis ir ką daryti, ruošiantis būsimajai situacijai, o pirmieji jų agentai iš 2025-ųjų atkako į 1925-ųjų Vokietiją pradėti Hitlerio apmokymų. Kitais metai jie sukonstravo sugrįžimo vartus, taigi, tapo įmanomas abipusis ryšys, o visa tai, kas įvyko paskui, ir buvo pragaištingojo „Siuzereno” plano pasekmė.

Vinsleidas nutilo. Klausytojai buvo pernelyg priblokšti, kad paskubomis rastų žodžių atsakyti. Po valandėlės Vinsleidas vėl prašneko:

— Įvairiausiomis karinėmis gudrybėmis buvo pasiekta, kad tai, kas „Siuzereno” pasaulyje tebuvo laikinas ekonomikos nuosmukis, pavirstų visą planetą sukrėtusiu kainų bei prekių paklausos kritimu, su kuriuo jums teko susidurti šiame pasaulyje. Pavyzdžiui, anksčiau minėtoji Briuningo-Hugenbergo sąjunga niekada nebuvo sudaryta — jos pavyko išvengti, kai Hitleris pirmas suskubo sujungti savo pajėgas su Hugenbergu. Inukai nužudymas buvo dar viena ekonominio sabotažo dalis — tuo pasirūpino trys tuo tikslu iš 2025-ųjų atsiųsti agentai, 1932-ųjų vasarį laivu išplaukę iš Hamburgo į Tokiją.

Vinsleidas niauriai linktelėjo, atsakydamas į keturis nepatiklius žvilgsnius iš kitos stalo pusės.

— Štai taip, mano ponai, — pasakė jis. — Visa šiandien plėtojama nacistų veikla buvo slapčia organizuojama iš beveik šimto metų ateities dvipusės perkėlos kanalu, kuris netgi šią minutę tebeveikia Vokietijoje. Visa tai tęsiasi nuo pat 1926-ųjų. Rezultatų komentuoti, man regis, nė nereikia. Dabartiniame mūsų pasaulyje Hitleris toli gražu nedingo iš scenos visiems laikams trečiojo dešimtmečio pabaigoje. Kai Volstritą ištiko katastrofa ir visame pasaulyje užvirė didžiausia sumaištis, jis buvo tam pasiruošęs, jis laukė su kruopščiai apgalvota kampanija, pasirengęs susikrauti kapitalą iš žmonių nelaimių bei nusivylimų, iš visų pokario Vokietijos baimių, pagiežos, dvejonių bei vilčių.

— Taip, iš tiesų, manau, jūs sutiksite: sulaukęs šiokios tokios pagalbos iš nematomų savo draugų, kapralas Hitleris tobulai sugebėjo pakreipti įvykius tokia linkme, kuri šį, antrąjį, kartą jam jau kur kas labiau patiko.

6 skyrius

Naktinis klubas šaltoje ryto brėkšmoje priminė praėjusios nakties meilužę, jau be peruko ir nusitrynusiu makiažu arba kino teatrą pasibaigus seansui ir užsižiebus šviesoms. Magija ir iliuzinė aplinka buvo pradingusios, liko tik nuolatos sugrįžtanti realybė.

Gurkšnodamas juodą kavą už vieno staliukų priešais barą, Haris Feračinis nusižiovavo. Jo atmintyje tebebuvo gyvas triukšmingas ir pašėlęs pasaulis, siautėjęs čia vos prieš keletą valandų, spalvingas ir spinduliuojantis, kupinas šokančių kūnų ir besijuokiančių veidų. Dabar užeiga buvo visiškai pasikeitusi, ryškiai geltonų lempų šviesoje aiškiai bolavo palubėje susirangę vamzdžiai, anksčiau visiškai nepastebimi šešėliuose, matėsi tarp prožektorių kabaliuojantys laidai ir apsilaupę sienų dažai. Ant daugumos stalų buvo užkeltos apverstos kėdės, praėjimuose pakloti kilimai jau buvo suvynioti, o raudonais flaneliniais marškiniais pasidabinęs žilaplaukis valytojas, kuriam iš užpakalinės kelnių kišenės kabaliavo dulkių skudurėlis, šlavė grindis. Kesidis ir dar keletas lankytojų vis dar spietėsi prie baro, šnekučiuodamiesi su barmenu Lu, tvarkančiu savo lentynas. Dženetė stovėjo šokių aikštelės pakraštyje, patylomis niūniuodama „Dūmai graužia man akis” dusloku pakimusiu balsu, jai akompanavo nusinuobodžiavęs pianistas su dantyse rūkstančia cigarete. Nežinia kada Dženetė buvo spėjusi persirengti, dabar ji vilkėjo megztuką ir mūvėjo kelnes. Feračinis pabandė prisiminti… ak, taip, gal tarp antros ir trečios valandos nakties ji juk buvo išėjusi namo šiek tiek numigti, nes rytojaus dieną priešpiet turėjo dalyvauti repeticijoje. Vadinasi, tas rytojus jau atėjo, sumetė jis.

Iš viso kito, kas baigėsi pašėlusia laukine naktimi, jam bebuvo likę tik keletas pabirų prisiminimų. Juodu su Kesidžiu pradėjo žygį vakarų trisdešimt ketvirtojoje gatvėje: Kesidis ten gerokai suerzino raudonplaukės mergužėlės žalia suknele vaikiną. Kažkokiame nedideliame bare, kur grojo akordeonistas, buvo tie trejetas airių vaikinų, kažkur kitur — įvairiausių istorijų pritvinkęs atsargos karys, dar — du jūreiviai su orkestro mergaitėmis ir kažkoks sąvadautojas, iš paskutiniųjų stengęsis įpiršti jiems „kur kas geresnę vietelę kiek tolėliau, toje pačioje gatvėje”. O paskui jie susitiko Dženetę ir jos draugę Emi, šnekos buvo kaip vandens — ir galų gale visi atsidūrė užeigoje, kurioje Dženetė dainuodavo keturis vakarus per savaitę — užeigos pavadinimo Feračinis niekaip nebeįstengė prisiminti. Siautulys čia tikriausiai nebūtų taip įsisiūbavęs, jeigu ne Edo gimtadienis.

Edas buvo seniai pradingęs ir dabar netikėtai vėl atsiradęs užeigos savininko Makso bičiulis. Maksas gi šiuo metu sėdėjo už gretimo staliuko, su dviem vyrukais aptarinėdamas miesto mokesčius bei remonto kainas. Nedidukas ir kresnas, tvirtai suręstas, aukšta įdegusia kakta ir susitaršiusiais nepaklusniais plaukais, atpalaiduotu kaklaraiščiu, prasegtais marškiniais ir švarku, dabar užmestu ant gretimos kėdės, Maksas priminė Žmogų, kuris stačiai gimė tam, kad nuolatos kuo nors rūpintųsi. Dženetė pristatė jam Feračinį bei Kesidį, ir šiuodu jam patiko, jis netgi pakvietė juos sudalyvauti vakarėlyje po darbo valandų, skirtame tik siauram bičiulių ratui — dabar koks pustuzinis jų, išsibarstę po visą patalpą, miegojo susirangę įvairiausiomis pozomis. Buvo panašu, kad Maksas turi šiokių tokių problemų su kažkokiu vietinės reikšmės gangsteriu, kuris primygtinai siūlėsi už tam tikrą mokestį suteikti apsaugą verslui. Taigi, Maksas buvo visiškai ne prieš sustiprinti nuolatinių savo lankytojų gretas tokiais vyrukais, kurie sugeba savimi pasirūpinti.

1939-ųjų Niujorko nebuvo ko nė lyginti su ta nuobodžia ir asketiška autoritarine Amerika, prie kurios Feračinis buvo pripratęs. Jau vien pasivaikščiojimas po Manheteną, apžiūrinėjam šurmuliuojančią minią bei parduotuvių vitrinose išdėstytas prekes, sukeldavo daugybę nepatirtų pojūčių. Sukiodamasis tarp žmonių, kurie buvo laisvi, galėjo rinktis darbą, galėjo pirkti viską, už ką tik pajėgė susimokėti, eiti ten, kur širdis geidė, tapti bet kuo, kam tik pakanka sugebėjimų, Feračinis pasijuto taip, it pirmąsyk gyvenime būtų įkvėpęs gryno oro. Žinoma, šis tviskantis paveikslas turėjo ir tamsiąją pusę, tačiau visus trūkumus čionai galėjai pavadinti neišvengiamai egzistuojančiu antruoju lazdos galu. Tokioje visuomenėje, kur žmonės laisvai gali daryti tai, ką nori, kai kurie jos nariai paprastai visada pagenda. Jei proceso niekas nekontroliuoja, geriečių ir blogiečių spektras paprastai abiem kryptimis nusidriekia į begalybę.

Ir vis dėlto tuo pat metu Feračinis neįstengė atsikratyti jį apėmusio įtūžio bei nevilties. Taip, jis atrado podepresinių laikų Ameriką — tikrąją Ameriką, kuri buvo įsikūnijusi visuose fermeriuose, rančų darbininkuose, šachtininkuose, medkirčiuose, fabrikų darbininkuose, krautuvėlių savininkuose bei sunkvežimių vairuotojuose, su kuriais teko šnekėtis ilgame kelyje iš Albukerko į Niujorką. Visi jie buvo stiprūs, nesužalotų sielų, grakštūs ir labai išdidūs dėl to, kad sugebėjo išsikapanoti iš paties pragaro, taip ir nepaaukoję savojo asmeninės laisvės idealo, ką buvo priversta padaryti didžioji dalis Europos. Juk kaip tik čia ir turėjo kurtis pasaulinės sąjungos branduolys, sąjungos, pajėgios atremti Hitlerio galybę.

Tačiau užuot ėmusis rimto darbo, Amerika leido laiką vėjais, kiauras naktis ūžaudama — niekas nepasikeis netgi tada, kai naciai praris visą Europą, o japonai užgrobs didžiąją dalį Azijos — iki pat tol, kol Rusija bus nušluota nuo žemės paviršiaus. Tiktai tada Amerika atsikvošės — bet bus jau per vėlu. Ryškios iliuzijų spalvos bei tviskesys jau bus nublankę, liks tik šalto, ūkanoto ir bedžiaugsmio ryto aušra. Klodas tikėjo, kad visa tai įmanoma pakeisti. Feračinis gi manė, kad Klodas kuoktelėjęs.

— Argi ne tiesa, Hari? — šūktelėjo Maksas nuo gretimo staliuko.

— Kas? Aš nesiklausiau.

— Dabar mes kur kas dažniau matysime čia tave ir Kaubojų. Nagi, vaikinams, kurie pažįsta Maksą, visos durys atviros. Tokie be jokių kliūčių patenka į pačias geriausias vieteles mieste. Susitinka su merginomis — šauniomis merginomis, supranti, ką turiu omeny? Maksas moka būti iš tiesų puikus draugas.

— Na, žinoma, mes dažnai susitiksime, Maksai. Kodėl gi ne?

— Matai? Haris yra vaikinas kaip reikiant. O ką aš tau sakiau?

— O kokiose vežėčiose tu sėdi, Hari? — paklausė vienas iš dviejų su Maksu sėdinčių vyrukų, vienu mauku susiversdamas visą likusį gėrimą. Dar anksčiau Maksas buvo pristatęs jį kaip Džonį.

Feračinis tik skėstelėjo rankomis — kaip tik tuo momentu nuo baro priėjo šviesiaplaukė mergina, vardu Perlė, ir vikriai susirangė kėdėje priešais Harį.

— Nieko ypatingo šiuo metu neveikiu, — atsakė jis. — Esu po truputį dirbęs tai šį, tai tą… na, patys žinote, kaip kartais būna.

— Koks gi buvo paskutinis darbas?

— Vairavau sunkvežimį tarp šito miesto ir Naujosios Meksikos.

— Ar esi dirbęs fizinį darbą? Galėčiau tave įtaisyti. Ir šlamančiųjų moka visai nemažai — penkiasdešimt per savaitę, o ilgainiui gali gauti ir daugiau.

— Sidas sakosi tarnavęs armijoje, — įsiterpė Maksas. — Sidas sako — Sidas žino. Tiesa, Hari?

Feračinis gūžtelėjo pečiais.

— Netarnavo jis jokioje armijoje, — atsiliepė Perlė dusliu gerkliniu balsu. — Jis tiesiog dalyvavo kažkokioje slaptoje žvalgybinėje operacijoje, kuriai vadovavo užsienio reikalų ministerija iš ambasados Paryžiuje. Kaubojus kaip tik pasakojo mums apie tai prie baro. Austrijoje, ar kur ten, jie pagrobė tikrą princesę. Klausyk, Maksai, kodėl mes negalėtume šių įdomių vyrukų dažniau atsivilioti čia?

Feračinis patyliukais sudejavo ir vėl ėmėsi įnirtingai gurkšnoti kavą. Tačiau išvystyti temos Perlė nespėjo — prie stalo prisiartino Dženetė, kaip tik užbaigusi savo pasirodymą, — Na kaip tau? — paklausė ji, žvilgtelėjusi į Maksą.

— Ar galėsi dirbti rytoj įprastu laiku?

— Žinoma, jeigu nori. Kodėl gi ne?

— Be to, apsivilksi žydrąją suknelę, sutarėm? Tą klostuotą, su gilia iškirpte, atidengiančia nemažai… na, pati žinai… — Maksas prispaudė kumščius sau prie krūtinės.

Atsidususi Dženetė linktelėjo ir liūdnai nusišypsojo.

— Gerai, aš vilkėsiu žydrąją suknelę, — sutiko ji.

Maksas skubiai linktelėjo galvą ir mostelėjo ranka.

— Taip taip, ir dainuosi. Dainuoji tu puikiai.

— Ką gi, o šiai dienai, regis, pakaks, — pasakė Dženetė ir pažvelgė į Feračinį. — Jei judu su Kesidžiu galite ištverti kelionę metro į kitą miesto galą, aš pataisyčiau judviem vėlyvus pusryčius. Be to, galėsite šiek tiek apsitvarkyti ir pasilabinti su Džefu. Susidomėjai?

Džefas buvo jaunesnysis Dženetės brolis. Ji ir įsidarbino dainininke iš dalies dėl to, kad galėtų paremti jo studijas Kolumbijos universitete, kur jis mokėsi chemijos ir gaudavo valstybinę stipendiją. Juodu ir gyveno drauge kažkur netoli Morning-saido Parko.

— Aš susidomėjau, — atsakė Feračinis. Jis pakėlė galvą ir suriko per visą barą: — Ei, Kesidi! Dženetė kviečia mus papusryčiauti ir susipažinti su jos broliuku. Ar mus tai domina?

— Ką reiškia — papusryčiauti?

— Tą, ką girdėjai. Dženetės namuose, be to, pasilabinsime su Džefu, neužmiršai?

— Ak, Džefas, taip. Tasai chemikas. — Kesidis atsargiai nuslydo nuo aukštos kėdės prie baro. — Turiu pasilabinti su Džefu… ir papusryčiauti, — suvebleno jis savo pašnekovams.

— Na ir sekasi gi kai kam, — suniurnėjo Perlė, prisidegdama cigaretę. — Nieko daugiau neveikiu, kaip tik ieškau vaikino, kurį norėčiau pasikviesti į namus… O ji išeina drauge su dviem.

Feračinis atsistojo ir padėjo Dženetei apsivilkti paltą.

— Taigi, sutarta, — pasakė jai. — Tačiau jokių metro. Su mumis tu važiuosi taksi, neprieštarauji?

Perlė įsmeigė į lubas maldaujantį žvilgsnį.

— Kaip, neturite kadilako? O Dievulėliau, Džen, man tavęs gaila. Išties, sunkūs atėjo laikai…

— Tiesiog mūsų vairuotojas pasiėmė laisvadienį, — atsiliepė Kesidis, prisijungdamas prie jų.

Maksas atsilošė kėdėje ir kilstelėjo galvą.

— Nagi, nepamiršk, ką tau sakiau, Hari. Judu, vaikinai, netrukus vėl grįšite mūsų aplankyti, sutarta? Ir dažnai dažnai tai darysite.

— Kada tik galėsime, — prižadėjo Feračinis.

— Na, o jeigu norėsi šnektelėti dėl darbo, paskambink man, — įsiterpė Džonis, paduodamas Feračiniui vizitinę kortelę. Joje buvo parašyta „Dž.Dž.Dž.Dž.Dž.Dž.Haringtono įmonė” ir telefono numeris, Feračinis linktelėjo, — Ačiū, Džoni. Aš pagalvosiu apie tai.

Pro dvivėres duris trijulė išėjo iš klubo ir trumpu koridoriumi patraukė link laiptelių, vedančių aukštyn į gatvę.

— Kas tai? — paklausė Kesidis iš kitos Dženetės pusės, kai Feračinis jau buvo bekišąs vizitinę kortelę į kišenę. Feračinis padavė kortelę jam, — Jis yra visų Austrijos princesių, kurios nori būti pagrobtos ir išgabentos iš Europos, agentas Niujorke, — pasakė Feračinis, — Judviem būtinai reikėtų susipažinti.

* * *

Dženetė turėjo gal kiek daugiau nei dvidešimt metų. Apskritas, atsikišusiu smakru jos veidelis išsišovusiais skruostikauliais ir mergaitiškai užriesta nosyte buvo veikiau šiaip mielas nei žavus. Jos akys buvo didelės, žalzganai žydros, su ilgomis blakstienomis, o kai ji nusišypsodavo putliomis lūpomis, skruostuose atsirasdavo duobutės — beje, šypsojosi ji kone nuolat, netgi po šitokios nakties. Tamsūs, kaštono spalvos jos plaukai palaidomis bangomis bei sruogomis draikėsi aplink veidą — tokia šukuosena, regis, labai tiko šiems laikams, ji smarkiai skyrėsi nuo to bedžiaugsmio glotniai prilaižytų šukuosenų stiliaus, būdingo aštuntajam dešimtmečiui. Praėjusią naktį ji gavo valandėlę numigti, taigi, atrodė gan gaivi — Feračinis ir Kesidis nėmaž neprieštaravo, kad beveik vien ji ir kalbėjo, kol taksi vežė juos Brodvėjumi į šiaurę, link centrinio Park Vesto.

— Mūsų tėtis buvo kažkurios srities inžinierius. Kai man buvo penkiolika, mes persikraustėme į Pensilvaniją, kur jis įsidarbino vienoje plieno kompanijų, — papasakojo ji. — Tačiau, kai viskas sužlugo, jiems teko smarkiai apkarpyti etatus, ir tėtis buvo atleistas. Jam taip ir nepavyko rasti kito darbo — niekam nepavykdavo — ir galų gale mes įstrigome švyturio kambarėlyje.

— Švyturio? — nieko nesupratęs perklausė Kesidis. — Ar nori pasakyti, kad apsigyvenote prie jūros?

Dženetė keistai pažvelgė į jį, nesusigaudydama, juokauja jis ar ne.

— Ne… Tiesiog taip mes tą būstą vadinome. Dviejų skylių viryklė, šaldytuvas sandėliuke — toks vaikinukas kas antrą dieną atnešdavo po penkiasdešimt svarų produktų, vonia koridoriuje — ja tekdavo dalytis su viso aukšto gyventojais, ir visa tai — už septynis dolerius savaitei tokiame grįstame šunkelyje, pačiame lūšnynų rajono pakraštyje.

— Na žinoma, žinoma, — atsiliepė Feračinis, supratingai linkčiodamas. — O kas gi atsitiko taviškiams? Rodos, minėjai, kad jūs su Džefu likote vienu du?

— Mama vieną žiemą persidirbo lauke ir susigavo tuberkuliozę, — atsakė Dženetė. — Pinigų vaistams mes neturėjome, ir 1933-aisiais ji mirė, — kalbėjo ji dalykiškai, jos balse nesijautė nė lašo kartėlio ar gailesčio sau. — Tada tėtis parsiuntė mudu su Džefu į Niujorką ir įkurdino pas savo pusbrolį Steną, advokatą, ir jo žmoną. Pats gi patraukė į Vakarus. Sklido gandai, kad Kalifornijoje bei Oregone galima susirasti darbo. Jis tvirtino, kad pasiims mus pas save, kai tik įsitaisys, tačiau iš jo tegavome vos porą laiškų, su viduje įdėtais keliais doleriais. — Dženetė gūžtelėjo pečiais ir nusišypsojo. — Ir vis dėlto, manau, tai reiškia, kad jis mūsų neužmiršo. Paskutinioji žinia apie jį pasiekė mus prieš metus — jis tvirtino, esą, įsidarbinęs San Francisko firmai priklausančiame krovinvežyje, plaukiojančiame į Japoniją bei panašias vietas.

— O kas gi nutiko tajam Stenui ir jo žmonai? — paklausė Feračinis.

— A, jie vis dar sveiki ir gyvi. Įsigijo tą didžiulį namą, kuriame visą amžių ir pragyveno. Tačiau, kai žlugo Steno brolio verslas Džersyje, o dar vieną pusbrolį Fordas atleido iš darbo Mičigane, visi jie užgriuvo ten su šeimomis — septyniuose kambariuose su viena vonia įsikūrė dvylika žmonių. Šitaip ir pragyvenome bent porą metų. Maitinomės viena triušiena, o visos viltys buvo sudėtos į tai, kad kas nors galbūt gaus nuolatinį darbą, tačiau įsidarbinti paprastai pavykdavo vos keliems mėnesiams. Taigi, kai Džefas — o jis tikras šaunuolis — laimėjo tą stipendiją Kolumbijos universitete, o aš įsidarbinau „Vaivorykštėje”…

— Vaivorykštėje? — perklausė Feračinis.

— Nagi, juk tai Makso baras — „Vaivorykštės juosta”. Mes gi iš ten ir važiuojame, ar jau nebeprisimeni?

— Ak, taip, žinoma…

— Šiaip ar taip, Maksas, kažkokių savo pažįstamų padedamas, surado mums butą. Jis yra vos per porą kvartalų nuo Kolumbijos universiteto, taigi, Džefas apie nieką geresnio nė svajoti negalėtų. O ir man kur kas paprasčiau pasiekti savo darbą mieste. Be dainavimo, dienomis aš dar dirbu parduotuvėje, bet šiandien man išeiginė.

— Maksas surado jums butą? — Kesidžio balse nuskambėjo nuostaba.

— Nagi, retsykiais jis pakelia triukšmą dėl niekų, bet iš esmės jis — puikus žmogus, — atsakė Dženetė.

Butas buvo viršutiniame apšepusio triaukščio išnuomojamo pastato akmenimis išmūrytu fasadu aukšte, kažkur tarp Septintosios ir Šv. Nikolo aveniu, į pietus nuo 116-osios gatvės, ispanų Harlemo pakraštyje. Ant virvių, kurių galai jungė priešingose gatvės pusėse stovinčius namus, virš mažyčių, aukštomis sienomis aprėmintų kiemelių džiūvo skalbiniai. Čia buvo gausybė vaikų bei šunų, mėtėsi devynios galybės sulamdytų skardinių.

Viršutinioji laiptų aikštelė buvo gerokai aptrupėjusi ir skendėjo visiškoje tamsoje, tačiau pats butas, nors ir užgrūstas gremėzdiškais baldais, skirtais kur kas erdvesniems tų laikų, kai drauge gyvendavo būrys tarnų, namams, buvo šiltas, švarus ir tinkamai apšviestas. Butą sudarė du kambariai ir mažytė virtuvėlė, jį puošė linksmų spalvų užuolaidos bei draperijos. Čia buvo gausu visokių suvenyrų bei įvairiausių niekučių, keletas įrėmintų šeimos fotografijų, o ant sienų buvo prismaigstyta iš šokolado dėžučių dangtelių iškarpytų paveikslėlių su kalnų, gėlių bei ežerų vaizdais — visa tai, žinoma, buvo moteriškos Dženetės rankos prisilietimo rezultatas.

Durys iš laiptų aikštelės vedė tiesiog į pirmąjį kambarį. Atvykėliai aptiko Džefą besėdintį už stalo, užimančio visą kambario vidurį, ir besirausiantį krūvoje įrankių, suverstų aplink pusiau išardytą tosterį. Buvo įjungtas radijas, kaip tik tuo momentu, kai įėjo svečiai, per „79 Ilgesingus Prisiminimus” Molė klykė: „Tik neatverk šitų durų, Makgi!”, jai antrino kurtinantis dundėjimas, žvangėjimas ir griaudėjimas.

Džefas iš tiesų priminė klasikinį studentą. Jis buvo laibas, beveik vien kaulai ir oda, ant kaktos draikėsi neklusni plaukų sruoga, o blyškų, pelėdą kiek primenantį veidą dengė akiniai storais rėmeliais. Jis vilkėjo berankovį megztinį virš languotų marškinių, gerokai nutrintas velvetines kelnes ir brezentinius batelius. Lentynos už jo buvo kimšte prikimštos knygų bei netvarkingai sugrūstų popierių, sienos nukabinėtos kažkokiomis mokslinėmis diagramomis bei lentelėmis, sąvaržėlėmis su popierių pluoštais, be to, čia buvo Niujorko žemėlapis, keletas iš žurnalų išplėštų paveikslėlių su lėktuvais ir karinio laivo fotografija. Sujaukta patalynė ant kušetės prie pat lango aiškiai rodė, kur Džefas miega. Antrasis kambarys, esantis už durų pirmojo gilumoje, priklausė Dženetei.

— Džefai, štai čia yra Haris, o šis — Kesidis, — supažindino juos Dženetė. — Tie patys vaikinai, apie kuriuos užsiminiau tau šįryt — tie, kuriuos mudvi su Emi susitikome praėjusią naktį. Kai sugrįžau, juodu vis dar tebemirko pas Maksą, taigi, pasikviečiau juos namo šio bei to užkąsti. Vaikinai, tai — Džefas.

— Sveiki, — bejausmiu balsu ištarė Džefas. Jo veidas neišdavė jokios aiškesnės reakcijos. Dženetė nusivilko paltą ir šmurkštelėjo į gretimą kambarį. Kelias sekundes tvyrojo tyla. Kesidis dėbtelėjo į stalą ir nutaisė tragišką grimasą.

— Gal ką nors nusimanai apie tosterius? — paklausė Džefas.

— Tik tiek, kad būdami viename gabale jie veikia kur kas geriau, — atsakė Kesidis. Džefas abejingai linktelėjo.

— Man regis, mums sakė, kad tu — chemikas? — pasitikslino Kesidis.

— Na, kol kas aš dar esu niekas. O ką? Bene nutuoki ką nors apie chemiją?

— Tiesą sakant, ne. Žinau tik tiek, kad, norėdamas pakalbėti apie cukrų bei druską, turi išmokti užsienio kalbą.

— O, buvau ir užmiršęs… — Džefas pasuko galvą ir šūktelėjo pravirų durų, už kurių dingo Dženetė, link: — Buvo pasibaigę cukrus, pienas ir duona. Paėmiau pusę dolerio ir nubėgau į kampinę parduotuvę. Grąža konservų dėžutėje.

Dženetė sugrįžo į pirmąjį kambarį.

— Ačiū. Išvadavai mane nuo kelionės laiptais žemyn aukštyn. Dabar gal dar galėtum pašalinti nuo stalo visą šią krūvą, kol aš išvirsiu kavos ir imsiuos ruošti pusryčius.

Valgydami jie šnekučiavosi apie filmus, muzikos šlagerius bei kai kuriuos žmones, kurie lankydavosi „Vaivorykštės juostoje”. Džefo nuomonė apie tuos jų, kuriuos jam teko sutikti, buvo visai nekokia, jis be jokių skrupulų išvadino juos veltėdžiais — matyt, kaip tik dėl šitos priežasties jis gan šaltai sutiko Feračinį ir Kesidį. Feračinis užklausė Džefo, ar, baigęs universitetą, šis ketinąs specializuotis kurioje nors konkrečioje chemijos srityje. Valandėlę pasvarstęs, Džefas paklausė:

— Ar esi ką nors girdėjęs apie atomo fiziką?

Feračinis mostelėjo ranka. Tai turėjo reikšti maždaug štai ką: ir pats žinai, kaip ten būna.

— Truputį, — atsakė jis.

— Per pastaruosius dešimt metų šioje srityje atrasta keletas iš tiesų stulbinančių dalykų, — kalbėjo Džefas. — Šiaip ar taip, bent jau teoriškai iš mažyčio kai kurių medžiagų kiekio turėtų būti įmanoma gauti tiek energijos, kad jos lengvai pakaktų aprūpinti visą pasaulį — tūkstančius kartų daugiau nei, pavyzdžiui, iš benzino. — Jis atsargiai dirstelėjo į Feračinį. — Ar tau tai skamba kaip tikra beprotybė?

Feračinis iš paskutiniųjų pasistengė suteikti savo veidui tik vos vos nepatiklią išraišką.

— Ką gi, manau, nėra nieko išties neįmanomo, kol kas nors akivaizdžiai to neįrodo… ir tai tik tol, kol kas nors kitas paprasčiausiai neima ir nepadaro, — atsakė jis. — Juk argi daugybė šaunuolių, kuriems verčiau reikėjo patylėti, net apsiputoję visiems ne tvirtino, kad garo variklis neveiks, o lėktuvai neskris — ir taip toliau, ir panašiai?

Kitoje stalo pusėje sėdįs Kesidis linktelėjo.

— Visai teisingai. Jei būtinai reiktų, manau, drąsiai statyčiau kad ir nemažą sumą už vaikinus, tokius kaip Džefas, kuriančius atominį benziną, ar kaip tai vadinasi, ir už tai, kad tas jų kūrinys ilgainiui subrandins vaisių.

Regis, Džefą toks atsakymas gerokai padrąsino.

— O jūsų mąstymas toli gražu ne toks ribotas, kaip daugumos tų žmonių, — pripažino jis.

Kesidis gūžtelėjo pečiais ir kilniai numojo ranka.

— Žinai, tuose klubuose retsykiais gali sutikti ne vien veltėdžių ir peštukų. Pasitaiko susidurti ir su vienu kitu protingu žmogumi — šitaip tam tikra prasme palaikomas lygis, jei supranti, ką noriu tuo pasakyti.

Džefas šyptelėjo Dženetei ir netikėtai atsipalaidavo.

— Gal šitie du ir išties šaunūs vyrukai, — pasakė jai. — Žinai, sese, man regis, tavo skonis palengva vis taisosi. Galbūt tu dar netgi turi vilties.

— Labai malonu tai girdėti, Džefai, — atsakė ji.

Džefas vėl atsigręžė į Feračinį bei Kesidį.

— Visai neseniai mes Kolumbijos universitete sulaukėme vieno iš tiesų rimto atomo chemijos autoriteto, — pasigyrė jis. — Jam teko bėgti iš Italijos, nes jo žmona žydė. Enrikas Fermis jo vardas. Gal esate ką nors girdėję apie jį?

Feračinis suraukė antakius. Vardas tikrai buvo jam girdėtas, dėl to nėmaž neabejojo. Ar tik Fermis nebuvo susijęs su karštligiška Jungtinių Valstijų programa visas jėgas skirti atominės bombos kūrimui penktojo dešimtmečio pradžioje, dar prieš Feračiniui gimstant? Ši programa Amerikoje buvo pradėta po to, kai Vokietija pribloškė visą pasaulį netikėtai įsigydama atominę bombą 1942-aisiais, tai yra, antraisiais metais nuo invazijos į Rusiją pradžios. Amerikiečiai suspėjo kaip tik laiku, ir šitaip gavo dvidešimt metų atokvėpio.

Iki penktojo dešimtmečio pabaigos visos Ašies valstybių pajėgos buvo skirtos galutinai išvalyti ir padalyti Sovietų imperiją, apgyvendinti naujas teritorijas ir paskirti savo administracijas. O paskui Artimuosiuose Rytuose bei Vakarų Azijoje pratrūko antinacistiniai musulmonų maištai — ši aplinkybė ir suteikė Amerikai progą sėkmingai užlopyti savo technologines skyles ir sukurti veikiančią bombą. Tokiu būdu neišvengiamas greitas Šiaurės Amerikos užpuolimas buvo bent jau atidėtas. Šeštojo ir septintojo dešimtmečių sandūroje Ašies valstybės visą dėmesį sutelkė į pietus, į Afriką, sėdamos visus nacistų valdžiai įprastus siaubus ir vykdydamos negailestingą juodaodžių čiabuvių genocidą, tokiu būdu purendamos dirvą kolonijinėms fašistinės Italijos bei Ispanijos imperijoms.

Kol Kesidis tebeplepėjo su Džefu bei Dženete apie stipendijas ir darbo perspektyvas, Feračinis sėdėjo atsilošęs kėdėje, žvilgsniu klajodamas už lango dunksančiais Manheteno stogais. Draugų balsai kažkur nutolo, Feračinis pasijuto bemąstąs apie pačią misiją ir savo vietą joje.

Amerikiečių atominė bomba tapo realybe tik 1951-ųjų pabaigoje. Vokiečiai gi savo ruožtu numetė pirmąsias atomines bombas ant Rusijos 1942-ųjų liepą. Tad kaipgi Kenedis su visa savo komanda, likę 1975-uosiuose ir nekantriai laukiantys, kada bus užbaigti dvipusio ryšio sugrįžimo vartai, kaipgi jie galėjo tikėtis, kad pavyks sustabdyti Hitlerį, priverčiant Angliją bei Prancūziją, jeigu įmanoma, nesudėti ginklų ir įtraukiant į karą Jungtines Valstijas? Mėginant sunaikinti nacistus dabar, kai Amerikos atominės bombos laukti teks dar ištisus dvylika metų, rezultatas įmanomas tik vienas — Amerika bus visiškai nušluotą nuo žemės paviršiaus drauge su Sovietų Sąjunga. Vienintelė logiška išeitis, kurią Feračinis įstengė sugalvoti, buvo tokia: matyt, Kenedis ketina iš 1975-ųjų pasiųsti Vakarams atominių bombų ir tokiu būdu sulyginti jėgas. Tačiau tada, jei abi pusės būtų aprūpintos skirtingų ateičių ginkluote, viskas, be jokios abejonės, baigtųsi tiktai visuotiniu nuniokojimu.

Žinoma, įmanomas ir kitas variantas: galbūt jau dabar kažkas daroma, kad nacistai taip ir neįsigytų savosios atominės bombos.

Savaime suprantamais saugumo sumetimais, konkretus vaidmuo, kurį „Protėjo” operacijoje turėjo atlikti majoro Voreno vadovaujamas kariškių kontingentas, niekad nebuvo atskleistas. Buvo tvirtinama, esą, kariškiai privalo užtikrinti sugrįžimo vartų montavimo darbų saugumą. Tačiau niekas nė nemanė tikėti, kad tuo kariškių užduotis ir apsiriboja. Dar apmokymų Tularozoje metu grupės nariai pastebėjo, kad visi Specialiųjų Operacijų kariai jau buvo vykdę įvairias slaptas užduotis, visi jie jau patyrę, ką reiškia veikti pogrindyje nacistų užgrobtoje Europoje, be to, kas užvis keisčiausia, visi jie su kokia nors užduotimi jau buvo atlikę bent po vieną žygį į Leipcigo apylinkes Vokietijoje, maždaug per šimtą su trupučių mylių į pietvakarius nuo Berlyno. Visų šių aplinkybių išties pernelyg daug, kad dar galėtum įtarti jas esant atsitiktinėmis.

Be to, Feračinis labai gerai žinojo, kad ten, kur nagus prikiša Vinsleidas, niekas ir niekad neįvyksta atsitiktinai.

7 skyrius

Pėdsakas, galų gale padėjęs Juntinių Valstijų žvalgybai išnarplioti tikrąją, už nacizmo slypinčią istoriją, vedė į ketvirtojo dešimtmečio mokslinį pasaulį, į tuos laikus, kai gimė atomo fizika.

Pačioje to dešimtmečio pradžioje Enrikas Fermis, tuo metu dar dirbęs Romos universitete, kūrė galimybes išgauti dirbtinius radioaktyviuosius izotopus, bombarduodamas substanciją neutronais, kuriuos visai neseniai buvo atradęs Čedvikas iš Kembridžo universiteto. Ta pačia tyrinėjimų kryptimi Fermis atliko visą seriją eksperimentų ir išspausdino nemaža straipsnių įvairiuose leidiniuose. Tačiau 1938-ųjų pabaigoje darbus jam teko pertraukti — nuvykęs į Stokholmą atsiimti Nobelio premijos, Fermis nepraleido progos drauge su žmona Laura bei dviem vaikais pasprukti nuo Musolinio fašizmo į Vakarus.

Vis dėlto tuo metu panašūs tyrinėjimai vyko ir kitose vietose, ypač pažymėtini Žolio-Kiuri laboratorijos Paryžiuje bei Kaizerio Vilhelmo Chemijos instituto Daleme, Berlyne, darbai. Vėlesnių urano bombardavimo neutronais eksperimentų rezultatai buvo tiesiog stulbinantys: analizuojant reakcijos metu gautą produktą, taip ir nepavyko aptikti sunkiųjų elementų, tokių kaip, pavyzdžiui, radis, kurie, regis, tikrai turėjo susidaryti skylant dirbtinai aktyvizuotiems sunkiesiems branduoliams. Galų gale, 1938-ųjų gruodį, Otas Hanas ir Fricas Štrasmanas atliko eksperimentą, kuris neabejotinai įrodė, kad, nors bombarduojant uraną neutronais ir nebuvo sukurtas radis ar kiti numatyti elementai, tačiau susidarė kitos, gerokai lengvesnės medžiagos, pavyzdžiui, baris ir kriptonas. Kurį laiką net patys geriausi specialistai nesugebėjo pateikti įtikinančio tokio reiškinio paaiškinimo.

Tada Hanas parašė laišką buvusiai abiejų mokslininkų kolegei Lizai Meitner, jame smulkiai išdėstydamas tuos gluminančius rezultatus. Liza Meitner, Austrijos žydė, Hitleriui aneksavus jos tėvynę buvo priversta bėgti į užsienį ir tuo metu dirbo Nobelio institute Stokholme. Atsitiko taip, kad Meitner sūnėnas Otas Frišas, kuris dirbo su Nilsu Boru šiojo teorinės fizikos institute Kopenhagoje, kaip tik buvo atvykęs pas tetą kartu atšvęsti Kalėdų. Abu drauge jie kibo į darbą ir galų gale išsiaiškino, kas gi atsitiko.

Urano branduoliai, užuot paprasčiausiai absorbavę neutronus ir tapę, kaip buvo tikėtasi, nestabiliais didesnės masės izotopais, skildavo sudarydami lengvesnių elementų branduolius, kurių kiekvieno masė prilygdavo maždaug pusei pradinės medžiagos branduolio masės. Priešingai nei savaiminio radioaktyvaus skilimo atveju, kai pradinė masė keičiasi palyginti nežymiai, nes išspinduliuojamos tik atskiros dalelės ir atpalaiduojama tik nedidelė vidinės rišamosios energijos dalis, urano branduolių suirimo arba „skilimo” rezultatas buvo neįtikėtini atpalaiduotos energijos kiekiai.

Baigiantis Kalėdų atostogoms, Frišas pargabeno šias stulbinančias žinias į Kopenhagą — ir kaip tik tuo metu, kai Boras buvo beišvykstąs į Jungtines Valstijas, į penktąją Vašingtono teorinės fizikos konferenciją. Joje 1939-ųjų sausio dvidešimt šeštąją Boras ir pateikė mokslinę ataskaitą apie šį atradimą, ir pasekmių neteko laukti ilgai — karštligės apimti mokslininkai, kurių dauguma vis dar teberyšėjo juodus kaklaraiščius, it pakvaišę puolė pro duris laukan, kad galėtų tučtuojau kibti pakartoti eksperimentus savose laboratorijose Džono Hopkinso universitete, Karnegio institute, Kolumbijoje, Čikagoje, Prinstone, Berklyje bei kitur.

Eksperimentai patvirtino, kad branduolio suskaldymas yra įvykdomas, bet tik atskirų atomų atvejais. Vis dėlto dar liko begalė klausimų, į kuriuos neišvengiamai reiktų rasti atsakymus, norint teoriškai turimą branduolio energiją pritaikyti kokiems nors praktiniams tikslams — ir tai gerokai baugino. Taigi, atslūgus pirmajam susijaudinimui, Amerikos mokslininkai daugeliui metų nuleido rankas ir nebesigilino į šią sritį, jų santūrumas lėmė, kad dar daug vandens turėjo nutekėti, kol buvo sukurtas koks nors veikiantis įtaisas — bomba ar energijos generatorius.

Taigi, visai nekeista, kad žinia apie vokiečių ginklus, 1942-aisiais panaudotus prieš Rusiją, visus kaip reikiant pribloškė. Niekas iš specialistų nesugebėjo šito paaiškinti. Prezidentas Bartonas K.Vileris, išrinktas 1940-aisiais ir priklausantis stipriai izoliacionistų platformai, kuri iškilo Ruzveltui pasitraukus iš viešojo gyvenimo, skubiai pakeitė savąsias geros valios ir pakantumo diktatoriškiems režimams pažiūras ir suteikė aukščiausiąjį prioritetą analogiškai Jungtinių Valstijų programai. Tuo pat metu Vileris subūrė grupę rinktinių, iš įvairiausių žvalgybos tarnybų sukviestų darbuotojų, kad šie iššniukštinėtų ir pateiktų ataskaitą apie stulbinantį Vokietijos mokslinių tyrinėjimų bei vystymosi tempą. Tokiu būdu buvo suformuota nauja specialistų komanda, kurios užduotimi tapo mokslinė žvalgyba bei duomenų rinkimas. Laikui bėgant, ši organizacija vis augo, ir netrukus patikimai įsitvirtino tarp kitų vyriausybės neafišuojamų institucijų. Grupė gavo kodinį pavadinimą MŽ-7.

Vis dėlto įvykių centras buvo labai toli, dirbti nacistinėje Europoje — toli gražu nelengva, o priešas tobulai sugebėjo saugoti savo paslaptis — visa tai gerokai apsunkino žvalgybininkų darbą. Tačiau, lyg į mozaiką sudėjus visas surinktas nuotrupas, pagaliau išryškėjo šioks toks vientisas paveikslas, kuris akivaizdžiai bylojo, kad visą Vokietijos branduolinę programą gaubia kažkokia labai jau keista paslaptis.

Kai Hanas ir Štrasmanas 1939-ųjų pradžioje išspausdino savo eksperimentų rezultatus, įvairiuose moksliniuose leidiniuose pasirodė nemaža vokiečių autorių rašytų spekuliatyvinių straipsnių apie bombas bei energijos jėgaines, buvo pradėti tyrinėjimai, į juos įsitraukė atsargos kariuomenė, reicho švietimo ministerija. Pašto tarnybos tyrinėjimų laboratorija bei keletas privačių koncernų. Tačiau visa ši veikla nebuvo efektyviai koordinuojama, ir, nors Vokietija žaibiškai suskubo uždrausti rūdų, gaunamų iš užgrobtų Čekoslovakijos kasyklų, eksportą, tačiau pačių vokiečių programa gerokai nukentėjo nuo konkurencijos: įvairios grupuotės nepasidalijo urano metalo bei oksido ir kitų žaliavų, toli gražu nelinko dalintis informacija, jas graužė pavydas, toks būdingas visoms totalitarinėms biurokratijoms.

Esant šitokioms kliūtims, nebuvo nė menkiausios vilties sėkmingai įgyvendinti programą, ir dar per tokį trumpą laiką kaip treji metai. MŽ-7 grupei pavyko iškapstyti įrašų, bylojančių apie niekam tikusiu kratiniu paverstus bergždžius bandymus sukonstruoti reaktorių, pasitaikė netgi viena akis badanti teorinė klaida, kurios ištisą pusmetį niekas nė nepastebėjo, nebuvo jokių duomenų apie stambius pramoninius kompleksus, be kurių šitokio ginklo gamyba stačiai neįmanoma. Ir vis dėlto, 1942-ųjų vasarą tokie ginklai atsirado — tarsi iš niekur, lyg iš dangaus būtų nukritę. Kaip tai atsitiko — šis galvosūkis daugybę metų liko neišspręstas.

Septintojo dešimtmečio pradžioje nepaliaujamai dirbdama MŽ-7 grupė sugebėjo išsiaiškinti, kad nacistų branduolinių tyrinėjimų paslaptis — toli gražu ne vienintelė, panašių anomalijų buvo gausu ir kitose technologinio Vokietijos vystymosi srityse — pavyzdžiui, elektroninė įranga, naudojama nacių karinėse bei kosmoso įsisavinimo programose, stulbinantys jų kompiuterinių technologijų pasiekimai, itin modernių lėktuvų sukūrimas. Ir visais šiais atvejais naujovės atsirasdavo nežinia iš kur, nebuvo įmanoma aptikti jokio pėdsako, jokių duomenų, kaip jos buvo kuriamos. Visi šie savo laiką pralenkę dalykai išties atrodė atsiradę iš niekur.

Visa ši neįtikėtina informacija juo labiau stulbino dėl to, kad iš nacių sistemos buvo tikimasi kažko visai priešingo. Nacizmas juk nė neturėjo kito tikslo, kaip tiktai išlaikyti absoliučią valdančiosios klikos galią, taigi, jis šluote nušluodavo bet kokius laisvės daigus ar nepasitenkinimo apraiškas, užgniauždavo kiekvieną laisvesnę mintį, be paliovos brukdamas tuščius savo šūkius bei bukaprotiškas dogmas. Šitokia sistema niekad negalėtų subrandinti tikro kūrybingumo ar paremti laisvo mokslinių tyrinėjimų proceso. Ji buvo perdėm parazitinė. Kaip kad nesugebėjo kurti materialinių vertybių, o vien tik grobė jas iš kitų, taip pat ji nevaliojo savarankiškai pasiekti ir naujų žinių, sugebėjo tik perimti tai, kas jau egzistavo ir ką buvo įmanoma užgrobti jėga.

Galų gale išryškėjo ir bendras visos situacijos pagrindas. Paaiškėjo, kad visos naujovės toli gražu nebuvo kokio nors atradimo ar mokslinio tyrinėjimo rezultatas, visų jų sukūrimą sąlygojo staigus ir neįtikėtinas visų mokslų teorijos bei suvokimo šuolis, kažkokiu būdu viskas išsivystė stulbinančiu greičiu vos per keletą metų, pradedant pačia penktojo dešimtmečio pradžia. Vėliau naujųjų atradimų griūtis ūmai išseko, pasiekusi tam tikrą stabilų lygį. Pasinaudojusios šia aplinkybe Jungtinės Valstijos pasivijo Vokietiją. Atrodė, kad Hitlerio žinion vienu ypu buvo atiduotas neįtikėtinas išankstinės informacijos srautas, kuriuo jis galėjo naudotis bent dvidešimt metų. Tačiau iš kurgi jis tą informaciją gavo?

Atsakymą galų gale pakišo tie darbai, kuriuose dar nuo Europos žlugimo laikų dalyvavo ir Klodas Vinsleidas; šie darbai nors ir siejosi su MŽ-7 operacijomis, tačiau iš esmės buvo visiškai atskiri. Daugiau nei dvidešimt metų Vinsleidas su savo grupe rankiojo pabiras visai kitos istorijos, siekiančios trečiąjį bei ketvirtąjį dešimtmetį, nuotrupas ir bandė sudėti jas į vientisą visumą. Su kiekvienu naujai išsiaiškintu faktu ši istorija atrodė vis keistesnė, vis labiau neįtikėtina. Vinsleido grupė be kitų dalykų naršė ir įvairiausius dokumentus, pagrobtus iš pačių slapčiausiųjų Vokietijos archyvų — juose buvo minimos pavardės, vietovės bei organizacijos, apie kurias niekas ničnieko nebuvo girdėjęs. Buvo ten ir tokių mokslinių sąvokų bei užrašytų teorijų, kokių nė žinot nežinojo netgi patys rimčiausi specialistai. Vis kartojosi mįslingos pavardės — tų žmonių dokumentai buvo suklastoti taip, kad atrodytų, jog jie visą gyvenimą normaliai gyveno sau Vokietijoje, tačiau iš tiesų jie buvo tarytum atsiradę iš niekur, lygiai kaip ir moksliniai vokiečių atradimai, vis dar neduodantys ramybės MŽ-7 grupei. Ir jau išvis stulbino tai, kad protarpiais vis būdavo paminimos datos ar įvykiai, kurie niekuo nesisiejo su jokiu žinomu laikotarpiu — atrodė, jog visa tai atkeliavę iš dvidešimt pirmojo amžiaus!

O kaip tik tai, kaip galų gale išmąstė Vinsleido grupė, ir buvo tas visas paslaptis draugėn surišantis siūlas. Kad ir kaip neįtikėtina, bet nebekėlė abejonių: visas šis reiškinys — nacizmas, Hitlerio iškilimas, totalitarizmo išplitimas pirmoje šimtmečio pusėje — visa tai buvo suprojektuota ir distanciniu būdu valdoma iš dvidešimt pirmojo amžiaus! Vinsleido grupė sugebėjo gauti netgi „Vargonų” — pradinio ryšio įrenginio — o taip pat ir slaptos nacistų įmonės kodiniu pavadinimu „Valhala”, kur buvo įrengti abipusio ryšio sugrįžimo vartai, brėžinius bei konstrukcijos duomenis. Kai kurie individai, dėl vienokių ar kitokių priežasčių atkeliavę iš ateities, vis dar tebebuvo Vokietijoje — jie įstrigo dvidešimtame amžiuje po to, kai nacistų lyderiai maždaug penktojo dešimtmečio viduryje sunaikino „Valhalos” aparatą. Su keletu tokių žmonių pavyko užmegzti ryšį ir netgi slapčia išvežti juos į užsienį, nors naciai ir saugojo juos it akies vyzdį. Pirmiausia jie buvo nugabenti į Baltuosius Rūmus, kur ir papasakojo visą savo istoriją. Vienas tokių žmonių ir buvo Kurtas Šolderis.

Prezidento įsaku buvo pradėtas kruopštus tyrimas, ir pagaliau, septintojo dešimtmečio pabaigoje buvo prieita išvada, jog surinkta jau pakankamai informacijos, kad Jungtinės Valstijos įstengtų pačios sukonstruoti „Vargonų” tipo aparatą ir net galėtų turėti nemažai vilties, kad jis sėkmingai veiks, nors liko dar nemažai teorinių neaiškumų. Taigi, ko gero. Vakarai galėjo išvengti iš pažiūros visiškai neišvengiamo likimo tuo atveju, jeigu patiems pavyktų savo ruožtu įsikišti į istorijos tėkmę.

Vis dėlto iškilo viena rimta kliūtis. Tokio prietaiso diapazonas pasirodė besąs labai ribotas — didžiausias atstumas laike, kurį jis galėjo pasiekti, tiesiogiai priklausė nuo energijos tankio, kurį pajėgė sukurti generatorius. „Vargonuose” buvo naudojama itin galinga energija, gaunama atomų branduolių jungimosi proceso metu, tokios energijos pakako perkelti žmones į šimto metų praeitį, tai yra, į 1925-uosius. Tačiau pačiame aštuntojo dešimtmečio pradžios pasaulyje branduolių jungimosi, arba termobranduolinė, technologija dar nebuvo atrasta. Taigi, beliko pasinaudoti branduolių skilimu itin aukštoje temperatūroje — apskaičiavimai parodė, kad tokiu būdu įmanoma pasiekti maždaug trečdalį to atstumo, kurį gali įveikti branduoliams jungiantis gaunama energija. Taigi, laiko keliautojai turėjo patekti į 1938-ųjų pabaigą arba pačią 1939-ųjų pradžią, įskaitant ir tuos ketverius metus, numatytus mechanizmo konstravimui bei sugrįžimo vartų detalių gamybai.

Visas laikotarpis iki tos datos taip ir liks „įšaldytas”, tai yra, nepasiekiamas, ir ką nors pakeisti ten nebus įmanoma. Niekaip nebepanaikinsi tų dalykų, kurie iki to laiko įvyko pasaulyje: Hitlerio įsitvirtinimo Vokietijoje, Reino žemės, Austrijos bei Čekoslovakijos užgrobimo, Miuncheno sutarties, Ispanijos pilietinio karo, Musolinio atėjimo į valdžią Italijoje, Abisinijos, kinų-japonų karo Mandžiūrijoje. Su visu tuo teko susitaikyti ir mėginti kažką nuveikti susiklosčiusioje situacijoje.

Kiekviena prarasta diena tuo pačiu įšaldė ir dar dvidešimt keturias įvykių valandas, nugramzdindama jas į jau nebepakeičiamos istorijos tėkmę. Prezidentas Kenedis kaipmat įsakė skubiai imtis vykdyti ypatingos svarbos programą, ir po ketverių metų, 1975-aisiais, „Protėjo” misija išvyko tiksliai pagal grafiką.

8 skyrius

— Pribloškianti istorija! — sušuko Entonis Idenas, kai Baneringas užbaigė savo pasakojimą apie visus atliktus tyrimus, sąlygojusius „Protėjo” operaciją. Idenas, kaip visuomet kruopščiai apsirengęs, vilkįs tamsiu, medžio anglies spalvos, „eglute” austos medžiagos trijų dalių kostiumu bei amžina fetrine skrybėle kietais bryliais, tapusia, kaip ir Čemberleno skėtis, tikru simboliu visuomenės sąmonėje, kurį laiką išsiblaškęs tebesidairė pro taksi langą. Eismo kamšalynė Trafalgaro aikštės kampe pamažu praretėjo, paklusdama policininko su jūros vėplio ūsais, smailiu šalmu bei iki pat smakro užsagstytu kiteliu nurodymams, ir automobilis vėl trūktelėjo iš vietos.

— O kaipgi Heidrycho pranašystė, kad 1968-aisiais žmonės išsilaipins mėnulyje? — paklausė Idenas. — Ar jiems pavyko tai padaryti?

Baneringas papurtė galvą.

— Nacių kosmoso įsisavinimo programa susidūrė su neįveikiamais sunkumais, labiausiai dėl tos priežasties, kad, kaip ir buvo numatyta iš anksto, naujų idėjų pertekliumi jie tikrai negalėjo pasigirti. Sukauptą kapitalą jie jau buvo iššvaistę. Gi Amerikon tuo tarpu plūste plūdo talentingų pabėgėlių srautas iš viso pasaulio, Amerika drąsiai galėjo investuoti savo pajamas į juos. Abi pusės paleido nuolatines valdomas orbitines stotis tais pačiais metais — 1970-aisiais. Tiesą sakant, mokslinių laimėjimų skaičiumi Jungtinės Valstijos tuo metu netgi pirmavo.

— Tačiau nepakankamai, kad galų gale būtų išvengta konflikto? — pratarė Idenas.

— Kuriam laikui diktatorius dar buvo įmanoma sulaikyti. Tačiau jie turėjo nemenką grubios jėgos persvarą, be to, dar ir liūto dalį pasaulio resursų. Buvo visiškai aišku, jog, kai tik jie suvoks, kad laikui bėgant atotrūkis vis didėja ir ne jų naudai… — Baneringas skėstelėjo rankomis, taip ir neužbaigdamas sakinio.

Idenas pirštu pašiaušė vešlius savo ūsus.

— Net nežinau… Žmogui išsilaipinti mėnulyje — juk tai skamba tarsi koks epizodas iš Herberto Dž. Velso kūrinių. Kaip jūs manote, ar tai išvis įmanoma?

— Na žinoma, — užtikrino jį Baneringas. — Tiesą sakant, tame pasaulyje, iš kurio kilęs Kurtas, žmonėms tai pavyko. Nė kiek neabejoju, kad ta Amerika, kurią aš pažinojau, laikui bėgant irgi būtų sulaukusi sėkmės, jei nebūtų priversta visas nacionalines pastangas skirti gynybai bei tam, kad pagaliau prisivytų nacistus.

— Jiems tai pavyko? Norite pasakyti, žmogus išties nukeliavo į mėnulį ir jame išsilaipino?

— Taip. Aštuntojo dešimtmečio pabaigoje.

— Neįtikėtina! Ir ką gi jie ten surado?

— Vien tik gausybę uolienų bei dulkių. Tiesą sakant, tai ne mano sritis, Toni. Jeigu tave tai domina, galėsi išklausinėti Kurtą, kai tik jis grįš. Jis visada su didžiausiu malonumu pasakoja apie panašius dalykus… jei tik Lindemano klausimai nebus nukreipę jo minčių visai kita linkme.

Prisidengęs parinktu slapyvardžiu. Kurtas Šolderis kelioms dienoms išvyko drauge su Lindemanu, patikrinti fizikos laboratorijose vykdomų gynybai skirtų darbų Oksforde, Kembridže bei Edinbure, o taip pat ir kai kuriose vyriausybinėse įmonėse, kuriose Lindemanas turėjo ryšių. Šolderis vylėsi susitikti su kuo nors iš žymesniųjų to meto fizikų, pavyzdžiui, Ervinu Šriodingeriu arba Maksu Boru — prieš keletą metų lankydamasis Vokietijoje, Lindemanas padėjo suorganizuoti šių mokslininkų pabėgimą į užsienį.

Vinsleidas išvyko iš viešbučio drauge su Baneringu ir Idenu, tačiau prie Vestminsterio jie išsiskyrė — Vinsleidas turėjo susitikti su Čerčiliu, kuris šįryt planavo patekti pas ministrą pirmininką Čemberleną asmeniniam pokalbiui ir pamėginti įrodyti, kad virš Europos pakibusi grėsmė išties labai rimta. Čerčilis tikėjosi įkalbėsiąs jį, jog žūtbūtinai reikia kuo greičiau stiprinti ginkluotąsias pajėgas ir skubiai vystyti pramonę. Vis dėlto visi, dalyvavusieji pirmajame susitikime Dorčesteryje, vieningai sutarė, kad bent jau kol kas jokiu būdu negalima rizikuoti atskleisti Čemberlenui „Protėjo” paslapties. Aukščiausiuose britų visuomenės sluoksniuose buvo nemaža tokių, kurie netgi simpatizavo nacistams ir visiškai nenorėjo matyti jų keliamos grėsmės, be to, ir paties Čemberleno pažiūros toli gražu nebuvo visai aiškios, nežinia, ką jis pasirinktų savo patikėtiniais. Iš anksto neįmanoma buvo įspėti, kieno ausis galų gale pasiektų ši informacija — o jos nutekėjimas į Berlyną buvo, švelniai tariant, užvis mažiausiai pageidaujamas.

Niujorke konstruojami sugrįžimo vartai turėjo pradėti veikti liepos mėnesį, ir tada prezidento Ruzvelto administracija galės užmegzti tiesioginį kontaktą su prezidentu Kenedžiu bei 1975-uosiuose likusiais misijos nariais. Tuo metu svarbiausiasis „Protėjo” grupės tikslas jau bus pasiektas, ir visi tolimesni įvykiai nebepriklausys nuo jų valios. O šiuo metu jų užduotis buvo kokiu nors būdu priversti Britaniją pasiruošti tiek, kiek tik tai įmanoma. Tuo tikslu Idenas plušėjo nesudėdamas rankų, stengdamasis mobilizuoti tokius iškilius visuomenės veikėjus, kurie nuolat pasisakydavo už tvirtą ranką ir patikimesnes gynybos priemones; jis kalbėjosi su lordu Sesiliu bei lordu Loidu, seru Robertu Hornu bei ponais Grigu, Butbiu ir Brakenu, tuo tarpu Dufas Kuperis susitikinėjo su leidėjais, įkalbinėdamas šiuos populiariojoje spaudoje garsiau šaukti apie pavojų. Čerčilis gi ėmėsi užduoties pamėginti tiesiogiai įtikinti Čemberleną ir kitus kabineto narius. Vinsleidas turėjo priešpiečiams atsivežti Čerčilį į Londono Literatų Klubą, kur buvo sutarta pasidalyti žiniomis apie šio ryto pasiekimus.

Iki sutarto susitikimo Literatų Klube dar buvo likę šiek tiek laiko, taigi, Baneringas pasiūlė išgerti po aperityvo taurelę nedidelėje užeigoje Kokspuro gatvėje — šią užeigą jis buvo aptikęs dar ankstesniojo savo gyvenimo Londone metu. Idenas neprieštaravo, ir taksistas išleido juos smagiai padėkojęs, mat Baneringas sumokėjo pakankamai dosniai. Jie atsidūrė netoli Užsienio reikalų ministerijos ir, žingsniuojant gatve, Baneringas nejučiomis vėl ėmė atidžiai žvalgytis į praeivių veidus.

— Šią savaitę veltui vargsti šitaip dairydamasis, Artūrai, — nusišiepė Idenas, pastebėjęs įdėmų Baneringo žvilgsnį. — Tavęs čionai nėra.

— Ką? Ką nori tuo pasakyti — manęs čia nėra?

— Tiesiog negalėdamas tverti iš smalsumo, aš, ko gero, pasielgiau labai jau savavališkai — tačiau kartu su bičiuliu iš Užsienio reikalų ministerijos, kuris dirba su Halifaksu, surinkome apie tave šiokių tokių žinių, — atsakė Idenas. Lordas Halifaksas buvo užsienio reikalų ministras nuo pat Ideno atsistatydinimo praėjusiais, 1938-aisiais, metais. — Taip, tu, kaip kad ir sakei, iš tiesų dirbi čia, keturioliktajame skyriuje, vadovaujamas Saunderso ir Blenkinsono.

— Ką gi, labai malonu tai girdėti, — atsakė Baneringas su vos juntama pasipiktinimo gaidele balse.

— Bet šią savaitę jie išsiuntė tave į Paryžių, susitikti su Bonė žmonėmis. Nebeprisimeni?

Baneringas akimirkai suraukė antakius ir tuojau pat linktelėjo.

— Ak taip, teisingai… tai vis dėl to prancūzų-vokiečių draugystės reikalo… Ar aš išvykęs kaip tik šią savaitę?

— Taip. Ir grįžti turėtum tik šeštadienį.

Valandėlei stojo tyla.

— Žinai, Toni, aš pats nesu tikras, kad man visa tai sutelpa galvoje.

Juodu įėjo į aludę ir keliais laipteliais užkopė į viršutinę salę. Idenas prie baro nupirko dvi taures džino su tonikų, ir juodu nusinešė gėrimus prie stalo tolimiausiame kampe, kurį nuo smalsių nepageidautinų ausų patikimai atitvėrė drožinėtos pertvaros bei vazonuose žaliuojantys augalai.

— Dar niekada čia nebuvau, — prisipažino Idenas jiems susėdus. — O juk tikrai jauki vietelė, tiesa?

Prancūzijos ir Vokietijos draugystės sutartis buvo pasirašyta gruodžio mėnesį. Tokiu būdu Vokietija tikėjosi gerokai susilpninti Prancūzijos sąjungą su Anglija — panašiai buvo susilpninti ir Lenkijos ryšiai su Vakarais, 1934-aisiais pasiraškius nepuolimo sutartį. Tačiau Idenas smarkiai abejojo, ar tie šventieji, tarsi paties Aukščiausiojo atsiųsti, popiergaliai, iškilmingai pasirašyti patiklių tautų akivaizdoje, iš viso reiškė ką nors svarbaus.

„Niekas iš tiesų nėra labai svarbu, — kadaise tvirtino lordas Belfuras. — Išvis nedaug dalykų turi bent kokią nors reikšmę”.

— Apie ką galvoji? — paklausė Baneringas, stebėdamas Ideno veido išraišką.

Idenas kibo karštligiškai ieškoti kokios nors naujos temos pokalbiui.

— Praėjusį vakarą Vinsleido bute tu kaip tik pradėjai pasakoti apie pirmąsias Hitlerio dienas jam atėjus į valdžią, — pagaliau prašneko Idenas. — Bet paskui atvyko Rendolfas ir mes užsišnekėjome apie kažką kita. O prieš tai kalbėjome apie Versalį…

Baneringas linktelėjo. Jis gurkštelėjo gėrimo ir pastatė taurę ant stalo.

— Regis, per du tūkstančius metų mes taip nieko ir nepasimokėme, ar ne? Žinai, romėnai niekad nebūtų padarę šitokių klaidų.

— Taip, aš irgi skaičiau Makiavelį, — sutiko Idenas.

Su nugalėtais priešais romėnai elgdavosi labai paprastai: jie būdavo arba neįtikėtinai kilnūs — arba ypatingai žiaurūs. Sutriuškintuosius karalius jie arba įkurdindavo rūmuose, aprūpindavo vergais, žirgais ir sargybiniais, suteikdavo jiems tokią galią, apie kokią ankstesniosiose savo karalystėse jie nė sapnuote nebuvo sapnavę, ir tokiu būdu užsitikrindavo stiprius, amžiams ištikimus Romai sąjungininkus — arba sunaikindavo pralaimėjusius valdovus drauge su visomis šeimomis ir dauguma pasekėjų. Toks elgesys buvo iš tiesų išmintingas: jei kuris nors pavergtųjų ir turėdavo priežasčių brandinti nepasitenkinimą, paprastai jiems toli gražu nepakakdavo galios vienaip ar kitaip jį įgyvendinti. Gi Versalio sutarties metu, o ir vėliau. Sąjungininkai ignoravo visas šias taisykles — jie ne tik paliko pakankamai stiprų ir smarkiai nepatenkintą priešą, bet netgi patys savo valia atsisakė sutelkti jėgas, kad įstengtų apsiginti.

— Reparacijų idėja buvo grynas nesusipratimas jau nuo pat pradžių, — pareiškė Baneringas. — Šiais laikais nėra ko nė tikėtis plėšikaujant kompensuoti karo nuostolius. Šiuolaikinės pramoninės ekonomikos pernelyg tampriais saitais susijusios tarpusavyje. Vienintelis ženklesnis pasiekimas buvo visiškas chaosas valiutų biržoje. Amerika atgaudavo vos penktadalį Vokietijai išmokamų ne itin patikimų paskolų.

— Dauguma žmonių jau tuo metu tai suprato, — pritarė Idenas. — Tačiau niekas taip ir neišdrįso pasakyti apie tai rinkėjams, kurie buvo iki kaklo sotūs ketverius metus trukusio karo ir reikalavo keršto.

Baneringas linktelėjo.

— Tačiau užvis didžiausia klaida buvo palikti nepaliestą tradicinę vokiečių valdžios struktūrą; visą galią savo rankose tebelaikė konservatoriai bei monarchistai, kurie stačiai negalėjo priimti tos santvarkos, kurią jiems bandė primesti Vakarai. Pretekstų revoliucijai ten buvo apstu nuo pat pradžių. Hitleris puikiai numatė kelią į viršūnes. O „Siuzerenas” surado tobulą ginklą, kuriuo galėjo smogti Rusijai.

Idenas atsilošė krėsle, klydinėjantis jo žvilgsnis įsmigo į lubas.

— Susitikimas turėjo būti stačiai stulbinantis, — balsu mąstė jis. — Tu tik įsivaizduok: Hitleris ir Geringas netikėtai susiduria su žmonėmis iš tolimos ateities, kurie tvirtina esą pasirengę jiems padėti! Kažin, kaip žmogus gali sureaguoti į šitokio pobūdžio pasiūlymą?

Apstulbęs Baneringas net sumirksėjo.

— Nagi, juk tu turėtum geriau nei bet kas kitas tai žinoti, Toni! — atsakė jis. Idenas nusijuokė, ir juodu užbaigė gėrimus.

— Dar po vieną? — paklausė Baneringas.

Idenas išsitraukė laikrodį iš liemenės kišenėlės ir atvožė jo dangtelį.

— Taip, kodėl gi ne? Laiko dar turime.

— Tik šįsyk vaišinu aš, — pareiškė Baneringas ir nuėjo prie baro. Tučtuojau jis sugrįžo su dviem pilnomis taurėmis.

— Vadinasi, „Siuzerenas” ėmėsi vadovauti visoms ankstyvosioms Hitlerio operacijoms, — prašneko Idenas, provokuodamas Baneringą tęsti pasakojimą.

— Taip. Jie smulkiai išdėstė visas sąlygas, kurias nacistai turėjo įvykdyti, norėdami žengti dar vieną žingsnį valdžios link. Pirma, jie turėjo būti lyg ir išvien su tuometine vyriausybe ir veikti iš pažiūros visiškai legaliai — tikroji revoliucija turėjo įvykti tik tada, kai jų valdžia bus apdrausta konstitucinėmis priemonėmis. Antra, armija šįsyk turėjo paremti perversmą, o ne stoti prieš jį. Ir trečia, reikėjo pasirūpinti aktyviu bent keleto respektabilių finansų bei verslo institucijų užnugariu. „Siuzereno” agentai iš esmės vadovavo partijos Rudųjų Rūmų štabui Miunchene. Jie planavo visą organizacinį darbą bei naujų narių verbavimą, jie sukūrė nacistų valstybės valstybėje viziją — išbaigtos, su visomis reikalingomis institucijomis bei ministerijomis valstybės, kuri, laikui atėjus, turėjo būti pasirengusi išdygti per vieną naktį ir kaipmat pakeisti visą egzistuojančią vyriausybės struktūrą.

— Taip… Būtent šitaip ir atsitiko… — iš lėto pratarė Idenas. Jis įtemptai mąstė apie visus tuos dalykus, kuriuos ką tik išgirdo.

— Vadinasi, kai Miuleris atsistatydino iš kanclerio posto 1930-aisiais ir jo vietą užėmė Briuningas, Hitleris skubiai susivienijo su Hugenbergu, kad šitaip būtų išvengta Briuningo-Hugenbergo koalicijos, kuri ir padėjo pasiekti stabilumo toje Europoje, iš kurios kilęs Kurtas. Po šitos sąjungos Briuningas jau nebeįstengė išlaikyti veiksmingos daugumos, tiesa?

— Buvo surengti priešlaikiniai rinkimai, — atsakė Baneringas.

— Nacistai gavo nemažai balsų suvilioję armiją atkurtos didybės vizijomis bei mirtinai išgąsdindami verslininkų bendruomenę pasakojimais apie tai, kas atsitiks, jeigu į valdžią prasiskverbs komunistai.

— Matyt, pačioje armijoje kažkas irgi suteikė jiems pagalbą? — spėjo Idenas.

— Žinoma, — patvirtino Baneringas. — „Siuzerenas” kaip reikiant pasidarbavo ir Berlyne, ieškodamas naudingų ryšių Hindenburgo patikėtinių tarpe. Kolaborantu galų gale tapo Šleicheris, gynybos ministro Grionerio dešinioji ranka.

— Ak šit kaip, vadinasi, Šleicheris irgi buvo susidėjęs su jais?

— Idenas iš lėto, lyg pats sau linktelėjo, tarsi ši žinia būtų daug ką jam paaiškinusi. Generolas fon Šleicheris buvo atsakingas už visą su armijos reikalais susijusią spaudą bei viešus pareiškimus. Jis buvo stačiai apsigimęs politinis intrigantas, kaip tik jis trečiojo dešimtmečio pradžioje sugebėjo apeiti Versalio sutartimi nustatytus apribojimus, išsiųsdamas Vokietijos tankų pajėgų bei aviacijos karininkus slaptiems apmokymams į Rusiją.

Baneringas ėmėsi aiškinti:

— „Siuzereno” agentai įpiršo Šleicheriui mintį, kad reikia atsikratyti Briuningo bei Grionerio, inkorporuoti „Štormo” eskadroną į reguliariąją armiją, tada, pasinaudojus jungtinėmis jų pajėgomis, paremti nacistus ir tokiu būdu galų gale pačiam užimti valdžią. Šleicheris su prezidentu Hindenburgu viską sutvarkė, ir vėliau, kai Briuningas bei Grioneris buvo pašalinti, juodu su Papenu išniro paviršiun kaip laikini kanclerio statytiniai, kol bus susidorota su paskutiniaisiais konstitucinės vyriausybės likučiais. Paskui buvo atsikratyta ir Papeno.

— Ir tokiu būdu buvo nutiestas kelias Šleicheriui, kuris, savo ruožtu, ir pats turėjo sukurti erdvę Hitleriui, — užbaigė Idenas.

— O dievulėliau, na ir džiunglės… — Jis giliai atsiduso ir, lyg neįstengdamas patikėti, papurtė galvą.

— Palauk, toliau — dar gražiau, — pažadėjo Baneringas. — Šleicheris užtikrino Hindenburgą, esą, šis galėsiąs suburti nuolatinę daugumą, sudarydamas sąjungą su nacistų atskilėliais, kurie, kaip buvo pasakyta Šleicheriui, atsiribos nuo Hitlerio ir stos po Štraserio vėliava. Tačiau visa ši Štraserio istorija buvo sukurpta vien tam, kad būtų įklampintas Šleicheris. Nacistų partija neskilo, ir visa taip kruopščiai „Siuzereno” sukurta situacija pagaliau subrandino vaisių, kai Berlyne it grybų po lietaus pridygo visokiausių persimetėlių, pasigviešusių visus pergudrauti, ir iš visų pusių į dienos šviesą netikėtai išlindo minios priešų, pasiryžusių sudraskyti Šleicherį į gabalus. 1933-ųjų sausį šiam teko atsistatydinti, ir tada, gavęs Blombergo garantijas dėl armijos paramos, Hindenburgas davė darbo Hitleriui. Tačiau apkvailintas liko ir Blombergas. Jis tikėjosi pasinaudoti nacistais tik kaip laikina parama ir tokiu būdu pasiekti vienybės, spekuliuojant nacionaliniais tautos jausmais.

Idenas atsilošė ir atsiduso — jis puikiai prisiminė, kas atsitiko tada, kai Hitleris tapo kancleriu ir politinė mašina, iki tol patikimai paslėpta, buvo išstumta į viešumą ir atidengta. Akimoju visas valstybės aparatas — spauda, radijas, policija — buvo rekvizuotas ir priverstas tarnauti partijos labui, bet kokia opozicija nacistams buvo paskelbta už įstatymo ribų, o tie, kurie atsisakė paklusti geruoju, buvo pavergti jėga. Atskirų žemių valdytojais tapo reicho gubernatoriai — tokiu būdu pirmąsyk istorijoje visa Vokietijos valdžia buvo centralizuota, ir per dvi savaites buvo pasiekta tai, apie ką nei kaizeris Bismarkas, nei Veimaro respublika nedrįso net svajoti. Užtikrinta dauguma Reichstage buvo pasiekta pačiais paprasčiausiais metodais — tiesiog areštuojant bet kokius potencialius oponentus, paskui gi toji dauguma buvo panaudota tam, kad suteiktų Hitlerio kabinetui neribotus įgaliojimus. Taigi, diktatoriaus valdžia buvo įtvirtinta visiškai legaliomis priemonėmis, parlamentui pritariant. Tą patį mėnesį buvo įkurta ir pirmoji koncentracijos stovykla Dachau.

Idenas vos pastebimai pats sau linktelėjo — daugybė dalykų jam dabar sustojo į savo vietas. Kad ir didysis kraujo praliejimas Hitlerio paliepimu 1934-aisiais — manyta, kad generolai buvo įtikinti tokiu būdu atsikratyti ekstremistais, kurie, esą, „Štormo” eskadroną bandė paversti privačia konkuruojančia armija. Tačiau tikrasis tikslas, matyt, buvo kitoks — reikėjo pašalinti Šleicherį, Štraserį ir, be jokios abejonės, dar daugybę kitų, iš kurių jokios naudos nebebuvo galima išmelžti ir kurie gerokai per daug žinojo.

Šitaip apsišlavus savo kieme, atėjo metas pradėti kurti nacistų užsienio politiką. Pirmiausia buvo įvykdyta keletas provokacijų, siekiant patikrinti Sąjungininkų kantrybę. Kaip ir tikėtasi, šie puolė gąsdinti ir protestuoti — tačiau nesiėmė jokių veiksmų. Kai Hitleris pirmąsyk pamėgino iškelti koją į užsienį, vien tik Italija tęsėjo duotą žodį.

— O kaipgi Austrija 1934-aisiais? — paklausė Idenas. — Mano manymu, kaip tik tai ir buvo pirmasis tikras bandymas išsiaiškinti, ką galima stumdyti kaip tik nori, o ko — ne. Tokie žmonės kaip Vinstonas ir aš ne kartą bandėm kalbėti apie tai, tačiau niekas nenorėjo klausytis.

— Kaip tik tuo metu „Siuzerenas” nusprendė, kad verta nepagailėti pastangų ir priversti Musolinį persimesti į kitą pusę, — pasakė Baneringas.

— Vadinasi, ir tai — „Siuzereno” darbas?

— O kaipgi. Jie įpiršo Musoliniui idėją užimti Abisiniją ir tapti naujuoju Cezariu. Iš tikrųjų Musolinis buvo pasiųstas kaip bandomasis zondas, norint išsiaiškinti, kaip Anglija ir kitos Lygos šalys atsakys į niekuo neišprovokuotą agresiją. Ką gi, rezultatai buvo labai iškalbingi.

— O paskui dar ir Reino sritis, a? — pratarė Idenas.

Baneringas paniekinamai niurgztelėjo.

— Hitleris tuomet pridėjo kelnes iš baimės. Jis išleido slaptą įsaką kariuomenei kiek kojos įkerta skuosti per tiltus atgal, jeigu tik bus kokių nors požymių, kad iš prancūzų galima susilaukti bėdos. Šiam žygiui jis ryžosi tik todėl, kad „Siuzerenas” ėmėsi grasinti — esą, jeigu jis nepaklusiąs, jie juo atsikratysią ir pradėsią iš naujo, pasitelkę pagalbon ką nors kitą. Gi visos tos vėlesnės šnekos apie geležinę jo valią ir sugebėjimą išlaikyti generolus savo kumštyje — tai jau visiškas nusipaistymas.

O paskui buvo užgrobta Austrija. Netrukus, jau po Miuncheno sutarties — ir Čekoslovakijos Sudetai. O dar vėliau Ribentropas griebėsi jau gerai išmokto diplomatinio puolimo, reikšdamas pretenzijas į Dancigo uostą Lenkijoje ir Klaipėdą Lietuvoje.

Staiga, pagalvojus apie laukiančią jų užduotį, Ideną apėmė siaubas. Ši šiurpi nenumaldoma jėga, naikinanti viską savo kelyje ir iš tarnaujančiųjų jai reikalaujanti aklo paklusnumo, jau ne vienerius metus nesulaikomai šniokštė pasirinkta vaga, vadovaujama blogio genijaus ir iškrypusio mokslo, atėjusio iš tokio amžiaus, kurio Idenas nepajėgė net įsivaizduoti. Tad kaipgi jie, menka saujelė, galėjo viltis bent akimirkai ją nukreipti, jau nekalbant apie kokias nors pastangas sustabdyti? Net jeigu Niujorko mechanizmas liepos mėnesį išties pradės funkcionuoti kaip numatyta, kokios realios pagalbos galima susilaukti iš 1975-ųjų, kai naciams tuo tarpu prieinamos 2025-ųjų technologijos?

Šiaip ar taip, laiko buvo likę visai nedaug. Idenas ir jo kolegos dabar jau žinojo, kad gaisras, nušlavęs Prancūziją ir Angliją, o paskui sunaikinęs ir visą Europos civilizaciją, įsiplieskė būtent šiais, 1939-aisiais, metais, paskutiniąją rugpjūčio savaitę, kai Vokietija įsiveržė į Lenkiją. Štai kodėl Vinsleido grupė strimgalviais atlėkė į Londoną, netgi nelaukdama, kol bus užbaigtas įrenginys Niujorke.

Baneringas pastebėjo, kaip tamsūs šešėliai užtemdė Ideno akis, ir įspėjo, apie ką šis galvoja. Vienu gaištu užbaigęs savo gėrimą, jis pastatė taurę ant stalo.

— Kylam, Toni, — tyliai ištarė Baneringas. — Jau metas eiti.

Kai po penkiolikos minučių jie susitiko su Čerčiliu ir Vinsleidu Literatų Klube, Čerčilis irgi atrodė puolęs į juodžiausią neviltį. Idenas paklausė, kaip praėjo susitikimas su Čemberlenu.

— Tiesą sakant, taip ir nesupratau, ar tas žmogus iš tikrųjų nuoširdus, ar tik apsimeta atkakliai mosuojąs ištikimybės vėliava tiems, kurie vis dar tebetiki, kad Hitleris juos apgins, — pasakė Čerčilis. — Šiaip ar taip, jo kiauto man nepavyko pramušti. Jis atkakliai tebetvirtina palaikąs su diktatoriais asmeniškus santykius, taigi, apie įsivėlimą į karą nėra ko net galvoti. Maža to, jis neabejoja savo sugebėjimais kiaurai permatyti žmogaus charakterį — ir mano, kad Hitleris iš esmės yra patikimas.

— O kai priminei jam Hitlerio reputaciją? — paklausė Vinsleidas.

Čerčilis tik atsiduso nuvargęs ir, pradėdamas valgyti, papurtė galvą.

— Atsitrenkiau į neįveikiamą gynybinės trumparegystės sieną. Jis mąsto kažkokiais visai kitais terminais.

Stojo trumpa sunki tyla.

— O paskui? — neatlyžo Baneringas.

Čerčilis nurijo kąsnį ir gurkštelėjo vyno.

— Aš ryžausi atskleisti jam dalelę ateities — na, tiesiog pateikti savo prognozę, tikiuosi, džentelmenai, dėl to nepamanysite, kad, pasitikėdami manimi, padarėte klaidą. Išpranašavau tik tiek, kad, nepraėjus nė mėnesiui, Hitleris užgrobs ir likusiąją Čekoslovakijos dalį, ir tokiu būdu visiems akivaizdžiai įrodys, kad visi tie Miuncheno pagraudenimai tebuvo tušti pliauškalai.

Be jokios abejonės, kaip tik taip ir atsitiko „Protėjo” pasaulyje.

— Viskas gerai, — linktelėdamas atsiliepė Vinsleidas. — Ir kaipgi jis sureagavo?

— Jis pareiškė, — atsakė Čerčilis, — kad apie tai negali būti nė kalbos, nes šiuo klausimu Hitleris davęs žodį jam asmeniškai. Esą, Dancigas ir Klaipėda — tai paskutiniosios Vokietijos teritorinės pretenzijos Europoje.

* * *

Nepraėjus nė mėnesiui įvyko būtent tai, ką Čerčilis buvo išpranašavęs Čemberlenui.

Naciai be paliovos ir vis labiau spaudė nusilpusias kadaise buvusios Čekoslovakijos liekanas, o kovo pradžioje privertė Slovakiją paskelbti nepriklausomybę. Pagyvenęs jos prezidentas daktaras Hacha buvo iškviestas į Berlyną ir bauginimais priverstas pareikšti, esą, visuomenė reikalauja Vokietijos reicho pagalbos. Vokiečių armija, jau anksčiau masiškai sutelkta pasienyje, nedelsdama nužygiavo ginti bejėgių kaimynų. Kovo penkioliktąją Hitleris triumfuodamas įžengė į Prahą, kuri, jo manymu, Miunchene buvo negarbingai iš jo išviliota, ir netrukus Bohemija bei Moravija buvo prijungtos prie reicho protektorato. Nebeliko nieko, išskyrus mažytę Ruteniją — patį rytinį Čekoslovakijos pakraštį, kuris pasiskelbė nepriklausoma Karpatų Ukrainos respublika. Ši respublika gyvavo net dvidešimt keturias valandas, o paskui ją užėmė ir aneksavo Vengrija, kuriai Hitleris jau buvo iš anksto ją „padovanojęs”.

Kalbėdamas Bendruomenių Rūmuose, Čemberlenas pranešė apgailestaująs, tačiau čia pat pareiškė, kad garantijos, suteiktos Čekoslovakijai Miunchene, nebegaliojančios, mat buvo kalbama apie išorinę agresiją — tuo tarpu valstybė, kuriai tos garantijos buvo suteiktos, liovėsi egzistavusi dėl savo pačios vidinių procesų. Visas pasaulis nepagailėjo jam pašaipų.

Čerčilio-Vinsleido grupei, kad ir nenoriai, teko pripažinti, jog Čemberleno požiūrio jiems niekaip nepavyks pakeisti. Apsišarvavę išankstine panieka, jie laukė Čemberleno kalbos, kurią šis turėjo sakyti kovo septynioliktąją Birmingeme. Tačiau atsitiko kažkas visiškai netikėto. Birmingeme kalbą sakė jau absoliučiai kitas žmogus, tarsi visos jo iliuzijos, jo atkaklus polinkis norimą priimti už esamą būtų staiga sudužę į šipulius per tas keturiasdešimt aštuonias valandas, praėjusias po paskutiniosios Parlamente sakytos kalbos. Dabar tai buvo žmogus, kuriam pirmąsyk gyvenime visiškai nedviprasmiškai nepatiko tai, ką jis matė. Metęs šalin iš anksto paruoštą kalbą apie smulkius savo kiemo reikalus, kurią ir buvo pateikęs „Protėjo” pasaulyje, Čemberlenas griežtai pasmerkė paskutiniuosius išpuolius, aštriai sukritikavo patį Hitlerį už iškilmingai duotų priesaikų sulaužymą ir užbaigė kalbą, atvirai jį apkaltindamas, esą, šis siekiąs nė kiek ne mažiau, kaip užvaldyti visą pasaulį. O vos prieš dvi dienas parlamente Čemberlenas tvirtino: „Niekas neprivers mūsų nukrypti nuo pasirinkto kurso!” Atrodė, kad jo pažiūros ūmai pasisuko šimto aštuoniasdešimties laipsnių kampu!

Taigi, „Protėjo” grupė galėjo užfiksuoti bent jau vieną pokytį, dėl jų įsikišimo įvykusį užsienio reikalų sferoje. Tačiau palyginus su galybe kitų dalykų, kurių taip ir nepavyko pakeisti, į rugpjūtį nesulaikomai besiritančių įvykių kontekste atrodė, kad visos įdėtos pastangos atsipirko apgailėtinai menkai.

Įpusėjus kovui Vokietijos kariuomenė užėmė Klaipėdą.

To paties mėnesio pabaigoje Britanija bei Prancūzija pareiškė suteikiančios garantijas Lenkijai.

9 skyrius

Viena priežasčių, dėl kurių Kesidis mėgavosi 1939-aisiais, buvo ta, kad gimtuosiuose ateities laikuose jis paliko sužadėtinę. Jos vardas buvo Gvendolina. Ji buvo stulbinanti gražuolė, liauno kūno ir taurių manierų, išmintinga, dorybingo charakterio, rafinuota, jautri, išsilavinusi ir žavinga — vienu žodžiu, idealus dorybių rinkinys mylimajai, palydovei, patikėtinei ir viso gyvenimo draugei. Jos akivaizdoje Kesidis stačiai netverdavo savame kailyje: būsimoji jo „gyvenimo palydovė” kėlė jam nemaža nerimo, jį gerokai gąsdino jau vien mintis, jog kada nors turės kažkaip sutilpti į suvaržančius respektabilumo rėmus, kurie šalia tokio dorybių įsikūnijimo buvo tiesiog neišvengiami. Tačiau jos šeima iš cheminių trąšų pramonės sugebėjo užsidirbti milijonus, iš kurių nemaža dalis turėjo atitekti Gvendolinai, pasibaigus kreditinės sutarties terminui, tai yra, pirmąją kitų metų dieną. O kol kas ikinacistinis pasaulis atrodė besąs puiki vieta pasislėpti ir niekam nesipainioti po kojomis.

— Supranti, Hari, užvis svarbiausia yra išmokti analitiškai mąstyti ir būti objektyviam, — pareiškė Kesidis. Feračinis kaip tik taikė į vietą dar vieną šablono dalį komdensatoriaus apvijoms. Pasilenkęs Kesidis atidžiai apžiūrėjo, ar tikrai viskas savo vietose, ir, kramsnodamas nušiurusį ūsą — šitas jo įprotis gerokai siutino — šnairomis pažvelgė per briauną, tikrindamas centravimą. Galų gale patenkintas linktelėjo ir siektelėjo dėželės su vinutėmis. — Į viską reikia žiūrėti iš mokslinių pozicijų. Štai mes užbaigsime čia savo darbus ir grįšime namo — Ruzveltas ir Kenedis bendromis pastangomis bus radę būdą pakeisti istoriją, apie Hitlerį niekas nė girdėt nebus girdėjęs, o mes visi liksime be darbo, nes jokia armija išvis nebeegzistuos. O jau tada man ir nuskambės vestuvių varpai ir užgrius visi kiti panašūs dalykai — jums, vaikinai, atsiųsiu vieną kitą nuotrauką iš jachtos, iš Bahamų, — jis net užspringo besijuokdamas.

Feračinis ėmė stuksenti pritaikytą detalę plaktuku stangria galvute.

— Ak šit kaip? Jeigu manai, kad, mums grįžus namo, viskas bus taip smarkiai pasikeitę, kodėl gi esi toks tikras, jog viskas ten ir bus sutvarkyta taip, kaip tu pageidauji? Ką gali žinoti, gal tuo metu, kai grįšime, tavo mergina nė nebus apie tave girdėjusi? Ką gi apie tai byloja tavasis mokslinis objektyvumas?

— Jokių problemų, — atšovė Kesidis, nerūpestingai gūžtelėdamas pečiais. — Juk aš apie ją vis dar žinau, tiesa? Vadinasi, man beliks ją susirasti, pakerėti neprilygstamu savo žavesiu lygiai taip pat, kaip ir pirmąjį kartą — ir viskas susitvarkys. Kokia širšė tau įgėlė, Hari? Kartais man atrodo, kad pristigęs problemų tu iš paskutiniųjų stengiesi jų susigalvoti.

— Tačiau aš bent jau esu nuoseklus, — atšovė Feračinis. — Vos prieš mėnesį tu pats apsiputojęs tvirtinai man, esą, neįmanoma visko taip paprastai imti ir pakeisti, ir išvis gal netgi vertėtų pasilikti čia. Dabar jau kalbi visiškai priešingai. Matai, Kesidi, tai ir yra esminė tavo problema — tu siaubingai permainingas. Kažin, kaip išvis reikia bendrauti su tokiu nenuosekliu žmogumi?

— Tačiau turėtum pripažinti, kad aš labai nuosekliai nenuoseklus, — pareiškė Kesidis. Feračinis tik atsiduso ir nusigręžė paimti kitos rėmo detalės.

Padis Rajenas, vyriausiasis iš trijų grupės seržantų, dirstelėjo žemyn per petį nuo kopėčių, ant kurių kaip tik stovėjo. Jis tvirtino vamzdelius prie jau išaugusio virš galvos rėmo. Rajenas buvo striukas ir drūtas, apskrito, įraudusio, gumbuoto veido ir lygių rusvų plaukų, kuriuos jis visada kruopščiai susišukuodavo, perskirdamas kairėje pusėje.

— Nagi, iš tokio laimės kūdikio kaip Kesidis visko gali tikėtis. Net jei grįžę atgal mes rasime pasaulį visiškai nepasikeitusį, net jei vis tiek pratrūks Didysis karas, Kesidis vis vien sugebės kažkaip išlipti sausas iš balos ir net pasinaudoti tomis vertybėmis, kuriomis išvis dar bus galima pasinaudoti. Nagi, kaip ir aną naktį — jam atiteko du užbaigti namai ir visos vienos spalvos kortelės vos trim ėjimais! Ar kas nors yra girdėjęs apie kitą tokią sėkmę?

— Kaip jau sakiau, būtina į viską žvelgti iš mokslinių pozicijų, — atsiliepė Kesidis.

— O kaipgi šitai reiktų suprasti? — paklausė Rajenas.

— Reiktų suprasti, kad jis kabina makaronus ant ausų, — paaiškino Feračinis.

Iš užnugario, iš už kondensatoraus stovo, kur apsisiautęs žyrančiomis žiežirbomis ir nesiliaujančiais liepsnos tvyksniais trečiasis seržantas Floidas Lemsonas vieną po kito privirino konstrukcijos komponentus, pasigirdo žingsniai. Po akimirkos išniro laibas žilagalvės Anos Charkiovič pavidalas, ji vilkėjo rudą nubrizgusį sandėlininkės chalatą ir tempė kažkokią dėžę. Dunkstelėjusi naštą ant stovinčio prie sienos varstoto, ji ėmėsi traukti laukan hidraulinius vožtuvus, manometrus ir kitas detales.

— Ei! — sušnypštė Kesidis. — Pasiūlymas tebegalioja! Galėtume šįvakar drauge išsprukti ir kaip reikiant pašiau tėti mieste! Ar dar nepersigalvojai?

Nudelbusi akis į kraunamas detales Ana nusišypsojo ir atsakė, taip ir nepakeldama akių:

— Cit, cit! Na ir karštakošis — o dar laikai save suaugusiu žmogumi! Tau derėtų dar kaip reikiant pasimokyti savitvardos, seržante Kesidi. O tada jau žiūrėsiu, gal tu ir pateksi į eilę. Bet, žinai, kai aplinkui sukasi šitiek gerbėjų, tai anaiptol nėra lengva.

— Nori, išvaikysiu visus tavo gerbėjus? — pasisiūlė Kesidis.

— Nieko sau, tai pagyrūnas!

— O tada liksi it musę kandusi, — įsiterpė Rajenas. — Jis juk turi kitą moterį, stačiai apšalusią pinigais. Žinok, jis amžinai visiems kabina makaronus ant ausų!

— Ak, ne! Tik jau ne galantiškasis seržantas Kesidis!

Kurį laiką jie triūsė tylėdami. Paskui prašneko Rajenas:

— Pradeda atrodyti, kad kai kas kitas apgaulėmis toli nebevažiuos. Klodas ir kiti „Karaliaus” vaikinai tenai tiems anglams, regis, tikrai bus įkišę vieną kitą ežį į kelnes. Pirmiausia, va, Čemberlenas — galų gale prieš porą savaičių teikėsi pakrutinti užpakalį, va, šitaip ėmė ir tiesiai šviesiai išvadino Hitlerį melagiu — pirmą kartą gyvenime. O paskui dar jie drauge su prancūzais pareiškė gerai spirsią Hitleriui į užpakalį, jei tik jis pamėgins bent pirštą prikišti prie Lenkijos. O dabar jau išvis dalija garantijas į kairę ir į dešinę — visiems, kas tik netingi pasiimti. Iš esmės viskas atrodo ne taip jau ir blogai.

Pirmąją balandžio savaitę, kol Čerčilis protestavo dėl išsklaidytos britų laivyno padėties Viduržemio jūroje, italų pajėgos išsilaipino Albanijoje ir žaibiškai užėmė šią mažytę šalį. Netrukus po to Anglijos-Prancūzijos sąjunga suteikė gynybos garantijas Graikijai bei Rumunijai.

— Matai, Hari, viskas iš tiesų jau keičiasi, — pareiškė Kesidis.

— Rugpjūtį netgi nebebus jokio karo. O po trijų mėnesių mes per savo įtaisą jau gabensime čia DžFK siunčiamas bombas ir gerokai paauklėsime Hitlerį su visais jo fašistais — o paskui keliausime namo, — jis atsmaukė kepurę ant pakaušio ir pasikasė kaktą po nušiurusiais geltonais plaukais, tuo pat metu apžiūrinėdamas nuveiktą darbą. — Ar bent jau taip pasielgčiau aš, jei būtų mano valia, — pranešė jis visiems tiems, kam buvo įdomu.

Tvirtindamas paskutiniąsias rankenėles, Feračinis papurtė galvą.

— Tik jau nepradėk pasakoti, kad visa, apie ką perskaitei laikraščiuose, įvyko Klodo bei jo vaikinų dėka, — pratarė jis. — Šiaip ar taip, mūsiškėje istorijoje viskas klostėsi beveik lygiai taip pat.

— Hario tiesa, — įsiterpė Ana. — Garantijos Lenkijai ir panašūs dalykai — visa tai atsitiko ir mūsų pasaulyje. Tai jokia naujiena, mes anaiptol negalime tvirtinti, esą, patys tai ir išprovokavome.

Kesidis suniurzgė, bet šįsyk prikando liežuvį. Nulipęs nuo kopėčių, Rajenas pasirausė stalčiuje ir išsirinko dar keletą detalių.

— Bet juk tai atrodo visiškai beprasmiška! — pareiškė jis. — Jeigu tenykščiai turtuoliai tik džiaugiasi, turėdami galimybę atiduoti Rusiją į Hitlerio nagus, kuriems galams tuomet jie dalina visokiausias garantijas? Kam gi jiems tokie įsipareigojimai, dėl kurių patys privalėtų įsikišti?

— Pasaulio nuomonės spaudimas po Miuncheno, — atsakė Ana. — Mūsų istorijoje jie buvo pasiryžę neva paskelbti karą, kad visi pamatytų: jie iš tiesų bandė sustabdyti Hitlerį! Galų gale nieko nepešę jie juk galės viešai pasiteisinti bent jau pabandę. Bet, žinoma, vėliau apsisukusi antru galu lazda smogė jiems patiems. — Ji kalbėjo su kartėliu, tačiau jos balse nuskambėjo ir kažkokio niūraus pasitenkinimo šešėlis, kurio ji nepajėgė visiškai nuslėpti. Juk, šiaip ar taip, visas šis triukšmas kilo dėl jos gimtosios šalies.

— Kalbi taip, tarsi jie iš anksto būtų žinoję, jog nieko nelaimės, — pastebėjo Rajenas.

— O jie, be abejo, ir žinojo, — atsakė Ana. — Kai kurie galingiausieji Vakarų aristokratijų atstovai slapčia viską nutarė tarpusavyje. O kaip jūs manote, kurių galų Ribentropas buvo užsukęs į Londoną ir Paryžių? Bene paprasčiausiai aplankyti mielų bičiulių? — Ji nutaisė grimasą, tarsi pajutusi burnoje bjaurų skonį.

— Štai kodėl Hitleris galėjo nė neabejoti, kad niekas nesutrukdys jam išsivalyti kelio iki Rusijos. Jis puikiai žinojo susidursiąs tik su simboline opozicija — tai buvo paprasčiausia gudrybė, pasipriešinimas tik dėl akių.

Ana niekada nekalbėdavo apie tai, ką jai teko patirti Rusijoje Vokietijos bei Japonijos antpuolio metu. Stebėdamas ją Feračinis netikėtai pajuto, kad plika akimi tame veide matomas rūstumas ir ryžtas išties tebuvo vėlesniaisiais metais užsiauginta kaukė, po kuria miglotai dar galėjai įžiūrėti tikrojo veido, kuris kadaise buvo jaunas ir švelnus, kontūrą. Ana priminė jam kažkokią kitą, kažkur sutiktą moterį… taip, buvusią mokytoją iš Liverpulio, kurią jie pargabeno į Norfolką povandeniniu laivu. Tai buvo paskutinioji jo misija Europoje prieš „Protėją”… Feračinis nebeįstengė prisiminti tos moters vardo.

— Ir visa tai tebevyksta, tiesiog dabar, — pasakė jis keistai pažemėjusiu balsu. — Ten, kitąpus vandenyno, mūsų pusėje vis dar tebėra žmonių, kurie visai ir nenori, kad Hitleris būtų sustabdytas. Ir mes tebesame lygiai tame pat taške kaip ir tada, kai viskas prasidėjo. — Šis suvokimas jam dar niekad nebuvo toks stiprus ir skausmingas.

— Kaip tik todėl Klodas ir kiti „Karaliaus” nariai dabar ir yra ten, — pasakė Ana. — Tikėkimės, kad greitai išvysime šiokių tokių pokyčių, ne vien kalbose, bet ir darbuose.

Jiems už nugarų Kesidis į atitinkamą angą taikė paskutinįjį beveik užbaigto rėmo sutvirtinimo strypą.

— Aš vis dar manau, kad mes turėtume kaip reikiant visus juos paspirginti atominėmis bombomis, — suniurnėjo jis ir pasimėgaudamas kaukštelėjo strypą plaktuku.

Priešakiniame kabinete suskambėjo telefonas, ir Feračinis nuėjo atsiliepti. Skambino majoras Vorenas, pasisveikinęs jis prašneko tyliai, tačiau labai primygtinai:

— Ateikite čionai, abu su Kesidžiu, tučtuojau. Tačiau nelėkite strimgalviais, turi atrodyti, kad užsukote visai atsitiktinai. Mes čia turime šiokių tokių nekviestų svečių. Visi kiti tegul pasiruošia atvejui „Lapė”, jei kartais iškiltų kokių nors rimtesnių problemų.

Feračinis atsakė viską supratęs, ir linija išsijungė.

— Majoras Vorenas, — pasakė jis, padėjęs ragelį. — Ten, priekyje, yra kažkokių problemų. Aliarmas „Lapė”. Kesidi, mudu kviečiami ten, bet eisime ramiai.

Kesidis ir Rajenas susidėjo instrumentus, o Feračinis tuo tarpu iš greta stovinčios įrankių dėžės pasiėmė automatinį 45 kalibro koltą ir paslėpė jį kombinezone. Jis apėjo kondensatorių grupę patalpos gilumoje — ten dirbo Floidas Lemsonas. Šis kaip mat nuleido žibintuvėlį ir klausiamai pažvelgė į Feračinį.

— „Lapės” tipo pavojus, — įspėjo jį Feračinis ir nužingsniavo į priešakinę pastato dalį. Visi kiti tuo tarpu irgi susirinko ginklus ir nusekė paskui jį užimti iš anksto numatytų pozicijų. Rajenas ir Ana pridengė vienerias iš dvejų durų, pro plienu sutvirtintą, iš įpakavimo dėžių bei ryšulių sukrautą fasadą vedančių į teritoriją, kur buvo konstruojamas aparatas. Lemsonas kaipmat pasuko prie antrųjų durų, čia turėjo atskubėti ir Gordonas Selbis, drauge su kapitonu Peinu ilsėjęsis užpakalinėje pastato dalyje. Gi Feračinis su Kesidžiu nuėjo tiesiog link paradinių sandėlio durų.

Mortimeris Grynas, kaip visuomet vilkįs marškiniais ir liemene, stovėjo ant pakrovimo platformos virš garažo, kur buvo pastatyti du sunkvežimiai, ir žvelgė į ketvertą nepažįstamų vyrų. Aukštas, iki mėlynumo nugremžta pasmakre majoras Harvis Vorenas stūksojo per kelias pėdas Grynui už nugaros, prie pat kontoros, iš kur ir paskambino, durų. Majoras dvelkte dvelkė kariškiu, nepaisant nubrizgusių rudų velvetinių kelnių, nudryžusio žalio megztinio bei odinės kepuraitės. Kitoje mašinų stovėjimo aikštelės pusėje, kiek žemiau pakrovimo teritorijos, žiojėjo atviros durelės, įtaisytos vienuose pagrindinių vartų. Pro angą matėsi lauke stovinčio automobilio priekis — iš pirmo žvilgsnio buvo panašu, kad tai — juodas „Biuikas”.

Kalbėjo vienas atvykėlių — atrodė, jis ir yra viso ketverto vadeiva. Jo veido bruožai buvo kažkokie suglebę, tarytum minkšti, lūpos mėsingos, nosis plati, o tamsios pašaipios akys kažkuo priminė žuvies akis. Jis buvo išsipustęs it tikras dabita: šviesiai pilka skrybėlė su blizgančiu kaspinu, meškėno odos paltas, šilkinė šerpė ir krokodilo odos batai. Likusieji trys, stovintys jam už nugaros, visi kaip vienas buvo stambūs pečiuiti žaliūkai, vilkėjo jie daugmaž irgi vienodai: kostiumais su dvieiliais švarkais ir fetrinėmis skrybėlėmis. Vienas jų, be paliovos kramtantis gumą, vos vos kryptelėjo galvą, dėbtelėjo į išnirusius iš pastato gilumos Feračinį bei Kesidį, ir vėl tuoj pat nusigręžė, vis taip pat abejingai darbuodamasis žandikauliais. Gryno lūpos buvo kietai sučiauptos, jis akivaizdžiai niršo. Vorenas nė nesislėpdamas akylai it kokius eksponatus nužiūrinėjo atvykėlius, stengdamasis deramai įvertinti potencialius priešininkus.

— Matote, rajonas čia pavojingas — neramu visoje uosto teritorijoje, — kalbėjo Storalūpis, vieną ranką gniauždamas palto kišenėje ir gestikuliuodamas cigaru, kurį laikė antrojoje. Kalbėjo jis tingiai, tarsi nuobodžiaudamas, o jo žvilgsnis tuo tarpu klaidžiojo po visą regimą patalpų vidų. — Čia nuolatos įvyksta nelaimingi atsitikimai, ypač dažnai įsiplieskia gaisrai — labai labai smarkūs gaisrai. Aplinkui gausu įvairiausių dalykų — suprantate, ką turiu galvoje? Visokiausių bjaurių, pavojingų dalykų, pavyzdžiui, alyvos, dažų, tepalų, benzino… — Jis liūdnai papurtė galvą ir nukratė ant grindų gerą colį pelenų. — Dabar supranti, ką visa tai reiškia, bičiuli? Tai gali atsitikti bet kurioje vietoje ir bet kuriuo metu. Štai tokia vietelė kaip ši gali būti stačiai nušluota nuo žemės paviršiaus. O juk būtų baisi nelaimė, tiesa? Čia tiek puikių dalykėlių… ir anie sunkvežimiai… gaila būtų prarasti tiek gražaus pinigėlio…

Gryno veidas ir netgi plikas pakaušis pastebimai pabalo. Žili jo ūsai, regis, savaime pasišiaušė.

— Kiek? — trumpai paklausė jis. Feračinis sugavo trumpą Kesidžio žvilgsnį. Aiškiai matėsi, kad Kesidis tebelinkęs apmėtyti visus atominėmis bombomis. Tačiau karinė disciplina nugalėjo.

— Nagi, už šią vietelę… — Storalūpis vėl apsidairė ir atsainiai mostelėjo. — Na, sakykime, du šimtai mėnesiui. Draudimas nuo visų gaisrų, taip pat ir speciali apsaugos nuo padegimų programa. Tokia pagalba tau būtinai reikalinga, bičiuli — kaip jau sakiau, čionai netrūksta visokių degių dalykėlių.

Grynas giliai įkvėpė, kelioms akimirkoms sulaikė kvapą, tada staigiai iškvėpė ir linktelėjo.

— Labai gerai. O dabar nešdinkitės sau. Mes gaištame brangų laiką.

Storalūpis akimirksniui atsigręžė į savo nuolatinius kvadratinius palydovus ir, rodydamas į Gryną, pritariamai linktelėjo.

— Štai šitaip man iš tiesų patinka. Mėgstu galvotus vyrukus. Jei esi galvotas ir sutinki bendradarbiauti, kada nors vėliau galbūt susilauksi ir nuolaidos.

— Nešdinkitės, — pakartojo Grynas. Jo veidą užliejo raudonis.

Storalūpio išraiška sugriežtėjo, primygtinio draugiškumo nebeliko nė pėdsako.

— Pirmąją kiekvieno mėnesio dieną, — viauktelėjo jis. — Vienas mūsų vaikinų ateis paimti. Ir kad man be juokų, bičiuli, žinok, čia ne tik pastatus, bet ir žmones kitąsyk ištinka nelaimingi atsitikimai.

Pasakęs tai, jis linktelėjo savo svitai ir nusivedė juos pakrovimo platforma iki pat geležinių laiptelių, jais nulipo žemyn į sunkvežimių aikštelę. Išėjo jie pro dureles, uždarydami jas sau iš paskos. Po kelių akimirkų pasigirdo, kaip gatvėje sutrinksėjo mašinos durelės ir užsivedė variklis.

Vis dar sunkiai alsuodamas Grynas nusisuko, žodžio netaręs praėjo pro kitus tiesiog į kontorą, smarkiai trinktelėdamas paskui save duris. Likusieji girdėjo, kaip mašina už pagrindinių vartų pavažiavo atbula, stabtelėjo, įjungė tiesioginės eigos pavarą ir nubildėjo. Feračinis pajuto, kaip slūgsta įtampa. Kesidis gi jau gviešėsi iš visų jėgų spirti į pakulų maišą.

— Ar mes taip ir turėjome stovėti išsižioję ir vėpsoti, kaip kažkokie pasturlakai įsiveržia vidun ir štai šitaip kalbasi su šefu? — užkunkuliavo jis, vos kumščiais nepuldamas Voreno. — Juk galėjome išgrūsti juos laukan, kad net dulkės parūktų! Kas gi mes tokie? Atostogaujantys vaikiščiai?

— Profesorius pasielgė visiškai teisingai, — atsakė Vorenas. — Juk tai tik porai mėnesių, be to, argi keli šimtai dolerių mums ką nors reiškia? Pradėję šakotis tik atkreiptume į save bereikalingą dėmesį. O jau to mums visiškai nereikia.

Kesidis ir pats kuo puikiausiai visa tai žinojo. Jo protrūkis netgi nebuvo rimtas — tokiu būdu jis tik nuleido garą. Nukoręs nosį ir susitaikęs jis linktelėjo, kumščiu trinktelėdamas į kitos rankos delną.

— Pranešk kitiems, kad viskas baigta, galima grįžti prie darbo, — pasakė Vorenas Feračiniui ir nuėjo pas Gryną į kontorą.

— Nagi, eik šen. Kaubojau, — pasakė Feračinis. — Nebūk gi toks šiknius, laikas vėl griebtis darbo. — Apėję krūvą įpakavimo dėžių, jie pasuko prie užmaskuotų durų. — Kiek anksčiau Mortas pažadėjo, kad, jei užbaigsime montuoti tą griozdą, galėsime šįvakar išeiti palakstyti. Kaip manai, gal pristatysime porą mūsų vaikinų Maksui ir jo draugams?

— Juk ne kartą esame plikomis rankomis susidoroję ir su kur kas rimtesniais šunsnukiais, — niekaip nenurimo Kesidis.

— Pataupyk jėgas tikram karui, jei vis dėlto jis kils, — patarė bičiuliui Feračinis.

* * *

Tą vakarą Grynas sutiko išleisti tik tris karinio kontingento narius — į „Vaivorykštės juostą” su Feračiniu ir Kesidžiu patraukė Floidas Lemsonas. Drauge jie pasiėmė ir Gordoną Selbį.

Feračinis buvo ne taip jau toli nuo gimtųjų namų. Jis gimė vos per keletą mylių į šiaurę, Kvinse, o užaugo kitoje upės pusėje Hobokene. Kai taksi, gabenantis juos į miestą, pervažiavo Bruklino tiltą, Feračinis nebe pirmą sykį pasijuto priblokštas, išvydęs, kad dabartinis Manheteno kontūras dangaus fone beveik visai nesiskiria nuo to, kurį jis prisiminė. Niujorko architektūrinio stiliaus pagrindą suformavo ketvirtojo dešimtmečio statybos bumas, niekas neturėjo laiko ir nematė reikalo ką nors smarkiai keisti ir vėlesniais metais, kai gaisro ugnis anapus vandenyno išsiplėtė į pasaulinę katastrofą.

Feračinio giminės atšaka įsikūrė Amerikoje, atvykusi drauge su ištisu srautu italų emigrantų, plūdusių čia pirmaisiais šio amžiaus dešimtmečiais. Hario tėvas, pasiėmęs drauge ir savo jaunystės meilę, perplaukė Atlantą ketvirtajame dešimtmetyje, daugiau nei dešimt metų iki gimstant Hariui. Jis ryžosi emigruoti, nenorėdamas būti pašauktas į kariuomenę ir išsiųstas į niekam neregėtas negirdėtas vietas žudyti bejėgių čiabuvių vien tam, kad suteiktų daugiau garbės tokiam pasipūtusiam stuobriui kaip Musolinis. Feračinis vyresnysis vedė savo išrinktąją, šeima jau turėjo du sūnus ir dukterį, kai 1947-aisiais gimė Haris. Tuo metu jo tėvas plūkėsi nesudėdamas rankų, jis jau buvo įsitaisęs dalininku sėkmingame metalo dirbinių versle Kvinse ir tapęs išdidžiu, prigijusiu, patriotiškai nusiteikusiu amerikiečiu. Jis atšventė naująją pilietybę pavadindamas jauniausiąjį sūnų solidžiu garbingu amerikietišku vardu — nė girdėti nenorėjo apie kokius nors „Antonijus” ar „Romanus”, kurių ištisi tuntai buvo prisiveisę giminaičių bei kaimynų tarpe.

Visgi Hariui taip ir neteko pažinti savo tėvų. Jo motina mirė jį gimdydama, o nepraėjus nė metams per nelaimingą atsitikimą elektra nutrenkė tėvą. Vaikai išsklido po įvairių giminaičių šeimas, Harį užaugino Hobokene gyvenę teta bei dėdė.

Jo dėdė dirbo statybose, o vakarais boksuodavosi vietinėje gimnastikos salėje. Retsykiais jis net laimėdavo kokį nors trofėjų ar net papildomų grynųjų pinigų aplinkinių kvartalų klubuose. Jis mokė Harį, kad kiekvienas žmogus privalo nuolatos būti pasirengęs apsiginti pats ir apginti tuos dalykus, kurie jam atrodo vertingi, mat „visada esama žmonių, nusiteikusių tučtuojau čiupti tai, ko kitaip įsigyti negali — jeigu tik leisi jiems tai padaryti”. Tas pats tinka ir valstybėms, sakydavo dėdė Frankas. Jeigu Amerikai, Anglijai ir galbūt netgi Rusijai būtų pakakę sveiko proto suvienyti jėgas ir sviesti iššūkį Hitleriui, kol dar buvo laikas, tokiu atveju visa istorija, ko gero, būtų pasisukusi visai kitaip. Kol buvo gyvas, Hario tėvas irgi panašiai galvojo.

— Jis tikrai didžiuotųsi tavimi, — pasakė Frankas, kai, baigęs mokyklą, Haris pareiškė eisiąs savanoriu į armiją.

Haris prisiminė, kaip, būdamas dar vaikas, dėdės Franko namuose žiūrinėdavo savo tėvų fotografijas, smarkiai apgailestaudamas, kad jam taip ir neteko jų pažinti. Jis begalėjo tik įsivaizduoti, kaip jie gyveno laisvoje Europoje — ir kaip vėliau įsiviešpatavusi tironija privertė juos bėgti. Jį apimdavo liūdesys pagalvojus, kad, išeikvoję šitiek pastangų, šitaip aukojęsi ieškodami laisvės, siekdami ramaus, pašalinių netrempiamo gyvenimo ir teisės auklėti savo vaikus taip, kaip nori, pagaliau galėdami mėgautis tuo, ko iš tiesų nusipelnė, jo tėvai begyveno taip trumpai. Jis kaltino fašizmą, nacistus ir visa, kas buvo su jais susiję. Galbūt kaip tik dėl šios priežasties jis ir įstojo į armiją.

Tą dieną įvykęs incidentas vis nedavė jam ramybės. Nedavė ramybės todėl, kad, nors situacija išties buvo siutinanti, tačiau, realistiškai pažvelgus, Mortimeris Grynas iš tiesų nieko daugiau ir negalėjo padaryti. Bene tai reiškė, kad ir demokratijos bejėgės kaip nors pasipriešinti Hitlerio šantažui? O jeigu taip — ką gi, vadinasi, jų misija iš anksto pasmerkta žlugti.

Kiek Feračinis žinojo, beribis Vinsleido pasitikėjimas niekada nebūdavo be pagrindo. Taigi, ir dabar, labiau nei bet kada, Haris vylėsi, kad nebus išimtis ir šis kartas. Tačiau pats jokio pagrindo niekaip nevaliojo surasti.

10 skyrius

Makso bare buvo labai šurmulinga. Tą naktį turėjo dainuoti ir Dženetė. Džefas gi nusprendė trumpam atitrūkti nuo savo knygų bei universiteto draugų ir taip pat atvažiavo į miestą. Ta proga jis netgi apsivilko švarką ir pasirišo kaklaraištį — ir, nepaisant pelėdos veido, storų akinių bei neklusnios plaukų sruogos ant kaktos, jis visai neatrodė atsidūręs ne savo rogėse. Priešingai, didžiausiai savo nuostabai, kurios nesidrovėjo pripažinti, jis kuo puikiausiai leido laiką. Jo bičiulis iš to paties Kolumbijos universiteto fakulteto — kažkoks Aizekas Azimovas, kuris teikė nemažai vilčių vieną gražią dieną tapti populiariu mokslinės fantastikos rašytoju — atsisakė kvietimo palaikyti Džefui kompaniją, motyvuodamas tuo, kad norįs kaip reikiant padirbėti prie naujo sumanymo apsakymui. Taigi, Džefas nė neabejojo visą vakarą pranuobodžiausiąs, stebėdamas įvairiausias triukšmingos kvailybės apraiškas ir neturėdamas su kuo net persimesti keliais žodžiais. Bet atsitiko visai priešingai — jis susipažino su Gordonu Selbiu.

— Volteris Zinas atliko galybę eksperimentų, juose dalyvavo ir kažkoks Silardas — regis, Leo Silardas, — aiškino Džefas Selbiui. Juodu sėdėjo už kampinio staliuko netoli baro drauge su Feračiniu ir Perle. Gi Kesidis ir Floidas Lemsonas išmoko šokti pagal džiazo muziką ir dabar klykaudami siautėjo su pora merginų kažkur sausakimšoje šokių aikštelėje. — Silardas yra dar vienas vengras, kuris sugebėjo pasprukti iš tėvynės ir pasiekti Angliją, o maždaug prieš metus jis persikėlė čia. Šiaip ar taip, neutronų šaltiniu jie naudojo radžio ir berilio mišinį ir jais bombardavo urano oksidą.

— Ir jiems pavyko rasti skilimą sukeliančius neutronus? — vėl paklausė Selbis.

Džefas linktelėjo.

— Taip, bemaž neabejoju. Kažką girdėjau, kad Silardas skambino į Vašingtoną Teleriui ir Merliui Tuvei, ir tie pokalbiai gan iškalbingai bylojo, kad jiems išties pavyko kažką atrasti. Matyt, jie panaudojo parafiną vadinamųjų „fotoneutronų” sulėtinimui ir tokiu būdu pavertė juos „karštaisiais” neutronais.

Selbis papūtė lūpas. Jis buvo tamsaus gymio, laibas, netoli keturiasdešimties metų amžiaus. Tankūs juodi plaukai, paprastai vešliomis bangomis gaubiantys veidą, dabar buvo patrumpinti ketvirtojo dešimtmečio stiliumi, jis nešiojo gan ilgą, bet tvarkingai pakirptą barzdą. Selbis nemėgo pasakotis apie savo užsiėmimus, o beveik visą laisvalaikį praleisdavo lankydamasis Niujorko knygynuose bei parodose. Feračinis spėjo, kad Selbis ketina laiku investuoti pinigus į tuos naujus vardus, kurie po daugelio metų atneš didelį pelną. Tokia kontrabanda iš praeities jokiu būdu nesiderino su taisyklėmis, tačiau Feračinis nematė priežasties dėl to sukti sau galvą.

— Mane gerokai stebina, kad tu tiek daug apie visa tai žinai, — pasakė Selbis Džefui. — Tikrai nemaniau, kad į šitokius darbus būna įtraukiami ir studentai.

Džefas šyptelėjo.

— Na, tai juk ne visai oficialiai… Tiesiog ši tema mane labai domina. O dideliame universitete… na, visada gali susirasti ką nors, kas neatsisakys su tavim pasišnekėti, jeigu tik sugebėsi deramai prieiti. Akademikai negarsėja dideliu polinkiu saugoti paslaptis.

— Ar esi išsamiai kalbėjęsis apie tai dar su kuo nors kitu? — su juntamu nerimu paklausė Selbis.

— Tiesą sakant, ne. Aš pats puikiai suprantu, jog šiuo metu kai kuriems žmonėms ši tema gali pasirodyti gana slidi, tačiau praeitą mėnesį „Nature” pasirodžiusiame Žolio straipsnyje šiaip ar taip rašoma apie tuos pačius dalykus. Be to, girdėjau, kad Zinas ir Silardas dirbo drauge su Fermiu ir dar pora vaikinų — ir kad bet kuriuo metu ir jų straipsnis gali pasirodyti spaudoje.

Selbis susimąstė. Kažin, ar tik ne klaidingas įspūdis, esą, Jungtinėse Valstijose pradėta vykdyti intensyvi valstybinė programa, iš esmės ir nulėmė „Siuzereno” sprendimą aprūpinti Hitlerį atominiais ginklais 1942-ųjų Rusijos kampanijai? Iš tolimesnės įvykių eigos Selbis žinojo tai, ko negalėjo žinoti Džefas: kaip tik tuo metu Džordžo Pegramo, fizikos profesoriaus ir mokslinių institutų Kolumbijoje dekano, biure vyko aršūs ginčai dėl to, ar nevertėtų savo valia nuslėpti ten vykdomų urano tyrinėjimo eksperimentų detales. Be to, Silardas įtikino Pegramą. Fermį, Telerį bei Tuvę, jog numanomi eksperimentų rezultatai yra pakankamai reikšmingi, kad pateisintų vyriausybės įsikišimą. Taigi, kovo mėnesį Pegramas parašė Jūros Operacijų vadovui, užsimindamas, kad, galimas daiktas, netolimoje ateityje bus sukurti nauji, iki šiol niekur negirdėtos destruktyvios galios sprogmenys. Vis dėlto, kai Fermis ir Tuvė netrukus nuvyko į Vašingtoną toliau prašyti vyriausybės paramos, juodu buvo išmesti lauk it kokia nevispročių porelė. Tiek ir tebuvo tos intensyvios valstybinės Jungtinių Valstijų programos.

— Paskutinis dalykas, kurį girdėjau, buvo toks: Fermis nori sukonstruoti itin galingą bateriją, kurios pakaktų sukurti grandininę reakciją, — pasakė Džefas. — Tačiau jis vis dar negali apsispręsti, ką pasirinkti moderatoriumi: anglį ar sunkųjį vandenį. — Keletą akimirkų jis smalsiai žvelgė į Selbį. — Man regis, tu apie tokius dalykus žinai kur kas daugiau nei visi normalūs žmonės, — pastebėjo jis. — Iš kurgi tu tai sužinojai?

— Aš tiesiog dirbau vakaruose. Berklyje, — sumelavo Selbis. Berklis atrodė bent jau pakankamai toli. — Su ciklotronais.

— Su Lorensu? — Džefas, regis, baisiausiai susidomėjo. — Vienas mano bičiulių persikėlė kaip tik ten. Jis vis dar teberašo — papasakoja man apie tai, kas ten vyksta. Atrodo, išties siaubingi dalykai.

— Jau porą metų ten nesilankiau, — skubiai atsakė Selbis, — Tuo metu kaip tik paveldėjau šiokį tokį turtą. Taigi, jau kuris laikas tiesiog gyvenu pats sau vienas kalvose, skaitau, mąstau — ir bandau sugalvoti, ką čia dar nuveikus su likusiu savo gyvenimu. Visai nieko nebežinau, kas ir kur vyksta.

Kol prisidegė cigaretę, Perlė liovėsi šnekėjusi su Feračiniu ir dirstelėjo į priešingą stalo pusę.

— Nagi, judu! Žinokite, ir mes vis dar esame čia, — prašneko ji pakeldama kiek pakimusį, bet vis vien malonų balsą. — Ar nenorėtumėte šiaip, dėl permainos, pasišnekėti angliškai? Ar tu ką nors supranti, apie ką tuodu šnekasi, Hari?

— Jie visiškai baigia susukti man smegenis. Tegul sau šnekasi vienu du.

— Jos tiesa, Džefai, — lengviau atsikvėpdamas pripažino Selbis.

— Metas būtų liautis.

— Verčiau susipažintum su mergaitėmis, Džefai, — pasiūlė Perlė. — Šįvakar čia kai kurios visai nieko… Gal nueisi ir pakviesi kurią nors pašokti, kaip manai?

Džefas suraukė nosį ir papurtė galvą.

— Ne, verčiau nereikia.

— Dievulėliau, kodėl gi?

— Na… Juk tai — ne kas kita kaip šioks toks sekso pakaitalas. Man gi norisi tikro dalyko — arba išvis nieko.

— Nagi, ar jūs girdėjote? Ar tai kokia nors nauja pasaulėžiūra, Džefai?

— Nežinau, gal. Kaip manai, ar ji turėtų šansų paplisti?

Perlė atlošė galvą ir smagiai nusikvatojo.

— Gal ir taip, nors kvapo ir neužgniaužia. — Ji dirstelėjo į Feračinį. — Ar tu žinai, Hari? O šitas vaikis — visai nieko. Girdi, Džefai? Tu šaunus vaikinas.

— Malonu girdėti, — prisipažino Džefas.

— Man regis, tavo sesutė jau turėjo pasirodyti, — apsidairiusi ištarė Perlė. — Kurgi ji?

Orkestras ėmė groti lėčiau, susiūbavo svaigi „Nakties bliuzo” interpretacija, ir minia šokių aikštelėje gerokai praretėjo. Po kelių akimirkų pasirodė Kesidis ir Lemsonas, jie skverbėsi link stalo drauge su savo damomis. Kesidis vedėsi žvitrią nedidukę skaisčiaakę merginą, viena ranka lengvai apglėbęs ją per juosmenį. Jos vardas, kaip jis pristatė draugams, buvo Molė, o antrosios merginos — Nelė. Perlę Molė, regis, jau pažinojo iš anksčiau.

— O aš ir nežinojau, kad jis buvo su jumis! — susijaudinusi spygtelėjo Molė. — Tu niekad nesakei man, kad pažįsti tikrą, gyvą bombonešio lakūną. Perle! Ką gi dar tokio esi nuslėpusi?

— Įsivaizduok sau, matyt, būsiu pamiršusi, — Perlė dirstelėjo į Feračinį ir nelinksmai gūžtelėjo pečiais.

Floidas Lemsonas buvo beveik toks pat aukštas kaip ir Kesidis, tokiomis pat ilgomis, laisvai maskatuojančiomis galūnėmis, tačiau jis buvo švariai nusiskutęs ir gerokai tamsesnio gymio, išsišovusiais skruostikauliais, plonomis lūpomis, jo veidas buvo liesas, pailgas, o akys — tamsios ir siauros — iš pirmo žvilgsnio matėsi, kad jis turi Amerikos indėnų kraujo. Lemsono specializacija buvo durklai bei rankiniai šautuvai, grumtynės be jokių taisyklių, be to, vagystės, įsilaužimai, spynų atrakinimas, seifų atidarymas ir dar daugybė kitų panašių karo meno kilniausiųjų sričių.

— Tai kurgi toji dainuojančioji dama, kurią, pasak jūsų, turėjome susitikti? — paklausė jis, atsigręždamas į šokių aikštelę. — Maniau, ji jau turėjo pasirodyti.

— Nusiramink, Floidai, — atsiliepė Kesidis sudribdamas į kėdę ir nekreipdamas jokio dėmesio į Molės protesto cyptelėjimą, kai jis pasisodino ją ant kelių. — Šiuo atžvilgiu Haris jau turi kai kurių planų. Jis pats tikrai paneigtų, jeigu paklaustum, bet aš geriau žinau. Supranti, lakūnai neišvengiamai išsiugdo neklystančią intuiciją. Naktiniai skrydžiai priverčia.

— To paties klausiau ir aš, — atsiliepė Perlė. — Jau kuris laikas niekur jos nemačiau.

Pokalbis prie stalo pasuko kita linkme, ir Feračinis su taure rankoje atsilošė kėdėje, tuo pat metu žvilgsniu atsainiai klydinėdamas tarp aplinkui susibūrusių žmonių. Prie baro pasirodė pianistas Džordžas, paprastai akompanuodavęs Dženetei, susigūžęs jis sudribo ant kėdės ir įbedė nosį į gėrimo taurę. Jis atrodė kažko smarkiai įsitempęs ir susinervinęs, kai kilstelėjo taurę, aiškiai pasimatė, kad jo ranka virpa. Barmenas Lu priėjo kažko jam pasakyti, bet tučtuojau atsitraukė akmenine veido išraiška — matyt, neklystantis barmeno radaras sugavo stiprų „nelįskite prie manęs” signalą. Kažkas buvo negerai.

Feračinis dar keletą akimirkų gurkšnojo savo gėrimą. Paskui padėjo taurę, puse lūpų burbtelėjo atsiprašydamas ir nuėjo prie baro. Jis stabtelėjo greta Džordžo, nežiūrėdamas tiesiog į ji— Kas atsitiko? — paklausė jis pakankamai tyliai, kad niekas iš pašalinių neišgirstų.

Džordžas dar sykį skubiai gurkštelėjo, taip ir nepakeldamas akių.

— Nieko, kas būtų susiję su tavimi, Hari. Tiesiog… šiokios tokios problemos, susijusios su šia vieta. Nesuk sau galvos. — Džordžas buvo akivaizdžiai išsigandęs.

— Kokios problemos? — paklausė Feračinis. Staiga jį apėmė kone panika. — Bet kodėl gi tu vis dar negroji? Kur Dženetė?

Džordžas vangiai mostelėjo ranka link koridoriaus, vedančio į klubą nuo pat paradinių laiptų.

— Ten lyg ir kažkas atsitiko… Tikrai nežinau, kas… Makso kabinete…

Feračinis atsigręžė ir pažvelgė Džordžo rodoma kryptimi. Viena dvigubų klubo durų pusė buvo atvira. Koridoriuje už jų keletas žmonių drabužinėje atsiiminėjo paltus, iš gatvės kaip tik įėjo būrelis naujų lankytojų.

— Kokios gi prob… — pradėjo Feračinis ir ūmai užsikirto. Pro Makso kabineto duris išėjo ketvertas vyrų. Dviejų jis bemaž nespėjo įžiūrėti — probėgšmais šmėkštelėję, jie įsimaišė tarp kitų laiptais kopiančių į gatvę žmonių ir dingo iš akių. Tačiau pakako ir to — Feračinis atpažino Storalūpį ir Gumą Kramtantį Stuobrį.

— Gerai, Džordžai, man regis, aš jau žinau, — pusbalsiu ištarė jis ir atsitraukė.

— Tu nieko negali padaryti! — sušuko Džordžas Feračiniui iš paskos, kai šis pasuko durų link.

— Pažiūrėsim, — niauriai sviedė per petį Feračinis.

Po kelių akimirkų įsiveržęs į Makso kabinetą, Feračinis aptiko ten didžiausią sumaištį. Dekoratyvinis sieninis laikrodis, gėlių vazos, rašomoji mašinėlė, pora paveikslų — visa kas suniokota voliojosi ant grindų. Keletas baldų buvo sulaužyta. Stalčiai ištraukti ir ištuštinti, visur aplinkui mėtėsi popieriai. Maksas linksojo atsirėmęs į stalą, šniurkščiodamas ir spausdamas krauju sumirkusią nosinę prie nosies ir burnos. Viena jo akis sparčiai tino, drabužiai buvo sutaršyti. Feračiniui nespėjus nė prasižioti, pro vonios kambario duris kabineto gilumoje, iš kur girdėjosi vandens šniokštimas, galvą kyštelėjo Marta, apvalaina pusamžė moteriškė, kuri tvarkydavo buhalteriją. Ji atrodė išbalusi ir sukrėsta.

Tada pasigirdo Dženetės balsas:

— Ačiū, Marta. Man jau viskas gerai. Kas gi ten dar?

Feračinis niauriai perėjo kambarį, atstūmė Martą į šalį ir aptiko Dženetę pasilenkusią virš kriauklės. Jos plaukai buvo suvelti, prie nubruožto skruosto ji spaudė drėgną servetėlę. Išvydusi veidrodyje Feračinį, ji pabandė nusišypsoti.

— Sveikas. Dabar jau būsi matęs mane pačios prasčiausios įmanomos būklės.

Pabalęs iš įtūžio, nevaliodamas ištarti nė žodžio, Feračinis tesugebėjo ištiesti ranką ir uždėti ją Dženetei ant peties.

— Čia apsilankė tokie vaikinai… — pradėjo Marta.

— Aš juos mačiau.

— Jie čia viską sujaukė ir vožtelėjo Dženetei, šitaip norėdami paauklėti Maksą, — pasakojo Marta. — Maksas bandė pristverti tą išsipusčiusį beždžionę — ir…

Feračinis spūstelėjo Dženetės petį ir sugrįžo į kabinetą.

— Viskas gerai? — paklausė jis Makso.

Maksas skausmingai linktelėjo.

— Viskas bus gerai. Gal atneštum man gėrimo, Marta? Tik stipresnio.

Virstelėjo durys, ir vidun įėjo Džordžas. Jis stabtelėjo tarpduryje ir priblokštas išvertė akis. — o Viešpatie, man nė į galvą neatėjo… Maniau, jie tiesiog šnekasi. Juk nebūčiau sėdėjęs ten, jei būčiau bent numanęs, Hari, iš tikrųjų… Aš maniau…

— Viskas gerai, — aštriai pertarė Feračinis.

Tada vidun įsmuko Kesidis, jis be garso uždarė duris sau iš paskos ir vienu žvilgsniu apmetė kambarį.

— Susidomėjau, kur tu išsidanginai — maniau, gal reikės paramos, — pasakė jis Feračiniui.

— Ar tu žinai, kas šitie šunsnukiai? — paklausė Feračinis Makso. — Kur jie tūno ir panašiai?

— Džonis žino, bet jo čia dar nėra, — atsakė Maksas. — Štai kodėl jie ir atsivilko taip anksti. Jie ir yra tie patys, kurie pastaruoju metu vis apkartina mums gyvenimą.

Kesidis dirstelėjo į Feračinį. Staiga jis pradėjo kažką nuvokti. Jau buvo matęs tokią išraišką Feračinio veide.

— Nagi, nagi, luktelėk valandėlę, Hari, — perspėjo jis, kilstelėdamas ranką. — Tiktai nepasiduok visokiems beprotiškiems sumanymams, ne dabar…

Po valandos jie vėl susirinko jau šiek tiek aptvarkytame Makso kabinete. Džonis „Šešios Džei” pagaliau buvo čia, kurį laiką pasišnekėjęs jis grįžo į barą paieškoti vieno savo bičiulio, kuris, pasak jo, geriau sugebėsiąs atsakyti į kai kuriuos Feračinio klausimus. Maksas buvo pasišalinęs į vonią kambario gilumoje, valandėlei palikdamas Feračinį su Kesidžiu vienu du.

— Tai beprotybė, Hari, — sušnypštė Kesidis, prislopinęs balsą iki primygtinio kuždesio. — Ar ne tu pats nuolat kalei man į galvą, kad mūsų vykdoma misija yra ypatingai svarbi, kad niekas, absoliučiai niekas neturi sukelti jai nė menkiausio pavojaus. Žinau, tai neduoda tau ramybės, tačiau dabar mes juk negalime vaikytis šitų šunsnukių. Bene tau visai praskydo smegeninė, žmogau?

— Prisidedi ar ne? — lediniu balsu paklausė Feračinis. Jo veide atsispindėjo nepalenkiamas ryžtas. Kesidis beviltiškai atsiduso. Haris buvo nusiteikęs visiškai rimtai, niekur nedingsi.

Daugiau jie nieko nebespėjo kits kitam pasakyti — iš vonios išlindo visas sutvarstytas ir pleistrais aplipdytas Maksas, o iš koridoriaus įėjo Džonis Šešios Džei su kažkokiu žmogumi. Drauge su jais atėjo ir Floidas Lemsonas, jis atrodė gerokai susidomėjęs. Džonis prisėdo ant stalo krašto greta Feračinio ir dvejodamas žvilgtelėjo į jį.

— Nesu tikras, kad pats supranti, kur kiši nagus, Hari, — pasakė jis. — Ledokšnis Brunas kone visą laiką kiūto užsidaręs savo irštvoje Pelheme — namas didžiulis, ir ten nuolatos trinasi bent pora jo gorilų. Iš tiesų tai tikra tvirtovė. Tau net nepavyks prasismelkti vidun.

— Taip? — Feračinis toli gražu nebuvo įtikintas. — Papasakok man apie tą namą, Džoni, — paprašė jis.

* * *

Tuo tarpu sandėlyje Bruklino uoste ištisą naktį, kaip visada, plieskė šviesos. Majoras Vorenas, kapitonas Peinas bei seržantas Padis Rajenas triūsė užpakalinėje pastato dalyje, instaliuodami mechanizmo laidus. Priešakiniame kabinete Ana Charkiovič rodė Mortimeriui Grynui keletą pastarųjų savaičių ruoštos ataskaitos suvestinę — ji rinko pranešimus apie kasdieninius, žiniose skelbiamus įvykius ir lygino juos su atitinkamais įvykiais, išlikusiais įrašuose, atsigabentuose iš savųjų laikų. Ana pateikė Grynui ištisą sarašą aptiktų neatitikimų.

— Nerandu jokių skirtumų iki sausio mėnesio, tai yra, to meto, kai čia atvykome mes, — kalbėjo ji. — Tačiau vėliau vis pasitaiko įvairiausių neatitikimų. Tiesa, tai smulkmenos, bet kaipgi jas paaiškinti? — Ji patylėjo, laukdama kokio nors komentaro, tačiau Grynas nepratarė nė žodžio, išsiblaškęs jis atsainiai žvelgė į paskleistus ant stalo popierius. Ana vėl mostelėjo lapu, kurį laikė rankoje. — Štai vienas. Tema: Džo Luiso kova su Džonu Henriu vasario pradžioje. Mūsų mikrofilmuose teigiama, kad Henris buvo nokautuotas antrajame raunde. Tačiau kova, vykusi Medison Skver Gardene prieš porą mėnesių, buvo nutraukta dar pirmajame raunde, suskaičiavus iki penkių. Arba štai dar. Popiežius Pijus XI mirė vasario mėnesį — tačiau anot mūsų įrašų tai atsitiko diena anksčiau nei pranešama čia. Štai tos pačios dienos to paties laikraščio numerio pavyzdžiai — jie nėra identiški. — Ana numetė popierių ant krūvos kitų. — Galėčiau tęsti ir tęsti, bet, manau, ir pats jau supranti, ką noriu pasakyti. Žinau, skamba kaip tikra beprotybė, tačiau įspūdis mažne toks, lyg… na, lyg būtume atsidūrę kažkokiame kitame pasaulyje. Bet kaipgi tai galėjo atsitikti?

Grynas ilgai nieko nesakydamas žvelgė į paskleistus popierius.

— Taip, sutinku, tai iš tiesų labai keista… — pagaliau ištarė jis. Tačiau čia pat pasitempė ir pagyvėjo. — Ir vis dėlto nevertėtų per daug dėl to nerimauti ir šitaip gaišinti darbą. Ištaikęs progą norėčiau peržiūrėti visus tavo čia surinktus duomenis. O tuo tarpu ar nevertėtų tau grįžti pas kitus ir tęsti darbą? Netrukus ateisiu ir aš.

Kai Ana išėjo. Grynas dar kurį laiką sėdėjo, sklaidydamas jos užrašų puslapius. Paskui nukėlė telefono ragelį ir pasakė Haid Parko viešbučio Londone numerį — Anglijoje tuo metu turėjo būti ankstyvas rytas. Operatorė perspėjo jį, kad transatlantinis skambutis gali užtrukti gerą valandą. Užsakęs pokalbį, Grynas patraukė pas kitus padėti darbuotis.

Maždaug po pusantros valandos jis vėl buvo kabinete ir šnekėjosi su apsimiegojusiu Vinsleidu.

— Aš iš paskutiniųjų stengiuosi palaikyti čia tvirtą dvasią ir neleisti niekam pulti į paniką, — kalbėjo Grynas. — Tačiau tiesa yra tokia: ko gero, mes turime problemų. Klodai. Ir netgi labai rimtų.

11 skyrius

Miuncheno krizės metu Čerčilis tvirtino, esą, negali būti nė kalbos apie Europos saugumą be Rytų fronto, o Rytų fronto negali būti be Rusijos. Tačiau Rusijos pastangos priartėti prie Vakarų ir bendromis pastangomis stoti prieš nacizmą buvo atstumtos, maža to, nepaisant sutarties, įpareigojančios juos ginti Čekoslovakiją tuo atveju, jei Prancūzija imsis to pirma, rusai net nebuvo pakviesti dalyvauti Miuncheno konferencijoje, kur ir buvo nulemtas čekų likimas. Be to, kas gi kvies potencialią auką į patalpą, kurioje dalijami alibi?

Artėjant 1939-ųjų vasarai anglų-prancūzų politiką stipriai veikė dvi priešingos srovės. Į vieną pusę tempė tradicinės jėgos, atkakliai tebetvirtinančios, kad būtų visai neblogai, jeigu nacistai ir komunistai susipjautų tarpusavyje, o jei viskas baigtųsi tuo, kad niokodamos viena kitą abi šios sistemos išvis susinaikintų — būtų jau tiesiog puiku. Ši stovykla buvo pasirengusi pripažinti virš Lenkijos pakibusios grėsmės simptomus, tačiau nieku gyvu nesiruošė sudarinėti jokių paktų su Sovietais, kas reikštų vis gilesnį įsipainiojimą į konfliktą jau po Lenkijos žlugimo. Gi priešingon pusėn lenkė vis stiprėjantis Čerčilio bei jo pasekėjų spaudimas, kurį iš užkulisių vis skatino Vinsleido grupė, pernelyg gerai žinanti, kur nuves pasaulį Hitleris, ir tvirtai įsitikinusi, kad bet kokius Vakarų bei Sovietų tarpusavio nesutarimus bus laiko išspręsti ir vėliau.

Šių prieštaravimų įtakojami Britanijos veiksmai buvo gana dviprasmiški. Vos dienai praėjus po aistringai Hitlerį pasmerkusios kalbos kovo septynioliktąją, ministras pirmininkas Čemberlenas atmetė kaip „dar nepribrendusį” sovietų užsienio reikalų ministro Litvinovo siūlymą surengti bendrą konferenciją ir aptarti antinacistinį frontą — lygiai taip pat atsitikko ir „anksčiau”, tai yra, „Protėjo” pasaulyje. Balandžio mėnesį Litvinovas vėl pateikė tą patį pasiūlymą Britanijos ambasadoriui Maskvoje — kaip ir anksčiau, o Britanijos vyriausybė vėl jį atmetė — irgi kaip anksčiau. Gegužės mėnesį į Litvinovo vietą Stalinas paskyrė Molotovą — irgi kaip anksčiau. Litvinovas buvo stipriausia figūra Rusijoje, pajėgi skatinti bendrą saugumą su Vakarais, taigi, „Protėjo” grupė darė ką galėjo, siekdama pakeisti Britanijos politiką pakankamai, kad Litvinovas išsilaikytų poste. Taigi, šiuo atveju Vinsleidui ir Čerčiliui teko pripažinti pralaimėjus.

Kita vertus, Britanija netikėtai paskelbė visuotinę mobilizaciją, karinė padėtis buvo įvesta tiek sausumos daliniuose, tiek laivyne, tiek oro pajėgose. O tai jau buvo kažkas, kas „anksčiau” neįvyko.

— Problema yra ta, kad Čemberlenas bando siekti dviejų visiškai nesuderinamų tikslų, — pasakė Kurtas Šolderis profesoriui Lindemanui, sėdinčiam kupė priešais jį. Traukinys kaip tik įvažiavo į Čelmsfordo Esekso grafystėje priemiesčius. Juodu grįžinėjo į Londoną iš Oro pajėgų ministerijos tyrinėjimų skyriaus Bodsi Meinore netoli Felikstouvo, kur Šolderis, prisidengęs kruopščiai parinktu slapyvardžiu, susitiko su Votsonu-Vatu, Henriu Tizardu bei kitais vyriausybės mokslininkais ir bandė atsargiai įsiūlyti jiems keletą naujų idėjų apie radarus, lėktuvų radijo ryšio perėmimą, žemėje esančias kontrolės sistemas bei panašius dalykus. — Jis jau prasikrapštė akis tiek, kad pastebėtų tiesiog virš galvos pakibusį pavojų, tačiau vis dar neįstengia prisiversti sutikti, kad Rusija Europos reikaluose yra viena pagrindinių jėgų. Jis siekia pažaboti Hitlerį visomis tomis garantijomis, tačiau Rusiją nori palikti nuošalyje. O šito jau niekaip neįmanoma padaryti.

— Na, šiaip ar taip, šalis bent jau parodė irgi turinti šiokius tokius dantis, — atsiliepė Lindemanas. — O ši įtaka galbūt kažkaip pasieks ir Maskvą ir visus reikalus tenai bent nežymiai pakreips į gerąją pusę. — Vilties jo balse buvo ne kažin kiek.

— Galbūt, — ne daugiau jos turėjo ir Šolderis.

Vienas pirmųjų naujas pareigas pradėjusio eiti Molotovo veiksmų buvo derybų pradžia, siekiant pagerinti santykius su Vokietija. Kad neliktų su ilga nosimi, Čemberlenas pavėluotai sureagavo, paliepdamas savo atstovams Maskvoje irgi pradėti su rusais atvirą dialogą. Tačiau „Protėjo” grupės pasaulyje tos kalbos anaiptol nebuvo visiškai nuoširdžios ir pasiekė tik tiek, kad dar labiau sustiprino Stalino įtarimus, jog jis palengva yra stumiam.as link karo, nuo kurio Vakarų šalys tikisi paskutinę akimirką išsisukti. Taigi, vėliau Stalinas atsitraukė, jis nesikišo, kai Hitleris rugpjūčio mėnesį užgriuvo Lenkiją, o Sąjungininkai paskelbė karą, tikėdamiesi jį užbaigti per mėnesį ar du; jis abejingai stebėjo, kaip dresiruotas Vakarų tigras ūmai apsigręžė ir Sąjungininkus suėdė. O vėliau atėjo ir paties Stalino eilė.

— Koks keistas buvo tavo gyvenimas. Kurtai, — pasakė Lindemanas. Amžininkų tarpe jis garsėjo gan staigiu būdu ir gana ribotu pakantumu idėjoms, smarkiai besiskiriančioms nuo jo paties idėjų, tačiau, savaime suprantama, visuose reikaluose, susijusiuose su ateiviais iš ateities, jis stengėsi kiek įmanoma prisitaikyti. — Tau dusyk teko pergyventi tą neįtikėtiną procesą, ir kaskart atsidurdavai vis tolimesnėje praeityje. Ko gero, turėtum jaustis kaip… na, nežinau… kaip koks chronologinis Amžinas Žydas.

Šolderis nusišypsojo.

— Bet šįsyk aš bent jaučiu šiokius tokius pokyčius į gerąją pusę. Paskutiniajame pasaulyje, kuriame man teko gyventi, iki soties prisižiūrėjau Hitlerio reicho nihilizmo, o paskui — ir Heidricho, kuris buvo dar blogesnis.

— Skamba labai jau neįtikėtinai.

— O vis dėlto taip. Valstybė be galo išplėtė savo įtaką, jos galia prasiskverbė į kiekvieną individo gyvenimo smulkmeną. Visa, ką tu darei, visur, kur ėjai, visi, su kuriais susitikdavai ar šnekėdavaisi — visa visa buvo stebima, tikrinama, kontroliuojama. Reikdavo pranešti apie bet kokią veiklą — netgi pašto ženklų kolekcionierių klubą ar vaikų sporto komandą. — Šolderis skėstelėjo rankomis. — Vaikai! Jie būdavo praktiškai atimami iš tėvų, auklėjami griežtai ir apnuodijami ideologija netgi ikimokykliniame amžiuje. O kadangi nacistų prietarai dėl rasės grynumo ir paveldėjimo buvo virtę įstatymu, silpnieji ir protiškai atsilikusieji būdavo sterilizuojami ir išmokomi atlikti paprasčiausias užduotis — jei tik išvis turėdavo potencijos tapti kuo nors naudingais ateityje.

— O jeigu ne?

— Jie paprasčiausiai būdavo pašalinami iš rasės, tam buvo skirta priverstinės eutanazijos programa.

Apimtas siaubo Lindemanas išvertė akis.

— Šito negali būti! — užprotestavo jis. — Kaipgi įmanoma prievarta daryti šitokius dalykus? Turėjau galvoje — o kas, jeigu tėvai nesutikdavo?

Šolderis nelinksmai nusišypsojo.

— Jie negalėdavo atsisakyti. Tu net neįstengi įsivaizduoti, kaip visa tai atrodė. Šeimos, galima sakyti, išvis nebeegzistavo. Individai nebeturėjo jokių teisių, jokių laisvių. Jie egzistavo vien tam, kad tarnautų valstybei. Valstybė savinosi absoliučiai viską. — Jis mostelėjo į slenkantį už lango miesto vaizdą, kuris netikėtai pradingo, nes traukinys įbildėjo į Čelmsfordo stotį. — Šis pasaulis yra visiškai kitoks, profesoriau, jis civilizuotas ir laisvas. Jis dar turi ateitį, jis turi viltį. Žinoma, jis neįprastas ir senamadiškas, tačiau kai kuriais esminiais bruožais jis kur kas artimesnis tam pasauliui, iš kurio aš esu kilęs.

— Tave nuo gimtojo pasaulio dabar turbūt skiria ištisa amžinybė, — pastebėjo Lindemanas. — Kiek tau buvo metų, kai išvykai iš 2025-ųjų? Sakei, trisdešimt penkeri?

— Taip.

— Ar tu turėjai ką nors — na…

— Šeimą? Taip, bet aš jau seniai nebegalvoju apie juos. Nėra jokios prasmės.

— O… aš atsiprašau.

— Aš buvau fizikas, dirbau branduolių jungimosi energijos pagrindu veikiančių variklių sistemų, skirtų kosminiams laivams, vystymo programoje, — kalbėjo Šolderis, pajutęs Lindemano sutrikimą ir stengdamasis palaikyti pokalbį. — Naujieji atradimai fizikos srityje buvo ir svarbūs mano darbui, ir stulbinantys patys savaime. Taigi, kaip tik toje srityje ir ėmiau specializuotis… — Jis gūžtelėjo pečiais. — O paskui apsireiškė „Siuzereno” agentai ir pateikė pasiūlymą, kuriam finansiniu požiūriu buvo stačiai neįmanoma atsispirti. Štai taip aš ir išvykau dirbti į Braziliją.

— O iš ten buvai perkeltas į jų sukurtą 1941-ųjų nacistinę Vokietiją.

— Taip.

— Ir dirbai bombos kūrimo programoje — tos pačios bombos, kurią kitais metais Hitleris numetė ant Rusijos?

— Taip.

— Ar tos bombos ir buvo gaminamos Vokietijoje?

— Gaminamos — ne. Jos buvo surenkamos iš paruoštų detalių, atgabenamų iš ateities. „Siuzerenas” nenorėjo aprūpinti Hitlerio visiškai išvystyta pramone. Mano manymu, jie tiesiog siekė, kad fiureris nė akimirkai neužmirštų, kam iš tiesų priklauso valdžia.

Lindemanas suraukė nosį ir kiek dvejodamas pasitrynė ją krumpliu.

— O ar neturėjai kokių nors — na… moralinių problemų, pavyzdžiui, sąžinės ar panašių? Turėjau omeny — dirbdamas su šitokiais dalykais?

— Kol dar buvome Brazilijoje, mes visiškai nenutuokėme, kokiam reikalui branduoliniai užtaisai persiunčiami į praeitį, — atsakė Šolderis. — Mums buvo sakoma, kad jie skirti įprastiems inžineriniams darbams — kalnakasybai, teritorijų išvalymui ir panašiems dalykams. Tai nekėlė jokių įtarimų.

— O kai jau buvai perkeltas į praeitį?

— Ką gi, tada jau darbo sąlygos netikėtai smarkiai pasikeitė. Mes neturėjome alternartyvos. Paprastai jie išsirinkdavo tokius žmones, kurie turėjo 2025-uosiuose likusių giminių. Tai buvo puikus argumentas daryti mums spaudimą.

— Koks siaubas!

— Didžiąją dalį nacistų metodų iš tiesų sukūrė „Siuzerenas”. Patys jie toli gražu nebuvo tokie išradingi. Nepavykęs 1923-ųjų pučas daugmaž atskleidė jų galimybių ribas — kažin, ar tą įvykį galima pavadinti įsimintinai šauniu ar originaliu.

Traukinys sustojo, ir Lindemanas keletą akimirkų stebėjo perone knibždančius žmones.

— O kaip tu galų gale įstrigai čia? — pagaliau paklausė jis. — Ar ir šiuo atveju neturėjai pasirinkimo?

— Tiesą sakant, ir pats gerai nežinau, kas atsitiko, — atsakė Šolderis. — Matai, po keleto metų nacistų sugrįžimo vartai, vedantys atgal į 2025-uosius, buvo sunaikinti. Pasekmės aiškios — visi mes, iki to meto atkeliavusieji iš ateities, taip ir pasilikome Vokietijoje. Ir niekad nesugebėjome išsiaiškinti, kas gi atsitiko. Labiausiai įtikėtina mūsų hipotezė, ko gero, tokia: kai Sovietų Sąjunga buvo nušluota nuo žemės paviršiaus, naciai nusprendė, kad „Siuzereno” pagalba jiems nebereikalinga. Savame pasaulyje jie tapo nesulaikoma jėga ir matė visiškai tiesų ir paprastą kelią, kaip užvaldyti visą pasaulį. Aš gi vėliau įsitraukiau į visai kitus dalykus.

— O „Siuzerenas” taip ir nebepasiuntė naujos grupės vienpusio ryšio projektoriumi, kad ši išsiaiškintų, kas gi atsitiko? — balsu svarstė Lindemanas. — Kokios priežastys galėjo sutrukdyti jiems šitaip pasielgti?

— Matyt, vis dėlto nepasiuntė… O jei ir pasiuntė, aš bent jau ničnieko nesu apie tai girdėjęs.

— Hmmmm… Tai skamba labai jau keistai… — valandėlę tvyrojo tyla. — Juk viskas buvo paruošta, kad nacistai galėtų nekliudomi pasiglemžti visą pasaulį — ką jie sėkmingai ir darė. Taigi, įdomu, kas ištiko tąjį pasaulį, iš kurio tu atkeliavai? Kaip jis išvis galėjo atsirasti toks, koks yra?

— Nežinau, — atsakė Šolderis. — Galbūt jo išvis ir nebėra.

— O jeigu taip, kaipgi tada tiesiog dabar Vokietijoje gali egzistuoti su juo jungiantys sugrįžimo vartai? — paprieštaravo Lindemanas. — Ir tas ryšys, pasak tavęs, dar keletą metų nebus nutrauktas?

— Aš nežinau, — pakartojo Šolderis. — Man pačiam visa tai — gūdžiausia paslaptis.

— Ką gi, tikėkimės šiandien arba rytoj sulaukti gerų žinių iš Niujorko.

— Tikėkimės.

Artėjo gegužės pabaiga, ir pagal informaciją, gautą 1975-aisiais, prieš pat misijai išvykstant, pirmasis pasikeitimas paprasčiausiais statiškais pranešimais turėjo įvykti kaip tik maždaug tuo metu. Tačiau transatlantinis ryšys nebuvo labai patikimas, taigi, neįmanoma buvo iš anksto įspėti, kada naujienos pasieks Londoną.

Kupė durys atsivėrė ir vidun įsigrūdo moteriškė plačiabryle, plazdančia, gėlėmis papuošta skrybėlaite, ji grūmėsi su iš pažiūros nesuskaičiuojamais krepšiais, maišais, ryšuliais ir paketais.

— Ar šios vietos užimtos? — dusdama sušniokštė ji. — Ne? Ačiū Dievui!

— Leiskite man, ponia, — ištarė Lindemanas, mandagiai atsistodamas jai padėti.

— O, ačiū. Jūs labai malonus. Ak, tik atsargiau su šituo. Čia supakuotas porcelianas.

Paskui moteriškę įėjo pagyvenęs dvasininkas, šiam iš paskos

— žmogus verslininko kostiumu, dar — apkūnus raudonveidis vyriškis languotu tvido švarku ir medžiagine kepure — iš pažiūros jį galėjai palaikyti fermeriu, be to, dar sutilpo ir gana jauna pora. Visi jie susigrūdo vidun ir šiaip ne taip susėdo, gi Lindemanas tuo tarpu krovė moteriškės nešulius ant bagažo lentynos virš galvos. Paskui jis vėl įsitaisė savo vietoje kampe ir pasiėmė nuo sėdynės savąjį „Taimz” numerį, taip palikdamas vietos moteriškei, kuri įsispraudė tarp jo ir fermerio.

— Dovanos, — galų gale atsisėdusi paaiškino moteris.

— Taip? — mechaniškai atsiliepė Lindemanas.

— Daugiausia tai žaislai.

— A, suprantu.

— Važiuoju aplankyti savo dukters Kensingtone.

— Kaip įdomu, — Lindemano balse nuskambėjo vos juntamos siaubo gaidelės — ūmai jis išsigando, ko gero, būsiąs įtrauktas į šitokį pokalbį visą kelią iki pat Liverpulio gatvės stoties.

— Ji turi tris vaikelius — mano anūkėliai.

— Neabejoju, kad jie stačiai žavingi.

Dvasininkas atsivertė žurnalą, fermeris ir verslininkas susirado po patogii tašką įsmeigti akims greta kits kito galvos, porelė ėmė tyliai kuždėtis. Patogiai sulankstęs laikraštį Lindemanas jau buvo bekimbąs į kryžiažodį, bet moteriškė ūmai vėl atsistojo nusivilkti palto.

— Ak, aš labai atsiprašau, — pasakė ji. — Tikrai nemaniau, kad čia bus taip karšta.

Moteriškė sulankstė paltą, įbruko jį tarp kitų savo daiktų ir pagaliau vėl atsisėdo. Lindemanas vėl sutelkė dėmesį į kryžiažodį, tuo pat metu švarko kišenėje naršydamas rašiklio. Bet tuojau pat moteriškė ėmė raustis savo rankinuke, kurį laikė ant kelių, ir Lindemanui teko kiek pasislinkti, kad paliktų erdvės jos alkūnei.

— Ak, brangusis, buvau tikra, kad įsidėjau bilietą čia, — sučiulbo ji. — Bet, matyt, bus likęs kitame krepšyje.

Ji vėl atsistojo ir kibo knistis bagažo lentynoje sukrautuose krepšiuose. Lindemanas patraukė kelį ir pasilenkė į priekį, atiduodamas jai dar daugiau vietos, tačiau mandagiai linktelėdamas į beriamus su šypsena jos atsiprašymus, jis nejučia apnuogino sukąstus dantis.

Prisidengęs veidą ranka Šolderis nusišiepė ir, traukiniui vėl pajudėjus, užsižiūrėjo į pro šalį slenkančius vaizdus. Tačiau jo akyse spindėjo nerimas.

Tai buvo tauta, kuri kuo rimčiausiai kalbėjo apie susidūrimą su karine nacistų galybe. Kaimiškajame Esekse ir kitose vietose Šolderiui teko matyti ryžtingai nusiteikusių moterėlių; apsižergusios dviračius jos važinėjo po kaimus, paštų skelbimų lentose kabinėdamos perspėjimus, kaip elgtis oro pavojaus metu. Jam teko stebėti Didžiojo karo atsargos pulkininkus, vaikančius vargšus kaimiečius su šluotomis po kriketo aikšteles ir grūdančius apkvaitusias, nieko nesuvokiančias jų galvas į dujokaukes. Sekmadieninių švenčių metu jis matė demonstruojant, kaip užgesinti gaisrą smėliu ar pasinaudojus purkštuvu nukenksminti padegančiąsias bombas. Visa tai gan aiškiai rodė, kad anglai sugeba patys kaitinti savyje karo įtūžį. Jie tikrai tikėjo, kad, žaisdami tokius ir panašius žaidimus, sugebės sustabdyti Hitlerį.

Tačiau jie nebuvo matę to, ką teko regėti Šolderiui. Jie nebuvo matę tos akmenuotos dykumos, kuria pavirto Maskva po atominio bombardavimo, nebuvo matę kalnų lavonų Lenkijos naikinimo stovyklose, nei filmų apie tai, kaip afrikiečiai buvo tūkstančiais suvaromi į duobes ir ten padegami napalmu. Jie niekada nebuvo ten, kur teko pabuvoti Šolderiui. Jie tiesiog negalėjo suprasti.

Liverpulio gatvės stotyje, pačiame perono gale jų jau laukė Vinsleidas ir Baneringas, o tai galėjo reikšti tik viena — atsitiko kažkas netikėto. Paspartinę žingsnį, Šolderis ir Lindemanas praėjo pro vis dar pūkščiantį ir dūmijantį garvežį, ir iš bičiulių veidų išraiškų kaip mat suprato, kad gerų naujienų nėra ko tikėtis.

Vinsleidas, vilkįs trumpą tamsią milinę, ant galvos užsivožęs minkštą fetrinę skrybėlę, pasivedė juos atokiau nuo plūstančios iš traukinio minios.

— Turime problemų, — be jokios įžangos prašneko jis prislopintu balsu. — Šįryt Niujorko sandėlyje turėjo būti užmegztas atgalinis ryšys. Tačiau jis nesuveikė. Iš kito galo niekas mūsų nepasiekė.

Neįstengdamas patikėti Šolderis išpūtė akis.

— Visiškai niekas? Ar esi tikras, kad kanalas veikė kaip reikiant?

— Kanalas veikė, — atsakė Vinsleidas. — Tačiau iš kito galo niekas jo taip ir nesuaktyvino.

Kitaip sakant, iš pažiūros toks patikimas patikrinimas, atliktas prieš pat komandos išvykimą iš 1975-ųjų, pasirodė besąs visiškai bevertis.

Lindemanas, regis, gerokai išsigando.

— Ką gi siūlai daryti? — paklausė jis Vinsleido.

— Mes grįžtame į Niujorką, tučtuojau. Norėčiau, kad ir tu keliautum drauge. Kurtai. Artūras gi pasiliks čia ir toliau dirbs su Čerčiliu bei kitais — atrodo, pakeisti Rusijos požiūrį staiga bus tapę kur kas svarbiau nei tikėjomės.

— Ir vėl savaitė kelionės jūra? — nusiminęs atsiduso Šolderis.

— Dievulėliau, kaip aš neapkenčiu laivų!

— Bent jau to pavyks išvengti, — atsiliepė Vinsleidas. — Idenas sugebėjo susitarti dėl poros vietų pašto lėktuve — Pan Am kaip tik atidarė transatlantinį reisą. Rytoj vakare jau būsime Niujorke. Mortimeris tuo tarpu sustabdė visus sugrįžimo vartų užbaigimo darbus.

Šolderis pajuto, kaip skrandį sugniaužė pykinantis baimės jausmas. Jis apsidairė aplinkui, gerte gerdamas į save stoties vaizdą: čia vėl susitikdavo ir apsikabindavo laikinai persiskyrusios poros, tėvai vedėsi už rankų vaikus, nešikas krovė lagaminus į vežimėlį — tai buvo paprasti žmonės, gyvenantys kasdieninį savo gyvenimą, jie niekam netrukdė ir troško tik vieno — kad juos paliktų ramybėje. Šolderis pagalvojo apie tuos palaužtus, išsekusius žmones papilkėjusiais veidais — tuos, kuriuos matydavo, lankydamasis Anglijoje jau po 1941-ųjų kapituliacijos.

Nejaugi viskas jau nulemta, pasikartos visa, ką jis prisimena? O gal to ir nebuvo įmanoma pakeisti?

Ši mintis buvo juo labiau kankinanti dėl to, kad Šolderis po truputį ėmė suvokti, ką visa tai reikš asmeniškai jam. Ankstesniajame pasaulyje jis pragyveno trisdešimt ketverius metus ir savomis akimis regėjo, ką neša nacių užkariavimai. Nejaugi jis ir vėl įkliuvo dar vienoje praeityje be jokios galimybės išsilaisvinti, nejaugi yra pasmerktas dar kartą iš naujo pragyventi visus tuos siaubo ir nevilties metus?

12 skyrius

Nors visuose filmuose paprastai daroma būtent šitaip, tačiau tikrovėje sarginiais vokiečių policijos bei kariuomenės naudojamais šunimis neįmanoma buvo atsikratyti tiesiog pakišant jiems užnuodytos mėsos — šunys buvo pripratinti ėsti tiktai šeimininko paduodamą maistą. Sunku buvo patikėti, kad dobermanai, laisvai lakstantys po visą teritoriją, supančią Ledokšnio Bruno rezidenciją Pelheme, irgi taip griežtai išauklėti, tačiau viena priežasčių, kodėl seržantas Floidas Lemsonas savo darbą atlikdavo geriau nei daugelis, buvo ta, kad jis stengdavosi kuo mažiau spėlioti ir kuo patikimiau apsidrausti. Pasinaudojęs ąžuolo, augančio prie pat tvoros ties atokiausiuoju nuo pastato kampu, šaka, jis permetė į teritoriją maišą, prikimštą senų drabužių ir iškvėpintą anyžiumi, o kai šunys atlėkė patikrinti paslaptingojo daikto, jis mikliai pašovė juos greitai veikiančio trankvilizatoriaus užtaisais iš orinio šautuvo su naktinio matymo optiniu taikikliu. Prieš tai jis ilgai buvo stebėjęs šią vietą tiek dieną, tiek ir naktį, taigi, gerai žinojo, kad šunų yra ketvertas, o sargybiniai po aptvertą teritoriją nesibasto.

Išvydę du žalius Lemsono signalinio žibinto blyksnius, Feračinis ir Kesidis perspėjo Padį Rajeną, kuris slėpėsi vešlioje lapijoje prie pat pagrindinių vartų. Paskui, naudodamiesi virvėmis ir kabliais, jie nesunkiai įkopė į sieną. Visu jos viršumi driekėsi kilpomis sumesta spygliuota viela, o per žiedus buvo perkištas elektros laidas. Taigi, prieš pradėdami brautis vidun, juodu prijungė papildomas elektros grandines, sukurdami aplinkinę srovę, kad netyčia neįjungtų signalizacijos. Tuo tarpu Rajenas nuslinko prie vartų ir pritvirtino nedidelį, smailiu galu, užtaisą, kuris turėjo numušti vartų sklendę, jei vėliau netikėtai prisireiktų skubiai trauktis. Jis pritaisė detonatorių, vieną jo virvutės galą permetė per vartus, kad būtų galima pasiekti iš vidaus, o antrąjį pritvirtino prie paties detonatoriaus. Tada Rajenas atsitraukė į šešėlius ir persiropštė per tvorą tuo pačiu keliu, kurį jau buvo paruošę Feračinis ir Kesidis. Jis aptiko kabaliuojančią virvę, jų paliktą jam, ir netrukus prisijungė prie saviškių jau anapus tvoros. Valandžiukę jie luktelėjo Lemsono, kuris stryktelėjo į kiemą tiesiog nuo šakos ir apžiūrėjo šunis, norėdamas įsitikinti, kad suveikė užtaisai — jie turėjo išjungti dobermanus visai nakčiai. Paskui visas ketvertas įsibrovėlių žąsele tylutėliai patraukė per krūmokšnius link tamsoje dunksančio namo.

Dėl nežinomų priežasčių, kurių nė neketino atskleisti, Mortimeris Grynas sustabdė tolimesnius laiko mašinos konstravimo darbus po kažkokių bandymų, prie kurių plūkėsi ištisą praėjusią naktį ir šį rytą. Be to, kai kurie požymiai bylojo, kad Vinsleidas ir Šolderis strimgalviais grįžta iš Anglijos atgal į Ameriką. Nereikėjo būti dideliu galvočium, kad perprastum, kas slypi už šitų aplinkybių: ko gero, eksperimentai nepavyko. Ką visa tai galėtų reikšti, Feračinis nėmaž nenutuokė, tačiau viena pasekmė buvo visiškai aiški: kariai gavo papildomą laisvadienį. Feračinis įtikino kitus, kad metas pasinaudoti proga ir aplankyti Ledokšnį — šiam vizitui jie jau kuris laikas ruošėsi.

Visą tą popietę ir vakarą stebėdami atvykstančiuosius bei išvykstančiuosius, jie apytiksliai paskaičiavo, kad name, be paties Bruno, turėtų būti devyni vyrai ir trys moterys. Visi tiek pirmojo, tiek antrojo aukšto langai buvo patikimai užsklęsti ir, ko gero, netgi užvirinti, o žibančios šviesos piršo išvadą, kad įnamiai daugiausia vaikščiojo apatiniame aukšte, priešakinėje pastato dalyje. Įsibrovėliams tai pasirodė esą netgi labai paranku, mat paprasčiausias Lemsono nužiūrėtas būdas patekti vidun buvo nedidelis apskritas langelis, įtaisytas aukštai galinėje sienoje, vos vos žemėliau stogo kraigo atbrailos. Tas langas nebuvo užsklęstas — tiesiog „akivaizdu”, kad niekas nesugebėtų prie jo netgi prisiartinti.

Prisiartinę prie namo, Feračinis su Kesidžiu pasuko už kampo ir nėrė į šiaurinėje pusėje tvyrančius šešėlius. Jie užkopė aukštyn vertikalia niša tarp sienos ir išsikišusios skaptuoto akmens kolonos, įsiremdami į jas kojomis bei rankomis. Abu avėjo batus guminiais padais, kurių sukibimas su paviršiumi buvo pakankamai patikimas. Nuo kolonos viršūnės jie nuslinko horizontalia dekoratyvine plytų sienele, tvirtai remdamiesi į ją padais, tik vienoje pavojingoje vietoje prisilaikydami iš mūro styrančiu smaigu. Šitaip jie pasiekė kampą, o iš ten užsiropštė ant stogo. Tamsaus nakties dangaus fone jie persirito per kraigą ir dingo iš akių. Po valandėlės iš viršaus, visai šalia apskritojo langelio, žemyn ėmė leistis kilpomis sumesta virvė, jos galas pasiekė gėlyną, kur laukė Lemsonas ir Rajenas.

Tomis kilpų kopėčiomis Lemsonas ėmė ropštis aukštyn, Rajenas gi tuo tarpu pritvirtino apatinį galą. Kai Lemsonas atsidūrė po atbraila įtaisyto langelio lygyje, Rajenas ėmė judinti virvę, siūbuodamas Lemsoną pirmyn atgal, kad šis pasiektų patį langelį. Trečiąsyk įsupus, Lemsonas sugebėjo į medinį lango rėmą įsmeigti išgaląstą kablį su pritvirtinta prie jo alpinistų kilpa. Tada įsilipo į ją, kad turėtų atramą, knebinėdamasis prie lango. Šis pasidavė greitai, ir Lemsonas įsiropštė vidun. Jis pritvirtino virvę, kad Feračinis ir Kesidis galėtų iš viršaus nusileisti per atbrailą, tuo tarpu Rajenas ėmė sliuogti antruoju virvės galu iš apačios.

* * *

— Taip taip, viską supratau, — Brunas Veručinas, žinomas Ledokšnio pravarde dėl pagarsėjusio polinkio į brangenybes ir ypatingo deimantų pomėgio, atsilošė krėsle už savo plataus raudonmedžio stalo ir energingai sulinksėjo į telefono ragelį. Pūsdamas tumulus dūmų jis laikė cigarą vienu sulenktu nykščiu. — Kaip jau sakiau, Pitai, sumanymas toks: susitvarkysime Atlantik Sityje taip pat, kaip kad jie tvarkosi Vakaruose. Tas laivas, kurį Tonis Strala laiko kaip tariamą kazino ant vandens, iš tiesų išplaukia už trijų mylių ribos Santa Monikoje ir per mėnesį atneša tris šimtus tūkstančių baksų pelno. Ar žinojai tai? Taip taip, Pitai, kaip tik taip ir sakiau — tūkstančių. Per mėnesį. Bet mes juos nugnybsime, a, nieko prieš?

Drybsodamas į kampą nustumtame krėsle, užsikėlęs koją ant kėdės prie baro, Bruno leitenantas Fredis Nambersas kilstelėjo antakius ir dėbtelėjo skersai kambarį į Smarkuolį Konahaną, kuris kiūtojo prie durų žiaumodamas gumą ir atrodė mirtinai nusinuobodžiavęs. Konahano veido išraiška nė kiek nepasikeitė, jis nesiliovė įnirtingai malęs žandikauliais.

— Visai teisingai, — tęsė Brunas. — Viskas priklauso nuo to, ar tasai fricas be jokių apgavysčių pasirašys dėl laivo, įgulos ir visų savo operacijų… Vadinasi jis Valis Frišas. Jis turi šiokių tokių problemų su savo pinigėliais, ir aš toje vietoje galiu jį spustelėti… Taip taip, girdžiu tave, Pitai, Valis dabar kaip tik čia, mes deramės dėl šio reikalo. Ne, dar ne, kaip tik dirbame… Gerai, kai tik užbaigsime, tuoj pat tau perskambinsiu. Na žinoma, be abejo. Galėtum ir pasitikėti manim, vaikeli, sutarėm? Negi man kada nors nepavyko susitarti?

Brunas nutėškė ragelį ir pažvelgė į kitus du.

— Pitas pradeda nervintis. Ar nevertėtų mums grįžti atgal ir pažiūrėti, kaip ten vyksta derybos? — Jis pats nusijuokė iš savo pokšto ir pakilo iš užstalės. Nambersas atsistojo. Smarkuolis atsiklijavo nuo sienos, ir abu išsekė paskui Bruną iš nedidelio kabineto.

Jie nulipo storu kilimu užklotais laipteliais, perėjo prabangiai apstatytą holą su daugybe durų ir pasuko į koridorių, pro praviras duris vedantį į kambarį, kuriame keletas galvažudžių žaidė biliardą. Pagaliau nulipo dar vienais laipteliais ir atsidūrė prie uždarytų durų. Brunas dusyk smarkiai dunkstelėjo į jas, ir durys atsidarė iš vidaus.

Kambarys buvo apstatytas labai kukliai, čia buvo tik plikas stalas, spintelė ir keletas medinių kėdžių su atkaltėmis. Čionai kėpsojo dar pora Bruno kvadratinių vyrukų atlaisvintais kaklaraiščiais, jų marškiniai margavo prakaito dėmėmis. Trečiasis vyras, įpusėjęs šeštą dešimtį, iš pažiūros apipešiotas ir iškankintas, kiūtojo kėdėje prie stalo. Jo lūpų kamputis kraujavo, kvėpavo jis dusdamas, sunkiai gaudydamas orą.

Brunas perėjo kambarį ir sustojo, krumpliais pasirėmęs į stalą. Jis nužvelgė belaisvį ir priekaištingai papurtė galvą.

— Kaip gaila, kad tau trūksta smegenų, Vali, — prašneko jis. — Panašu, kad nekaip čia leidai laiką — ir pats šito prisiprašei. Juk sakiau tau, kad esu sukalbamas vaikinas. Ar tau dar nepakako laiko persigalvoti?

— Eik po velnių, kiauliasnuki, — iškošė Frišas pro pusiau sučiauptas lūpas, kurios jau pastebimai tino. Kalbėjo jis su stipriu vokišku akcentu.

Bruno veidas pajuodo. Jis tėškė Frišui stiprų antausį.

— Dar šitaip pašnekėk su manimi, vaikeli, ir aš pačirškinsiu tau padus, supratai? Nagi, o mano kantrybė jau visai baigia išsekti. Duodu tau paskutinę progą pasirašyti popierius, kol dar iš tiesų nesupykau.

Frišas papurtė galvą.

— Šito aš nepadarysiu. O tau visai vertėtų pirma pasičirškinti savo nuosavus taukus.

— Atrodo, bus iš tiesų linksma, — suniurnėjo vienas galvažudžių. Jį vadino Kojelėmis Stebukladarėmis — taip praminė dėl jo du šimtus aštuoniasdešimt svarų sveriančio kūno. Antrasis, vardu Čarlis, bereikšme veido išraiška prisidegė cigaretę.

Brunas dar keletą akimirkų piktai dėbsojo į belaisvį.

— Tuomet atgabenkite čionai damą, žiūrėsim, kaip jam tai patiks, — viauktelėjo jis. Smarkuolis kaipmat apsigręžė ir žengė pro duris.

Frišo akys išsiplėtė.

— Neveikite jos į visą šį reikalą! — pasipriešino jis, mėgindamas stotis. — Tai ne…

Kojelės Stebukladarės vienu smūgiu nubloškė jį atgal į kėdę.

— Verčiau klausykis, kai kalba bosas.

— O kaip manai, kam aš atsivežiau ją čia? Sulošti bridžo partiją? — nusišaipė Brunas. — Jau sakiau tau, kad esu užsiėmęs žmogus. Neturiu kada ilgai su tavim terliotis.

Frišas, regis, pirmąsyk iš tiesų išsigando.

— Bet juk viskas, ką aš darau… šitiek metų darbo… viskas sukišta į šį biznį. Jeigu patenkinčiau jūsų reikalavimus, reiktų visko atsisakyti. — Jis papurtė galvą. — Tu kalbi apie pasiūlymus… taigi, ir siūlyk. Juk šitai… — jis vėl papurtė galvą. — Tai juk apiplėšimas.

— O! Bene girdžiu kažkokią naują intonaciją? Jau linksti bendradarbiauti? — kalbėjo Brunas, pritariamai linkčiodamas galvą. — Ar tai reiškia, kad jau galėsime pasikalbėti. Vali, vaikeli?

— Juk aš visąlaik ir sakiau, kad galėsime pasikalbėti. Bet jūs man vis nesuteikdavote galimybės nė prasižioti. Tik patys kartoj ate: duok duok duok.

Brunas pasuko kėdę ir atsisėdo, alkūnėmis atsiremdamas į atkaltės viršų.

— Gerai, — atsiduso jis. — Pamėginsime dar kartą. Dabar gerai pasiklausyk. Vali, štai kaip viskas yra…

* * *

Jo žandikaulis mechaniškai judėjo. Smarkuolis užkopė keletu laiptelių namo gilumoje ir atsidūrė laiptų aikštelėje priešais duris, už kurių buvo palikta mergina drauge su ją saugančiu Činšu. Smarkuolis pabeldė ir šūktelėjo:

— Činšai, čia aš, Konahanas.

Tada jis pasuko rankeną ir stumtelėjo duris. Iš vidaus niekas jam neatsakė, ir vos ėmęs suvokti, kad kambaryje netikėtai labai jau tylu. Smarkuolis pajuto, kaip kažkieno pirštai lengvai patapšnojo jam per petį. Jis automatiškai grįžtelėjo.

Ūmai kažkieno ranka kietai sugniaužtu kumščiu šaute šovė pirmyn ir įsirėžė jam tiesiog į nervų rezginį nosies pagrinde, o kažkieno kelis tuo pat metu smigo į tarpukojį. Nė necyptelėjęs jis susirietė ir išsijungė dargi anksčiau, nei skiausčia plaštaka vožtelėjo jam per sprandą, kad Smarkuolis garantuotai dar kurį laiką neatsigaivelėtų.

Juodai apsirengęs pavidalas su gobtuvu sugavo jį dar nesuspėjusį dunkstelėti ant grindų, o antra panašiai apsitaisiusi pamėklė išniro iš kambario ir, nutvėrusi už kojų, padėjo įnešti suglebusį kūną vidun. Čionai stovėjo jauna, beveik ar ką tik perkopusi trisdešimtį metų moteris, dailaus veidelio ir kukliai apsirengusi. Siaubo apimta ji stebėjo, kaip jie paguldė savo nešulį atokiau nuo durų, už lovos, kur jau gulėjo Činsas. Vienas jų pasilenkęs nukabino Smarkuoliui nuo peties šautuvą, vikriai apieškojo kūną, norėdamas įsitikinti, ar šis neturi ir kitų ginklų, ir pagaliau patenkintas išsitiesė.

— Klausykit, kad ir kas jūs bebūtumėt, aš su visu šituo reikalu neturiu nieko bendro, — įtemptai sukuždėjo moteris. — Aš čia išvis svetima. Aš…

— Cit! — artimiausiasis gobtuvu prisidengęs pavidalas trumpu įsakmiu mostu ją nutildė. Antrasis keletą akimirkų klausydamasis pastovėjo prie durų, paskui linktelėjo.

Jie išginė ją iš kambario ir nuvedė prie kitoje laiptų aikštelės pusėje esančios vonios. Vienas jų ištraukė iš spynos raktą, ir ne itin grubiai, bet įsakmiai įstūmė moterį vidun.

— Pabūk čia, — suniurnėjo jis. — Mes grįšime.

Durys užsivėrė, ji dar išgirdo, kaip spynoje pasisuko raktas. Paskui stojo tyla.

* * *

Frišas papurtė galvą, jis atrodė it apdujęs.

— Aš nežinau… Galbūt. Tik neveikite jos į visą šį reikalą.

Brunas su panieka žvelgė į jį.

— Į tavo buką galvą niekaip neprasiskverbia mintis, kad sąlygas čionai diktuoji ne tu, — pareiškė jis. — Tu man skolingas neblogą sumą, o skolos terminas seniai pasibaigęs.

— Aš galiu gauti pinigų, — užprotestavo Frišas. — Tiesa, pastaraisiais mėnesiais sėkmė nuo manęs nusigręžė… Man reikės šiek tiek laiko.

— Laiko tu nebeturi, o man reikalingas tas laivas. Ir būtent aš pasakysiu, kada. — Brunas nutilo ir ūmai suglumęs apžvelgė kambarį. — Koks gi velnias ištiko Smarkuolį? Man rodos, liepiau jam atgabenti čionai damą?

Nambersas gūžtelėjo pečiais.

— Gal jis tiesiog stabtelėjo geroje vietoje?

— Ir ką gi jis ten veikia? Sienas dažo? Nueik jo paieškoti, Kojelės, būk toks geras. Atgabenk juos čionai.

Kojelės Stebukladarės linktelėjo ir apsisuko eiti, tačiau, vos pasiekė duris, vienas biliardą žaidusių galvažudžių atidarė jas iš kitos pusės. Kojelės prasibrovė pro jį ir išnyko. Brunas gerokai susierzino.

— Kas atsitiko, Arči? — paklausė jis įėjusiojo.

Arčis vangiai mostelėjo ton pusėn, iš kurios buvo atėjęs.

— Neveikia telefonas, bose. Pamaniau, kad tau reiktų tai žinoti.

Susiraukęs Brunas dėbtelėjo pirma į Nambersą, paskui — į Čarlį.

— Šito negali būti. Aš tik ką kalbėjau telefonu su Pitu. Netrukus turėsiu vėl jam skambinti. Gal dar kartą patikrintumėte, ką?

Arčis gūžtelėjo pečiais.

— Jau tikrinau. Neveikia.

— O kaip asmeninė linija kabinete? — paklausė Brunas.

— Tikrai nežinau, — Arčis iškišo galvą pro duris ir šūktelėjo aukštyn: — Ei, Makai, ar privati linija kabinete irgi išjungta?

Niekas jam neatsakė. Arčis pabandė dar kartą, šįsyk jau garsiau:

— Makai, kas ten tave apsėdo? Bene apkurtai, ar ką? — Arčis susiraukė. — Kojelės, tu ten? — užbaubė jis. — Tyla. Arčis vėl atsigręžė į kambarį. — Nieko nesuprantu. Kojelės užlipo aukštyn vos prieš sekundę.

Brunas ir Nambersas susižvalgė. Brunas dvejodamas atsistojo, jo veide staiga šmėstelėjo įtarimas.

— Čia vyksta kažkas labai jau keisto, — suniurnėjo jis. Prasibrovęs pro Arčį jis stabtelėjo tarpduryje, žvelgdamas į koridorių ir jo gale aukštyn vedančius laiptus. Visame name tvyrojo nieko gero nežadanti tyla.

— Arči, Nambersai, — Brunas kiekvienam paeiliui linktelėjo galva. — Eisime pasižiūrėti. Čarli, tu pasiliksi čia su Valiu. Visai nenoriu, kad jam šautų į galvą pasivaikštinėti.

Jie užkopė aukštyn tais pačiais laiptais, kuriais buvo užlipęs ir Kojelės Stebukladarės. Biliardo kambaryje ant sienos kabojo keli švarkai, ant žaliojo stalo krašto tebestovėjo pora nugertų taurių, peleninėje tebesmilko cigaretė. Tačiau nesimatė nė gyvos dvasios, ir į Bruno šūktelėjimą niekas neatsakė.

— Turi pagaikštį? — pusbalsiu paklausė Brunas Namberso.

Nambersas pasičiupinėjo pažastį.

— Palikau jį pakabintą ant kėdės kabinete, — ištarė jis. Arčis išsitraukė savąjį pistoletą ir atsigręžęs atidžiai apžvelgė koridorių. Šis buvo tuščias.

— Lipame viršun. Teks pasiimti daugiau žaisliukų, — pasakė Brunas. — Čia vyksta kažkas paslaptingo.

Jis mostelėjo Arčiui eiti pirmam, pats nusekė įpėdžiui. Nambersas sergėjo užnugarį. Jie atsargiai nuslinko atgal į holą ir užkopė kilimu užklotais laiptais aukštyn — niekur niekas nė nekrustelėjo.

Arčis žengė pro duris į kabinetą. O kai vidun įėjo vos per kelis žingsnius atsilikęs Brunas, Arčis jau tysojo kniūbsčias ir bejausmis. O tiesiog priešais įėjusįjį, prie pasliko kūno, stovėjo juodas pavidalas, vilkįs aptemptą tuniką su gobtuvu, o ant jos — diržą bei už juostos užkištus šautuvą, durklą, susuktą virvę, be to, dar įvairiausių įrankių bei šovininę. Brunas kvyktelėjo iš baimės ir šoko pro duris atgal į laiptų aikštelę. Nambersas buvo išgaravęs. Jo vietoje stovėjo antras juodas pavidalas su gobtuvu, jis kaip tik atsigręžė nuo turėklų, o iš apačios atsklido triokštelėjimas — kažkoks sunkus ir suglebęs daiktas krisdamas, matyt, bus sulaužęs kokį nors baldą. Nustvėrę Bruną už marškinių, jie įstūmė jį atgal į kabinetą ir nudrėbė į didžiulį prie stalo stovintį krėslą. Vienas įsibrovėlių sugriebęs už plaukų atlošė Bruno galvą ir pavaišino jį visa serija antausių, kirsdamas tai iš kairės, tai iš dešinės. Paskui smogė jam tiesiog į tuštumą po krūtinkauliu, ir netekęs amo Brunas akimoju nugeibo.

Atsipeikėjo jis skausmingai, gokčiodamas ir iš paskutiniųjų stengdamasis įtraukti bent gurkšnelį oro. Galų gale sukoncentravęs žvilgsnį, jis išvydo vieną užpuolikų bedrybsantį krėsle prie baro, gurkšnojantį iš butelio alų ir taršantį ikrus, kuriuos kabino grėsmingai atrodančio dviašmenio durklo galu. Gobtuvą jis buvo nusimetęs, dabar aiškiai matėsi liesas blyškus veidas, tingios akys, aptriušę šviesūs plaukai bei nusvirę ūsai. Tipas akivaizdžiai smagindamasis dėbsojo į Bruną. Antrasis, stovintis tarp stalo ir suglebusio Arčio kūno, irgi buvo atidengęs galvą, siauros jo akys buvo budrios, skruostikauliai išsišovę — ir išvis šitas atrodė itin nuožmus.

— Ir pagaliau beliko vienas, — pareiškė Kesidis. Jis dar kartą pakabino ikrų iš stovinčios ant baro krašto skardinės ir pasimėgaudamas apsilaižė. — Žinai, bičiuli, tau tikrai nederėtų veltis į dalykus, kurių nesugebi apžioti.

Kelias akimirkas Bruno žandikaulis beviltiškai tirtėjo, ir jis nevaliojo išdaužti nė garso. Jo veidas mirtinai išblyško, kaktą išmušė prakaitas.

— Kas jūs? Ką visa šitai reiškia? — pagaliau išspaudė Brunas. Jis skausmingai gurktelėjo seilę ir apsilaižė lūpas, jo akys baimingai lakstė nuo vieno prie kito. — Klausykit, jei padariau kažką, kas suerzino ką nors iš aukštai sėdinčių mieste ar panašiai, žinokite — aš to nenorėjau. Suprantate, ką turiu omeny? Juk galime draugiškai viską išsiaiškinti. Neturi likti jokių nesusipratimų.

Pasibjaurėjęs Kesidis susiraukė. Jis švystelėjo tuščią butelį į šiukšlių krepšį ir, išsitraukęs iš už diržo savąjį 45 kalibro revolverį, prisimerkė ir nusitaikė į Bruno galvą. Iš siaubo šis tik sugaikčiojo kažką nesuprantamo. Kesidis kryptelėjo revolverio vamzdį ir negailestingai pylė tiesiog į veidą fotografijoje, kabančioje ant priešingos sienos.

— Mes galime pasidalinti verslą, — pasiūlė Brunas, kai nustojo žirę stiklai. — Pusė jums — pusė mums. Kaip norite… Dėl visko galima tartis. Aš sukalbamas žmogus…

Kesidis pykštelėjo į rašalinę, stovinčią ant stalo tiesiog priešais jį. Matyt, Brunas vėl bus kažką ne tai pasakęs. Jis sunkiai nurijo seilę ir ūmai kažkaip keistai pažvelgė į Kesidį.

— O juk tave aš kažkur jau mačiau…

— Mes esame iš Federalinio Draudimo Kompanijų licencijų departamento, — atsakė Kesidis. — Ypač — draudimo nuo gaisrų. Gavome nusiskundimų iš jūsų klientų. — Jis iššovė į stovinčius už baro butelius, paskui — į aukštėliau kabantį veidrodį ir pagaliau peršovė prie lango pakabintą laikrodį. Brunas krūpčiojo nuo šūvių ir žyrančio stiklo žvangėjimo. — Turime oficialiai tau pranešti, kad tavo licencija panaikinama. Dėdei Semui reikia rūpintis savo reputacija, o tavo darbeliai anaiptol nepadeda jam išsaugoti ją nesuteptą. Ar supranti, apie ką šneku — bičiuli?

Tada Brunas prisiminė.

— Juk jūs — tie naujieji vaikinai, įsikūrę Bruklino uoste… tie patys, kurie įsikėlė į senąjį Melouno sandėlį… Tu juk buvai su jais!

— Matau, pradedi suprasti, — pareiškė Kesidis.

Langą akimirksniui nušvietė į keliuką įsukančio automobilio žibintų atšvaitai — tai reiškė, kad Rajenas atidarė vartus. Staiga iš už durų pasigirdo baimingas cyptelėjimas. Vidun įėjo Feračinis, priešais save stumdamas Frišą bei moterį, kurią buvo užrakinę vonioje. Drauge buvo ir dar dvi mergužėlės — apskritagalvė blondinė vilkinti negližė ir siaubingai išsidažiusi raudonplaukė vonios chalatu. Blondinės akys buvo stačiai išsprogusios nuo siaubo; panašu, kad cypė būtent ji.

— Hariu galima pasikliauti — jis būtinai suras ką reikia, — suniurnėjo Kesidis.

Išvydus Feračinį Bruno akys dar labiau išvirto.

— Juk ir jis buvo ten su jais! Klausykit, kad ir kas ten būtų tarp mūsų įvykę, nuo šiol mes paliksime jus ramybėje, tikrai! Aš nemaniau…

— Regis, būsime sugriovę kažkieno planus praleisti romantišką vakarėlį, — pasakė Feračinis, galva mostelėdamas į blondinę ir raudonplaukę. — Šiuodvi, man regis, turėjo būti jo puošmena. — o kas kiti du? — pasiteiravo Kesidis. Moteris vis dar negalėjo nurimti dėl vyriškio mėlynių.

— Priverstiniai svečiai, — atsakė Feračinis. — Mes apsireiškėme akimirka anksčiau nei atėjo jos eilė. O tu taip ir nepakeitei stiliaus, ar ne, Brunai? Man regis, pats metas kažkam tave pamokyti, kaip reikia elgtis su damomis.

Kesidžio žvilgsnis paaštrėjo.

— Žiūrėkit, Bruno veidas jau gerokai raukšlėjasi, — pasakė jis.

— Juk mes galėtume bent keletą raukšlių išlyginti, tiesa? Man regis, kažkur čia turėtų būti skalbykla, kur surastume ir lygintuvą. — Springdamas panieka jis sukikeno, išsirangė iš krėslo ir atsistojo. Lemsonas grėsmingai žingtelėjo pirmyn. Blondinė suklykė.

— Ne! — suspigo Brunas. Jis dribo iš kėdės ant kelių, maldaujamai tiesdamas rankas. — Aš pasitrauksiu… padarysiu viską, ko tik paprašysite, gerai? Nebesukelsiu daugiau jokių rūpesčių! Tiesiog pasakykite, ko jūs norite… viską, ko tik pageidaujate…

— Ko jau nesitikėjau — tai sulaukti šitokios dienos, — prašneko iki šiol dar negirdėtas balsas. — Nesivargink, Brunai, ir nesikelk — šitokia poza tau labai tinka. — Į kambarį įėjo Džonis Šešios Džei, lydimas dviejų savo bičiulių. Paskui juos sekė Padis Rajenas. Džonis apsidairė ir švilptelėjo.

— Nagi, šitie vaikinai iš tiesų pokštų nekrečia! Jie išskynė visą tavo armiją, Brunai. Verčiau jau nusiteik klausytis — mums apie daug ką reikia pasišnekėti.

— Kas gi tie vaikinai? — visai suglumęs paklausė Brunas. — Kaipgi tu sugebėjai susidėti su jais?

— Klausinėj i čionai ne tu, — priminė jam Džonis. — Galima sakyti ir šitaip: tu įkišai snapą į operaciją Brukline, kuri yra didesnė, nei tu pajėgi net suvokti. O tuo užsiimantiems vaikinams tai smarkiai nepatiko, aišku?

Tiek jis ir tepasakė — bet šito visiškai užteko. Iš kiemo tvykstelėjo dar vieno automobilio šviesos. Džonis grįžtelėjo į Feračinį.

— Tikriausiai atvyko likusieji vaikinai. Manau, dabar mes jau susitvarkysime patys. Jeigu jūs, bičiuliai, norite keliauti sau — mes jūsų nelaikysime. Šiaip ar taip, dabar teks aptarinėti šeimynines problemas.

— Turbūt taip ir bus geriausia, — atsakė Feračinis.

Džonis probėkšmais nužvelgė žmones, kuriuos atsivedė Feračinis.

— Šitas dvi katytes aš pažįstu, — pareiškė jis, galva rodydamas abi merginas. — Ar bent nutuokiate, kas galėtų būti likusieji du?

— Jie niekuo dėti. Tiesiog Brunas gviešėsi juos šiek tiek pastumdyti. Nori, kad pasiimtume juos drauge?

— Žinoma, kodėl gi ne? Ir dar kartą ačiū.

— Šiaip ar taip, mums tai buvo vienas malonumas, — atsakė Feračinis. Jis dirstelėjo į greta stovinčius vyrą ir moterį. — Gal jus reikia pavėžėti?

— Taip — jie mus atsivežė čia, — atsakė vyras.

— Gerai, eime, — pasakė Feračinis. — Mes pristatysime jus namo.

13 skyrius

Sandėlio, vadinamo Sargine, kuriame buvo montuojami sugrįžimo vartai, užpakalinę dalį sudarė kelių aukštų pertvaromis atskirtos patalpos — jas grupė pritaikė gyvenamiesiems kambariams, poilsio zonai bei plotui papildomiems darbams. Ana Charkiovič sėdėjo patalpoje, kuria naudojosi kaip biblioteka ir savo kabinetu; didelis medinis jos stalas buvo nukrautas šūsnimis kruopščiai surūšiuotų ir sužymėtų laikraščių, žurnalų bei aplankų. Ana įsigilinusi dirbo kasdieninį, jau ritualu tapusį darbą — naujausiuose pranešimuose ieškojo neatitikimų su jos pačios praeityje užfiksuotais įvykiais. Greta jos kėdės stovėjo plieninis vežimaitis su dėžutėse sudėtomis krūvelėmis mikrofilmų apačioje ir diaprojektoriumi ant viršaus.

Dirbant Anos veidas vis labiau niaukėsi. Buvo jau visiškai aišku, kad ta praeitis, kurioje jie atsidūrė dabar, daugybe smulkmenų skyrėsi nuo tos praeities, apie kurią bylojo ateities, iš kurios visi jie buvo kilę, įrašai. Žinoma, kaip nuolat pabrėždavo Mortimeris Grynas, jų misijos tikslas ir buvo pakeisti ateitį, ir vargu ar tas tikslas pasiekiamas nepakeičiant kai kurių į jį vedančių įvykių. Tačiau Ana vis aptikdavo pokyčių tokiuose atsitikimuose, kurių net pasitelkus lakiausią fantaziją nebuvo įmanoma priežastiniais ryšiais susieti su tuo, ką nuveikė „Protėjo” grupė. Be abejo, netgi tikėtis to būtų visiškai beprasmiška. Kaipgi jie galėjo ką nors įtakoti vien pačiu savo buvimu? Grynas iš paskutiniųjų stengėsi atrodyti visiškai nesutrikdomas, tačiau Ana įtarė, jog jis tik apsimetinėja prieš bendražygius, kad visa grupė nepultų į paniką. Savo nuogąstavimais ji pasidalijo su Gordonu Selbiu — šis irgi pripažino, kad situacija jo toli gražu nedžiugina.

Kelių ankstesniųjų dienų laikraščiai gausiai spausdino pranešimus apie oficialų Anglijos karaliaus Jurgio VI ir karalienės Elžbietos vizitą į Kanadą, kur jie turėjo susitikti su penkiamete Diona Kvintuplets. Dabar gi buvo ruošiamasi numatytam karališkosios poros vizitui į Jungtines Valstijas asmeniniu prezidento Ruzvelto kvietimu. Pasak „Protėjo” pasaulio įrašų, ta pati čoktų-čikasų genčių princesė buvo pakviesta sekti indėniškų pasakų numatytame pokylyje Haid Parke, o po viešų pietų susirinkusiuosius turėjo linksminti dainininkai Keitė Smit ir Alanas Lomaksas.

Ana susimąstė, ar tik karališkosios poros vizitas nebuvo skirtas pademonstruoti Anglijos ir Amerikos solidarumą, kad Hitleris, prieš ko nors imdamasis, dusyk viską apsvarstytų. Jei taip, vadinasi, šios idėjos autoriai vis dar nesugebėjo suprasti Hitlerio. Tiesą sakant, nesuprato jo ir didžioji dauguma vokiečių. Ji kalbėjosi su Kurtu Šolderiu tuoj pat, kai tik jis su Vinsleidu grįžo į Jungtines Valstijas, ir Šolderis pripažino, kad kol kas nepavyko išprovokuoti jokių pokyčių gynybiniuose Britanijos pasirengimuose.

— Jie elgiasi kaip Trys Paršiukai — statosi šiaudų trobelę, kad apsisaugotų nuo Vilko, — pasakė jai Šolderis. Tai būtų buvę kone juokinga, jeigu taip pašėlusiai negąsdintų.

Užkietėjęs monarchistas Vinstonas Čerčilis, 1936-aisiais tvirtai stovėjęs greta karaliaus brolio Eduardo atsistatydinimų krizės metu, norėjo papasakoti karaliui apie „Protėjo” misijos egzistavimą ir, pasinaudojus jo vizitu į Jungtines Valstijas, paskatinti Britanijos monarchą asmeniškai atskleisti paslaptį prezidentui Ruzveltui. Tačiau Vinsleidas šį pasiūlymą kategoriškai atmetė. Jis pareiškė, esą, laikydamiesi iš anksto gautų nurodymų, visus Anglijos ir Amerikos santykių reikalus galėsią tvarkyti tik specialiai tam reikalui paruošti žmonės jau po to, kai pavyks užmegzti abipusį ryšį su 1975-aisiais.

Tačiau iš tiesų, kaip pasakė Anai Šolderis, Vinsleidas rūpinosi saugumu. Nors pačioje aštuntojo dešimtmečio pradžioje Kanadoje apklausus karaliaus dukteris Elžbietą ir Margaritą, nebuvo aptikta nė menkiausio pagrindo suabejoti monarchu, tačiau Vinsleidas toli gražu nebuvo linkęs į visą šį reikalą painioti Europos aristokratiją ar karališkųjų šeimų asmenis. Genealoginių medžių bei socialinių ryšių tankumynas buvo pernelyg netvirtas, kad juo galėtum beatodairiškai pasitikėti — tačiau Vinsleidas nesiryžo pasakyti šito Čerčiliui, kad jo neįžeistų.

Taigi, visi reikalai buvo ganėtinai painūs. Ana atsiduso ir vėl sutelkė dėmesį į laikraštį, kurį kaip tik studijavo. Apie profsąjungų lyderio Džono L. Liuiso ir darbo ministrės Frensės Perkins disputą dėl naujosios sutarties buvo skelbiama lygiai taip pat, kaip kad buvo paskelbta ir „Protėjo” pasaulyje. Klarkas Geibias ir Kerolė Lombard pribloškė visus, pranešdami apie savo vestuves Arizonoje — ši žinia irgi sutapo su ankstesniąja versija. Apie pergalingą Franko paradą Madride irgi buvo skelbiama taip pat, kaip ir įrašuose. Bet netrukus Ana aptiko ir skirtumų: jos turimoje versijoje generolas Malinas Kreigas, Jungtinių Valstijų armijos vadas, karjerą baigė rugpjūčio mėnesį po keturiasdešimt vienerių tarnybos metų — dabar gi jis atsistatydino gerokai anksčiau, gegužės mėnesį, o jo vietą užėmė kažkoks Džordžas K. Maršalas. Ana beviltiškai papurtė galvą. Dėl šitokio dalyko „Protėjas” niekaip negalėjo prisiimti atsakomybės. Nebuvo jokio ryšio, jokios logiškos priežasties, Ana nepajėgė sukonstruoti jokios iki šito atvedusių įvykių sekos. Savo užrašuose ji užfiksavo detales, užsirašė keletą ištraukų ir atsivertė kitą laikraščio puslapį.

Ir kaipmat kriminalinių nusikaltimų puslapyje jos dėmesį patraukė vienas straipsnis, jo antraštė bylojo: „LEDOKŠNIUI PASIDARO PER KARŠTA”. Ankstesniajame 1939-ųjų to paties laikraščio numeryje, kiek ji prisiminė, panašaus straipsnio išvis nebuvo. Ana išskleidė puslapį ir ėmėsi skaityti.

Niujorko policijos komisaras vakar žurnalistams pranešė, kad gangsterių tarpusavio vaidai, ko gero, bus išvadavę miestą nuo vieno gerai žinomo nepageidaujama veikla asmens, vardu Brunas „Ledokšnis” Veručinas, seniai įtariamo neteisėtomis azartinių lošimų operacijomis bei turto prievartavimu. Pogrindinio pasaulio informatoriai tvirtina, esą, Veručiną iš miesto išvijo konkurentai, o iš visos jo veiklos beliko šipuliai.

Žinios mus pasiekė po pribloškiančio, „Žmogaus-Šikšnospamio” stilių tiksliai atkartojančio antpuolio kruopščiai saugomame Veručino dvare Pelheme; paslaptingieji juodai apsitaisę įsibrovėliai įveikė praktiškai neįveikiamą dvaro apsaugą, užkopė sienomis, įsiveržė į pastatą ir paėmė patį Veručiną į nelaisvę, o ketvertas iki dantų ginkluotų jo pakalikų atsidūrė ligoninėje.

Penkiasdešimt dvejų metų amžiaus Veručinas, gerai žinomas dėl nelegalios savo veiklos…

Straipsnyje buvo smulkiai apibūdinta ankstesnioji Veručino nusikaltėliška karjera bei įtarimai dėl pastarojo meto darbelių. Paskui buvo tęsiamas pasakojimas apie įvykius Pelheme.

Straipsnis buvo iliustruotas nuotrauka, ir ji kažkodėl patraukė Anos akį. Veidas atrodė kažkoks lyg ir pažįstamas, tačiau Ana niekaip nevaliojo prisiminti, kur ir kada galėjo jį matyti. Ji papurtė galvą ir vėl ėmėsi skaityti.

Mis Selė Džekson, viena iš dviejų merginų, viešėjusių Pelheme incidento metu, apibūdino įsibrovėlius kaip „keliančius siaubą, tarsi nužengusius tiesiog iš komiksų knygos”. „Na žinote, tai — tokie vaikinai, kurie visada dėvi kaukes, gobtuvus bei panašius dalykus. Visi jie buvo itin stambūs vyrai, mažų mažiausiai septynių pėdų ūgio, apsirengę juodai ir apsikarstę įvairiausiais daikčiukais — visai kaip lėktuvų pilotai kino filmuose. Man regis, jie dėvėjo šalmus ir apsauginius akinius… Taip, būtent taip — jie tikrai buvo su šalmais ir apsauginiais akiniais. Tikriausiai bus parašiutais nusileidę ant stogo.”

Tai priminė kai kuriuos mokomuosius filmus, kuriuos Ana buvo mačiusi armijos Specialiųjų Paskirčių daliniuose. Ji atsilošė krėsle, ūmai jos akys mąsliai susiaurėjo ir ji vėl pažvelgė į fotografiją. Paskui sulankstė laikraštį, atsistojo ir išėjo iš kabineto.

Apačioje, sėdėdamas už didelio stalo atitvertoje patalpoje, kuri atstojo bendrą valgomąjį ir laisvalaikio bei poilsio kambarį, Kesidis paėmė Feračinio padalintas kortas ir išskleidė jas.

— Vokiečių bėda, Hari, yra ta, kad visi jie — robotai, — pasakė jis, žiūrinėdamas kortas rankoje. — Jie jaučiasi laimingi tik tada, kai kažkas ateina ir pasako, ką jiems daryti. Priešingu atveju jie nebesugeba atskirti nuosavų subinių nuo skylių žemėje ir pradeda nerimauti — supranti, ką noriu pasakyti?

— Aš gi sakyčiau, kad jie vis stengiasi išvengti atsakomybės, — atsiliepė Feračinis. — Tegul vadas priima visus sprendimus. O jei galų gale viskas išeina plėnimis — ką gi, esi toks pat, kaip ir visi kiti — ir tai ne tavo kaltė.

Apžiūrėjęs savo kortas Kesidis susiraukė it pintis.

— Klausyk, Hari, kas gi čia dedasi? Bene esi kur nors mokęsis kokių gudrybių?.. O jie, šiaip ar taip, būtų pasielgę kur kas teisingiau, jei būtų iššaudę visą gaują savo lyderių, vos tie iškrypo iš doros kelio. Juk rusai su saviškiais pasielgė būtent šitaip. Ir ne jų kaltė, kad naujoji kompanija pasirodė besanti kur kas blogesnė už tą, kurios jie atsikratė. Jie bent jau pabandė kažką daryti. Zinai, Hari, rusai man net savotiškai patinka.

Kapitonas Edvardas Peinas, misijos gydytojas, pramoninis chemikas bei karininkas, atsakingas už Sarginės saugumą, sėdėjo kampe ant sulankstomos kėdutės. Ant vieno jo kelio gulėjo atskleistas Niujorko Pasaulinės Mugės katalogas — mugė prieš mėnesį buvo atidaryta Flešinge, šiaurinėje Long Ailendo pakrantėje, pažymint 150-ąsias Džordžo Vašingtono inauguracijos metines. Peinas ir Gordonas Selbis planavo aplankyti mugę, kai tik suras tam laiko.

Paroda užima 1 216 akrų teritoriją ir kainavo 125 milijonus dolerių, sklaidydamas lapus perskaitė Peinas. Visa teritorija suskirstyta į zonas, kurių kiekviena skirta kokiai nors specializuotai žmogaus ir civilizacijos pažangos temai. Čionai yra transporto salė ir komunikacijų salė… gamybos… sveikatos ir visuomenės gerbūvio… valdymo… švietimo… poilsio ir pasilinksminimų salės… ir visos jos atspindi bendrą parodos pavadinimą: „Rytdienos pasaulio statyba”. Viso to tikslas, skelbė katalogo įvadas, yra parodyti šiandieninių mokslinių bei materialinių pasiekimų svarbą, vaizdžiai pademonstruoti, kaip jie suteiks pasauliui galimybę harmoningai dirbti ir ilsėtis — vienu žodžiu, pateikti šiuolaikinio pasaulio interpretaciją, parodyti, kur jis eina. Parodoje esąs ir Centrinės temos pastatas, iš kurio lankytojai slenkančia platforma gabenami apžiūrėti Rytdienos Pasaulio.

Peinas tylutėliai suurzgė. Lankytojai taip ir nepamatys ugnies lietaus, prapliupusio ant Kalkutos sunkiosios japonų aviacijos antskrydžio metu, nepamatys ir vergų darbo sto\yklų Sibire bei Artimųjų Rytų alyvmedžių giraitėse, nepamatys ir šiurpių medicininių eksperimentų, kuriuos nacistų vadinamieji gydytojai atlikdavo be jokios anestezijos.

Nepaisant nerūpestingo Feračinio ir Kesidžio plepėjimo prie kortų stalo, Sarginėje tvyrojo gerokai įtempta nuotaika. Ana tūnojo antrajame aukšte, be abejo, visa galva pasinėrusi į darbą, Selbis buvo įsitaisęs greta kavinuko ir užsibarikadavęs „Niujork Taimz” numeriu, Rajenas bereikšmiu veidu klausėsi Amoso ir Endžio — muzika sklido iš stovinčio ant lentynos radijo imtuvo, gi Lemsonas ardė, valė ir vėl surinkinėjo savo šautuvą — jau trečią kartą šįryt. Niekas nenorėjo pripažinti stačiai ore tvyrančio nervingumo, apėmusio visus belaukiant pasitarimo priešakiniame kabinete rezultatų — ten užsidarę tarėsi Vinsleidas. Grynas, Šolderis ir majoras Vorenas. Ir vis dėlto niekam taip ir nepavyko apsimesti visiškai abejingu. Kiekvienas žinojo, kad ir visi kiti žino.

Visame projekte kažkas nuėjo šuniui ant uodegos. Kažkas buvo ne taip. Grupė turėjo užmegzti kontaktą su savuoju laiku — tačiau to taip ir nebuvo padaryta. Dabar jau tapo visiškai aišku, kad ryšio kanalas iš 1975-ųjų buvo sujungtas anaiptol ne su jais, nes šiame gale ničnieko neįvyko.

Peinas buvo gydytojas, ne fizikas ir ne filosofas, tačiau, jo nuomone, atsakymas turėjo glūdėti prielaidoje, kad egzistuoja toli gražu ne vienas, o begalinė daugybė pasaulių, kurių visi skiriasi nuo kits kito įvairiais laipsniais — nuo vos užčiuopiamų iki visiškai akivaizdžių skirtumų. O jeigu iš tikrųjų taip ir yra — ar tokiu atveju 1975-ųjų įtaisas galėjo susijungti su kažkuriuo nenumatytu pasauliu? Peinas pasitrynė smakrą ir, nesiliaudamas svarstyti apie tai, įsistebeilijo į knygą. Bet, vėlgi, jeigu tai tiesa, argi kažkurio kito pasaulio praeityje galėjo egzistuoti kita „Protėjo” grupė? Juk pasiųsta buvo tiktai viena grupė, ir ji atsidūrė štai čia, kaip tik šiame pasaulyje. Ne, toks paaiškinimas atrodė visiškai beprasmis. Tiesą sakant, niekas nebeturėjo jokios prasmės.

Kažkur netoliese pasigirdo mediniais laiptais žemyn lipančių kojų žingsniai, ir po kelių akimirkų į kambarį įėjo Ana.

— O štai ir viena mano mylimiausių Rusijos atstovių, — pareiškė Kesidis, pakeldamas galvą. — Vėl dirbi viršvalandžius, Anuška? Nagi, eikš čia, prisėsk. Mes išmokysime tave lošti.

— Ačiū, bet teks atidėti kitam kartui. Bijau, kad man dar reikia šį bei tą patikrinti.

Kesidis atsiduso.

— Regis, ji visai slysta man iš rankų, Hari. Klausyk, juk tu esi geriausias mano prietelius. Tad ir pasakyk man — gal aš vartoju ne tą muilą?

Ana nusišypsojo ir nužingsniavo prie Peino.

— Tu užsiėmęs, Edai? — paklausė ji.

Peinas kilstelėjo galvą.

— Ne, tiesiog stumiu laiką, kaip ir visi kiti. O kas?

— Norėčiau dar sykį peržiūrėti kai kuriuos praėjusių savaičių stebėjimo įrašų kadrus.

Peinas akimirksnį padvejojo, paskui linktelėjo, padėjo į šalį katalogą ir atsistojo. Jis nusekė paskui Aną iš bendro valgomojo ir pasuko koridoriumi. Juodu sustojo prie durų, kurias Peinas atrakino ir atidarė — ten buvo dar vienas kabinetas.

— Nori įrašų ar fotografijų? — žengdamas vidun paklausė jis.

— Pakaks nuotraukų, — atsakė Ana. — Mane domina tie gangsteriai, kurie buvo užgriuvę čia — tie patys, su kuriais šnekėjosi Mortimeris. Ypač norėčiau dar kartą užmesti akį į jų vadą.

Peinas nuėjo prie bylų šūsnimis užgrūstų stalčių, ištraukė viršutinį ir pasiėmė rodyklę.

— Man rodos, jau turime keletą padidintų tų tipų fotografijų, — suniurnėjo jis peržiūrinėdamas sąrašą. — A, štai. — Ištraukęs dar vieną stalčių, jis mitriai panaršė po atžymas, surado reikalingą ir ištraukė didelį rudą voką su išdidintomis nuotraukomis, kurias padarė aplink pastatą išslapstytos apsaugos kameros.

— Man tiesiog smalsu — kam gi tau jų prireikė? — paklausė Peinas, įteikdamas voką Anai. Jo balse nuskambėjo kažkas daugiau nei vien nerūpestingas smalsumas, tačiau Ana nudavė ničnieko nepastebėjusi.

— Tiesiog noriu šį tą patikrinti, — miglotai atsakė ji. — Ačiū tau, Edai. Grąžinsiu jas, kai tik nebebus reikalingos.

Ji nusinešė voką į savo kabinetą viršutiniame aukšte. Atsisėdusi už stalo, išsitraukė nuotraukas ir ėmėsi lyginti porą jų, kuriose buvo užfiksuotas Storalūpis, su fotografija, išspausdinta laikraštyje drauge su straipsniu, kurį ji neseniai skaitė. Abejonių nebeliko: Storalūpis ir buvo tas pats Brunas „Ledokšnis” Veručinas.

Ana atsilošė krėsle ir susimąstė, ką visa tai galėtų reikšti. Nors Mortimeris Grynas retsykiais būdavo labai priekabus, tačiau kariai nuoširdžiai jį mėgo — kitaip ir negalėjo būti, nesugebėdamas nusipelnyti jų pagarbos. Grynas visų pirma niekad nė nebūtų patekęs į „Protėjo” grupės sudėtį. Be to, nekilo nė menkiausių abejonių, kad begėdiškas Storalūpio įžūlumas visus smarkiai užsiutino, ypač Kesidį, tačiau vien tokio akstino niekaip negalėjo pakakti. Ana nepajėgė net įsivaizduoti, kad Specialiųjų Operacijų disciplinos apmokyti kariai dėl šitokių dalykų imtųsi asmeninės iniciatyvos. Čia turėjo slypėti ir kažkas daugiau. Maža to. Ana ėmė įtarti, kad ji jau toli gražu nebe pirmoji pastebi šį ryšį. Juk puikiai matė Peino veido išraišką tą akimirksnį, kai pasakė jam, kokių nuotraukų norinti.

Jos mintis pertraukė ant stalo krašto stovinčio interkomo zurzimas. Ana ištiesė ranką ir nuspaudė mygtuką.

— Taip?

— Ana, čia vėl Edas, — iš dėžės sugirgždėjo Peino balsas. — Apsireiškė Klodas su kitais. Jie nori, kad visi susirinktume bendrame valgomajame. Ar negalėtum tučtuojau nulipti žemyn?

— Taip, žinoma. Be to, atnešiu tau nuotraukas. Jau sužinojau, ką norėjau. Iki, tuoj pasimatysim. — Ji išjungė interkomo ryšį.

Tačiau keldamasi iš krėslo Ana netikėtai prisiminė atsitiktinai nugirstą Feračinio ir Kesidžio pokalbio nuotrupą — juodu kalbėjo apie tai, kad tasai pats Storalūpis bei jo galvažudžiai apkūlė kažkokius jų draugus klube, kuriame jie lankydavosi Niujorke. Vienas tų draugų buvo mergina, kuria, iš visko sprendžiant, Feračinis nederamai aktyviai domėjosi — kur kas labiau, nei gali sau leisti Specialiųjų Operacijų karys.

— Ak, šit kaip, — sau po nosimi patyliukais suniurnėjo Ana. Šypsodamasi ji vėl sudėjo fotografijas atgal į voką. — Nagi, mergužėlė turėtų būti kaip reikiant.

Jei jau viskas pasibaigė gerai. Ana nebematė jokios priežasties kelti triukšmą. Tačiau, ko gero, jos nuomonei pritartų ne visi. Ji pasiėmė voką ir išėjusi iš kabineto ėmė lipti laiptais žemyn.

14 skyrius

Vėl įžengusi į bendrą valgomąjį. Ana pastebėjo, kad iš priešakinio kabineto visi jau susirinkę ir laukia jos. Kurtas Šolderis įsitaisė netoli Selbio, Mortimeris Grynas stovėjo prie durų, tuo tarpu majoras Vorenas prisitraukė kėdę prie stalo, ant kurio Feračinis ir Kesidis andai lošė kortomis. Kol Ana susirado kėdę, Vinsleidas žingsniavo pirmyn atgal neužstatytame kambario viduryje. Pakaldėje jis ryšėjo taškuotą kaspiną — tai buvo Čerčilio mėgstama aprangos detalė, kuri patiko ir Vinsleidui — patiko taip, kad šis netgi pasisavino šį įprotį — tačiau šįsyk jo elgsena anaiptol nederėjo prie šiek tiek ekscentriško ir lengvabūdiško drabužio. Visi kiti tylomis stebėjo jį ir laukė. Galų gale Vinsleidas sustojo ir atsigręžė į juos. Jo veido išraiška buvo labai rimta.

— Praėjusį mėnesį, — prašneko jis, — Hitleris ir Musolinis, kaip kad mes ir tikėjomės, pranešė apie visas sritis apimantį karinį aljansą, kurį jie vadina „Plieno paktu”. Ši sutartis abi puses įpareigoja suteikti karinę pagalbą tuo atveju, jei kuri nors jų įsivels į konfliktą, be to, patvirtina bendrą užkariavimo bei dominavimo užsienio politiką. Rytojaus dieną, tai yra, gegužės dvidešimt trečiąją — jei tarsime, kad visi įvykiai klostosi taip, kaip mums jau žinoma — Hitleris turėtų sušaukti savo armijos vadų pasitarimą Berlyne ir tiesiai pasakyti jiems, kad, norint, jog ir toliau lydėtų sėkmė, karas yra stačiai neišvengiamas. Tiesą sakant, tuo metu armijos generolai jau bus pateikę svarstyti „Baltąją bylą” — Lenkijos užpuolimo operacijų planą. Dancigas tėra tik pretekstas. Sprendimai, kurie rugpjūčio mėnesį sukels katastrofą visoje Europoje, priimti jau dabar.

Vinsleidas trumpai skėstelėjo rankomis ir žvilgsniu perbėgo visą kambarį.

— Mūsų misija turėjo du tikslus. Pirma: čia. Jungtinėse Valstijose turėjome sukonstruoti sugrįžimo vartus ir tokiu būdu sukurti atsvarą Hitlerį remiančioms jėgoms. Antra — ir tai reikėjo padaryti dar skubiau — turėjome pasiekti bent šiokio tokio Anglijos bei Prancūzijos būklės pagerėjimo. — Jis giliai įkvėpė, sekundę ar dvi sulaikė kvapą ir staigiai iškvėpė. — Taigi, mano pareiga yra oficialiai pranešti jums, kad, bent jau iki šiol, mums, regis, nepavyko įgyvendinti nei vieno, nei kito tikslo. Nėra prasmės apsimetinėti — visi mūsų triūso Europoje rezultatai yra gerokai nuviliantys. O kokia padėtis čionai — jūs visi ir patys žinote. Planuoto ryšio kanalo su 1975-aisiais sukurti mums nepavyko, ir dabar mes priversti pripažinti, kad jo sukurti galbūt niekad ir nepavyks.

Vinsleidas kietai suspaudė lūpas ir be jokios išraiškos įsistebeilijo į savo klausytojus, laukdamas, kol šie iki galo suvoks jo žodžių prasmę. Keletą akimirkų tvyrojo tyla, kurią nutraukė aštrus triokštelėjimas — Floidas Lemsonas pusiau perkando pieštuką, kurį ką tik kramsnojo. Gordonas Selbis ir Ana įsmeigė žvilgsnius į grindis — atrodė, jau kuris laikas juodu kažko panašaus ir tikėjosi. Rajenas iš pažiūros atrodė visai apkvaitęs.

Kapitonas Peinas pirštų galiukais pasitrynė kaktą ir papurtė galvą.

— Kaip gi tuomet… Na, jeigu nepavyko atidaryti ryšio kanalo, juk tai reiškia, kad neveiks ir pagrindiniai perkėlimo vartai?

Vinsleidas linktelėjo.

— Būtent.

Pirmoji Feračinio reakcija buvo bukas nesugebėjimas visiškai nieko suvokti. Ši žinia nusės sąmonėje palengva, kai ateis laikas. Protu jis dar pajėgė tai suprasti, tačiau emocionaliai buvo visiškai atsiribojęs, nesąmoningai ieškodamas kažkokio kito objekto, į kurį galėtų susitelkti. Visai netikėtai Kesidžio veidas atsiknojusiu apatiniu žandikauliu ir nuo šoko išpūstomis akimis jam pasirodė pašėlusiai juokingas.

— Nagi, Kaubojau, ar nebus taip, kad tau taip ir neteks atsiųsti mums tų nuotraukų iš jachtos ir Bahamų salų? — išgirdo jis savo paties balsą.

Kesidis tik žioptelėjo — tą akimirksnį jis buvo pernelyg priblokštas, kad sugebėtų ką nors atsakyti.

Mortimeris Grynas linktelėjo.

— Taip, Haris viską suprato teisingai. Klodas ir norėjo pasakyti, kad greičiausiai nebebus kelio sugrįžti atgal.

Vinsleidas nemirksėdamas dėbsojo pro savo akinius.

— Taip. O kad išvengtume bet kokių galimų nesusipratimų, leiskite smulkiai išaiškinti jums, ką gi tai reiškia. Už trijų tūkstančių mylių, kitąpus vandenyno, nacių mechanizmas kasdien vis labiau įsibėgėja kryptimi, vedančia tiesiog karo link. Jų planai jau aiškiai įvardyti. Nenorėję su jais sutikti generolai jau pakeisti. Vokiečių armija neišpasakytai išaugo — jie jau turi penkiasdešimt vieną diviziją, iš jų aštuonias — šarvuočių, ir visa tai buvo sukurta vos per ketverius metus. Palyginimui pasakysiu, kad senajai Imperijos armijai iki 1914-ųjų prireikė šešiolikos metų, kad keturiasdešimt trijų divizijų armiją padidintų iki penkiasdešimties. Per tuos pačius ketverius metus Luftvafė iš nieko išaugo iki dvidešimt vienos eskadrilės ir dviejų šimtų šešiasdešimties tūkstančių žmonių. Maža to, Hitleris turi garantijas, kad jį parems amžius, nutolęs į ateitį per penkiasdešimt metų netgi nuo mūsiškio.

— O ką gi turime mes, kad tai sustabdytume? Teks kaip reikiant apgalvoti patį blogiausią atvejį — tarkime, kad sugrįžimo vartai niekad neatsivers, — Vinsleidas išskėtė rankas ir visu kūnu kryptelėjo į kairę, paskui — į dešinę, tarsi asmeniškai kreipdamasis į kiekvieną, esantį kambaryje. — Tuomet liekame vieni — vienuolika mūsų čia ir Artūras Baneringas Anglijoje. Mums ir teks kažką nuveikti, ką tiktai pajėgsime, kad pakeistume situaciją Prancūzijoje, kuri jau pasmerkta žlugimui, nuvargusioje apatiškoje Anglijoje, ciniškoje įtarioje Rusijoje bei Amerikoje, kuri elgiasi kaip strutis ir niekaip nenori suprasti, kad pavojus gresia visam pasauliui. — Jis gūžtelėjo pečiais ir vėl skėstelėjo rankomis. — Mes ničnieko nebesulauksime iš 1975-ųjų. Nebus nei Kenedžio, nei rinktinės jo grupės, jie neperims viso vadovavimo, mes neturėsime jokių šiuolaikinių ginklų, kuriais galėtume pasipriešinti Hitlerio atominei bombai. Likome vieni, ir pasikliauti galime tik savo pačių jėgomis.

Mintys Feračinio galvoje virte užvirė. Šiaip ar taip, niekas bent jau negalės apkaltinti Klodo, esą, šis nuslėpė nuo kitų tikrąją jų padėtį. Be to, Feračinis jau buvo patyręs, kad Vinsleidas visada šitaip elgdavosi. Jis nuolatos priblokšdavo žmones pačia juodžiausiąja iš visų įmanomų perspektyvų, o paskui, palengva, neskubėdamas vėl pastatydavo juos ant kojų, ir dar tokiu būdu, kad niekam net abejonių nekildavo: vienintelė viltis ir yra ta, kurią žada jo siūlomoji išeitis. Tokiais pat metodais jis įkalbėjo dalyvauti misijoje ir daugumą narių.

Gordonas Selbis ranka persibraukė juodus banguotus savo plaukus ir dirstelėjo į kitoje stalo pusėje sėdintį Šolderį.

— Ar tai jau galutinė išvada. Kurtai? — paklausė. — Ir mes tikrai nėmaž nenutuokiame, kurgi suklydome?

— Šiaip ar taip, dėl nieko negalime būti visiškai tikri, — atsakė Šolderis, jo balse nuskambėjo netgi šioks toks susidomėjimas. — Tačiau tikimės, kad vis dėlto dar yra būdas bent šiek tiek praskleisti šios paslapties uždangą.

Netikėtai Feračinis suvokė, kad Vinsleido akyse jau kuris laikas blykčioja vos pastebimos kibirkštėlės. Ir tuoj pat suprato, kad toks puikiai žinomas Vinsleido triukas ir vėl išdegė — mostelėjus viena ranka, visos viltys pražuvo it vėjo nupūstos, bet paskui, kankinančiai lėtai, jis ėmė kaišioti užuominas, kad kažką dar laiko paslėpęs ir antrojoje rankoje. Ana Charkiovič irgi pastebėjo tuos paslaptingus žiburiukus.

— Ką gi dar turi pasakyti. Klodai? — primygtinai paklausė ji. — Ar vis dėlto dar galime kažką padaryti — nuveikti kažką rimto? Bet nuo ko gi pradėsime?.. Laiko beliko tiek nedaug…

Prašneko Gordonas Selbis:

— Ką gi turėjo omeny Kurtas, sakydamas, kad dar yra būdas bent šiek tiek praskleisti šios paslapties uždangą? Bet kaipgi? Regis, Mortimeris vakar sakė, jog, ko gero, mums reiktų pasitelkti Einšteiną ar dar ką nors iš tos kompanijos, kad išsiaiškintų, kas atsitiko.

Vinsleidas ūmai tiesiog sutvisko.

— Kaip pirštu į akį, Gordonai! Kaip tik taip mes ir pasielgsime! Tegul Albertas Einšteinas įmena mūsų mįslę!

— Ką? — priblokštas Selbis tik sumirksėjo.

Galų gale fokusininkas Vinsleidas ištraukė triušį iš skrybėlės.

— Juk jis yra visai netoli nuo čia, tiesa? Kitoje įlankos pusėje, Prinstone? O juk svarbiausias misijos tikslas ir buvo užmegzti kontaktą su Ruzveltu bei dabartine Juntinių Valstijų vyriausybe, ar ne? Ką gi, jei mes ir nebeįstengiame prisišaukti DžFK, mes vis vien galime brautis pirmyn ir pasišnekėti su Ruzveltu patys. O užmezgus ryšį su juo, visa Juntinių Valstijų mokslininkų bendruomenė kibs dirbti mums, jeigu tik prisireiks.

Tarytum gavęs ženklą, nuo durų atsiplėšęs Grynas žengė artyn ir atsistojo greta Vinsleido.

— Imsimės užbaigti sugrįžimo vartų konstravimo darbus — o tai reiškia, kad visiems teks paplušėti iš peties, — pareiškė jis. — Majoras Vorenas šiandien pat sudarys darbų grafiką. O tuo tarpu — ar yra dar kokių nors klausimų?

Visi jautėsi taip, it paskutinę akimirką jiems būtų atšauktas mirties nuosprendis. Visiškai netikėtai gyvenimas, regis, sugrįžo į įprastas vėžes, vėl tapo toks, koks buvo visus pastaruosius penketą mėnesių. Visiems ūmai atsirišo liežuviai, užplūdo palengvėjimas, netgi vėl kilo entuziazmas tučtuojau kibti į darbą.

— O kaipgi mes užmegsime ryšį su Einšteinu? — paklausė Peinas.

— Dar galutinai neapsisprendėme, — atsakė Grynas. — Tai nėra taip paprasta. Telefonu jam prisiskambinti neįmanoma — operatorėms Prinstone griežtai nurodyta sergėti jo ramybę. Juk nuolatos skambinėja visokie pamišėliai.

— Kodėl gi nepasiuntus jam laiško, kaip kad buvo pasiųsta Čerčiliui? — pasiūlė Rajenas.

— Anaiptol nesame tikri, kad šįsyk toks būdas būtų patikimas, Padi, — atsakė Vinsleidas. — Einšteinas yra tikras profesorius: originalas ir siaubingai išsiblaškęs. Jis juk gauna ištisus kalnus laiškų. Ir nežinia, kas juos atplėšia, kokia dalis patenka jam asmeniškai ir kas ištinka gerą pusę tų, kurie vis dėlto patenka? Kai 1933-aisiais jis atvyko į Jungtines Valstijas, taip ir liko nepapietavęs Baltuosiuose Rūmuose — ir tik todėl, kad neperskaitė prezidento kvietimo.

— Negali būti!

— Tikrai, tikrai. O kitąsyk jis panaudojo pusantro tūkstančio dolerių čekį žymekliu knygai — ir pametė abu: tiek knygą, tiek ir čekį.

— O gal būtų geriau pirmiausia užmegzti ryšį su Ruzveltu? — pasiūlė Ana.

— Gali tekti pasielgti ir taip, — sutiko Vinsleidas. — Tačiau prisikasti iki prezidento irgi nėra lengviausias dalykas pasaulyje. Užmegzti ryšį su Čerčiliu nebuvo sudėtinga, nes jis juk buvo privatus asmuo. Ir vis dėlto mes stengiamės apsvarstyti įvairiausias galimybes.

Vinsleidas ūmai pagyvėjo.

— Kitas mūsų tikslas buvo bent šiek tiek pakeisti situaciją Europoje, kad laikui atėjus ši būtų geriau pasiruošusi. O dabar atrodo, kad, bent jau kol kas, mums teks apsieiti be kai kurių resursų, kurių tikėjomės, taigi, karinė sąjunga tarp Vakarų ir Rusijos tampa svarbi kaip niekad. Tai ir buvo viena priežasčių, kodėl Artūras pasiliko Anglijoje. Jei jau santykiai su Rusija netikėtai tapo tokie svarbūs, gali atsitikti ir taip, kad mes pasiųsime ten ir tave, Ana — dirbti su Artūru ir Čerčiliu. Jie bando viską pakreipti taip, kad deryboms į Maskvą vietoj Strengo būtų pasiųstas Entonis Idenas.

„Protėjo” pasaulyje derybos su Rusija pateko į aklavietę todėl, kad Lenkija, Rumunija bei Baltijos valstybės uždraudė rusų armijai kirsti jų sienas, taigi, sunku buvo ką nors rimtai šnekėti apie Rusijos pagalbą joms nacių užpuolimo atveju. Norėdamas išjudinti situaciją iš mirties taško, Molotovas pareikalavo, kad Britanijos užsienio reikalų ministras lordas Halifaksas pats asmeniškai imtųsi šito reikalo. Tačiau Halifaksas atmetė šį pasiūlymą ir, užuot išvykęs pats, išsiuntė gan žemas pareigas užimantį užsienio reikalų ministerijos darbuotoją, pavarde Strengas — o jo derybų įgaliojimai buvo labai riboti, dėl kiekvienos smulkmenos jis turėjo kreiptis į Londoną instrukcijų.

— Tai štai kodėl tu palikai Artūrą ten? — suraukdama antakius paklausė Ana.

— Taip, — atsakė Vinsleidas.

Ana dar labiau susiraukė. Ji gerai žinojo, kad „Protėjo” pasaulyje iš prezidento Kenedžio gautuose nurodymuose, nebuvo net užsimenama apie tai, kad reiktų pasistengti vietoj Strengo į Maskvą išsiųsti Ideną. Vadinasi, visas šis sumanymas — Vinsleido improvizacija, kurios jis griebėsi savo iniciatyva. Tačiau, jeigu kaip tik dėl šios priežasties jis paliko Baneringą Londone, vadinasi, dar prieš išvykdamas atgal į Valstijas, jau turėjo žinoti — ar bent jau labai pagrįstai spėti — kad sugrįžimo vartai neveiks. Ūmai ji pasijuto besvarstanti; kažin, ar daug dar dalykų Vinsleidas žino iš anksto, tik nenori atskleisti?

Susirinkimui pasibaigus, Šolderis ir majoras Vorenas liko pasišnekėti bendrame valgomajame, o Vinsleidas ir Mortimeris Grynas sugrįžo į priekinį kabinetą. Vinsleidas uždarė duris, o Grynas tuo tarpu įsipylė kavos iš kavinuko, stovinčio ant įkaitusios krosnelės kampe. Jis išmaišė puodelyje kupiną šaukštelį cukraus ir sunkiai dunkstelėjo į kėdę už stalo.

— Nesitikėjau, kad viskas praeis taip sklandžiai. Klodai, — prisipažino jis. — Džiugu buvo matyti, kad nepaslydai.

Vinsleidas išsitraukė cigarą, išsiblaškęs žvelgdamas į didelį, prie sienos prismeigtą pasaulio žemėlapį. Grynas ėmė siurbčioti kavą.

— Ar tikrai manai, kad Einšteinas galės mums kuo nors padėti? — paklausė jis. Jo balse skambėjo abejonė.

— Kas žino? — atsiliepė Vinsleidas. — Tačiau vieną dalyką žinau visiškai tikrai: jei nepirksi loterijos bilieto — niekada ir neišloši.

Atsakymas, tiesą sakant, nebuvo itin guodžiantis.

— O kas, jeigu jis negalės padėti? — paklausė Grynas.

Vinsleidas atsigręžė nuo sienos ir per pusapvalius akinių stiklus įsmeigė žvilgsnį į Gryną, — Na, vien tam, kad nenutrūktų pokalbis, tarkime, kad jis išties niekuo negalės padėti, — pasiūlė jis. — Kaip į tai reaguotum tu?

— Nori pasakyti — asmeniškai?

— Taip.

Grynas vėl gurkštelėjo kavos.

— Apie tai aš labai daug galvojau, laukdamas, kol judu su Kurtu grįšite iš Anglijos, — pagaliau atsakė. — Ir žinai, Klodai, kuo daugiau svarsčiau apie tai, tuo dažniau susimąstydavau, ar tai iš tiesų būtų taip jau blogai. Juk iš esmės su 1975-aisiais manęs nesieja jokie rimti ryšiai. Mano žmona mirė aštuoneri metai prieš mums išvykstant, vaikų mes neturėjome. Su kitais giminaičiais niekad nebuvau pernelyg artimas, jei supranti, ką turiu omeny… tiesą sakant, daugumos jų nebuvau matęs jau daugybę metų. Man regis, virtau kažkokiu akademiniu atsiskyrėliu, užsikasusiu matematinėje fizikoje ir prižiūrinčiu studentus. — Jis patyliukais prunkštelėjo sau po nosimi. — Galbūt jie ir buvo man savotiškas šeimos pakaitalas.

— Iš visos mūsų grupės niekas savajame laike neturi ypatingai tvirtų ryšių, — pareiškė Vinsleidas. — Toji Kesidžio sužadėtinė, apie kurią jis pasakoja visiems, kam tik netingi, iš tiesų nėra taip jau rimta, kaip kad jis atkakliai tvirtina. Tiesą sakant, jam pačiam būtų kur kas geriau iš viso to reikalo išsipainioti.

Grynas klausėsi tik viena ausimi.

— Tačiau kokia gi prasmė nertis iš kailio dėl studentų mūsiškiame pasaulyje? — tęsė jis, tartum nuklydęs mintimis kažkur toli. — Argi mokslas beturėjo kokį nors tikslą, kurį išvis būtų verta minėti? Kokia ateitis mums bebuvo likusi? Čia gi mes dar galbūt tebeturime bent šiokį tokį šansą.

— Ir tai viskas? — paklausė Vinsleidas. Iš jo intonacijos buvo visiškai aišku, kad tai anaiptol neturėtų būti viskas.

Grynas įsmeigęs žvilgsnį stebeilijo į savo puodelį. Kai vėl pakėlė galvą, jo akyse plykstelėjo kažkokia liepsna, o lūpos susispaudė į siaurą ryžtingą brūkšnį.

— Ne, Klodai, tai dar ne viskas, — atsakė jis. — Ten juk viskas jau buvo baigta. Na žinoma, Amerika ruošėsi grumtis iš paskutiniųjų pagal visas geriausias garbės bei panašių gražių dalykų tradicijas, tačiau vilties nebebuvo likę jokios. Mūsų gyvenimo būdas buvo negrįžtamai pražuvęs.

Tačiau šičia viskas juk yra kitaip. Tiesa, problemų ir čia nestinga, bet niekas dar nėra prarasta. Neįsivaizduoju, kaip, tačiau galbūt vis dėlto dar įmanoma sustabdyti nacius. — Grynas stipriai pliaukštelėjo delnu per stalą. — Viešpatie Dieve, Klodai, po viso to, ką man teko regėti, aš pasiryžęs, jei tiktai prireiks, pulti juos kad ir dantimis bei nagais. Šiame pasaulyje bent yra kažkas, dėl ko dar verta kovoti — dėl pokyčių, dėl to, kad vėliau viskas pakryptų kita linkme. Ir netgi tuo atveju, jeigu mums visiškai neišdegs, mes žlugsime nepraradę savigarbos. O šito niekaip nebūtume galėję pasakyti pasaulyje, kuris pasidavė it bejėgių avių banda.

Vinsleidas, regis, liko patenkintas.

— Manau, ir visų kitų požiūris bus daugmaž panašus, — pasakė jis. — Ko gero, pasąmonėje daugelis jau ir dabar taip galvoja. O jeigu daktaras Einšteinas, jiems bebandant prisitaikyti prie pasikeitusių ateities perspektyvų, dar ir pasiūlys kokią nors logišką ir tinkamą išeitį — tokiu atveju jis bus padėjęs mums daugiau nei pakankamai.

Grynas, regis, ūmai išsigando.

— Bet mes juk iš tiesų bandysime užmegzti su juo ryšį? — paklausė jis. — Norėjau pasakyti — juk kaip tik tai tu pažadėjai kariams, tiesa? Be to, jeigu jau pasitąikys proga, negalime paprasčiausiai imti ir leisti jai išslysti mums iš rankų.

— Taip, žinoma, Mortimeri, nusiramink, — užtikrino jį Vinsleidas. — Galų gale, kas žino — gal mes tikrai ištrauksime laimingą bilietą?

Valandėlei stojo tyla — Vinsleidas tuo tarpu prisidegė cigarą. Grynas atsilošė krėsle ir įsmeigė žvilgsnį į duris.

— Nagi, gerai, pakeisiu temą — ką mes darysime su visu šituo Bruno Veručino reikalu? — pagaliau paklausė.

Vinsleidas išpūtė žydrą dūmų debesį.

— Man regis, nekyla nė menkiausių abejonių, kad tai — mūsiškių darbas, — atsakė jis.

— Žinoma, nėra ko nė svarstyti, — Grynas mostelėjo į patiestą ant vieno stalų laikraštį. — Dusyk viską patikrinome, sulyginome su apsaugos kamerų padarytomis nuotraukomis — ir dar kartą gavome patvirtinimą to, kas ir šiaip nekėlė jokių abejonių — tai jis ir niekas kitas. Be to, pirmąją mėnesio dieną niekas taip ir neatėjo paimti pinigų. O visa tai atsitiko kaip tik tą naktį, kai sustabdėme mechanizmo montavimo darbus ir visi mūsiškiai gavo papildomą laisvadienį. Gi amunicijos inventorizacijos metu paaiškėjo, kad trūksta penkių 45 kalibro šovinių, už kuriuos niekas neatsiskaitė.

— O tu vis dar nori kaip reikiant visus iškvosti ir prikirpti jiems disciplinos pažeidimus? — paklausė Vinsleidas.

— Negali būti, jog tu rimtai sakytum, kad visą šį reikalą turėtume patyliukais užglaistyti, — pasipriešino Grynas. — Turėjau omeny — juk buvo grubiai pažeistos kone visos taisyklės, kokias tik sugebėtum sugalvoti, o dar tokios svarbos misijoje… Be to, derėtų pagalvoti ir apie Harvį Voreną. Juk jis yra vyresnysis karininkas. Kokiu būdu jam išlaikyti kariškių pagarbą, jeigu mes nė piršto nepakrutinsime? Kas beliks iš profesinio jo įvaizdžio?

— Jau nekalbant, žinoma, apie tavąjį, — nepiktai įgėlė Vinsleidas.

Grynas jau žiojosi prieštarauti, tačiau tuojau pat sumetė, kad apsimetinėti nėra jokios prasmės, ir susilaikė.

— Taip, — sutiko jis, atkišdamas apatinį žandikaulį. — Ir manojo taip pat.

Vinsleidas nusigręžė nuo žemėlapio, kurį ką tik apžiūrinėjo, ir išpūtė dūmų debesį.

— Nėra jokio pagrindo manyti, kad jie žino, jog mes kažką nutuokiame, — pabrėžė jis.

Grynas susiraukė ir neramiai pasimuistė krėsle. Tai buvo tiesa, tačiau toks atsakymas toli gražu jo netenkino.

— Klausyk, — pasakė jis, — juk mano darbas — prižiūrėti, kad „Cukraus” grupėje nepasitaikytų jokių nesklandumų. Kaipgi pasiūlysi man atlikti jį iki galo, jeigu mes kiekvienam užsimaniusiam leisime eiti ir veltis į asmeninius karus, kai tik užeis toks noras?

— Jeigu tau bent kiek rūpi, galiu pasakyti štai ką: Specialiųjų Operacijų dalinio kariai anaiptol nėra paprasčiausi karinės mašinos sraigteliai, — pareiškė Vinsleidas. — Aš jau daugybę metų dirbu su jais. Jie — rinktiniai kariai, apmokyti prireikus veikti savarankiškai ir griebtis asmeninės iniciatyvos. Tradicinės disciplinos taisyklės jiems visiškai netinka. Bandydamas grubia jėga įrodinėti savo valdžią, gali nusipelnyti tik paniekos.

— Kaip tokiu atveju tu nusipelnai šitokių žmonių pagarbos? — pasiteiravo Grynas.

— Nevengdamas parodyti pagarbos jiems patiems.

— Pavyzdžiui, tokiais atvejais, kai jie pasielgia kaip tikri galvažudžiai ir sukelia pavojų visai misijai?

— Ne. Gerbiu juos už tai, kad jie yra mąstantys ir jaučiantys žmonės, o ne bukagalviai zombiai, kaip, pavyzdžiui, SS smogikai.

Grynas niauriai dėbtelėjo į jį.

— Nesu tikras, jog suprantu tavo požiūrį, — it prisiversdamas burbtelėjo jis. Kažkas jo intonacijoje bylojo, kad jis suprato viską kuo puikiausiai, tačiau bent jau kol kas nė už ką nenorėjo to pripažinti.

Vinsleidas pagelbėjo jam išsisukti iš situacijos, nuduodamas, jog priėmė jo pastabą už gryną pinigą.

— Pabandyk suprasti, kokią neviltį jie turėjo jausti, — prašneko jis. — Jie juk savo akimis matė, ką reiškia nacių užkariavimai, jiems nereikia aiškinti iš Europos gaunamų pranešimų. Jiems tenka stebėti šlykštų spektaklį, kaip Vakarų vadovai išsirikiavę lankstosi prieš diktatorius — ir jie ničnieko negali padaryti, kad tai pakeistų.

Tačiau jie bent galėjo pasipriešinti kitam — vietiniam Hitleriui — Brunui. Vos prieš kelias minutes tu pats kalbėjai apie savigarbą, Mortimeri. Žinok, kariai irgi turi savigarbos. Kaip jie galėtų niekinti šio pasaulio galinguosius už tai, kad šie nė nesistengia pasipriešinti pažeminimui — ir tuo pat metu nė piršto nepajudinti, kai pažeminami jų draugai? Pats supranti — jie tiesiog privalėjo šitaip pasielgti. Jei būtų iš kitokio molio, jie, visų pirma, nė nebūtų buvę parinkti šiai misijai.

Keletą akimirkų Grynas dvejodamas žvelgė į Vinsleidą. Galų gale susitaikęs linktelėjo.

— Gerai, Klodai. Tiesa, negalėčiau tvirtinti, kad visiškai mane įtikinai, tačiau aš neprieštarausiu ir apsimesiu, kad mes ničnieko nežinome. O kaipgi Harvis Vorenas? Ar jis pajėgs pritarti ir negalvoti, kad žlugdomas jo autoritetas?

— Aš dar šįvakar pasišnekėsiu su juo, — prižadėjo Vinsleidas.

Kambaryje tvyrojusi įtampa gerokai prasisklaidė.

— Turiu prisipažinti: aš daug atiduočiau, kad būčiau galėjęs visa tai pamatyti, — ūmai sukikenęs ištarė Vinsleidas. — Ar mes bent žinome, kas iš mūsiškių čia prikišo nagus?

Grynas krumpliu susiglostė ūsus.

— Harvio manymu, čia neapsieita be Feračinio — pakako išvysti jo reakciją, sužinojus apie tą naktiniame klube sumuštą merginą, — pasakė jis. — Panašu, kad kaip tik jis viską ir sumanė. Be to, jau kelis pastaruosius mėnesius jis buvo netoli virimo temperatūros.

— Hmmmm… Išties, tai būtų panašu į Harį, — sutiko Vinsleidas. — Tokiu atveju, įtariamųjų sąraše automatiškai atsiduria ir Kesidis. Maža to, kad yra tikras Hario Siamo dvynys, jis dar turi ir tvirtus moralinius principus, kad ir kaip keistai tai beskambėtų. Jo individualizmas kartais pasiekia tokį lygį, kad visuomenei tampa stačiai nepakenčiamas, tačiau tai tėra apsauginis jo vožtuvas — kurio, beje, neturi Haris. Na, o kas gi dar? Manau, nebuvo apsieita be Floido — tas žygis tiesiog paženklintas „Lemsono” žyme.

Grynas linktelėjo.

— Gal dar Rajenas?..

— O kaip antrasis kapitonas? Edas Peinas?

— Nepanašu. Peinas pernelyg intelektualus tokiems dalykams. Be to, kaip tik jis ir pranešė apie šaudmenų trūkumą — sunku būtų tai paaiškinti, jeigu būtų dalyvavęs ir jis. Abejoju, ar jis bent žinojo, kad kiti kažką planuoja.

Vinsleidas linktelėjo, tarsi tokio įvertinimo ir būtų tikėjęsis. Jis jau ketino dar kažką sakyti, bet kaip tik tuo metu pasigirdo beldimas į duris ir vidun kyštelėjo majoro Voreno galva.

— Nesutrukdžiau? — pasiteiravo jis.

— Ne ne, Harvi, užeik, — pakvietė Vinsleidas. — Kas gi atsitiko?

Vorenas atrodė šiek tiek suglumęs, tarsi negalįs apsispręsti, kokiais žodžiais išreikšti tai, ką norėjo pasakyti.

— Eee… dėl tos problemos, apie kurią anksčiau buvo užsiminta… Nagi, yra šiokių tokių naujienų dėl ryšio užmezgimo su Einšteinu. Ko gero, būsime suradę išeitį.

Vinsleidas ir Grynas apstulbę susižvalgė.

— Kokią gi išeitį? — atsargiai pasiteiravo Grynas.

— Na… — Vorenas dirstelėjo per petį atgal. — Kesidis tvirtina, esą, juodu su Feračiniu bendrauja su kažkuo, kas pažįsta Einšteiną. Jis sako, kad per tą žmogų ir būtų galima pamėginti užmegzti ryšį…

— Kesidis! — prapliupo Grynas. — Kaipgi šitas tipas gali pažinoti kažką, kas bent viena ausim būtų girdėjęs apie Einšteiną? Dėl Dievo meilės, juk tai — tik dar viena neįtikėtinų jo fantazijų! Jis…

— Vinsleidas griežtai mostelėjo ranka, ir Grynas akimoju nutilo.

— Kalbėk toliau, Harvi, — paragino Vinsleidas.

— Pats suprantu, kad skamba kaip tikra beprotybė — tačiau panašu, jog jis išties kalba rimtai, — tęsė Vorenas. — Jis tvirtina, esą, tas jų pažįstamas bendrauja su Kolumbijos universiteto fizikais, tokiais, pavyzdžiui, kaip Fermis… Be to, Kesidis minėjo ir Leo Silardą, kuris užpatentavo bendrą darbą su Einšteinu — tai buvo šiluminio siurblio tyrinėjimai, atlikti dar trečiajame dešimtmetyje, kai juodu drauge dirbo Europoje.

Visiškai suglumęs Grynas sudribo krėsle.

— Fermis? Silardas? Iš kurgi toks tipas, kaip Kesidis, gali būti bent girdėjęs šitokius vardus?

— Būtent, — atsakė Vorenas. — Panašu, kad jis iš tiesų žino, apie ką kalba. Ir tai dar ne viskas: Gordonas Selbis irgi porą sykių buvo su jais mieste. Jam irgi teko bendrauti su kažkuo iš jų pažįstamų, ir jis tvirtina, esą, tai gali būti visai verta dėmesio.

15 skyrius

Džefas susiraukęs žvelgė pro pelėdiškus savo akinius į beviltiškai išardyto fonografo diską bei vidurius, išbarstytus ant stalo pirmajame buto kambaryje. Krapštydamasis su atsuktuvu, jis pamėgino kažką ten priveržti. Paskui uždėjo vieną savo 78 apsisukimų plokštelę, nuspaudė įjungimo mygtuką ir nuleido adatėlę. Kelias akimirkas girdėjosi tik šnypštimas, o paskui kambarį užliejo smagus, nors ir trūkčiojantis balsas, lydimas tarsi metalinio akompanimento.

Nuspaudžiu vidurinį mygtuką —

Muzika sukas ir sukas.

O-ho, o-ho, ho-ho!

Čionai ji atsklinda…

Melodija buvo pernelyg greita ir spigi. Džefas sustabdė plokštelę ir vėl griebėsi sukti varžtą. Ūmai aparato viduriuose pasigirdo kurtinantis zviiiiimbt… Džefas atsiduso ir pakėlė galvą.

— Nesu tikras, bet galiu pamėginti, — pasakė jis. — Daug kas pasikeitė nuo to laiko, kai Silardas bei Fermis balandžio mėnesį paskelbė savo straipsnius „Fizikos apžvalgoje”. Su tais dalykais susiję žmonės griebėsi… na, nežinau, kaip tai tiksliau pavadinus — lyg ir savanoriškos autocenzūros. Jie neskelbia daugiau jokios informacijos apie savo tyrinėjimus, iš jų išvis nebeįmanoma nė žodžio išpešti.

— Gal žinai kodėl? — paklausė Gordonas Selbis. Jis sėdėjo ant lovos greta Kesidžio. Pats jis gan gerai numanė priežastį, tačiau norėjo sužinoti, ką apie tai galvoja Džefas.

Šis gūžtelėjo pečiais.

— Jei paaiškėtų, kad įmanoma sukurti grandininę reakciją, tokiu atveju taptų įmanoma sukelti ir sprogimus — kur kas galingesnius nei įprastiniais sprogmenimis, — atsakė jis. — O Vokietijoje esama žmonių, kurie nė kiek ne blogiau nei mūsiškiai mokslininkai geba išsiaiškinti, ką reiškia Hano-Štrasmano eksperimentai. Na, pavyzdžiui, Heizenbergas. Kam gi rizikuoti pakišant jiems papildomų raktų paslapčiai įminti?

— O kaipgi tas žmogus, kuris ir atlieka eksperimentus. Fermis? — paklausė Kesidis. — Kaip supratau, jis iš esmės linkęs bendrauti? Ar mes turime galimybių pasišnekėti su juo?

— Šiuo metu — jokių, — atsakė Džefas. — Vasarą jis skaito paskaitas En Arbore, Mičigane. Vis dėlto, yra toks žmogus, vardu Džonas Daningas, kuris dirbo su juo — ir su kuriuo galėčiau pabandyti pasišnekėti. Tačiau tai padaryti darosi vis sunkiau ir sunkiau. Azimovas — na, jis toks tipas, kuris visada nori žinoti viską ir apie viską — prieš kurį laiką bandė iškvosti profesorių Urėjų, kad tas bent šį tą papasakotų apie vykdomus eksperimentus su uranu, apie kuriuos mus vis pasiekdavo šiokios tokios nuogirdos — ir vos nepalydėjo galvos. Informaciją apie tai dabar visi slepia it pašėlę.

Kitąpus stalo priešais Džefą sėdintis Feračinis klausydamasis niauriai žvelgė į stalviršį. Po šimts perkūnų, nejaugi Kesidis, užuot stačia galva puolęs į balą, pareikšdamas, esą, jie bendrauja su Fermiu, negalėjo pasakyti Klodui, kad jie pažįsta tik paprasčiausią Kolumbijos universiteto studentą, ko gero, galintį paminėti kelias pavardes žmonių, su kuriais vertėtų bandyti užmegzti ryšį? Klodas ir Mortimeris, regis, susidomėjo ir paprašė su tais žmonėmis supažindinti ir juos. O Kesidis, užuot atsitraukęs, kol dar turėjo tokią galimybę, kaip mat įklimpo dar giliau:

— Žinoma, Klodai, jokių problemų. Tik duok mudviem su Hariu dar dieną kitą, kad galėtume dėl visko susitarti.

Vėliau Vinsleidas, kuris toli gražu ne vieną dieną pažinojo Kesidį, paprašė Feračinio atskleisti tikrąją padėtį. Didžiausiam Feračinio siaubui, Vinsleidas nė nemanė patyliukais atšaukti šito sumanymo ir išmėginti kokio nors kito būdo, o su džiaugsmu leido jiems skverbtis pirmyn, nors Feračinis ir pripažino, kad šansai sulaukti sėkmės išties labai menki. Dabar gi, kaip ir reikėjo tikėtis, paaiškėjo, kad Fermio netgi nėra mieste, o tie, kurie buvo čia pat, nė neketino su kuo nors kalbėtis. Netgi Selbis, regis, ėmė suprasti, ir tai jo paties visiškai nedžiugino, kad akademinio pasaulio laisvė, 1939-aisiais, regis, tokia savaime suprantama, vis dėlto nebuvo įsišaknijusi taip giliai, kaip kad jis įsivaizdavo po pirmųjų pokalbių su Džefu.

Feračinis visiškai nesuprato, kokį žaidimą žaidžia Vinsleidas. Jeigu jis ir norėjo švelniai pliaukštelėti Kesidžiui per nosį, kad šis netaukštų kas pakliuvo — tokiu atveju tikrai būtų suradęs kitą būdą tai padaryti, nesiimtų gi tyčia pakišti jo visos grupės pajuokai. Tokie metodai Klodo stiliui buvo visiškai svetimi.

Dženetė, sėdinti prie antrojo kambario durų, kruopščiai apžiūrinėjo savo batelio nosį.

— Kas gi tie žmonės, kuriems jūs dirbate? — įtariai paklausė ji.

— Ir kodėl jiems prireikė į savo reikalus įvelti Džefą? Žinote, iš pažiūros tai atrodo visiškai beprasmiška. Jei jie yra politikai ar kas nors panašaus, kodėl gi nesikreipia tiesiog į fakulteto dekaną? O jeigu jie mokslininkai — tuomet kaipgi čia yra, kad universiteto mokslininkai iki šiol jų nepažįsta?

Toks klausimas, tiesą sakant, nebuvo visiškai netikėtas.

— Jie atstovauja privačių interesų konsorciumui, ir juos smarkiai neramina tikimybė, kad Hitleris, ko gero, pirmasis prikiš nagus prie itin galingų sprogstamųjų užtaisų, — atsakė Selbis. — Jie nori įkurti čia fondą panašių tyrinėjimų finansavimui, tačiau, prieš susipainiodami vietinės biurokratijos pinklėse, pageidauja pirma neoficialiai pasišnekėti su šiuos tyrinėjimus atliekančiais mokslininkais — kad įsitikintų, jog jų darbų reikšmė išties tokia, kokia atrodo iš pažiūros.

— A, suprantu, — Dženetė galėjo ir labiau pasistengti, apsimesdama įtikinta.

— O kaipgi Leo Silardas? — paklausė Selbis, žvelgdamas į Džefą. — Jis juk irgi dalyvauja atliekant tokius eksperimentus, tiesa? Be to, jis vengras, tai yra, dar vienas europietis. Galbūt jis kažką žino apie vokiečių pasiekimus, kaip ir apie tai, kas vyksta čia?

— Iš tikrųjų gi Selbį domino ta aplinkybė, kad Silardas buvo senas ir artimas Einšteino draugas. Tačiau bent jau kol kas Selbis nenorėjo dar labiau komplikuoti pokalbio, taip greitai paminėdamas Džefui dar ir Einšteino vardą.

— Aš nežinau, — atsakė Džefas. — Bet rytoj pat pasišnekėsiu su Daningu ir dar pora kitų. Teks luktelėti — tada ir pažiūrėsime, kas bus.

Tą vakarą jie nieko daugiau jau nebegalėjo nuveikti. Pokalbis nukrypo į universitetą bei jo pastatus, paskui — į visą Morningsaido Aukštumų teritoriją, ir pagaliau jie sušneko apie būdus patekti į Manheteną bei iš jo išvykti. Džefas manė, kad būtų visai įmanoma be problemų gyventi metro požemiuose, niekada nė neišlendant į paviršių.

— Ten, apačioje, galima sakyti, yra visas atskiras miestas, — tvirtino jis. — Ten gali rasti užeigų, kirpyklų, batų valytojų bei krautuvėlių, be to, dauguma svarbiausiųjų pastatų irgi jungiasi su metro požemiais. Pavyzdžiui, gali gyventi sau Komodore, dirbti Kraislerio centre, pietauti pas Severiną, apsipirkinėti Blumingdeile, plaukioti Sent Džordže, Brukline, o panorėjęs — netgi susituokti Municipaliteto rūmuose.

Paskui Selbis įsigilino į vieną Džefo vadovėlių, gi pats Džefas su Kesidžiu vėl kibo krapštyti fonografą. Feračinis pareiškė esąs gerokai išalkęs, ir Dženetė pasisiūlė nueiti į meksikiečių restoraną gretimame kvartale, kur būdavo parduodami pietūs išsinešimui. Feračinis pakilo jos palydėti.

Kai jie išėjo, jau leidosi vakaras, tačiau po alsinančio dienos karščio dar tebebuvo šilta. Gatvėje užsidegė šviesos, vienas po kito žiebėsi žibintai virš barų, restoranų bei kino teatrų, įsimaišiusių tarp pramoninių prekių parduotuvių, mėsos, bakalėjinių prekių bei daržovių krautuvėlių, pastarųjų vitrinose buvo prikrauta gausybė mango vaisių, raudonųjų pipirų, kasavų, tamarindų bei kitų skanėstų, būdingų vadinamajam ispanų Harlemui, esančiam per kelis kvartalus tolėliau į rytus. Gatvėje zujo daugybė žmonių, ypač puėrtorikiečių bei Lotynų amerikiečių. Gausu tebebuvo ir vaikų, jie sūpavosi ant virvių, kabaliuojančių nuo gatvės žibintų stulpų, ant šaligatvių žaidė „klases”, nedidelis būrelis šokinėjo ant išardytos lovos spyruoklių. Paaugliai trynėsi pakampėse arba plyšius primenančiose namų tarpuvartėse, gi vyresnieji, moterys — gėlėtomis medvilninėmis suknelėmis, vyrai — margaspalviais marškiniais, sėdėjo ant savo namų laiptų šnekučiuodamiesi ir stebėdami pro šalį plaukiantį gyvenimą.

Nacistai užgrobė Europą metai prieš Feračiniui gimstant, o kai jis buvo dar vaikas, buvo nusiaubtos ir Azija bei Afrika. Tuo metu, kai jis jau ėmė suvokti pasaulį ir tragišką šiojo padėtį, visa Amerikos ekonomika jau buvo sukarinta, šalis jau ruošėsi paskutiniajam konfliktui, kurio, visuotine nuomone, išvengti nebebuvo įmanoma. Tokią Ameriką jis ir tepažinojo. Tačiau buvo girdėjęs ar skaitęs ir apie ankstesnius laikus, kai gyvenimas buvo visai kitoks, kai miestai, vadinami Londonu, Paryžiumi ar Viena dar tebegundė savo žavesiu ir paslaptimis, kai jie dar tebepriklausė laisvajam pasauliui — ir kiekvienas vylėsi vieną gražią dieną juos aplankysiąs. Pasaulis teturėjo vos keletą trumpų metų po Didžiojo karo, tačiau suspėjo bent pradėti atsigauti po šimtmečius trukusių imperializmo bei priespaudos; tautos galų gale ėmė mokytis taikiai sugyventi drauge. Amerika, žinoma, su savo visų rasių, kalbų, odos spalvų, tikėjimų atstovų miniomis, kasdien užplūstančiomis Niujorko ar San Francisko gatves, su uostuose stovinčiais okeaniniais laivais, ant kurių stiebų plevėsavo dešimtys įvairiausių vėliavų, su naujomis lėktuvų linijomis, priartinančiomis netgi Tokiją, be jokios abejonės, žengė visų priešakyje link to pasaulio, kokiu netolimoje ateityje jis turėjo tapti.

Feračinis jautėsi išties keistai, žingsniuodamas tos žilos praeities Amerikos gatvėmis. Štai šitaip viskas ir turėjo likti, pagalvojo jis. Visa aplinkui dvelkte dvelkė laisve, Feračinį svaigino toks gyvybingumo pojūtis, kokio nė žymės nebebuvo likę tuose laikuose, kuriuos jis prisiminė. Žinoma, tebebuvo ženklūs ir praėjusios Didžiosios Depresijos požymiai, šalis tebeturėjo aibes problemų, tačiau, nepaisant viso to, galėjai justi pasitikėjimą savimi ir optimizmą — ir tvirtą, nepajudinamą nuostatą, kad visas problemas įmanoma išspręsti. Būtent tokios Amerikos ieškodami ir apkeliavo pusę pasaulio Feračinio tėvai, kurių jam taip ir neteko pažinti — Amerikos, kuri tebetikėjo savimi.

— Kažkada juk sakei, kad iš šio rajono ir esi kilęs, tiesa, Hari? — pakeliui paklausė Dženetė.

Krūptelėjęs Feračinis netikėtai pakirdo iš susimąstymo.

— Ak, taip. Tiesa.

— Kurioje gi vietoje tu gimei? Gal kiek toliau į rytus? Italų kvartale?

— Ten mes turime kažkokių giminaičių, bet maniškiai persikėlė į Kvinsą. Tačiau mano tėvai mirė, kai dar buvau kūdikis. Užaugau pas tetą ir dėdę Hobokene.

— Pasidarė pernelyg tiršta žmonių, tiesa? Turėjau omeny — kai tavo tėvai išsikraustė iš miesto?

— Čia viskas buvo pernelyg itališka.

— Kaip keista.

Feračinis gūžtelėjo pečiais.

— Italai, siciliečiai — žinai, visi jie mėgsta, kad juos suptų pažįstami jiems dalykai. Jiems patinka įprastas jų gyvenimo būdas, patinka laikytis savų papročių. Taigi, kai čionai plūstelėjo ištisas emigrantų srautas, žmonės, kilę iš tų pačių kaimų, ėmė telktis draugėn. Netrukus jau galėjai matyti išryškėjant Italiją — tarsi dėliojant į vieną paveikslą galvosūkio-mozaikos detales. Tada mano tėvas ir pareiškė, esą, atkeliavęs į šitokią tolybę anaiptol ne tam, kad vėl atsidurtų Italijoje. Jis atvyko čia, ketindamas tapti amerikiečiu. Taigi, jie persikėlė į kitą upės krantą.

— O kada gi tavo tėvai persikėlė į Valstijas?

Ji akivaizdžiai bandė išgauti kažkokią paslaptį. Jie stabtelėjo prie Septintosios Aveniu, laukdami, kol galės pereiti į kitą pusę. Feračinis visiškai netroško meluoti, nenorėjo ir susipainioti ir imti pats sau prieštarauti.

— Klausyk, — pasakė jis, — maniau, mes einame pietų — ir visiškai nesitikėjau tokios kryžminės apklausos. Šitokie klausimai man kelia žiovulį. Juk visa tai buvo taip seniai — ir dabar nebeturi jokios reikšmės.

— Aš visai neketinau kaišioti nosies į svetimus reikalus, — pasakė Dženetė. — Man tiesiog smalsu.

Ji nutilo. Sulaukę tarpelio transporto sraute, jie perėjo į kitą gatvės pusę. Bet ir tada Dženetės, regis, neapleido kažkokia įkyri mintis, nuolat neduodanti jai ramybės, kas kelios akimirkos mergina kryptelėdavo galvą ir neryžtingai dirsčiojo į Feračinį. Kai pagaliau jie pasiekė restoraną — nedidelę, tačiau puikiai prižiūrimą švarią užeigą su lange iškabintu didžiuliu, įvairiaspalvėmis raidėmis surašytu valgiaraščiu bei išsinešimui parduodamų patiekalų sąrašu — Dženetė nebeįstengė susilaikyti.

— Kas gi jūs? — paklausė ji, timptelėdama Feračinį į šalį nuo durų kaip tik tą akimirką, kai juodu jau buvo beeiną vidun. Nenorėdama atkreipti greta besišnekučiuojančios porelės dėmesio ji šnekėjo pusbalsiu, tačiau labai primygtinai. — Tad kas gi jūs, visi: Kesidis, Gordonas, Floidas, Padis — visa jūsų kompanija? Džefas minėjo, kad kai kurios Gordono žinios jį stačiai pribloškė — o juk Džefo šioje srityje niekaip neapšauksi kokiu nors bukagalviu. Bet kaipgi šitaip gali būti, kad Gordonas puikiai išmano apie tokius dalykus — ir nėra savas žmogus universitete? Maža to, Džefas paklausinėjo — apie jokį Gordoną niekas nė girdėt nėra girdėjęs!

Be to, dar ir tai, kaip jūs apsidirbote su Ledokšniu ir jo beždžionžmogiais — Džonis Šešios Džei man viską apie tai papasakojo. Pasirodo, būta daugybės smulkmenų, apie kurias laikraščiai nė neužsiminė. Maksas tvirtina, esą, visi jūs tarnavę armijoje, tačiau paskui aš šnektelėjau su Sidu, o šis tvirtina, kad armijoje net nėra tokio dalinio, kuris sugebėtų šitaip veikti. — Dženetė papurtė galvą. — Tik nesuprask manęs klaidingai, Hari. Tiesiog nuostabu regėti, kaip dabar atlėgo Maksui, be to, aš ne mažiau nei visi kiti sužavėta, kad Brunas galų gale gavo, ko nusipelnęs. Tačiau jūs juk padarėte tai ne vien dėl mūsų. Jūs tai padarėte, nes Brunas pabandė prasibrauti į jūsų veiklą Brukline, kad ir kuo jūs ten beužsiimtumėte.

Feračinis sunkiai nurijo seilę. Jis labai tikėjosi, kad jį apėmusi panika pernelyg neatsispindi veide.

— Brunas viską paaiškino Džoniui po to, kai tu ir tavo draugai išėjote, — tęsė Dženetė, kažką įžvelgusi Feračinio veide. — Suprask gi — čia vyksta kažkas labai jau keisto. O kada žmonės, kurių aš išties dorai nė nepažįstu ir kurie, regis, yra įsipainioję į kažkokius tamsius nesuprantamus reikalus, bando įtraukti mano brolelį į tokius dalykus, apie kuriuos profesoriai nelinkę kalbėti, tačiau kuriais labai domisi naciai — ką. gi, nieko nuostabaus, kad tai kelia man nemaža nerimo. Daugybe atžvilgiu Džefas išties yra tikras šaunuolis, bet kartais jis pernelyg pasitiki žmonėmis. Tik nebandyk man aiškinti, kad visa tai — ne mano reikalas, nes aš manau, kad tai — būtent mano reikalas. Juk ir tu, Hari, anaiptol nesi vien tik sunkvežimio vairuotojas. Kas gi tu? Kas visi tie kiti žmonės? Ko gi jūs norite?

Ji laukė atsakymo, o Feračinis tuo tarpu kone vogčiomis ją apžiūrinėjo. Jis jau seniai buvo pastebėjęs, kad Dženetė toli gražu ne kvaila — o dabar ji tikėjosi, kad jis atvirai tai pripažins.

— Vadinasi, viso to, ką sakė Gordonas, tu nepriimi už gryną pinigą? — paklausė jis.

Dženetė skausmingai pažvelgė į jį.

— Gali būti, kad verslininkams tikrai neprošal būtų pasišnekėti su mokslininkais, tačiau jie jokiu būdu nesiimtų samdyti privačios armijos vien tam, kad ši susitvarkytų su tokiais tipais kaip Brunas, — pasakė ji. Atsidusęs Feračinis linktelėjo. Kažko panašaus jis ir tikėjosi. Selbis ničnieko nežinojo apie Bruno tvirtovės užpuolimą, priešingu atveju būtų gi surezgęs kokią nors labiau įtikinančią istoriją. Dženetė papurtė galvą.

— Ne, Hari. Šito aš niekaip negaliu priimti už gryną pinigą.

Feračinis užsimerkė ir pirštais pamasažavo akių vokus.

— O gal ir tu retsykiais pernelyg pasitiki žmonėmis? — paklausė jis.

Ji vėl papurtė galvą.

— Nemanau. Aš šiam pasauly pragyvenau šiek tiek ilgiau nei Džefas.

— O manimi tu pasitiki?

Dženetė atidžiai pažvelgė į jį. Jo veide tvyrojo įtampa, akys žiūrėjo nemirksėdamos.

— Kaip gi šitai suprasti? — paklausė ji.

— Ogi taip, kad aš negaliu atsakyti į tavo klausimus.

Stojo ilga tyla, ir visą tą laiką juodviejų akys šnekėjosi be žodžių. Ji norėjo, kad jis pripažintų ją mąstyti sugebančia asmenybe — tai jis ir padarė. Dabar gi jis savo ruožtu prašė, kad ji įvertintų jo nuoširdumą ir garbingumą. Galų gale Feračinis pridūrė:

— Mes nedirbame nei kokiai nors užsienio vyriausybei, nei dar kam nors, jeigu kaip tik tai tave ir neramina, gali apie tai pamiršti. Mes visom keturiom esame už dėdę Semą. Ar to pakanka?

Dar kurį laiką Dženetė atidžiai žvelgė tiesiog jam į veidą, ir galų gale patenkinta linktelėjo.

— Eime, nupirksime visiems pietus, — pasakė ji.

* * *

Vinsleidas puikiai žinojo, kad 1939-ųjų pradžioje visai atomo branduolius tyrinėjančių Jungtinių Valstijų mokslininkų bendruomenei atsivėrė akys ir ji liovėsi skelbusi savo eksperimentų rezultatus. Jis neturėjo jokių iliuzijų, kad visiškai svetimiems žmonėms bus leista prisikasti prie tokios svarbios informacijos — ir dar per paprasčiausią studentą. Tačiau Vinsleidas nė neketino atmesti vieno savosios grupės nario pasiūlymo padėti, nepaisant to, kad jo pažadai rėmėsi gerokai išpūstais pareiškimais. Ne, šios pagalbos Vinsleidas niekaip negalėjo atsisakyti, ir dar tokiu metu, kai visa grupė patyrė tikrą šoką. Tiesą sakant, jam netgi pasirodė, kad šia situacija galima puikiai pasinaudoti sustiprinant saviškių dvasią bei ryžtą — visų, o ypač kariškių kontingento, iš kurio ir buvo sulaukta pasiūlymo.

Tačiau, norint susilaukti sėkmės, neįmanoma buvo apsieiti be slapto virvučių patampymo iš užkulisių — o šioje srityje Vinsleidas buvo dantis pravalgęs.

Taip jau atsitiko, kad, išvykęs iš Vengrijos, Leo Silardas, prieš pasiekdamas Jungtines Valstijas, keletą metų praleido Anglijoje. Ir visą tą laiką jis dirbo drauge su profesoriumi Lindemanu Klarendono laboratorijoje Oksforde. Tuo metu, kai Feračinis su visa savo kompanija jaukiai sėdėjo aukštutiniame Manhetene ir kirto čili su raudonaisiais pipirais ir aštriu užpilu, Vinsleido telefono skambutis pažadino Londone likusį Artūrą Baneringą. Vinsleidas liepė jam surasti Lindemaną ir perduoti šiam, kad tučtuojau paskambintų į Niujorką. Praėjus vos daugiau nei valandai. Sarginėje sučirškė telefonas.

— Ne, apie sugrįžimo vartus negaliu pranešti nieko naujo, — pasakė Vinsleidas Lindemanui. — Čia padėtis vis dar tokia pat. Klausyk, ko gero, man čionai dar kurį laiką bus reikalingi ir Mortimeris Grynas, ir Kurtas, taigi, ketinu išsiųsti pas tave Gordoną Selbį drauge su Ana, jie ir pateiks tau naujausią informaciją. Pamatysi, Selbis išties išsilavinęs žmogus, judu turėtumėte puikiai sutarti.

— Gerai, — sutiko Lindemanas. — Bet niekaip negaliu patikėti, kad tik dėl to Artūras prašė skubiai tau paskambinti. Man pasirodė, kad turi pasakyti kažką žymiai svarbesnio.

— Taip, tiesa, — pritarė Vinsleidas. — Aš šit vis svarsčiau apie tą sumanymą, kurį aptarinėjome prieš pat man išvykstant.

— Turi omeny — kažkaip prisivilioti Einšteiną?

— Taip. Atrodo, pamėginti iš tiesų verta. Sutinku su tavimi — matyt, geriausia būtų prieiti prie jo per Silardą. Dėl tam tikrų priežasčių, kurių dabar nenorėčiau smulkiai aiškinti, kai kurie mūsiškių bando užmegzti ryšį su Silardu per Kolumbijos universitetą. Visa bėda yra ta, kad šitame universitete niekas jų nepažįsta, o visus ten apėmusi stačiai informacijos slėpimo paranoja. Vienu žodžiu, būtų gerai, kad Silardas pirmiausia pasišnekėtų su Kolumbijos grupe. Noriu įsitikinti, kad tuo metu, kai mūsų žmonės prisistatys, universiteto mokslininkams nekils jokių abejonių, jog reikalas iš tiesų rimtas ir labai svarbus.

— Hmmm… Man regis, bandai spręsti problemą labai jau aplinkiniu keliu, — pastebėjo Lindemanas. — Bet tebūnie taip, kaip tu nori. Ką būtent aš turiu padaryti?

— Ogi va, profesoriau: noriu, kad iš Anglijos paskambintum Leo Silardui ir pasakytum jam štai ką…

Kaip Vinsleidas ir numatė, kitą dieną pirmieji Džefo bandymai susisiekti su urano tyrinėjimo grupės nariais Kolumbijos universitete atsimušė į neįveikiamą ledo sieną. Niekas nenorėjo nė puse lūpų užsiminti apie tai, niekas ničnieko nežinojo, o vienas chemijos mokslų daktaras netgi pagrasino paskambinsiąs į FTB.

O paskui, visiškai netikėtai ir be jokios regimos priežasties, viskas staiga pasikeitė. Tą pavakarę, kai Džefas jau pasiekė patį nevilties dugną, chemijos fakultete jį nelauktai susirado Džonas Daningas ir stačiai pribloškė jį savo požiūriu, kuris, nežinia kodėl, vos per kelias valandas apsisuko šimto aštuoniasdešimties laipsnių kampu.

— Atleisk, kad kiek anksčiau tave šitaip užsipuoliau — bet juk pats supranti: mes negalime leisti, kad kiekvienas užsimanęs kaišiotų nosį į tokio pobūdžio darbus, — pasakė Daningas. — Šiaip ar taip, nors aš visai nesuprantu, kokiu būdu galėjo taip atsitikti, bet Leo Silardas, regis, laukė, kol tu pasirodysi, ir dabar nekantrauja susitikti su žmonėmis, apie kuriuos tu kalbėjai. Jis prašo, kad jie paskambintų tiesiai jam.

Gordonas Selbis paskambino Vinsleidui tiesiog iš universiteto ir pranešė naujienas.

— Pabandykime tučtuojau ir skambinti Silardui, — pasakė Vinsleidas Grynui, imdamasis rinkti numerį, vos Selbis padėjo ragelį. — Gal dar pavyks sugauti jį, kol neišėjo namo.

— Tikėkimės, — nerimaudamas atsakė Grynas. — Gaišti tikrai nebėra kada.

Gaišti išties nebebuvo kada. Tą pavakarę iš Artūro Baneringo jie sužinojo ir tai, kad Anglijos grupė patyrė dar vieną nesėkmę: Ideno pasiūlymas pačiam vykti į Maskvą pokalbiui su Molotovu buvo atmestas. Deryboms buvo pasiųstas Strengas — lygiai taip pat atsitiko ir „Protėjo” pasaulyje.

16 skyrius

Daktaras Edvardas Teleris buvo stambus, tvirto sudėjimo tamsiaplaukis vyras, vešliais tankiais antakiais, mėsinga nosimi ir aštrių bruožų veidu. Jis gimė 1908-aisiais Vengrijos sostinėje Budapešte. Nuosekliai siekdamas karjeros matematikos bei fizikos srityse, trečiojo dešimtmečio viduryje ir pabaigoje jis studijavo keliuose aukščiausio prestižo Europos institutuose — kaip tik tuo metu ir kvantinės mechanikos tyrinėjimai ir pasiekė kulminaciją, ir išvis tai buvo, ko gero, pats pakiliausias laikotarpis visoje fizikos mokslų istorijoje. Telerio mokytojais buvo tokie savo srities milžinai kaip Arnoldas Zomerfeldas Miunchene ir Verneris Heizenbergas Leipcigo universitete, jis dirbo Giotingeno universitete ir Nilso Boro Teorinės fizikos institute Kopenhagoje, be to, dalyvaudavo mokslinėse konferencijose, kurias Romos universitete organizuodavo Fermis. Tačiau į valdžią atėjo Hitleris, ir Teleriui teko bėgti į Angliją, o vėliau, 1935-aisiais, jis priėmė Džordžo Vašingtono universiteto profesūros pasiūlymą persikelti į Vašingtoną. Čionai jis vėl susitiko buvusį kolegą dar iš Europos laikų, rusų kilmės amerikietį Džordžą Gamovą, su kuriuo drauge ėmėsi tyrinėti teorinius branduolinių procesų aspektus.

Teleris dalyvavo toje atmintinoje penktojoje Vašingtono teorinės fizikos konferencijoje sausio mėnesį, kada Boras pranešė apie Hano-Štrasmano eksperimentų rezultatus. O 1939-ųjų vasarą Fermis ir Silardas ėmė primygtinai kviesti jį į Kolumbijos universitetą dalyvauti ten besikuriančios urano branduolio skilimo tyrinėjimų grupės veikloje. Taigi, Teleris išsirūpino leidimą laikinai išvykti iš Džordžo Vašingtono universiteto ir drauge su savo žmona Mici įsikūrė laikiname būste Morningsaido Aukštumose. Fermis buvo metodiškas, ramaus būdo žmogus, gi Silardas protarpiais tapdavo labai pompastiškas ir galėdavo užsiplieksti dėl niekų. Juodu ne itin sutarė, ir nuolatinė trintis ėmė smarkiai trukdyti darbui. Teleris įtarė, kad viena priežasčių, dėl kurių jis buvo pakviestas į Kolumbijos universitetą, neminint paties jo išsilavinimo, buvo jam skirtas savotiško žaibolaidžio vaidmuo — Teleris turėjo padėti Fermiui ir Silardui sėkmingai dirbti drauge.

Savo akimis regėjęs, kaip visos pastangos apmalšinti agresiją, kurių griebėsi Europa, iš esmės buvo ne kas kita, kaip silpnumo apraiškos, jis visai nenoriai priėjo išvadą, kad tik neįveikiamu tvirtumu įmanoma sulaikyti tą nieko nepaisančią jėgą ir kad, norint išrauti hitlerizmą su šaknimis, karas, ko gero, nebeišvengiamas. Kaip ir jo tautietis Leo Silardas, Teleris neabejojo, kad sukurti urano bombą — visai įmanoma, ir nepuoselėjo jokių iliuzijų apie tai, kokios būtų pasekmės, jei pirmiausia tokia bomba pakliūtų į Hitlerio rankas. Taigi, į projektą jis žiūrėjo labai rimtai, ne vien su intelektualiniu susidomėjimu — gi Amerikos mokslininkus, bent jau kol kas, tai domino tik kaip provokuojanti intelektualinė mįslė.

Vieną saulėtą liepos pradžios rytą, maždaug priešpiečių metu, Teleris nevikriai — mat būdamas dvidešimties metų Miunchene jis pakliuvo į avariją ir neteko pėdos — nulipo plačiais laiptais, vedančiais iš Kolumbijos Žemutinės Memorialinės bibliotekos Vest 116 gatvėje ir, dirstelėjęs į laikrodį, sustojo ant šaligatvio palaukti. Silardas griežtai atsisakė aiškinti telefonu, kodėl taip primygtinai reikalaująs, kad Teleris mestų į šalį visus darbus, kad ir kokie svarbūs šie būtų, ir drauge su Judžinu Vigneriu iš Prinstono — dar vienu pabėgėliu vengrų fiziku — atvyktų susitikti su juo kažkokiu visiškai negirdėtu adresu Brukline. Silardas atsisakė klausytis bet kokių Telerio atsikalbinėjimų. Iš balso atrodė, kad jis siaubingai susijaudinęs — kur kas labiau nei buvo įprasta netgi Silardui.

Galbūt šįsyk jam kur kas geriau pasisekė su laivynu, pagalvojo Teleris. Nors kovo mėnesį Fermio ir Tuvės pastangos gauti oficialią paramą atomo skilimo tyrinėjimams patyrė visišką nesėkmę, tačiau Silardas birželio mėnesį vykusio Amerikos fizikų draugijos susitikimo Prinstone metu nepraleido progos dar kartą kreiptis į Rosą Ganą, jūreivystės tyrinėjimų laboratorijos patarėją. Kai kurie labiausiai patyrę laivyno mokslininkai, regis, šiek tiek susidomėjo uranu, tačiau jis domino juos labiau kaip potencialus kuras povandeniniams laivams nei kaip galinga sprogstamoji medžiaga. Vis dėlto Silardą kamavo tokia neviltis, kad jis buvo linkęs griebtis bet kokio pasitaikiusio šiaudo.

Ne, tokia priežastis toli gražu nepakankama, nusprendė Teleris. Visa, ko galėjo tikėtis Silardas, buvo jūreivystės tyrinėjimų fondo garantija suteikti 1500 dolerių finansavimą — ir netgi tokiu atveju, jeigu laivynas būtų sutikęs šį prašymą patenkinti, tai nebūtų sukėlę tokios audringos reakcijos, kokią Teleris išgirdo per telefoną.

Atsigręžęs Teleris dirstelėjo į apskritą pastato kontūrą, kurį sudarė nei šiaip, nei taip sujungti romėniškas kupolas ir klasikinis graikiškas fasadas, masyvus mūras grėsmingai dunksojo tarp aplinkinių raudonplyčių namų. Andai čia veikusi biblioteka jau seniai išsikėlė, dabar čionai buvo įsikūręs universiteto administracinis centras. Ar tik nebus įvykęs koks lūžis teoriniuose Prinstone vykdomuose moderatoriaus tyrinėjimuose? — šmėstelėjo Teleriui. O gal kas nors netikėtai pateikė naujų pasiūlymų kaip koncentruoti uraną 235?

Pati didžiausia problema, su kuria susidūrė branduolio skilimo tyrinėtojai 1939-ųjų vasarą, buvo ta, kad jie nenutuokė, kaip reiktų pradėti ir palaikyti grandininę reakciją, kad toliau ši vyktų pati. Energijos, įkalintos atomo branduolyje, atpalaidavimo niekaip nebuvo įmanoma naudingai pritaikyti tol, kol, norint suskaldyti kiekvieną urano kure esantį branduolį, būtinai reikėjo įkrauti jį, apšaudant neutronais iš išorės — tokiu atveju skylant branduoliui atpalaiduojama energija ne ką tepranokdavo tą energijos kiekį, kuris buvo sunaudojamas įšvirkščiant neutronus. Kita vertus, jei neutronai, kurie, kaip jau buvo žinoma, buvo atpalaiduojami branduolio skilimo metu, patys galėjo sukelti tolimesnį kitų urano branduolių skilimą ir naujų neutronų išspinduliavimą, tokiu atveju prasidėtų nesulaikoma grandininė reakcija, kuri vyktų be jokios išorinės pagalbos, o jos atpalaiduojamos energijos augimo mastą būtų galima išreikšti geometrine progresija. Be jokios abejonės, Oto Hano laboratorijoje Berlyne ničnieko panašaus neįvyko, o jeigu būtų įvykę, visų dalyvavusiųjų būklė būtų išties apverktina, nebebūtų likę kas paskelbia rezultatus, kurie šitaip įelektrino visą mokslo pasaulį.

Norint sukelti tolimesnį branduolių skilimą, reikėjo, kad atpalaiduotąjį „skilimo neutroną” prisitrauktų kitas urano branduolys. Fermis nustatė, kad tokio įvykio tikimybė tiesiogiai priklauso nuo neutrono pernešamos energijos kiekio, be to, tosios energijos, su kuria buvo atpalaiduojami skilimo neutronai, buvo gerokai per daug. Tam, kad vyktų grandininė reakcija, be kuro dar buvo reikalinga ir kita medžiaga, tam tikras lėtiklis, turintis kiek sulėtinti neutronų greitį. Silardas ir tyrinėjo įvairias medžiagas, kurias būtų galima panaudoti kaip lėtiklį. Visai tikėtina, kad šiam reikalui tiktų sunkusis vanduo, pranešė jis, tačiau, gerai viską apsvarsčius atrodo, kad grafitas būtų dar geriau. Fermis nedelsdamas su juo sutiko. Tačiau kokio kiekio urano reikėtų — ir kokio kiekio grafito? Šito niekas nežinojo.

Taip pat neliko abejonių — ir tai buvo išties laiminga aplinkybė — kad skilo anaiptol ne visi bandomuosiuose pavyzdžiuose buvę urano atomai. Tiesą sakant, skilo tiktai nedidelė jų dalis, matyt, tai būta kažkokio itin nepatvaraus urano izotopo. Nilsas Boras ir Džonas Vileris iš Prinstono, teoriškai apsvarstę šią problemą, priėjo išvadą, kad įprastinio urano 238 izotopo branduoliai neskilo, tai atsitiko tik su sąlyginai reto urano 235 branduoliais. Iš pradžių šia hipoteze buvo suabejota, tačiau netrukus Juntinių Valstijų branduolinės fizikos specialistų bendruomenė su ja sutiko, tada ir pasklido kalbos apie greitųjų neutronų sprogstamosios grandininės reakcijos galimybę metale, kurį sudaro grynas urano 235 izotopas. O norint to pasiekti — su sąlyga, žinoma, kad tai išvis įmanoma — reikėjo kažkokiu būdu atskirti ir koncentruoti gryną uraną 235 iš natūraliai gamtoje randamo urano 238 bei urano 235 mišinio. Tame mišinyje vos vienas atomas iš šimto keturiasdešimties buvo reikalingo tipo. Abiejų tipų atomai chemiškai buvo visiškai identiški, skyrėsi tiktai jų masė ir tai tik trimis iš daugiau nei dviejų šimtų vienetų. Kokiu būdu juos atskirti — tai visiems buvo didžiausia mįslė.

Ir tai dar buvo toli gražu ne vienintelė problema. Netgi tuo atveju, jei paaiškėtų besant įmanoma išgauti gryną retąjį urano 235 izotopą, kaipgi reiktų sukoncentruoti pakankamą jo kiekį, kad užtektų bombai? Visoje Jungtinių Valstijų teritorijoje egzistavo gal vos kokia uncija metalo pavidalo urano, ir niekas nėmaž nenutuokė, kokio jo kiekio reiktų bombai.

Teleriui už nugaros nuskardėjo automobilio klaksono signalas, ir po akimirkos prie pat šaligatvio čiūžtelėjusi sustojo Judžino Vignerio mašina. Vigneris buvo lieknas akiniuotas žmogus aukšta kakta, praretėjusiais plaukais ir atviru apskritu veidu, kurį neretai nušviesdavo baltadantė nuoširdi šypsena. Jis pasilenkė per keleivio sėdynę ir atidarė dureles. Vigneris buvo šešeriais metais vyresnis už Telerį, visada mandagus, puikių manierų. Juodviejų politinės pažiūros sutapo. Pirmąsyk jie susitiko 1929-aisiais Heizenbergo seminare Kaizerio Vilhelmo institute. Tame seminare dalyvavo ir Einšteinas.

Teleris įlipo, ir mašina trūktelėjo iš vietos.

— Tikiuosi, tau neteko labai ilgai laukti? — spigiu balsu prašneko Vigneris. — Ant Džordžo Vašingtono tilto buvau įstrigęs siaubingame kamštyje.

— Nieko tokio. Man juk teko atšaukti paskaitą, taigi, ir aš pats ką tik atvykau, — Teleris, priešingai, kalbėjo žemu dusloku balsu.

— Manau, tu neką daugiau nei aš tenutuoki apie visa tai, kas čia vyksta, — pasakė Vigneris. — Vargšelis Leo kalbėjo taip, kad man net pasirodė, jog jį tučtuojau ištiks širdies priepuolis.

— Visiškai nenumanau, — atsakė Teleris. — Šit bandžiau apsvarstyti įvairius variantus… Tačiau, tikiuosi, netrukus viską sužinosime. Ar bent numanai, kur yra ta vieta?

— Žinau tik tiek, kad mums reikia važiuoti į pietus ir nusigauti į priešingą miesto galą, — Vigneris panaršė pirštinių dėžutėje, išsitraukė sulankstytą miesto planą bei voką su antroje pusėje paskubomis pakeverzotais nurodymais ir įbruko juos Teleriui į rankas. — Tau teks pabūti šturmanu, Edvardai.

— O Viešpatie… Juk aš visiškai nepažįstu miesto! Juk tik ką čia atvykau!

— Aš irgi visiškai nepažįstu miesto. Ir nemanau, kad kas nors galėtų pasigirti jį pažįstąs.

— Nagi, palauk, tuoj pažiūrėsime… Bruklinas… Jeigu neklystu, tai turėtų būti kažkur įlankos pakrantėje, tiesa? Taip, štai tasai Bruklinas — mums teks kirsti upę. Gerai, Judžinai, čionai pasuk į kairę, tikiuosi, tai bus Katedros Bulvaras. Mes pervažiuosime miestą, tuo pačiu likdami šiauriau Centrinio Parko.

Jie įsuko į Antrąją Aveniu, pervažiavo ja Ist Saidą ir pasiekė kinų kvartalą, tada, Manheteno tiltu perkirtę Ist Riverį pagaliau pateko į Brukliną. Tačiau jau ten supainiojo posūkius ir atsidūrė prišnerkštose grįstose uostų kaimynystėje įsikūrusių gyvenamųjų rajonų gatvelėse, su visais jų nakvynės namais, aptriušusiais pastatais, kur buvo išnuomojami butai, bei pašvinkusiomis užeigomis. Šiaip ne taip išsipainioję iš to labirinto, jie įvažiavo į centrinį Fultono gatvės rajoną, tačiau čia kaipmat vėl pasiklydo judriose pramoninio rajono gatvelėse, prisigrūdusiose automobilių, pėsčiųjų ir tarškančių tramvajų; netgi dienos metu čia žybčiojo neoninės iškabos, blausia šviesa nutvieksdamos aukštų geležinkelio pylimų papėdėse susitelkusią prieblandą.

Galų gale Teleriui bei Vigneriui pavyko pasiekti pakrante nusidriekusią teritoriją tarp Atlanto bei Ėrio laivybos prieplaukų, čia jie visiškai sumažino greitį ir šliaužte nušliaužė ištisu labirintu masyvių aukštų pilkų pastatų, sandėlių, dokų bei geležinkelio depų, iš paskutiniųjų stengdamiesi laikytis tų neaiškių, skubotų nurodymų, kuriuos Silardas buvo išbėręs jiems telefonu. Pagaliau jie įvažiavo į tikrą grūstynę senų apšepusių pastatų, kuriuos vieną nuo kito skyrė siauri kiemeliai ar praėjimai, ir Teleris mostelėjo Vigneriui sustoti. Jis parodė niūrų mūrinį sandėlį užtemdytais langais ir sandariai uždarytomis durimis. Sandėlis stovėjo pačiame doko gale, iš vienos pusės beveik užstotas dar didesnio pastato, iš kitos pusės į jį rėmėsi geležinkelio atšaka ir geležinis tiltas, jungiantis kanalo krantus.

— Man regis, čia, — ištarė Teleris.

Abejodamas Vigneris išpūtė akis.

— Ar esi tikras?

— Štai, pažvelk į savo paties pastabas. Viskas atitinka.

— Visa tai atrodo vis keisčiau ir keisčiau.

Vigneris pavažiavo dar kiek į priekį ir sustabdė mašiną priešais pat didžiulius sandėlio vartus. Jiems išlipus Teleris atsargiai apsidairė, tačiau taip ir neišvydo nė gyvos dvasios. O paskui atsidarė nedidelės, vartuose įtaisytos durelės, ir laukan žengė kažkokia būtybė sulamdytu švarku, palaidu kaklaraiščiu bei pilkomis flanelės kelnėmis. Žmogus buvo stambus, tvirtai suręstas, masyviu žandikauliu, atsikišusiu smakru, aukšta kakta ir didele burna. Tai buvo Silardas.

Drauge su juo gatvėn išėjo dar du vyrai. Pirmasis buvo aukštaūgis, tamsiu ir griežtu, rodos, niekada nesišypsančiu veidu, jis dėvėjo panešiotas velvetines kelnes, vilnonius languotus marškinius bei rudą odinę kepuraitę. Silardas pristatė jį kaip majorą Harvį Voreną iš Jungtinių Valstijų armijos. Vigneris dvejodamas pažvelgė į Telerį. Nors Silardas ir buvo aukščiausio lygio mokslininkas, kurio įžvalgumas kartais stačiai stulbino, tačiau kolegų tarpe jis garsėjo ir neįtikėtinais vaizduotės šuoliais, kitąsyk besiribojančiais su tikra beprotybe. Kažin, šmėstelėjo Teleriui, ar tik įtampa nebus šįsyk priveikusi Silardo? Antrasis vyras buvo įraudusio veido, pražilusiais retėjančiais plaukais, jo akys linksmai žybčiojo už keistos formos pusapvalių akinių stiklų. Apsirengęs jis buvo gan paprastai, bet skrupulingai: vilkėjo vienspalvį tamsiai pilką kostiumą ir juostuotus marškinius, o sidabrinį kaklaraištį su įaustais raudonais liūtų kontūrais prilaikė puošnus segtukas su akmeniu. Jo pavardė, pasak Silardo, buvo Klodas Vinsleidas. Jis „atstovavo vyriausybei”.

Jie suėjo sandėlio vidun ir perkirto didelę garažo teritoriją, kur buvo pastatyta keletas sunkvežimių bei kitų mašinų, o paskui laipteliais užlipo ant pakrovimo platformos. Čionai jie susitiko Mortimerį Gryną — penkiasdešimtuosius metus perkopusį vyrą, kurio praplikusį viršugalvį supo žilstančių plaukų juosta. Grynas nešiojo tvarkingai pakirptus ūsiukus. Vinsleidas apibūdino jį kaip „irgi mokslininką”. Drauge su Grynu buvo ir dar vienas žmogus, trapaus sudėjimo, gilių raukšlių išvagotu veidu ir trumpai pakirptais pilkšvais plaukais. Jo pavardė buvo Kurtas Šolderis, jis, regis, irgi buvo mokslininkas. Šolderis kalbėjo su aiškiai juntamu vokišku akcentu.

— Iš kur jūs esate? — smalsiai paklausė jo Teleris.

— Esu kilęs iš Dortmundo.

— Šiek tiek pažįstu šį miestą. O kada atvykote į Jungtines Valstijas?

Šolderis paslaptingai nusišypsojo.

— Jeigu neprieštaraujate, į šį klausimą jums atsakysiu šiek tiek vėliau, — pasakė jis. Jie nužingsniavo toliau.

Blausioje šviesoje Vigneris ir Teleris bent kiek toliau nuo pakrovimo platformos neįstengė įžvelgti nieko daugiau kaip tik didžiules krūvas ryšulių bei įpakavimo dėžių, jų kaugės stiepėsi iki pat pastogėje tvyrančios tamsos. Majoras Vorenas rodė kelią; jie visi apėjo išsikišusią, iš dėžių sukrautą sieną ir pateko į siaurą koridoriuką tarp gausybės ryšulių, paskui dar kartą pasuko. O juk tai netgi labai primena karinę tranšėjų sistemą, patylomis pats sau pagalvojo Teleris. Ir staiga dalis iš pažiūros aklinos, iš įpakavimo dėžių sukrautos sienos pasislinko į šalį — paaiškėjo, kad iš tiesų tai yra slaptos durys. Ir ne bet kokios durys — įeidami vidun, jie išsyk pastebėjo, kad jos ypatingai tvirtos.

Visiškai netikėtai jie pakliuvo į absoliučiai kitą pasaulį. Čia buvo idealiai švaru, patalpas vienas nuo kitų skyrė dažytos pertvaros, kabojo ir netikros lubos, skaisčiai plieskė lempos. Už nugarų dunkstelėjo užsitrenkiančios durys — Teleris ir Vigneris instinktyviai atsigręžė ir apstulbę pastebėjo, kad ne vien durys, bet ir visos už nugaros likusios įpakavimo dėžių krūvos išties sudarė fasadą, pridengiantį neįveikiamą sieną, siekiančią iki pat lubų. Netoliese praviros durys vedė į kažkokią patalpą. Vinsleidas žengė ten, paraginęs visus kitus sekti jam iš paskos.

Viduje stovėjo stalas ir pora kėdžių, viena siena buvo nusmaigstyta žemėlapiais ir planais, ant priešingos kabojo lentyna, kurioje buvo suversti automatiniai ginklai. Tačiau užvis labiausiai dviejų atvykėlių dėmesį patraukė tai, kas buvo sukrauta ant stalo patalpos gilumoje — čia stovėjo dėžutės su visokiausiais instrumentais bei elektroninė aparatūra. Juodu priėjo artyn ir apstulbę ėmėsi visa tai apžiūrinėti.

Prietaisų valdymo pultai buvo kompaktiški ir dailaus darbo, jie visiškai nepriminė tų gremėzdiškų ir bjaurių juodų dėžių, prie kurių juodu buvo pripratę. Maža to, be atpažįstamų detalių, tokių kaip svirtelės ir mygtukai, čionai buvo ir visiškai neregėtų dalykų: švytinčių ekranų, kuriuose mirgėjo kažkokio teksto eilutės, langelių, kuriuose blykčiojo skaičiai, dvi ritės už mažyčių stiklo durelių, apvyniotos nežinia kokia juosta, aptakus telefono aparatas, kokio jiems dar nebuvo tekę matyti. Kai kuriuose keturkampiuose ekranuose matėsi vaizdai: pakrovimo platforma, iš kurios jie ką tik atėjo, kiti, nematyti interjerai, be to, net keletas scenų iš pastato išorės. Būnant Anglijoje, Teleriui jau teko regėti keletą eksperimentinių „televizijos” pavyzdžių, tačiau ten vaizdo ryškumas nė iš tolo negalėjo prilygti čionykščiam.

Vinsleidas kažką padarė su vienos konsolės valdymo prietaisais ir mostelėjo visiems pasižiūrėti į ekraną, kuriame matėsi dalis prie pastato vedančios gatvės. Vaizdas pamažu ėmė keistis, kamerai slenkant, ekrane slinko ir pastatas. Vinsleidas nuspaudė keletą mygtukų, ir vienas ekranas, iki šiol buvęs tamsus, ūmai nušvito. Jame visi išvydo besiartinančią ir sustojančią Vignerio mašiną, paskui ji vėl pajudėjo, apsisuko, privažiavo visai arti ir dar kartą sustojo. Galų gale iš jos išlipo Vigneris bei Teleris ir nužingsniavo prie durų.

— Mūsų išsiauklėjimas jums turbūt atrodo stačiai siaubingas, ir pats tai suprantu — bet retkarčiais tokie dalykai būna tiesiog neišvengiami, — linksmai pareiškė Vinsleidas.

Viename kampe buvo keletas lentynų, prikrautų įvairiausių dėžučių, įrankių, kabelio ričių bei kažkokių prietaisų, primenančių nematytus elektros aparatų komponentus bei detales.

Silardas paėmė kažkokį daikčiuką ir įbruko jį Vigneriui į ranką. Tai buvo plonytė plokštelė iš skaidrios žalzganos medžiagos, viena jos pusė buvo padengta ištisu voratinkliu metalinių juostelių bei formelių, o kitoje rikiavosi kelios eilės mažyčių juodų keturkampių kapsulių ir visas rinkinys įvariaspalvių objektų, primenančių diskus bei strypelius. Silardas bakstelėjo į vieną juodųjų kapsulių.

— Tai — viso elektros prietaiso ekvivalentas, Judžinai! — sušuko jis. — Jis talpina mikroskopines silikono kristalo konfigūracijas, prilygstančias tūkstančiams vakuuminių vamzdžių — daugiau nei galėtum sutalpinti visame kambaryje!

Vigneris pavartė rankose plokštelę, visiškai suglumęs spoksodamas į ją. Teleris netikėdamas tik papurtė galvą.

— Ir ką gi jis gali padaryti? — už juos paklausė Vinsleidas ir pats atsakė; — Na, pavyzdžiui, štai ką.

Jis žengė pirmyn ir spustelėjo klaviatūros, panašios į rašomosios mašinėlės, klavišą. Ekranas priešais jį kaip mat nušvito, jame užsižiebė užrašas: NURODYKITE BŪDĄ. Vinsleidas surinko žodį BAZINIS — vos jam palietus klavišą, kaipmat užsižiebdavo atitinkama raidė. Matyt, jis rinko tekstą tiesiog į ekraną. Paskui ekrane pasirodė nežinia ką reiškiantys klausimai: ATŽYMŲ IŠDĖSTYMAS? EILĖS TVARKA? — ir j kiekvieną jų Vinsleidas surinko atsakymą. Tai buvo protu nesuvokiama. Vinsleidas iš tiesų bendravo — užmezgė dialogą — su mašina!

Galų gale ekrane pasirodė žodis PARUOŠTA. Vinsleidas surinko tekstą: PALEISTI „TIK TAK”. Dar akimirksnis, ir ekrano viršuje sušvito užrašas: SVEIKI. PRADEDAME KOMPIUTERINĮ „TIK TAK” — o po tekstu išsidėliojo pažįstama lentelė. Užrašas apačioje skelbė: AŠ ŽAIDŽIU „O”. TU ŽAIDI „X”, ir klausė: KIENO ĖJIMAS PIRMAS? (M/T)? Vinsleidas spustelėjo klavišą T, ir vieną lentelės kampų kaip mat užpildė ženkliukai O.

— Ar nenorėtumėte pamėginti pažaisti? — paklausė Vinsleidas, atsigręždamas į amo netekusius svečius. — Nors gal jums labiau patinka šachmatai?

— O juk tai visiški niekai! — pertraukė jį Silardas, nesitverdamas savame kailyje ir mostaguodamas abiem rankomis. — Tas prietaisas gali skaičiuoti — apskaičiuoti sudėtingiausias algebrines bei trigonometrines funkcijas! Taip pat hiperbolines matricas — viską, ko tik įsigeisite, ir vos per keletą sekundžių! Jis prisimena bet kokią informaciją! Galite akimirksniu išsikviesti bet kokius duomenis ir juos pakeisti! Jis gali daryti brėžinius — grafinius, funkcinius, piešti pavidalus! Jis praktiškai supranta anglų kalbą!

Nei Teleris, nei Vigneris nesugebėjo skubiai sugalvoti kokio nors logiško klausimo. Keletą akimirkų Vinsleidas, tiesą sakant, šiek tiek smagindamasis žvilgčiojo į vieną ir j kitą, o paskui prašneko:

— Leo sako tiesą. Tai tikrai vieni niekai. Be jokios abejonės, jums rūpi, kas tokie mes esame ir ką čia veikiame, ir, be to, kuo visa tai siejasi su jumis pačiais. Meldžiu man dovanoti, kad leidžiu sau šitaip elgtis, tačiau esu tikras: vos sužinoję visus atsakymus, patys pripažinsite, jog tai — pats greičiausias ir patikimiausias būdas išvengti varginančių klausimų bei galimų nesusipratimų. Malonėkite sekti paskui mane, džentelmenai.

Jis nusivedė juos link durų, įtaisytų aukštoje pertvaroje, besidriekiančioje beveik nuo pat vieno pastato galo iki kito. Įėję vidun Teleris ir Vigneris sustojo it stabo ištikti, prasižioję ir išpūtę akis, niekaip neįstengdami patikėti tuo, ką išvydo.

Tiesiog priešais juos stūksojo milžiniškas mechanizmas, nepanašus į nieką, ką jiems lig šiol buvo tekę matyti. Mechanizmas buvo cilindro formos, nuo aštuonių iki dešimties pėdų skersmens. Jis dunksojo horizontaliai, prilaikomas masyvaus plieninio rėmo, įtaiso apačią nuo žemės skyrė maždaug šešios pėdos, artimesnis jo galas kybojo kone žmonėms virš galvų. Kitas cilindro galas slėpėsi vamzdžių bei kabelių tankumyne, apraizgytas neįtikėtino dydžio elektros apvijomis, tvirtomis sankabomis bei pagalbiniais pinučiais, taigi, įspėti cilindro ilgį buvo neįmanoma. Visi laisvi apačioje stūksančių plieno rėmų plyšiai irgi buvo užpildyti įvairiais mechanizmais bei elektros prietaisais. Virš galvų, ties pačiu cilindro viduriu kyšojo platforma su turėklais, ji buvo apjuosusi visą prietaisą, iki platformos nuo grindų vedė kelerios plieno kopėčios. Tiesa, Teleris įvairiose laboratorijose abipus Atlanto buvo matęs ne vieną keistą eksperimentinį įtaisą, taip pat ir visose egzistuojančiose pramonės šakose naudojamų prietaisų — tačiau ko nors panašaus į šį jam kaip gyvam neteko regėti. Jo paskirties nuspėti buvo visiškai neįmanoma.

Jie nuėjo siauru, po milžinišku mechanizmu grindimis nutiestu takučiu tarp darbinių suoliukų, dėžių, metalo išpjovų bei atitvertų kabinų, peržengdami grindimis vingiuojančius kabelius bei nutiestus vamzdžius, nuolat palenkdami galvas, kad neatsitrenktų i prietaisų atramas bei sijas. Besiskinant kelią į pačią pastato gilumą, Vinsleidas protarpiais mestelėdavo vieną kitą atsainią pastabą apie pakeliui pasitaikančius prietaisus.

— Superlaidūs magnetai, generuojantys penkiasdešimt tūkstančių gausų. Suskystinto helio dėka apvijos laikomos pastovioje keturių laipsnių pagal Kelvino skalę temperatūroje, jų laidumas siekia keturiasdešimt tūkstančių amperų kvadratiniame centimetre. Neblogai, ką?

Arba:

— Bangų kreiptuvas išspinduliuoja elektromagnetinę energiją mikrobangų dažniais — gigahercus per sekundę. Tai ir yra kaip tik tai, ko jums reikia aido principu veikiančioms lėktuvų paieškos sistemoms.

Galų gale, nuėję apie keturiasdešimt pėdų, jie pasiekė galą

— čia plieninėje, panašioje į dėžę konstrukcijoje užsibaigė ir cilindras, konstrukcija išvedė tiesiog į plačią visą cilindrą juosiančios platformos su turėklais užpakalinę sekciją. Dėžėje buvo anga, dydžiu prilygstanti garažo vartams, viršuje po stogu kabojo gausybė strypų, grandinių bei kėlimo įrangos.

Pasiekę užpakalinę pastato dalį, jie išėjo iš patalpos, kurioje buvo keistasis mechanizmas, ir pro duris pertvaroje pateko į kur kas jaukesnį kambarį, čia buvo pristatyta kėdžių bei spintelių, stovėjo didelis stalas, ant jo mėtėsi paskleistos kortos. Iš kažkur, visai čia pat, sklido gardus gaminamo valgio kvapas, voliojosi netvarkingai išsvaidyta keletas knygų bei žurnalų, kampe pukšėjo kavinukas ir tylutėliai grojo radijas. Čionai lūkuriavo dar pora vyrų — Vinsleidas pristatė kapitoną Peiną ir seržantą Lemsoną, abu jie, kaip ir majoras Vorenas, priklausė kariškių korpusui. Iš viso, pasak Vinsleido, grupėje dvylika narių, tačiau kitų šiuo metu čia nesą.

— Taigi: kas mes tokie ir ko mums reikia? — Vinsleidas atsigręžė ir įsmeigė akis tiesiog į Vignerį ir Telerį. — Mes galime nemažai padėti, sprendžiant daugelį kaip tik šiuo metu rūpimų jums problemų. Štai, pavyzdžiui, jūs, Judžinai, plūkiatės drauge su Leo, mėgindami išgliaudyti gausybę neaiškių klausimų, susijusių su neutronų lėtintuvu. Atrodo, kad šiam reikalui visai tiktų grafitas, tačiau jums būtina žinoti, kokiame intervale reikia sulėtinti skilimo neutronus, kad juose susidarytų absorbavimui tinkama energija. — Jis įsmeigė akis į Telerį. — Tačiau, norint sukurti sprogstamąjį užtaisą, dar reikia įsitikinti, ar koncentruotame urane 235 galima sukurti grandininę reakciją su greitaisiais neutronais? O jeigu taip — kokios reikės kritinės masės ir kokiu greičiu reikės ją surinkti? Aš galiu tęsti ir toliau.

Teleris atrodė stačiai priblokštas.

— Luktelėkite, luktelėkite valandėlę, — sukuždėjo jis, jo balsas buvo kupinas siaubo. — Iš kurgi jūs žinote, kokias problemas mes nagrinėjame? Tai juk… tai iš tiesų labai delikati tema. Aš… — jis papurtė galvą ir dirstelėjo į Vignerį. — Aš nieko nesuprantu. Kas gi čia dedasi?

— Aš nežinau, Edvardai, — Vigneris, regis, irgi buvo ne mažiau suglumęs. Jis atsigręžė į Vinsleidą. — Kas gi jūs? Kokiam vyriausybės skyriui atstovaujate? — paklausė jis.

Silardas tramdė emocijas tol, kol tiktai pajėgė — bet dabar jau nebeįstengė sulaikyti jų protrūkio.

— Juk ten — laiko mašina! — suriko jis, šokčiodamas nuo vienos kojos ant kitos ir pirštu baksnodamas ton pusėn, iš kur jie ką tik atėjo. — Jie juk išvis ne iš šio pasaulio! Jie atkeliavo čia iš ateities — iš 1975-ųjų!

Teleris pažvelgė į Vignerį. Vigneris pažvelgė į Telerį. Abu įsmeigė akis į Silardą, paskui — į Vinsleidą ir galų gale vėl — į kits kitą.

— Jis kuoktelėjo, — prislopintu balsu pratarė Teleris. Tačiau jo balse nuskambėjusios smalsumo gaidelės išdavė, kad jis jau beveik linkęs patikėti. Tą pat bylojo ir Vignerio akių išraiška.

Vinsleidas linktelėjo.

— Taip, mes atvykome iš ateities, — patvirtino jis. — Taigi, nieko nuostabaus, kad mes šį tą žinome apie jūsų darbus. Tačiau mes čia irgi turime problemų. Tas aparatas, kurį ką tik matėte, vadinasi sugrįžimo vartai. Jis skirtas užmegzti grįžtamąjį ryšį su mūsų laikais, per jį turėtų būti galima perduoti tiek informaciją, tiek materialius objektus. Jis buvo sukonstruotas tiksliai laikantis nurodymų ir, sprendžiant pagal visus kruopščius mūsų bandymus, veikia būtent taip, kaip ir turėtų veikti — tačiau mums vis nepavyksta užmegzti ryšio su 1975-aisiais. Situacija ypač keista dėl to, kad, prieš išvykdami čionai, ryšį buvome, regis, sėkmingai užmezgę. — Vinsleidas skėstelėjo rankomis ir gūžtelėjo pečiais. — Taigi, mums labai rūpi išsiaiškinti, kas gi čia ne taip.

17 skyrius

Skaitlinga karinė biurokratija, vadovaujanti Vokietijos karo mechanizmui, buvo sutelkta keliuose masyviuose, įspūdinguose pastatuose Bendlerštrasėje, Berlyne. Bendlerštrasės ir grįstos, palei Landvero kanalą einančios krantinės kampe stūksojo Gynybos ministerijos pastatas klasikinėmis kolonomis puoštu fasadu, į jį vedė platūs akmeniniai laiptai. Kiek tolėliau toje pačioje gatvėje buvo įsikūręs kariuomenės generolų štabas. Iš pilkšvų netašytų akmenų sumūrytas kompleksas driekėsi kone iki pat vaizdingų Tirgarteno pievelių bei tvenkinių. Palei vieną šoninių kanalų besidriekiančioje gatvelėje, vadinamoje Tirpico Krantine, 72–76 numeriais buvo pažymėtas vienas griežto stiliaus granito pastatas — čia buvo įsikūręs Abvero, karinės vokiečių žvalgybos, štabas.

Pačiame pastato kampe, trečiame aukšte įsikūrusiame biure, esančiame dviem aukštais žemiau tiesiog po admirolo Vilhelmo Kanario kabinetu, departamento viršininkas, pulkininkas leitenantas Joachimas Biokelis skaitė eilinę kopiją pranešimo, gauto Bremeno kanalu — šiuo kanalu paprastai būdavo gaunama iš Jungtinių Valstijų žvalgų perduodama informacija. Pranešimas buvo gautas iš buvusio Baltijos jūros kelto savininko, andai plaukiojusio tarp Štetino, Malmės ir Kopenhagos. Nors jis jau penkeri metai gyveno Niujorko apylinkėse, tačiau tebebuvo prisiekęs nacis, visiškai atsidavęs bendram reikalui. Jis vis dar tebedirbo laivininkystėje ir buvo įsigijęs nemažą laivą, o Berlynas tebepalaikė su juo ryšį, nes jis puikiai pažinojo vietinius vandenis, be to, kada nors pribrendus tokiai būtinybei, jis galėjo iškeldinti į krantą ir kitus agentus. Jo vardas buvo Valteris Frišas. Pastaruoju metu, tiesa, atrodė, kad jam iškilo kai kurių problemų su vietiniais kriminalinio pasaulio elementais, kurie gviešėsi pasinaudoti jo laivu.

Biokelis nusišypsojo ir kilstelėjo galvą, ketindamas pasikviesti savo dailią, kūningą juodaplaukę sekretorę, kuri kaukšėjo apdaužytos rašomosios mašinėlės klavišais už popierių šūsnimis apkrauto stalo kitame kambario kampe.

— Ei, paklausyk, Hildegarda. Ar beprisimeni admirolą Valterį, kuris vis atsiunčia mums šiokių tokių žinių iš Amerikos?

Hildegarda liovėsi barškinusi klavišais.

— Taip, žinoma, tai tas, kuris turi laivą. Ką gi jis dar nuveikė?

— Atrodo, Ruzveltas su savo žydais bus jį pristvėrę, — pasakė Biokelis. — Užsiundė savo padugnes gangsterius, kad juo atsikratytų.

— Tu rimtai kalbi?

Biokelis išsišiepė.

— Atrodo, kažkoks gangsteris pabandė kaip reikiant jį prispausti ir dėl vienos ar kitos priežasties pasisavinti jo laivą. Vargšeliui Valteriui iš tiesų buvo ne pyragai. Į visa tai buvo įpainiota ir jo dukterėčia, kuri andai išvyko drauge su juo.

— Jo popieriai visai prasti?

— Ne ne, viskas gerai, jis sugebėjo išsisukti. Tačiau čia jis šit porina apie gaują juodai apsirengusių smogikų, kurie atsirado stačiai iš niekur, užgriuvo pastatą, kuriame juodu su mergina buvo uždaryti, išguldė visus galvažudžius — o mūsiškius išlaisvino. Apie tai rašė netgi Niujorko laikraščiai — štai, jis atsiuntė iškarpų. Ar esi kada nors girdėjusi apie ką nors panašaus?

Hildegarda abejodama pažvelgė į jį iš po ilgų juodų blakstienų.

— Daugybę kartų, — atsakė ji. — Kaip tu manai, ar jis — na… sveiko proto?

— Na, pranešimas iš tiesų gerokai išpūstas, dėl to nėra jokių abejonių, — atsakė Biokelis. — Gal mūsų draugas iš tikrųjų pakliuvo tarp kūjo ir priekalo dviejų konkuruojančių gaujų peštynėse ar nutiko kažkas panašaus. Bet, ko gero, tavo tiesa — nuolatinė įtampa jam jau irgi bus išklibinusi nervus… — Jis susiraukė ir kiek atsainiai pridūrė: — Vieną gražią dieną mums gali prisireikti jo tikrai svarbioms operacijoms. Labai tikiuosi, kad iš tiesų galėsime pasikliauti jo patikimumu.

Hildegarda išniro iš už savo stalo ir priėjusi artyn, atidarė greta Biokelio stovėjusią dėžutę su aplankais.

— Man regis, jį jau paveikė amerikietiškasis dekadansas, — pasakė ji ir pasilenkusi ėmė apžiūrinėti kažkokį aplanke įsegtą dokumentą.

Varvindamas seilę Biokelis žvilgsniu perleido jos kūno išlinkius, puikiausiai matomus pro lengvą baltą palaidinukę ir aptemptą juodą sijoną. Jis gašliai paplekšnojo jai per užpakalį ir neskubėjo atitraukti rankos. Hildegarda pasipiktinusi purkštelėjo, tačiau neatsitraukė.

— Gal nueisime šįvakar drauge pavalgyti? — pasiūlė Biokelis.

— Gal vėl pas Hiofherį, kaip manai? Andai tau ten patiko orkestras.

— Orkestras, bet ne publika.

Biokelis gūžtelėjo pečiais.

— Gerai, galime eiti į kokią nors kitą vietą.

— Hmmm… Bet nuojauta man šnibžda, kad tu galvoji apie kažką daugiau, ne vien apie vakarienę.

— Įdomu, kas gi tau pakuždėjo tokią mintį?

— Nagi, juk visi jauni ir žavūs pulkininkai leitenantai paprastai visiškai vienodi.

— Tikrai? O iš kurgi tu žinai?

— Tai visai nesvarbu.

— Gerai jau gerai, aš tai pripažįstu, — Biokelis skėstelėjo rankomis. — O dabar paaiškink man, kuo gi tau nepatinka senas geras vokiškasis dekadansas?

Šyptelėjusi Hildegarda sugrįžo prie savo stalo ir atsisėdo.

— Galiu susitikti su tavim po septynių, — pareiškė ji. — Tačiau neturėtum būti toks akiplėša. Negražu manyti, kad tau pakanka vos pirštu pamoti.

Biokelis pasirašė ant stalo gulintj raportą ir mestelėjo popierių jai.

— Ką nori kad su juo padaryčiau? — paklausė Hildegarda.

— Na, gal ir nevertėtų lengva ranka numesti jo į šalį. Padėk jį kur nors į segtuvą ateičiai, peržiūrėsime, sakykime, po kokių poros mėnesių. Palauksime, kas dar per tą laiką atsitiks. Bet jei tau įdomi mano nuomonė, Hildegarda — ką gi, aš manau, kad tavo tiesa — iš amerikietiškos kultūros nieko kito ir neverta tikėtis. Mūsų bičiulis admirolas prisiskaitė pernelyg daug „Supermeno” komiksų, ir jie neišvengiamai paveikė jo vaizduotę.

18 skyrius

IŠ Anglijoje likusio Artūro Baneringo buvo gauta naujų žinių — atrodė, kad galų gale sulaukta šiokių tokių žymesnių pokyčių įvykių tėkmėje: Čemberlenas pagaliau sutiko su primygtiniais Rusijos reikalavimais surengti bendrą aukščiausiojo lygio pasitarimą konkrečių gynybos metodų klausimais.

Ankstesniajame „Protėjo” grupės pasaulyje Britanijos bei Prancūzijos vyriausybės atkakliai atmetinėjo tokio pobūdžio pasiūlymus, mat jos vengė be jokios politinės sutarties atskleisti karines savo paslaptis. Kita vertus, jie visiškai neskubėjo sudaryti ir kokių nors sutarčių, ką akivaizdžiai įrodė tas faktas, jog pasiuntiniu vykti į Maskvą buvo pasirinktas Strengas. Visa tai tik patvirtino Stalino įtarimus ir sustiprino jo ryžtą neprisidėti prie jokių įsipareigojimų Lenkijai, kurie savo ruožtu vėlgi būtų buvę tik teoriniai, mat lenkai lygiai taip pat atkakliai nenorėjo į savo teritoriją įsileisti rusų kariuomenės. Tokia situacija pakišo Britanijos kabinetui puikiausią pretekstą nepasirašinėti jokios bendros gynybinės sutarties su rusais: pasaulio akivaizdoje Anglija pasirodė esanti pakankamai geranoriška, tačiau ir ji juk ne visagalė — dabar gi okupacijos atveju lenkai galės kaltinti tik patys save.

Be jokios abejonės, Lenkija ir buvo okupuota — po keturių dienų, rugpjūčio 26-ąją. Siekdami pasirodyti teisuoliais pasaulio akyse, anglai ir prancūzai netrukus po to paskelbė karą Vokietijai, tačiau šis pareiškimas anaiptol nebuvo rimtas — o kaip tik to ir tikėjosi Hitleris. Lenkijos kampanija buvo baigta iki mėnesio galo. Visą tą laiką Stalinas nė piršto nepajudino ir iš pažiūros nė kiek nesusijaudino, nors užnugaryje paslapčiomis virė karštligiški pasiruošimo darbai. Mat šiomis aplinkybėmis, kai vokiečiai ir rusai dėbsojo vieni į kitus iš abiejų bendros sienos pusių, nebeliko nė menkiausių abejonių, ką Hitleris ketina daryti paskui, vos išsipainiojęs iš problemų Vakaruose.

Tačiau dabar, šiame pasaulyje, dar tebebuvo liepa. Staigios ir akivaizdžios solidarumo su Rusija apraiškos gali būti pakankama kliūtis, kad Hitleris persigalvotų ir atšauktų puolimą, mąstė Ana Charkiovič, žvelgdama į pilkus purslojančius Biskajos įlankos vandenis. Tačiau tai ir yra paskutinė galimybė išsau* goti daugmaž stabilią padėtį Europoje. Dabar viskas priklausė nuo to, ar pavyks šią galimybę pastverti ir kiek įmanoma geriau ja pasinaudoti.

Greta jos sėdintis Gordonas Selbis užvertė žurnalą, kurį dar ką tik tingiai sklaidė. Iš Majamio juodu atskrido į Lisaboną visai neseniai atidarytu keleiviniu „Pan Amerika” reisu ir čia praleido naktį „Duas Nokas” viešbutyje, laukdami iš Pietų Afrikos skrendančio Imperijos Oro linijų lėktuvo, kuris turėjo nugabenti juos į Pulą Dorsetšyre.

— Žinai, man regis, aš beveik baigiu susitaikyti su ta mintimi, — prašneko Selbis, pasukdamas galvą ir pasilenkdamas taip, kad lūpomis kone liestų Anos ausį. Praėjusią dieną juodu dvylika valandų praleido ore ir per tą laiką išmoko beveik nekreipti dėmesio į šešiolikos cilindrų lėktuvo variklių riaumojimą. — Jei galų gale pasitvirtins, kad mes beviltiškai įstrigome čia — ką gi, galbūt ilgainiui paaiškės, kad šitaip netgi geriau.

Ana linktelėjo, tarsi jau kuris laikas tik ir būtų laukusi, kad pokalbis pasisuks panašia linkme.

— Be to, tu visą laiką svarstai, ar tik nebus Klodas iš anksto žinojęs, kad būtent taip ir atsitiks?

Selbis, regis, gerokai nustebo.

— Kaip tu įspėjai?

— Aš juk ir pati be paliovos apie tai mąstau.

— Ir kokia gi tavo nuomonė?

Ana atidžiai pažvelgė jam į veidą.

— Klausiu vien iš smalsumo, bet — ar tau tikrai labai svarbu? — pasiteiravo ji. — Ar turi kokių nors itin tvirtų ryšių, dėl kurių išties norėtum būtinai sugrįžti į savąjį laiką?

Selbis papurtė galvą.

— Tiesą sakant, neturiu.

— Nei šeimos, nieko?

— Mano tėvai gyveno Konge kaip tik tuo metu, kai ta šalis buvo nusiaubta, jie nesuspėjo pakankamai skubiai pasitraukti. Tėvas dirbo ten šachtose inžinieriumi. Niekas niekad ir nesužinojo, koks likimas juos ištiko.

— Kiek tau tada buvo metų?

— Maždaug dvylika. Kai tai atsitiko, aš buvau grįžęs į Valstijas moksleivių atostogoms. Taigi, užaugau našlaičių prieglaudoje, o ten su niekuo labiau ir nesuartėjau. Vis dėlto, norėjau tapti inžinieriumi. Atrodė… na, man atrodė, kad tokiu būdu lyg ir atiduočiau paskutinę pagarbą savo tėčiui. Gal koks nors psichoanalitikas ir pasakytų man, kad tapau branduolinės inžinerijos specialistu kaip tik todėl, kad, kol viskas dar nebuvo baigta, pasąmonėje troškau gaminti bombas ir apsvaidyti jomis savo tėvų žudikus.

Ana nusišypsojo.

— Tu tikrai taip manai?

— Aš nežinau. Tačiau tikrai džiūgavau drauge su visais, kai Kenedis atsistojo ir garsiai pareiškė, jog pakaks mums leistis stumdomiems.

— Matai — visiems mums būdingas šis bruožas, — pasakė Ana.

— Iš visos grupės nė vienas neturime pakankamai rimtos priežasties bet kokia kaina stengtis grįžti atgal, be to, kiekvienas mūsų turi asmeninių sąskaitų su hitlerizmu. Kartais atrodo, kad renkantis grupės kandidatus šie argumentai Klodui ir buvo lemiami.

Selbis papūtė lūpas virš smailios juodos savo barzdelės.

— Kaip suprantu, tu nori pasakyti, kad Klodas iš anksto žinojo, jog vartai neveiks? — paklausė jis.

— Aš nežinau. Verčiau sakykime šitaip: jam tai nebuvo stulbinanti staigmena. Manau, jis tikėjosi, kad viskas klostysis sklandžiai, tačiau, kai įvyko blogiausia, jis buvo tam pasiruošęs.

Selbis linktelėjo.

— Suprantu, ką tu turi omeny. Na, pavyzdžiui, kodėl jis savo grupei pasirinko būtent tuos, o ne kitus žmones? Juk keleto sumanių technikų ir poros inžinierių būtų visiškai pakakę vartams sumontuoti. Tad kuriems galams prisireikė istoriko? Arba diplomato?

— Būtent. Maža to — argi saugumui užtikrinti būtinai reikėjo šitiekos kariškių? — pabrėžė Ana. — Gerai, tarkime, tikrai reikėjo. Bet kaipgi atsitiko, kad visi mūsų kariai kaip tik turi solidžią pogrindinio darbo užjūryje, ypač Vokietijoje, patirtį?

Lėktuvas riaumodamas skriejo pirmyn, priešakyje, ūkų aptrauktame horizonte jau pasirodė Prancūzijos pakrančių atplaišos. Kurį laiką patylėjusi Ana paklausė:

— Kaip tu manai, ar Klodas išvis nori, kad vartai imtų veikti? O gal visa šita kebeknė su Einšteinu skirta vien tam, kad mes nepalūžtume, kol palengva susitaikysime su mintimi, jog mums nelemta grįžti atgal?

— Nori pasakyti, galbūt jis sąmoningai pasitraukė iš tos beviltiškos situacijos, kurioje buvome savajame pasaulyje? Kitaip sakant, išmainė ją į menkutę galimybę ką nors pakeisti čia ir pakreipti įvykių eigą kita vaga?

— Taip, kaip tik tai ir norėjau pasakyti.

Valandėlę pamąstęs Selbis papurtė galvą.

— Ne, nemanau. Žinoma, jis buvo pasiruošęs tam, kas mus ištiko, tačiau jis padarys visa, kas jo valioje, kad tik pavyktų užmegzti ryšį su savuoju laiku. Kai to reikalauja darbas. Klodas gali būti objektyvus, gali šaltai viską apskaičiuoti, tačiau širdies gilumoje jis juk vis dėlto irgi tėra žmogus. Netikiu, kad jis galėtų štai taip imti ir palikti mūsų pasaulį likimo valiai, visiškai užmiršdamas jame gyvenančius žmones, kurie mumis pasitikėjo.

— Kas verčia tave taip manyti?

— Tas faktas, kad esu čia, šiame lėktuve.

— Taigi?..

— Mano sritis yra branduoliniai ginklai, taigi, be jokios abejonės, kaip tik dėl šios priežasties aš ir dalyvauju misijoje. Jeigu vienintelis Klodo tikslas yra sunaikinti Hiterį ir sukurti žavų pasaulį, kuriame būtų jauku ir patogu gyventi, tokiu atveju užvis svarbiausia jam turėtų būti išjudinti iš mirties taško amerikiečių atominės bombos programą, tiesa? Taigi, jei jis kaip tik šito ir siektų, tada juk man būtų reikėję pasilikti ten, Amerikoje, ir iš visų jėgų stengtis skatinant šią programą. — Selbis skėstelėjo rankomis. — Tačiau Klodas pasielgė visai ne taip, tiesa? Užuot palikęs Amerikoje, jis išsiunčia mane į Europą. Kodėl? Ogi todėl, kad kurį laiką nesipainiočiau po kojomis ir netrukdyčiau mokslininkams susikaupti sprendžiant tą problemą, kurią jis laiko užvis svarbiausia. O tai negali būti niekas kita, kaip tiktai sugrįžimo vartai. O tai, man regis, akivaizdžiai byloja, kad Klodas tikrai tikisi iš Einšteino veiksmingos pagalbos. Aš gi tesu tam, kad būtume apsidraudę tuo atveju, jei vartai taip ir nepradės veikti, ir mums teks pasigaminti bombą patiems.

Ana linktelėjo. Regis, jai gerokai atlėgo.

— Taip, — sutiko ji. — Tiesą sakant, aš ir pati taip maniau. Ir labai tikėjausi, kad tu kaip tik tai ir pasakysi.

Valandėlei juodu nugrimzdo į tylą. Paskui Selbis vėl pakėlė akis nuo savo žurnalo ir vėl prašneko:

— Vis dėlto, o kaipgi Kesidis? Juk jis tikrai turi priežastį norėti grįžti atgal.

Ana pažvelgė į jį.

— Bene dėl tos merginos, apie kurią jis nuolatos kalba? Žinai, neverta į tai pernelyg rimtai žiūrėti. Juk ir pats pažįsti Kesidį.

— Manai, jis išvis net nėra susižadėjęs?

— Visai gali būti, kad susižadėjęs. O gal tik buvo. Bet negi tu manai, kad jam išties būtų didžiulė tragedija, jei tos vestuvės iširtų?

Selbis krumpliu pasitrynė nosį ir vos pastebimai šyptelėjo.

— Ne, nemanau. Bet, man regis, tai nuo pat pradžių labai jau keista. Turiu galvoj tai, kad Kesidis kai kuriais atžvilgiais išties yra tikras šaunuolis, tačiau kitąsyk sugeba būti visiškas nevėkšla. Tad kaipgi jis išvis sugebėjo susidėti su tokia šeima kaip jos?

— Nevėkšla?

Selbis kuo nuoširdžiausiai skėstelėjo rankomis.

— Na, argi ne, jeigu jau visiškai sąžiningai?

Ana kelias akimirkas smalsiai žvelgė į jį.

— Man regis, tu kaip reikiant nepažįsti Kesidžio, ar ne, Gordonai?

— O ką tokio turėčiau žinoti?

— Kesidis kilęs iš vienos turtingiausių šeimų šalies pietvakariuose — jis yra tiesioginis didžiulių naftos perdirbimo įmonių bei mineralų kasyklų paveldėtojas. Tačiau jį supusiems žmonėms jis jautė vien panieką už tai, kad jie gyvena tuščiai, pasinėrę į prabangą ir malonumus tokiais laikais, kai visa šalis jau užspeista į kampą. Taigi, Kesidis paliko namus ir tapo paprastu kareiviu. Kaip kad ir pats sakei. Klodas niekad nebūtų pasirinkęs tokio snargliaus, kokiu Kesidis kartais mėgsta apsimesti.

Apstulbęs Selbis išvertė akis.

— Iš kur tu visa tai žinai? — žioptelėjo jis.

— Apie tai man papasakojo Haris, kai atvykome į Naująją Meksiką — mes drauge, vienu sunkvežimiu, kažko važiavome į Albukerką. Nebeprisimenu dėl ko, bet pasakiau kažką ne itin švelnaus Kesidžio adresu — ir Haris ta proga paaiškino man situaciją, išsklaidydamas bet kokias abejones. Tiedviem iš tiesų puikiai einasi dirbti drauge.

Iš tikrųjų, nieko nuostabaus, pagalvojo Selbis. Haris toli gražu nebuvo didžiausias grupės plepys, tačiau dėl kažkokios nesuvokiamos priežasties atrodė visiškai natūralu, kad jis galėjo atskleisti tokius dalykus Anai.

— Hmmmm… keista, — pastebėjo jis. — Man regis, tu išties puikiai sugebi sutarti su kariais.

— Nieko čia keisto, — atsakė Ana. — Kai dar buvau jauna, prieš išsmukdama į užsienį aš penkerius metus koviausi drauge su Sibiro partizanais. Sulaukusi septyniolikos, jau buvau pribaigusi dešimtį nacių. Kai man buvo aštuoniolika, SS pulkininkas įsakė iššaudyti visus vyrus tame kaimelyje, kur gyveno mano šeima. Aš guliau su juo į lovą, kad miegančiam galėčiau perrėžti gerklę. Kaip matai, Gordonai, aš kalbu ta pačia kalba, kaip ir Specialiosios Paskirties būrio kariai.

* * *

Tuo tarpu Sarginėje, bendrame valgomajame, profesorius Džordžas Pegramas, Kolumbijos universiteto dekanas ir fizikos fakulteto vadovas, bejėgiškai susmuko į krėslą visiškai priblokštas tų dalykų, kuriuos išgirdo per pastarąsias šešiasdešimt minučių. Greta jo įvairiomis pozomis sėdėjo ar stovėjo Vinsleidas, Grynas, Šolderis ir kiti „Protėjo” grupės nariai bei trejetas vengrų mokslininkų. Pegramas tik visai neseniai sugrįžo į miestą — buvo praėjusi jau daugiau nei savaitė nuo pirmųjų karštligiškų Silardo skambučių iš Sarginės Teleriui bei Vigneriui.

— Paklausyk, kol dar neatsitokėjai, Džordžai — taip, mes puikiai žinome, kad esama tokių loginių prieštaravimų, kurių iš pažiūros niekaip neįmanoma paaiškinti, — prašneko Silardas. — Tačiau bet kokios pastangos dabar pat juos išnarstyti būtų visiškai bevaisės. Patikėk — aš pats bandžiau. Visi mes bandėme. Netgi Lindemanas Anglijoje. Kad tai suprastum, reikalingas visai kitoks požiūris, būtinas nestandartinis protas, sugebantis klausinėti apie akivaizdžius dalykus ir pažvelgti į problemą tokiu rakursu, koks niekam kitam netgi nešauna į galvą. Štai kodėl mes ir norime susitikti su Einšteinu.

— Ir ne vien su Einšteinu, — įsiterpė viduryje kambario stovįs Vinsleidas. — Pagal pradinį mūsų planą į visą šį projektą jau turėjo įsitraukti ir prezidentas bei tam tikri vyriausybės nariai. Nematau jokio pagrindo vien dėl laikinų techninių nesklandumų vis dar delsti tai padaryti, ypač dabar, kai mums gali prisireikti visų įmanomų resursų — o vienas vienintelis žodis iš Baltųjų Rūmų galėtų atrakinti mums tų resursų saugyklas.

— Trumpiau tariant, bandysime per Einšteiną kreiptis į prezidentą, — paaiškino Teleris Pegramui.

Suglumęs Pegramas sumirksėjo, papurtė galvą ir pagaliau šiaip ne taip atgavo žadą.

— Na taip, taip, viską suprantu. Bet kodėl gi pirmiausia nepabandžius eiti tiesiai pas Ruzveltą?

— Pats pagalvok, Džordžai, — atsiliepė Vigneris. — Fermis ir Tuvė bandė kreiptis tiesiai į vyriausybę, prašydami paramos tokiam paprastam dalykui kaip branduolio skilimo tyrinėjimų projektas, ir ką gi — buvo išmesti pro duris kaip nevispročiai. Negi dabar tu imtumeis vėl brautis ten, aiškindamas, kad šįsyk ketiname sukonstruoti laiko mašiną?

Pegramas niauriai linktelėjo. Vigneris sakė gryną tiesą. Vos prieš kelias dienas Silardas buvo gavęs laišką, kuriame labai mandagiai, bet visiškai nedviprasmiškai buvo atmestos bet kokios pastangos sudominti laivyną.

— Einšteino prestižas kaip tik ir suteiktų deramą svorį mūsų argumentams, — sutiko Pegramas. — Bet kaipgi jis galėtų pranešti visa tai Ruzveltui? Turėjau omeny — nepaisant tos pagarbos, kurios jis tikrai yra nusipelnęs, nejaugi mes galėtume patikėti jam šitokią užduotį? Patys juk esate girdėję visokiausių istorijų…

— Aš jau ėmiausi ruošti dirvą ir kai ką sutvarkiau, — atsakė Silardas, jo balse nuskambėjo vos juntamos globėjiškos gaidelės.

— Gustavas Štolperis, ekonomistas iš Austrijos, neseniai supažindino mane su tokiu Aleksandru Sachsu, kuris yra Lemano korporacijos patarėjas ekonomikos klausimais ir, be to, asmeninis prezidento draugas. Aš pasišnekėjau su Sachsu, ir jis sutiko perduoti Einšteino pasirašytą laišką tiesiog Ruzveltui į rankas.

Pegramas net žioptelėjo.

— Tu jau šnekėjaisi su juo? Dėl Dievo meilės, Leo, mes negar lime leisti, kad tokio pobūdžio informacija…

— Na žinoma, žinoma, aš juk nė puse žodžio neprasitariau jam apie „Protėjo” operaciją ar apie čia esantį įrengimą, — nekantriai pertarė jį Silardas. — Mes juk užsiimame urano tyrimais, o tikimybė sukurti atominę bombą yra puiki priedanga nuslėpti tikrąją mūsų veiklą. Tai, ką mes darome iš tikrųjų, bus atskleista vėliau — ir tik pačiam Ruzveltui asmeniškai.

Pegramas dėbtelėjo į Vinsleidą.

— Ir kaip tau visa tai patinka. Klodai?

— Viskas gerai. Leo buvo toks malonus, kad prieš susitikdamas su Sachsu pirmiausia viską aptarė su mumis, — atsakė Vinsleidas.

Daugiau neliko ką ir bepridurti. Pegramas dar sykį nužvelgė visus susirinkusiuosius ir pagaliau linktelėjo.

— Ką gi, puiku, belieka pasišnekėti su Einšteinu. Ar tu galėtum suorganizuoti mums susitikimą Prinstone, Leo?

— Ten jo nėra, — atsakė Silardas. — Paskutinės žinios, kurias apie jį girdėjau, yra tokios, kad jis kažkur išsinuomojo vasarnamį ar kažką panašaus ir kiauras dienas plaukioja savo jachta. Taigi, visų pirma mums dar teks jį susirasti.

Taigi, atsitiko taip, kad tą sekmadienį, 1939-ųjų liepos trisdešimtąją, palikę Telerį ir Pegramą Sarginėje drauge su Grynu studijuoti mašinos konstrukcijos, Leo Silardas ir Judžinas Vigneris su Vinsleidu ir Šolderiu sėdo į Vignerio automobilį ir išvažiavo ieškoti daktarui Murui priklausančio vasarnamio, esančio kažkur Pekoniko apylinkėse Long Ailende.

19 skyrius

Buvo jau po trečios valandos ryto, ir Stenąs Šou, „geras jūsų bičiulis pienininkas”, linksmai bambėjo savąjį naujienų blokelį, įterptą tarp gausybės reklamos, transliuojamos visą parą veikiančios WNEW radijo stoties bangomis. Feračinis snūduriavo, smakrą įrėmęs į krūtinę, atsilošęs kėdėje ir susikrovęs kojas ant didžiojo stalo bendro valgomojo centre. Kesidis kiūtojo susirangęs krėsle, nuo aplinkinio pasaulio atsitvėręs laikraščiu. Gi Floidas Lemsonas sėdėjo ant grindų greta kavinuko, nugara atsirėmęs į sieną, ir drožinėjo medinę pelėdžiukę — kambarį jau puošė visa kolekcija tokių išdrožtų gyvūnų figūrėlių. Visi kiti Sarginėje buvę grupės nariai arba miegojo, arba drauge su Einšteinu ir kitais svečiais vis dar tebeapžiūrinėjo mašiną.

Feračinis eilinį kartą vaizduotės akimis žvelgė į tą namą, kuriame gyveno vaikystėje — medinį, ryškiai geltonai dažytą namą rudu malksnų stogu. Netoliese buvo įsikūrusi vienam iš jo dėdės Franko brolių priklausanti degalinė. Feračinis puikiai prisiminė dėdę Franką, liesą, bet raumeningą žmogų — jis grįždavo iš kitąpus upės plytinčio Manheteno, kur dirbo statybose, ir prie pietų stalo imdavo šnekėti apie žaidimus kamuoliu, retsykiais kurdavo planus išdumti kur nors pažvejoti. Laikraščiams paskelbus nekokias naujienas, jis sušnekdavo apie nacių darbelius Azijoje bei Afrikoje. Kai Frankas imdavo kalbėti apie tokius dalykus, teta Tereza visiškai pritildavo.

Vakarais Frankas ir Haris kartais klausydavosi per radiją transliuojamų bokso varžybų reportažų. Frankas amžinai neištverdavo pats neėmęs komentuoti, atidžiai sekdamas vieną kovos smūgį po kito. Retsykiais, jau vėlyvą vakarą, jis išsimaudydavo po dušu, persirengdavo, susimesdavo į krepšį aprangą ir iškeliaudavo į kurį nors savo lankomų klubų, kur pats boksuodavosi arba stebėdavo kitų kovas. Tokiais vakarais Haris ilgai užsisėdėdavo prie židinio su teta Tereza, ir ji pasakodavo jam nesibaigiančias istorijas apie senus laikus Italijoje, kai dar nė nedvelkė fašizmu, kai niekas nė girdėt nebuvo girdėjęs apie Musolinį.

Atrodė, kad gyvenimas anais laikais buvo išties visiškai paprastas ir nerūpestingas, jame buvo gausu dainų ir šokių, ir vestuvių kaimo bažnytėlėje. Visas pasaulis, regis, tebuvo mažytė bendruomenė: giminaičių, bičiulių ar šiaip pažįstamų, tokių, kaip tėvas Buiventas, majoras Luidžis, vežimų meistras Dinas, pienininkas Rodolfas bei daugybė kitų, kuriuos Feračinis vis dar tebesugebėjo prisišaukti iš savo vaikystės istorijų. Jo fantazijose įsikūnijo to palaimingo vaiko amžiaus, kada jos ir buvo sukurtos, saugumas ir pasitenkinimas. Kartais, jau gerokai vėliau ir kur kas sunkesnėmis valandėlėmis — pavyzdžiui, skrisdamas kariniu lėktuvu ir laukdamas, kol galės iššokti su parašiutu į Grenlandijos naktį pratybų arktinėmis sąlygomis metu arba ištisas valandas gulėdamas nekrustelėdamas Alpių viršukalnėse, paieškos grupėms tuo tarpu šukuojant šlaitus kiek žemėliau — tokiomis valandėlėmis Feračinis retsykiais ilgesingai pagalvodavo apie tą iliuzinį pasaulį, kupiną šilumos bei rūpesčio, kuriame visi visus pažinojo ir kuriame visiems užteko vietos.

Dabar gi, kad ir keista, jam rodėsi, kad 1939 ųjų Niujorkas labai jau visa tai primena. Atsidūrus nepasiekiamai toli nuo savo gimtųjų laikų, tarp grupės narių užsimezgė kažkokie ypatingi ryšiai, daugeliu atžvilgiu laiko keliautojai tapo kone viena didele šeima. Be to dar buvo pastovių Makso klubo lankytojų ratelis, antrame aukšte įsikūrusio indų restorano senbuviai, Munio baras gretimame kvartale, biliardinė kitoje gatvės pusėje ir kitos vietos, kur Feračinis lankydavosi — visa tai palengva tapo jam sava ir pažįstama, dvelkė nuoširdžiu draugiškumu — o tokių dalykų jis kaip gyvas nebuvo patyręs.

Feračinis puikiai prisiminė, dar sausio mėnesį jautęs vien panieką tai Amerikai, egzistavusiai iki pražūtingųjų keturiasdešimtųjų. Tačiau nuo to laiko jo požiūris gerokai pasikeitė. Nors Ruzvelto „Naujojoje sutartyje” irgi netrūko nesėkmių bei apsiskaičiavimų, tačiau ši politika pakankamai sėkmingai įkvėpė nacijai to ryžto, kurio būtinai reikėjo, norint išsilaikyti. Pati nacija gi niekad neprarado kad ir gerokai aplamdyto optimizmo, kuris ir padėjo jai išgyventi visas ekonomines ketvirtojo dešimtmečio negandas, nė kiek nesusvyravo tikėjimas tokiomis žmogiškomis vertybėmis kaip užuojauta ir pagarba individo laisvei. Amerikiečiams pavyko nepasiduoti tironijos galiai, neapykantai, bandos instinktui ir smurtui, kai tuo tarpu tos pačios problemos nevaržomos plito Europoje. Feračinis jau buvo bepradedąs manyti, kad galima surasti netgi kuo didžiuotis ir, juo labiau, ką būtų verta išsaugoti tokioje nacijoje, kuri sugebėjo šitaip išsilaikyti.

— Čia rašoma, kad už gerą elgesį ir pažadą sumokėti dvidešimt gabalų, kuriuos yra skolingas, Alfonsas Kaponė lapkričio mėnesį gali būti paleistas iš kalėjimo, — pranešė Kesidis iš už laikraščio, kurį kaip tik skaitė.

— Kurgi jis tupi? — paklausė Lemsonas, nepakildamas nuo grindų.

— Kažkokioje skylėje, vadinamoje Terminalo sala netoli San Fedro, Kalifornijoje.

— Ką gi, tikėkimės, kad šįsyk jis elgsis kaip pridera ir daugiau nebeišsišoks, — nutęsė Lemsonas. — Priešingu atveju mes galime pamokyti jį, kaip elgtis padorioje draugijoje — panašiai, kaip jau pamokėme Bruną. — Jis pasidėjo peilį ant grindų ir ėmėsi vartalioti rankose išdrožtą pelėdą, atidžiai ją apžiūrinėdamas. — Už kokius darbelius jis galų gale buvo pristvertas? — paklausė.

— Pamiršo sumokėti mokesčius, — atsakė Kesidis.

Lemsonas priekaištingai palingavo galvą.

— Pagailėjo pinigėlio savo globėjams, a? Taigi, taigi, štai kas tokiais atvejais atsitinka.

Tą akimirksnį durys, vedančios į patalpą, kur buvo laiko mašina, tylutėliai atsivėrė — o tarpduryje apsireiškė Einšteinas. Kesidis padėjo laikraštį į šalį. Feračinis kaipmat nukėlė kojas nuo stalo ir išsitiesė. Lemsonas metė savo drožinį ir nevikriai atsistojo. Einšteinas kilstelėjo ranką, mostu atsiprašydamas už tokį įsiveržimą.

— Ak, prašau, nereikia čia trukdytis, visai nėra reikalo, — prašneko jis su ryškiu akcentu, labai jau keistos konstrukcijos sakiniais. Įėjęs į kambarį jis nušlepsėjo prie stalo. — Aš ieškau gauti puodelį arbatos, jeigu tai galima. Tenai gi politika, štai apie ką jie šneka. Toks nuobodus dalykas netgi tiems, kurie kažką apie tai nutuokia, aš gi nutuokti net neapsimetu. Taigi, paklausiau, kur čia tualetas yra ir išsmukau, — kaip tikras sąmokslininkas jis mirktelėjo Feračiniui ir, prisidengęs iškelta ranka, sumurmėjo: — Aš visada galiu paaiškinti jiems, kad pasiklydau, ieškodamas kelio sugrįžti. Nuostabu, kaip lengva būna išsisukti, kai visi laiko tave nepataisomu išsiblaškėliu.

Nors tuo metu banguoti Einšteino plaukai jau buvo gerokai pasidabravę, tačiau jis vis dar atrodė gerokai jaunesnis už tą Einšteiną, kurį visi pažinojo iš paplitusių vėlesnių metų nuotraukų. Jo kakta buvo aukšta, skruostuose ryškėjo duobutės, o griežta smakro linija bylojo apie atkaklumą. Akių vokai šonuose buvo kiek užgriuvę — dėl to ir dėl nušiurusių pasišiaušusių ūsų Einšteino veidas būtų visai panėšėjęs į melancholišką jūrų vėplį, jeigu ne skaisčios gyvos akys ir išdykėliška šypsenėlė, žaidžianti lūpų kampučiuose. Jis dėvėjo nudryžusį rudą megztinį ir beformes kelnes. Einšteinas atvyko čia pavakary, drauge su Silardu ir Vigneriu.

Kelias akimirkas karių trijulė suglumusi dėbčiojo vieni į kitus.

— Arbata… — pagaliau suniurnėjo Lemsonas. — Taip, karšto vandens mes čia turime. Tik nežinau, ar turime arbatos…

— Pažiūrėk spintelėje, ten, apačioje, — pasiūlė Kesidis.

— Ten, kur laikome cukrų ir grietinėlę, — be jokio reikalo pridūrė Feračinis.

— Aaa… Taip, tiesa… Tuoj pažiūrėsiu.

Einšteinas prisitraukė kėdę ir atsisėdo už stalo, tuo pačiu užsikišdamas ranką už megztinio apykaklės ir iš marškinių kišenės išsitraukdamas pypkę.

— Žinote, šįmet man sukako jau šešiasdešimt metų. Ir per visą tą laiką aš taip ir neišmokau vairuoti automobilio, be to, tik visai neseniai sugebėjau perkąsti fotoaparato gudrybes — patys suprantate, baisiai jau daug visokio sukinėjimo, rakinėjimo ir bruzdesio. — Atgalia ranka jis mostelėjo pypkės kandikliu. — O vagi dabar ta jūsų mašina. Ir užgriūk gi šitaip man ant galvos! Juk esu jau senas žmogus, nusistovėjusiais įpročiais ir surikiuotomis mintimis — ir še, pasirodo, buvau toks kvailas, jog patikėjau sugebėjęs bent miglotai suvokti, apie ką galvojo Viešpats Dievas, tverdamas šį pasaulį. Visąlaik tvirtindavau sau, kad tais atvejais, kai aptinkame gamtoje kokių nors sudėtingų dalykų, tai anaiptol nėra tikroji tiesa — visada maniau, kad tiesa slypi giliau ir yra visiškai paprasta! Ogi dabar šitai! Kaipgi man suderinti visus tuos dalykus, kuriuos šit išgirdau, su tvirtu savo įsitikinumu, kurio neketinu išsižadėti, kad gamta išmintinga yra ir tvarka joje yra — ir kad nepaaiškinama ir piktavalė ji nėra?

Lemsonas atsitūpė ir kone visas sulindo į spintelę. Kesidis tuo tarpu ypatingai stropiai lankstė savo laikraštį. Ištikimybės ir solidarumo mūšiuose bei panašių dalykų šie vaikinai išties nestokojo, tačiau dabar pasitaikė visai kitokia situacija. Haris buvo paliktas likimo valiai.

Feračinis sunkiai nurijo seilę ir iš paskutiniųjų pabandė apsimesti esąs kur kas šaunesnis nei jautėsi tą akimirką.

— Visa tai skamba šiek tiek keistokai, sere… eee… profesoriau… — jis užsikirto.

— Vadinkite mane daktaru Einšteinu — taip bus paprasčiausia, — atsiliepė Einšteinas. — Tad kas gi jus taip stebina, kapitone — juk tiesa, jūs kapitonas? O gal, kaip amerikietis, jūs labiau mėgstate, kai jus vadina vardu?

— Na… šiaip ar taip, visi čionai mane vadina tiesiog Hariu… Norėjau pasakyti, keista, kad jus trikdo sudėtingi dalykai… Dauguma jus patį laiko tokiu sudėtingu žmogumi, kiek tik tai išvis įmanoma.

— Bet tai juk netiesa, Hari, — Einšteinas klausiamai dirstelėjo į kitus. — Ir?..

— Eee… Ak, taip, mano vardas Kesidis.

— Floidas.

— Hari, Kesidi ir Floidai. Žinote, aš visada naudoju tą patį muilą tiek skutimuisi, tiek ir prausdamasis. O dauguma žmonių, jie juk naudoja du muilo gabalėlius. Bet, aš jūsų klausiu, kuriems galams reikalingi du gabalėliai muilo? Dėl tokių dalykų gyvenime ir atsiranda šitiek nereikalingo bruzdesio ir sumaišties. Kaip ir fotoaparatai — imi, žmogus, ir įklimpsti į tai, kas visai nesvarbu, esi priverstas prisiminti daugybę dalykų, kurie nebeturi jokios reikšmės. Taigi, aš visada naudojuosi tiktai vienu gabalėliu muilo.

Feračinis jautėsi visiškai suglumęs. Štai čia, priešais jį, sėdėjo, ko gero, pats didžiausias šimtmečio fizikas, kaip kad jam buvo pasakyta — matyt, vienas iškiliausiųjų visų laikų protų, kuris ką tik susidūrė su žmonėmis iš ateities, kuriam ką tik teko įsitikinti, kad kelionės laike — dalykas visiškai realus. Tačiau atrodė jis it koks geraširdiškas, Čaplino personažą primenantis dėdulis ir, maža to, ramiausiai tauzijo sau apie fotoaparatus ir skutimosi muilą! Feračinis nė nenutuokė, ką tokioje situacijoje jam derėtų sakyti. Per visus karinius apmokymus jam nė karto nepasitaikė proga sužinoti, kaip tokiu atveju derėtų elgtis. Atrodė, kad abu jo draugus kamuoja ta pati problema.

— Aha, vadinasi, visi jūs — kariškiai, — kalbėjo Einšteinas, iš kažkur išsitraukęs apibrizgusį tabako maišelį ir kimšdamasis pypkę. — Kesidi ir Floidai, judu, kaip kažkas man sakė, berods esate seržantai, tiesa?

— Taip, tiesa, — atsakė Kesidis.

Einšteinas linktelėjo.

— Kai dar buvau visai jaunas, manęs Šveicarijoje nepaėmė į kariuomenę dėl plokščiapėdiškumo ir išsiplėtusių kojų venų — bent jau jie prikergė man tokias negalias. Tačiau tame pasaulyje, iš kurio jūs atkakote, visi šie dalykai tvarkomi kur kas rimčiau, ar ne? Išvis man susidarė įspūdis, kad visa šalis virto ištisinėmis milžiniškomis kareivinėmis.

Tema buvo gana slidi. Einšteinas kategoriškai atsisakė kaip nors prisidėti prie karinės Vokietijos galybės Didžiojo Karo metu — ir dabar kariai nežinojo, ką jam sakyti, kad neįžeistų. Atsargiai parinkdamas žodžius Kesidis atsakė:

— Kariniai dalykai seniai praaugo politiką ar ekonomiką. Tiesą sakant, mums bebuvo likęs vienas vienintelis pasirinkimas: arba pasiduoti ir išsižadėti visko, kuo tikėjome — arba ginti tai visomis įmanomomis priemonėmis. Jei būtumėte matęs, kas dedasi visoje likusioje pasaulio dalyje…

— Man užteko išvysti tai, kas jau ne vieneri metai dedasi Vokietijoje — o tai tęsiasi ir dabar, — atsakė Einšteinas. Akimirksnį jo balse lyg ir suskambėjo kažkokios aštrios gaidelės. Lemsonas kaip tik pastatė priešais jį emaliuotą garuojančios arbatos puodelį, ir Einšteinas linktelėjo dėkodamas, paskui atsidusęs šyptelėjo ir atsipalaidavo. — Dėl to visai neverta jaudintis. Žmonės, jie juk negali suprasti…

— Wir koennen uns auch auf Deutsch unterhalten, wenn es Ihnen lieber ist[1] — atsisėsdamas įsiterpė Lemsonas.

Apstulbęs Einšteinas kilstelėjo antakius.

— Das habe ich wirklich nicht envartet, dass ihr alle Deutsch sprecht![2]

— Visi mes esame dirbę kitoje vandenyno pusėje — nacistinėje Europoje, — paaiškino Feračinis, irgi prašnekęs vokiškai. — O norint sėkmingai įvykdyti mūsų operacijas, mokėti vokiškai buvo stačiai neišvengiama.

— Kurgi jūs išmokote kalbą? — paklausė Einšteinas, apžvelgdamas sėdinčiuosius už stalo.

— Dauguma mūsų — karininkų mokykloje, — atsakė Kesidis. — Apmokymai buvo visais atžvilgiais išties intensyvūs. Kitaip ir negalėjo būti — ant kortos juk tekdavo statyti savo gyvenimą — ir kartais tai tęsdavosi netgi ištisus mėnesius be pertraukos.

Einšteinas linktelėjo.

— Taip, aš neabejoju… Bet apie ką gi mes kalbėjome? Ak taip, tiesa — žmonės. Jie nesupranta. Būtent dėl to, kad aš atsisakiau bent pirštą pajudinti karo reikmėms 1914-aisiais, jie laiko mane vienu iš tų pacifistų, kurie siekia taikos bet kokia kaina ir verčia mus vardan taikos atiduoti visa, kas tik įmanoma. Tarsi taika mūsų sąlygomis būtų kas nors daugiau nei graži iliuzija.

— Vadinasi, jūs nesate toks pacifistas? — sumojęs, kad Einšteinas vis dėlto turi ir žmogiškų savybių, Lemsonas sunkiai įstengė nuslėpti nuostabą.

— Ne, jei pacifizmas veda j tokį pasaulį, iš kurio jūs ir atvykote, — Einšteinas prikišo degtuką prie pypkės ir išpūtė keletą debesėlių dūmų. — Žinoma, aš kategoriškai atmetu agresiją ir prievartą kaip priemones bet kokioms problemoms spręsti. Tokie dalykai ilgainiui sukelia tik dar didesnius rūpesčius bei problemas. Tačiau būti pasiruošusiam apsiginti, jei tik iškils toks reikalas — tai juk visai kas kita. Tas graužiantis Europą siaubas yra civilizacijos audinių vėžys. O kada į kūną įsimeta užkratas, kūnas neišvengiamai ima gaminti antikūnius, kurie ir sunaikina įsibrovėlius. Vadinasi, visos planetos organizmas irgi turėtų elgtis taip pat. Kitaip sakant, kad ir apgailestaudamas, esu priverstas pripažinti, jog esama tokio blogio, kurį sustabdyti įmanoma tik jėga. Apeliuoti į padoresniąją jų prigimties pusę būtų taip pat beviltiška, kaip ir bandyti racionaliai pasišnekėti su virusu.

Einšteinas gūžtelėjo pečiais.

— Taigi, — tęsė jis, — kai Belgijoje manęs paklausė, ar jauni vaikinai turėtų atlikti karinę tarnybą, aš atsakiau, kad ne tik turėtų ją atlikti, bet ir turėtų daryti tai su džiaugsmu, nes kaip tik jie ir gali padėti išgelbėti Europos civilizaciją. Gi pacifistai, iki tol visiškai neteisingai suvokę mano poziciją ir jau ketinę paskelbti mane šventuoju savo globėju, stačiai patrako iš pykčio ir akimoju manęs atsisakė, apšaukę išdaviku.

— Galbūt jie tiesiog apkaltino jus nenuoseklumu, — bandė spėti Lemsonas. Feračinis net žioptelėjo iš nuostabos. Lemsonas teikėsi išreikšti savo nuomonę ne vien paprasčiausiu burbtelėjimu ar vienskiemeniu žodeliu — nematyta, negirdėta! Regis, Einšteinas visiems jiems darė nemenką poveikį.

Einšteinas papurtė galvą.

— Tiesą sakant, nenuoseklumu to niekaip nepavadinčiau. Aš esu prieš bet kokį militaristinį kultą, prieš bet kokius bandymus jėga užgniaužti laisvę. Prieš dvidešimt penkerius metus pasipriešinimas karui kaip tik ir tarnavo šiam tikslui. Vis dėlto tokioje situacijoje, kokia yra šiandien, vienintelė laisvų tautų viltis išgyventi slypi ginkluotųjų jų pajėgų stiprinime. Taigi, nors priemonės iš pažiūros ir skirtingos, tačiau iš esmės jos padeda siekti to paties tikslo. — Jis valandėlę susimąstė, paskui jo akys žybtelėjo. — Manau, jūs galėtumėte pasakyti: viskas reliatyvu.

Vos pastebimai šyptelėjęs Feračinis sugavo Kesidžio žvilgsnį. Kesidis nežymiai linktelėjo galvą, ir tai turėjo reikšti: šitas tipas yra išties kaip reikiant.

Lemsonas pasimuistė kėdėje, suraukė kaktą ir pažvelgė į Einšteiną.

— Vadinasi, jūs manote, kad to įmanoma išvengti — turėjau omeny, išvengti tos ateities, iš kurios mes atkakome? — paklausė jis. — Bet, netgi tuo atveju, jeigu išvengsime klaidų, atvedusių į šitą pragaištį, tai juk dar nereiškia, kad stačia galva neįpulsime į kokią nors kitą, dar bjauresnę kebeknę. Visur aplinkui juk tyko begalės klaidų, kurios tik ir laukia, kad jas kas nors padarytų.

Einšteinas gūžtelėjo pečiais.

— Gal ir taip. O gal ir ne. Nebesu jau toks jaunas, kad tebežinočiau viską. Tačiau, nepaisant nieko, regis, dar nesu praradęs tikėjimo žmonėmis, — atsakė jis.

— Kuo labiau sensti — tuo mažiau žinai? — kilstelėjęs antakį paklausė Kesidis.

— Na taip, tai juk šventa teisybė, — užtikrino jį Einšteinas. — Žinoma, mokslininkai yra išimtis. Jie išvis niekada nieko nežino.

— Trejetas klausytojų suglumę susižvalgė.

— Na taip, taip ir yra, — kalbėjo Einšteinas. Jis gurkštelėjo arbatos ir išpūtė tumulą pypkės dūmų. — Didžioji pasaulio dalis iki šiol dar visiškai nenutuokia, kas gi iš tiesų yra mokslas. Jie vis dar tebemano, kad mokslininkai — tai pamišėlių baltais chalatais gauja, siekianti užvaldyti pasaulį, žmones ryjančių kopūstų padedami… Tačiau mokslas juk išvis nėra kažkoks apčiuopiamas dalykas kaip elektra ar gravitacija, arba atomai. Visa tai yra dalykai, kuriuos galima tirti moksliniu būdu, tačiau pats mokslas yra procesas — tos pačios elektros, gravitacijos ar bet ko kito tyrinėjimo procesas. Tai procesas, kurio metu daromos išvados apie tai, kas, tikėtina, yra tiesa ir kas, tikėtina, yra netiesa. Tai ir viskas. Galutinis mokslo produktas — tai patikima informacija. O numanymo kuo tikėti — kas yra tiesa ir kas yra netiesa — problema, be abejo, ir yra pati svarbiausia, ji egzistuoja tiek pat, kiek ir pati žmonija. Kiek gi buvo sukurta įvairiausių — izmų bei — ologijų — ir visi jie reiškė, kad buvo aptiktas vienoks ar kitoks atsakymas. Tačiau ko gi verti tieji atsakymai? — Einšteinas apžvelgė klausytojus. Šie netardami nė žodžio laukė, ką jis dar pasakys.

— Dauguma sistemų sukuriamos vien tam, kad įrodytų arba pagrįstų tai, apie ką jau yra susidaryta nuomonė. Tačiau to, kuris tikrai nori sužinoti tiesą, šitoks kelias niekur nenuves. Mokslas tokiais dalykais ir neužsiima. Mokslo tikslas yra suprasti, kaip visa yra iš tikrųjų — koks gi tas mūsų pasaulis. Mokslas pripažįsta, kad realybei, kad ir kokia ji bebūtų, visiškai jokios įtakos nedaro tai, ką jūs arba aš galvojame apie ją, jai visiškai nesvarbu, kiek pasekėjų mes sugebėsime pritraukti ir įtikinti savo teisumu. Tiesai tokie dalykai neturi jokio poveikio. Štai kodėl mokslininkai niekad nebuvo linkę mokytis įtikinamai įrodinėti savo tiesas. Tai mes ramia širdimi paliekame teisininkams bei teologams. Iškalba ar emocinis krūvis išdėstant idėjas dar visiškai neparodo, teisingos tos idėjos ar ne.

— Gerai pagalvojus — tai visiškai akivaizdu, — įsiterpė Kesidis.

— Tai byloja paprasčiausias sveikas protas.

— Bet kaip tik tai juk ir yra mokslas, Kesidi, — atsakė Einšteinas. — Sveikas protas, įspraustas į tam tikrus rėmus. O kadangi jo tikslas yra suprasti pasaulį tokį, koks jis yra, o ne kažką kažkam įrodyti, taigi, nelieka vietos jokioms apgavystėms, ypač nesąmoningai saviapgaulei. Apgaudinėdamas save ničnieko nepasieksi. Mat, jeigu jums nepavyks patiems aptikti savo klaidų, proceso pabaigoje pasieksite tik tiek, kad jūsų lėktuvas neskris. Supraskite gi, gamtos dėsnių apgaudinėti neįmanoma. Taigi, į patį mokslinio proceso audinį yra įpintas stiprus etinis principas — o į tai paprastai irgi niekas neatkreipia deramo dėmesio. Argi nebūtų puiku, jei būtų galima pasakyti tą pat ir apie kai kurias kitas žmonijos veiklos sritis?

Einšteinas pastatė puodelį ir atsilošęs delnais įsirėmė į stalą.

— Užuot bandęs visiems įbrukti tuos dalykus, kuriuos mielu noru laikytų teisingais, mokslas elgiasi visai priešingai — jis bando panaudoti visas įmanomas priemones, kokias tik pajėgia sugalvoti, kad sugriautų gimusias idėjas. Šiam tikslui ir būna skirti visi eksperimentai — įrodyti teorijos klaidingumą. O jei to padaryti nepavyksta — po išbandymų teorija tampa juo patikimesnė. Tokiu būdu, lygiai taip pat kaip ir evoliucijos eigoje — o tai iš esmės vienas ir tas pats procesas — mokslas be paliovos save tikrina ir taiso savo klaidas. Klausimai, ginčai, iššūkiai, kritika — visa tai — būtinos jo klestėjimo sąlygos. Jis pats yra ir užvis negailestingiausias savęs paties tikrintojas. Tokiu būdu mokslas išlieka sveikas ir vis labiau tvirtėja.

— O kokios trapios ir graudžios yra tos minties sistemos, kurių pasekėjai nesiryžta net išklausyti kritiškos nuomonės ar visai kitokių aiškinimų! Tokios sistemos būna priverstos uždrausti visa, ko negali paaiškinti, ir užgniaužti tai, su kuo nepajėgia varžytis. O galų gale pačios neišvengiamai sunyksta ir miršta. Bet kokios priespaudos anksčiau ar vėliau laukia vienas galas: ją palaidoja pačios jos numatytosios aukos.

Einšteinas išsiėmė pypkę iš burnos ir niauriai linktelėjo.

— Toks pat likimas laukia ir Hitlerio bei jo „tūkstantmečio reicho”, — užtikrino jis savo klausytojus. — Ir kaip tik todėl, mano ponai, aš vis dar neprarandu tikėjimo žmonėmis.

20 skyrius

Klasikinė Niutono Visata yra tvarkingas darinys, kurį sudaro biliardo kamuolius primenančios dalelės, visomis kryptimis riedančios gravitacinėmis bei elektromagnetinėmis trajektorijomis ir be paliovos atsitrenkinėjančios vienos į kitas pagal tam tikrus nekintančius dėsnius, kurie iš principo lieka tokie pat netgi pačiuose mažiausiuose dydžiuose visoje dydžių skalėje. Taigi, tai yra didžiulis mechanizmas, ir tik stebėjimų tikslumo ribos bei reikalingų stebėtojų stoka neleido bet kuriuo pasirinktu momentu tiksliai nustatyti visų jo detalių judėjimo. Kiekvieną mechanizmo būseną praeityje ar ateityje, viską, kas jame vyko, vyksta ar dar įvyks — viską tokiu atveju būtų buvę galima apskaičiuoti pagal vieną tokį visaapimantį akimirksnį, pritaikant jam Niutono dėsnius, tai yra, iš žinomų praeities faktų formuluojant išvadas apie ateitį. Niekas per daug nesidomėjo, ar toks nuostabus apskaičiavimas išvis įmanomas praktiškai — vis dar buvo tvirtai laikomasi nuomonės, kad Visata yra apibrėžta ir jos dėsniai nekinta, o jos būsimoji būklė — neišvengiamas praeities sąlygų rezultatas, panašiai kaip planetų judėjimo ciklai ar detalių išdėstymo tvarka prisukamo žaislo mechanizme. Šitokia teorija visiškai tenkino hedonistus ar sąžinės graužiamus nusikaltėlius, tačiau tiems, kurie tikėjo laisva valia ir manė, kad toji laisva valia gali įtakoti žmonijos ateities formavimosi pokyčius, tokia teorija buvo visiškai nepriimtina.

Vis dėlto, pačioje devynioliktojo šimtmečio pabaigoje šios visuotinai pripažintos teorijos užnugaryje ėmė telktis kai kurie nepaneigiami eksperimentų duomenys, neišvengiamai atvedę į 1920-ųjų perversmą fizikoje. Šis perversmas negailestingai sugriovė požiūrį, esą, subatominė karalija iš esmės tėra Niutono Visatos miniatiūra. Šią karaliją sudarė anaiptol ne spėjamai pažįstami, biliardo kamuolius primenantys objektai, užimantys erdvėje tam tikras konkrečiai apibrėžtas padėtis, judantys tiksliomis nekintančiomis trajektorijomis ir besielgiantys lygiai taip pat, kaip ir bet kurie kiti žinomi objektai. Nieko panašaus: ją sudarė kažkokios gluminančios, visiškai naujų koncepcijų reikalaujančios esybės, neturinčios atitikmenų jokiame kasdieniškame lygyje, jas aprašyti buvo įmanoma tik abstrakčiomis matematinėmis formulėmis. O tai ir buvo kvantinės mechanikos užuomazga.

Buvo prieita išvada, kad visi įvykiai kvantinės mechanikos pasaulyje toli gražu nėra apspręsti iš anksto. Esama dabarties situacija dar anaiptol automatiškai nevedė į griežtai apibrėžtą ateities situaciją. O tai, kas paprastai būdavo apibūdinama kaip dalelė, liovėsi buvę kažkokiu stabilios formos nekintančiu „daiktu”, esančiu tam tikrame konkrečiame erdvės taške. Šios dalelės tapo kažkuo, ką fizikai pavadino „bangos funkcija” — vibruojančia migla, kuri judėjo ir sklaidėsi erdvėje, o jos pavidalas ir tankumas be paliovos keitėsi.

Miglelė, sudaryta — iš ko?

Iš nieko, ką būtų įmanoma apibūdinti įprastais fizikiniais terminais. Tačiau, kai tokia esybė ima sąveikauti su kita panašia esybe, pavyzdžiui, tuo atveju, kai tokia sąveika dirbtinai sukuriama prietaisu, skirtu joms tyrinėti, tada esybė įgauna tam tikrų savybių, kurios paprastai ir priskiriamos „dalelėms”; šios dalelės akimirksniu pasireiškia tose erdvės ribose, kur būta miglelės. Iš anksto tiksliai nustatyti būsimą jų lokalizacijos tašką neįmanoma. Geriausiu atveju jų vietą buvo galima tik maždaug nuspėti. Bet kurioje vietoje vibruojančios ir besimainančios miglelės tankumas kas akimirksnį vis leisdavo tikėtis, kad dalelė bus aptikta būtent ten.

Taigi, kvantinės mechanikos biliardas buvo žaidžiamas su kamuoliukais, lakstančiais atskirų ekranų, užpildytų koncentruotomis kietosiomis dujų dalelėmis, ribose. Niekad nebuvo įmanoma iš anksto tiksliai nustatyti, koks bus numatyto susidūrimo rezultatas. Tačiau tai buvo galima nuspėti apytiksliai, o tokia prognozė paprastai buvo tikrinama eksperimentais, kurių esmė — daugkartinis to paties atvejo pakartojimas, stebint, kokiu dažnumu pasireiškia įvairūs galimo rezultato variantai. Vertinant pagal šios srities pasiekimus, kvantinę mechaniką, ko gero, galima būtų laikyti pačia sėkmingiausia iš visų kada nors sukurtų mokslinių teorijų.

Visata liovėsi būti prisukamu mechanizmu, tačiau ji anaiptol nevirto ir moliu, kurį žmogus pajėgtų minkyti ir formuoti savo nuožiūra. Tikimybės dėsniai pakeitė apibrėžtumo dėsnius. Pati mintis, kad Visatos likimas priklauso nuo to, kaip iškris kauliukai, kai kuriuos žmones erzino netgi labiau nei gryno atsitiktinumo teorija. Vienas iškiliausiųjų tokių žmonių tarpe buvo Albertas Einšteinas.

— Mudu su Nilsu Boru darėme tai tokią daugybę kartų, — vokiškai pasakė jis Vinsleidui, Šolderiui, Teleriui ir Silardui. Jie stovėjo vienoje iš instrumentų prigrūstų nišų po aukštai iškeltu tilteliu, besidriekiančiu išilgai sugrįžimo vartų cilindro. Jie studijavo vieną sistemos sekciją, o tuo tarpu Vigneris, Grynas bei kiti „Protėjo” grupės nariai be atvangos kartojo kai kuriuos bandymus tolimajame mechanizmo gale prie pat pertvaros, kurią sudarė elektros blokai bei vakuuminis siurblys. — Mintis pasijusti sulčiaspaudėn pakliuvusia citrina man visąlaik atrodė dar labiau atgrasi nei perspektyva tapti krumpliaračio sraigteliu, — tęsė Einšteinas. — Taigi, esu linkęs manyti, kad teorija dar toli gražu nėra išbaigta. Joje dar lieka begalės neaiškumų — dėl tos priežasties, kad eksperimentai kol kas nėra tokie kruopštūs, kad atskleistų kintamuosius dydžius, būdingus dar subtilesniems lygmenims.

Silardas papurtė galvą.

— Su tuo aš niekaip negaliu sutikti. Jeigu šių kintamųjų dydžių mes negalime pakankamai akivaizdžiai įrodyti eksperimentais, tokiu atveju nėra pagrindo ir tvirtinti, kad jie išvis egzistuoja.

— Tiesą sakant, ir aš taip manau, — pritarė jam Teleris. — Įrodyti pavyko tik matematinį formalizmą — ir nieko daugiau. Nematomų variantų idėja paranki vien tam, kad patenkintų idėjinius tavo įsitikinimus, Albertai. Tai jau metafizika, o nebe fizika.

— Vadinasi, jūs nelinkę paremti jokių interpretacijų, — pareiškė Šolderis.

Teleris skėstelėjo rankomis.

— Pasiūlykite man bent menkiausią nuorodą kokiai nors interpretacijai — ir aš su malonumu ją apsvarstysiu. Tačiau jei remsimės vien intuicija, bijau, kad ji mums tik kliudys ir, užuot padėjusi, nuves klaidinga kryptimi. Pernelyg daug kartų jau yra šitaip atsitikę.

— O ar įmanomas koks nors kitas metodas? — paklausė Silardas.

— Leiskite matematiniam formalizmui subrandinti savas interpretacijas, — atsakė Šolderis. — Ir nebandykite nieko jam primesti.

Einšteino veide pasirodė svajinga išraiška, tarsi mintimis jis būtų nuklydęs kažkur toli. Einšteinas pakilo nuo dėžės, ant kurios tik ką sėdėjo, ir neskubriai nužingsniavo prie tolimosios sienos, kur, susinėręs rankas už nugaros, sustojo priešais instrumentų prikimštą lentyną.

— Taip, filosofiniu požiūriu tai išties įdomi problema… — nutęsė jis.

Akimirką visi kiti stebėjo Einšteiną, bet paskui vėl prašneko Šolderis, ir mokslininkų grupelė įsmeigė akis į jį.

— Ar negali būti taip, kad visi mes smarkiai klydome, kvantinę teritoriją laikydami kažkokiu vaiduoklišku pasauliu, kurio simboliai tegali reikšti tiktai tikimybes? Ar negali būti taip, kad kvantinės mechanikos simboliai realybę išreiškia taip pat patikimai, kaip ir klasikinės teorijos simboliai?

— Patikimai? — Teleris dvejodamas dirstelėjo į Silardą, o paskui vėl įsmeigė žvilgsnį į Šolderį. — Ką gi, manau, kad visaip gali būti. Bet ką gi tai reiškia?

Suraukęs kaktą Silardas susimąstė apie tai.

— Bet argi tai išvis įmanoma? — paprieštaravo jis. — Esama dviejų būdų, kuriais galima pakeisti objekto bangos funkciją. Vienu atveju ji gali nuosekliai ir nuspėjamai vystytis laike tokiu būdu, kuris nusakomas diferencialine bangos lygtimi. Kitu atveju gali būti sukurta sąveika su kito objekto bangos funkcija, pavyzdžiui, taip, kaip elektronas sąveikauja su matavimo prietaisu — šiuo atveju pokytis yra netolydus, ir gauname kurį nors iš daugelio pavienių galimų rezultatų, kurių kiekvienas bus duotosios tikimybės ribose. Tačiau šiuodu metodai yra visiškai skirtingi. Vienas jų reiškia izoliuotą sistemą, o kitas — ne. Jei bandysime interpretuoti tai tiesiogine prasme, neišvengiamai susidursime su prieštaravimais. Kaipgi galima apibūdinti realybę iš esmės pačiam sau prieštaraujančiu modeliu?

— Matyt, mums dar reiktų gerokai permąstyti mūsiškį realybės suvokimą, — pasiūlė Einšteinas instrumentų lentynai. Paskui atsigręžė į kitus. — Gerai. Leiskime matematiniam formalizmui pačiam subrandinti savas interpretacijas. Įdomu, kokias interpretacijas jis subrandino dvidešimt pirmajame amžiuje, daktare Šolderi?

— Šiuolaikinė fizika sąveikos — arba, jei jums labiau patinka, stebėjimo — procesą laiko bangos funkcijos kolapsu, gaunant vieną iš visų galimų rezultatų, — atsakė Šolderis. — Tačiau kuris rezultatų bus gautas kolapso metu, iš anksto nustatyti neįmanoma, įvairios galimybės gali būti tik spėjamos remiantis tikimybių teorija. — Trejetas dvidešimtojo amžiaus mokslininkų nekantriai laukė tęsinio. Šolderis kalbėjo toliau. — Tačiau šis kolapso procesas ir rezultato priskyrimas vienai ar kitai tikimybei toli gražu nėra tiesioginė kurios nors dinaminės sistemos lygties išdava. Tai yra pasekmė a priori formalizmui primesto susitarimo — o tokia prielaida iš esmės yra persismelkusi metafizika, dėl ko Edvardas prieš kelias minutes ir apkaltino Albertą.

Valandėlei stojo tyla.

— Tačiau ką gi būtų galima supriešinti su bangos funkcijos kolapsu? — galų gale paklausė Silardas, jis atrodė gerokai suglumęs.

— Galima išvis išvengti bangos funkcijos kolapso, — atsakė Šolderis. Šitokiai logikai nė vienas nesugebėjo paprieštarauti.

Kilstelėjęs ranką Silardas pasitrynė antakius.

— Tačiau, jeigu mes nesukelsime bangos funkcijos kolapso ir negausime vieno iš galimų rezultatų — tokiu atveju turėsime visus rezultatus iškart, — neskubėdamas prašneko jis. — Argi tada nebūsime priversti pripažinti, kad visi jie yra vienodai realūs?

Einšteino akys paslaptingai sublizgo. Valandėlę jis tylėjo, tarsi norėdamas dar sykį permąstyti tai, ką ketino pasakyti, o paskui ėmė palengva linksėti galva.

— Taip — o kaip tik taip juk ir būtų teisinga, argi ne? — bemaž pats sau suniurnėjo jis. — Tiesiog turime susitaikyti su tokia matematika, kokia ji yra iš tikrųjų, visai neverta brukti jos į iš anksto susidarytus rėmus, nereikia užtempti jai išankstinės savo nuomonės, ką, mūsų manymu, ji turėtų reikšti, arba kaip, mūsų nuomone, viskas turėtų būti.

— Būtent taip, — atsiliepė Šolderis. — Belieka vystyti tą pačią mintį toliau ir nebijoti daryti išvadas.

Silardas ir Teleris įsmeigė akis į kits kitą — jie jau po truputį pradėjo suvokti, ką visa tai reiškia. Einšteinas vėl ėmė linkčioti galvą, šįsyk jau gyviau.

— Na taip, o kodėl gi ne? — sušnibždėjo jis. — Tikroji Visata gali būti kur kas didesnė, nei mes kada nors pajėgėme įsivaizduoti — gigantiška ir sudėtinga tam tikra tvarka išdėstyta struktūra, kurioje kiekviena sąveika generuoja vis naują atsišakojančių pasekmių tinklą. O kadangi formalizme nėra nieko, kas leistų išskirti kai kurias atšakas ir laikyti jas tikresnėmis už visas kitas — kodėl gi tokiu atveju visos jos negali būti vienodai realios?

— Palaukite, norėčiau įsitikinti, kad supratau visa tai teisingai, — kreipėsi Silardas į Šolderį. — Tu šit tvirtini: jeigu esama n rezultatų kiekvienam įmanomam atvejui, tai visai neteisinga manyti, kad Gamta kažkokiu būdu savo nuožiūra atsitiktinai pasirenka tik vieną tų rezultatų?

Šolderis papurtė galvą.

— Kodėl gi tas vienas turėtų būti pranašesnis už visus kitus?

— Jokių dėsnių. Jokių priežastinių ryšių, — pareiškė Einšteinas. — Tai ir yra tieji kauliukai, kuriais, kaip kad aš visada ir sakiau. Dievas tikrai nežaidžia.

— Jeigu ne vienas rezultatas — tada kas? — paklausė Teleris.

— Visi, — paprastai atsakė Šolderis. — Kada kauliukas paritamas, kodėl gi struktūrinio vektoriaus išsiskaidymas negalėtų reikšti išsišakojimo funkcijos, vedančios į šešis visiškai skirtingus pasaulius, kurių visi yra visiškai realūs, ir kiekvienas jų talpina visai kitokį rezultatą?

Teleris šlumštelėjo atgal į savo kėdę greta elektros blokų. Silardas, priešingai, pašoko ant kojų ir ėmė neramiai žingsniuoti pirmyn atgal, krumpliu trindamasis smakrą, tuo pat metu iš paskutiniųjų mėgindamas suvirškinti išgirstąją idėją ir su ja susitaikyti.

Einšteinas žvilgtelėjo į Šolderį.

— O tai reiškia, kad neapibrėžtumą apsprendžia ne tai, koks rezultatas bus atsitiktinai pasirinktas iš galimų šešių, o tai, kad neįmanoma prognozuoti, kurią iš šešių atšakų individui teks patirti, — pasakė Einšteinas. — Kitais žodžiais tariant, neįmanoma įspėti, kuris rezultatas atitiks jo identiteto pojūtį. Visi jo prisiminimai ir bus ankstesniųjų sąveikų atitinkamas rinkinys — tai galima palyginti su savotišku taku, vingiuojančiu be paliovos išsišakojančių galimybių medžiu.

— Taip, — sutiko Šolderis.

Valandėlei stojo tyla, ją trikdė tik šiūruojantys Silardo žingsniai ir iš kitos pertvaros pusės atsklindantis Peino balsas — jis pusbalsiu kažkam niurnėjo kažkokius skaičius.

— Tačiau kiekviename iš tų šešių pasaulių juk bus po visiškai skirtingą to paties individo kopiją, — galų gale pasakė Silardas. Ūmai jis stabtelėjo, netikėtai suvokęs visą šių žodžių reikšmę, ir jo akys išsiplėtė. — Tiesą sakant, juk tada turėtų būti ir visa ko kopijos… viso pasaulio, visko… Ir anaiptol ne šešios, jos daugintųsi visur, po kiekvieno įvykio…

— Pagaliau, regis, bus kiek praskaidrėję akyse — lyg ir imu įžvelgti, kur visa tai mus veda, — pareiškė Einšteinas. Jis išsitraukė pypkę ir ėmė neskubėdamas ją kimšti.

Silardas kalbėjo toliau:

— Kiekvienas įvykis, nors ir pats menkiausias, savo pasekmes gali paskleisti visoje Visatoje. Jei tai, ką sako Kurtas, tikrai yra tiesa, tokiu atveju kiekviena kvantų sąveika kiekvienoje žvaigždėje, kiekvienoje galaktikoje, kiekvienoje atokiausioje kosminės erdvės kertelėje suskaldo Visatą į galybę kopijų. Ir kiekvienas iš nesuskaičiuojamų milijardų variantų kas sekundę pasidaugina vėlgi nesuskaičiuojamus trilijonus kartų… iki begalybės išsišakojantis medis, kuriame visa, kas tik gali atsitikti, kažkur ir atsitinka…

— Dabar suprantate, ką aš turėjau omeny sakydamas, kad Visata, ko gero, yra kur kas didesnė, nei mes pajėgiame įsivaizduoti, — pasakė Einšteinas. — Tai, ką mes sugebame suvokti, tėra neįžiūrima, mikroskopinė visumos dalelytė — tąja visuma vingiuojąs takas, vedantis per atitinkamai susijusius prisiminimus bei potyrius. — Jis išpūtė tumulą dūmų ir patenkintas linktelėjo. — Turiu prisipažinti, kad tai mane iš tiesų žavi. Visa ši neaprėpiama visuma yra apibrėžta, mat ji apima visų įmanomų įvykių visas įmanomas pasekmes, tačiau individualios patirties taką per šią visumą gali sąlygoti tai, ką mes paprastai vadiname laisva valia — ir sąlygoti tokiais būdais, kuriuos mums dar teks suprasti. Taip, mano ponai, dabar aš jaučiuosi jau kur kas geriau.

Kiti du linktelėjo — jie palengva ėmė viską suvokti. Pamažu aiškėjo, kokiu būdu galėjo egzistuoti nesuskaičiuojami ateities variantai, niekaip negalėję išsivystyti iš dabartinės situacijos, pavyzdžiui, kaip Hitleriui buvo įmanoma bendrauti su 2025-aisiais, kurių istorijoje nė būt nebuvo nacistinės Vokietijos. Ta įvykių eiga, galų gale atvedusi į nacizmo nepažinojusią ateitį, iš kurios ir buvo kilęs Kurtas Šolderis, vis dar tebeegzistavo kažkur nuolatos besišakojančio galimybių ir pasekmių medžio tankumyne. Iš tiesų ji egzistavo tik kaip viena iš daugybės įvykių eigų, vedančių į medžio dalį, sudarytą iš nesuskaičiuojamų laisvos nuo fašizmo ateities variantų, kurių nesuskaičiuojamoje gausybėje į praeitį buvo pasiųsta nesuskaičiuojama gausybė Kurtų Šolderiu — ir dar nesuskaičiuojamoje gausybėje nebuvo pasiųsta.

Dabar jau buvo aišku, kas išklibo ryšių su 1975-aisiais kanale — kažkokiu būdu atsirado kažkokia įstriža linija, sujungusi laiko keliautojus ne su jais pačiais, kaip kad jie tikėjosi, o su kita jų pačių versija, kilusia iš kažkokių kitų 1975-ųjų ir atkakusia į kažkokius kitus 1939-uosius.

Tačiau tai suvokus, problema liko ta pati: vis dar nebuvo aišku ką daryti, kad sugrįžimo vartai imtų veikti. Šie vartai buvo priklausomas mechanizmas, jie buvo skirti veikti pasyviai, reaguodami į pagrindinį projektorių, kuris turėjo suaktyvinti juos iš 1975-ųjų, tas pats projektorius turėjo iš 1975-ųjų perduoti ir vartų veikimui būtiną energiją, kad Sarginė iki paskutinio lašo neiščiulptų visos Brukline generuojamos energijos. Sugrįžimo vartai nebuvo pritaikyti ką nors iššaukti. Tačiau remiantis viskuo, ką pasakė Šolderis, buvo galima spėti, kad turėtų būti begalinė daugybė 1975-ųjų projektoriaus variantų, besistengiančių užmegzti kontaktą. Ir vis dėlto ničnieko neįvyko. Kažkur kažkas iš esmės užstrigo.

Silardas smalsiai pažvelgė į Šolderį.

— Vieno dalyko taip ir nepajėgiu suprasti. Jeigu jau tada visa tai žinojai, kodėl būdamas Anglijoje išsamiau nepaaiškinai šito Lindemanui? — paklausė jis. — Kai kalbėjau su juo telefonu, neatrodė, kad jis bent ką nors nutuoktų apie visas šias koncepcijas.

Stovėjęs atokiau ir įdėmiai klausęsis pokalbio Vinsleidas dabar žengė artyn.

— Aš pats prašiau Kurto šnekėti labai jau miglotai — juk jų situacija buvo pakankamai neaiški, o mes nieku gyvu negalėjome rizikuoti, kad nutekėtų informacija, — paaiškino jis. — Negalėjome leisti, kad vokiečių ausis pasiektų bent menkiausias pakuždomis ištartas žodelis, galintis išduoti, jog mūsų pusėje irgi svarstoma apie šitokius dalykus. Tačiau dabar jūs ir patys suprantate, kodėl mums reikia pagalbos. Dabartinėje situacijoje stačiai nebeįmanoma susigaudyti. Štai ir svarstau sau: ką gi sugebėjo išsiaiškinti toji mūsų grupė, kuri pasiuntė mums žinią iš fabriko Niu Džersyje? Ką tokio jie žinojo, ko mes niekaip nevaliojame perprasti?

Einšteinas linktelėjo.

— Mums dar reikia kur kas geriau perprasti šitos naujai atsivėrusios nepažįstamos teritorijos fiziką, — pasakė jis. — O tada jau jums patiems bus kur kas paprasčiau pasidaryti praktines išvadas. Štai čia mes turime vieną ryšio kanalo galą, kuris, iš visko sprendžiant, lyg ir turėtų veikti. Gi kitame gale, kaip mes gerai žinome, kažkas tikrai kalba, tačiau jų žodžiai mūsų nepasiekia. Kaipgi šitai paaiškinti? Klausimas, man regis, išties įdomus.

* * *

Tuo tarpu kitame Manheteno pakraštyje Džefas bei jo studijų bičiulis Azimovas po paskaitos lipo žemyn laiptais, vedančiais iš Šermerhorno auditorijos Kolumbijos universitete.

— Kada nors ir tau reiktų prasiblaškyti ir nuvažiuoti su manim į miestą susitikti su jais, — kalbėjo Džefas. — Tas vaikinas Gordonas, kurį tau minėjau, žino milijonus dalykų apie atomo fiziką. Galvoj nesutelpa, iš kur jis visa tai ištraukė.

— Gal ir neblogai būtų… jei tik surasiu šiek tiek laisvo laiko, — atsakė Azimovas. — Bet kaip tik dabar turiu naują idėją apsakymui ir ketinu kaip reikiant prie jo padirbėti.

— O! Apie ką šįsyk?

Azimovą akimoju apėmė entuziazmas, eidamas jis netgi ėmė smarkiai mosuoti rankomis.

— Va, žinai — kosminis laivas pakliūva į spąstus planetoje, esančioje giliame žvaigždės milžinės gravitaciniame šulinyje. Įgula iš paskutiniųjų bando pasiųsti nelaimės signalą. Tačiau dėl laiko iškraipymo gravitacijos lauke jų laikas slenka kur kas lėčiau, ir jie nesuvokia, kad tokiu būdu pasikeičia visi jų siunčiamų radijo signalų dažniai…

— Bet jeigu tas gravitacijos laukas toks galingas, argi jie išvis galėjo išgyventi? — abejodamas paklausė Džefas.

— Na taip, gal ir tavo tiesa… Kaip tik tai aš ir bandau išsiaiškinti, — sutiko Azimovas. — O kaip tu manai, ar tai įmanoma?

Valandėlę pamąstęs Džefas papurtė galvą.

— Abejoju, ar tau pavyks įtikinamai tai aprašyti, — neužtikrintai atsakė jis.

21 skyrius

Vakaras tebebuvo ankstyvas, ir „Vaivorykštės juostoje” dar nevirė gyvenimas. Vienas kitas lankytojas sėdėjo prie baro, o keletas būrelių bei porų buvo įsitaisę prie staliukų — daugiausia darbininkai iš miesto ar verslininkai, užsukę čia išgerti taurelės ir valandėlę paplepėti, prieš eidami namo. Nuolatiniai klubo lankytojai dar beveik nepradėjo rinktis, ir niekas neatkreipė dėmesio į Valterį Frišą, kuris pasikabino prie durų paltą, ir kurį laiką stovėjo dairydamasis bei laukdamas, kol akys apsipras su prietema — jis taip ir nenusiėmė tamsių akinių. Paskui jis nužingsniavo prie baro ir įsitaisė laisvoje kėdėje.

— Sveiki! — šiurkštokai burbtelėjo barmenas Lu, kai Frišas atsisėdo. — Ko pageidausite?

— Labas vakaras. Gal turite — eee… Stingerio?

— Vieną Harvio Stingerio, — Lu nusigręžė ir ištiesė ranką taurės.

Frišas dar sykį įdėmiai apsidairė, kad įsitikintų nesuklydęs. Ne, čia tikrai nebuvo nė vieno iš tų dviejų, kurie parvežė Frišą ir jo dukterėčią atgal į Manheteną — nei stambaus ūsuoto šviesiaplaukio, nei kur kas tamsesnio gymio jo draugo. Nesimatė čia ir to tipo, kurį jie vadino Džoniu, to paties, kuris atvažiavo į Bruno namus kiek vėliau, drauge su gangsteriais. Pasijutęs kur kas tvirčiau, Frišas vėl nusigręžė į barą ir pasiėmė savo gėrimą.

Pasirodė besą ne taip jau ir sunku iššniukštinėti tą merginą, kuri buvo paminėta laikraščio straipsnyje. Ji ir patarė Frišui apsilankyti „Vaivorykštės juostoje”, kur, pasak jos, nuolatos mirkdavo Džonis Šešios Džei. Vis dėlto anksčiau ji kaip gyva nieko nebuvo girdėjusi apie tokius vaikinus — Kesidį ir Harį.

Paskutiniajame pranešime iš Berlyno nebuvo net užsiminta apie Frišo suteiktą informaciją, ir tai gerokai jį nuvylė. Jis jautė, kad anapus vandenyno į jį nežiūrima pernelyg rimtai. Taigi, Frišas norėjo pateikti tokių žinių, kurios neabejotinai įrodytų jo vertę. Įvykiai Europoje vystėsi sparčiai, krizė buvo nebe už kalnų, o tokią atmintiną valandą visiems ištikimiausiems partijos nariams derėjo pasistengti iš paskutiniųjų. Be to, Frišui ir pačiam buvo labai smalsu.

— Jauki vietelė, — pastebėjo Frišas. — Ko gero, lankytojų čia būna ir kur kas daugiau.

— Užplūs vėliau, — niurgztelėjo Lu.

— Aš čionai pirmą kartą. Beje, mano vardas Johanas.

— Malonu susipažinti.

Frišas siurbtelėjo gurkšnį ir pastatė taurę ant baro.

— Aš… eee… man regis, jūs, ko gero, galėtumėte man padėti. Noriu surasti vieną seną draugą, kuris, berods, retkarčiais čia užeina.

— Pabandysiu.

— Jo vardas Kesidis — toks aukštas geltonplaukis vaikinas, su ūsais. Paprastai vaikšto su draugu, kurio vardas Haris.

— Haris ir Kęsas? Kaipgi, žinoma, jie lankosi čia. Tiesa, jau dieną ar dvi jų nemačiau.

— Gal kartais žinote, ar šįvakar jie ateis?

— Atleiskite, bet nė nenutuokiu.

— A, suprantu. Ačiū. — Frišas vėl kilstelėjo taurę, Lu tuo tarpu kiek atsitraukė pripildyti ledų kibirėlio. — Senokai jį bemačiau, — lyg tarp kitko tęsė Frišas. — Ką gi jis veikia šiuo metu? Gal atsitiktinai žinote?

— Nieko aš nežinau.

Gretimoje kėdėje sėdintis pianistas Džordžas viena ausimi klausėsi pokalbio. Dabar jis grįžtelėjo ir įsikišo.

— Aš galiu jums padėti, misteri, — pasakė. — Rodos, kažkas minėjo, kad jis šiuo metu kažką vežioja sunkvežimiu į Brukliną? — Jis dirstelėjo į Lu, tačiau šis tik susiraukė, papurtė galvą ir pasitraukė į baro gilumą. Tačiau Džordžas nesuprato perspėjimo.

— Rodos, į kažkurį sandėlį uosto rajone, į pietus nuo tilto. Palaukite, palaukite, kažkas, regis, sakė, kad tai — buvęs senasis Melouno sandėlis. Taip, tikrai taip, Melouno.

— Pakartokite, prašau, kur tai yra, — paprašė Frišas, prisikišdamas arčiau jo.

Baro gilumoje nugara į juos stovintis Lu vėl papurtė galvą, dėliodamas lėkšteles su alyvomis, pakepintos duonos riekelėmis bei trapiais sausainėliais. Jei jau Džonis Šešios Džei nebuvo linkęs kišti nosį į tai, ką veikė tokie žmonės kaip Haris ir Kesidis, vadinasi, ir visiems kitiems sveikiausia būtų elgtis taip pat. Džordžas pernelyg jau nelaiko liežuvio. Vieną gražią dieną per tai gali ir kailį prisvilti.

* * *

Tuo tarpu Brukline, Sarginėje, susibūrusi grupė pirmąją rugpjūčio dieną praleido iki panagių apsvarstydami kiekvieną detalę plano, kaip prieiti prie prezidento Ruzvelto. Pagrindinės plano detalės liko nepasikeitusios: rimtų atomo branduolio skilimo tyrinėjimų būtinybė bei tikimybė sukurti atominę bombą turėjo būti pretekstas, skirtas patraukti aukštų pareigūnų dėmesį, o visa istorija būsianti atskleista tik aukščiausiojo lygio susitikimo metu. Negalima buvo pražiopsoti nė menkiausios smulkmenos, dėl kurios Hitleris arba „Siuzerenas” galėtų įtarti, jog jiems nebepriklauso išskirtinė „Vargonų” tipo technologijų monopolija, taigi, nevalia buvo raštu pranešti nieko, kas bent miglotai užsimintų apie „Protėjo” grupės egzistavimą ar jos tikslus.

Rugpjūčio antrąją Teleris ir Silardas antrąsyk apsilankė Einšteino išsinuomotame vasarnamyje, šįsyk jie važiavo Telerio 1935-ųjų laidos „Plimutu” ir vežė Einšteinui pasirašyti paskutinįjį jų sukurto laiško variantą. Laiške buvo rašoma:

Albertas Einšteinas

Old Grouvo kelias

Nasau Iškyšulys

Pekonikas, Long Ailendas

1939. rugpjūčio 2.

F.D.Ruzveltui

Jungtinių Valstijų prezidentui

Baltieji Rūmai

Vašingtonas, Kolumbijos Apygarda

Sere,

Kai kurie pastarojo meto E.Fermio ir L.Silardo darbai, kurių rankraščiai buvo pateikti man peržiūrėti, leidžia tikėtis, kad artimiausioje ateityje iš cheminio elemento urano bus įmanoma išgauti naują ir itin svarbų energijos šaltinį. Tam tikri susidariusios situacijos aspektai verčia manyti, kad nedovanotina būtų prarasti budrumą, o gali atsitikti ir taip, kad prireiks skubaus Aministracijos įsikišimo. Taigi, manau, kad mano pareiga yra atkreipti jūsų dėmesį į žemiau išdėstytus faktus bei rekomendacijas.

Pastarųjų keturių mėnesių laikotarpiu, Žolio darbų Prancūzijoje, o taip pat Fermio ir Silardo darbų Amerikoje dėka, tapo visai įtikėtina, kad ateityje bus įmanoma didelėje urano masėje sukurti branduolinę grandininę reakciją, kurios metu bus generuojama didžiuliai energijos, o taip pat ir naujų, radį primenančių elementų kiekiai. Dabar jau beveik galima garantuoti, kad šito pasiekti įmanoma netgi artimiausioje ateityje.

Šis naujasis reiškinys, be kita ko, suteikia galimybę sukonstruoti bombą; visai įmanoma — nors ir mažiau tikėtina — kad tokiu būdu pagaminta bomba bus visiškai naujo tipo ir ypač galinga. Vienintelė šio naujojo tipo bomba, atgabenta laivu ir susprogdinta uoste, ko gero, visiškai sunaikintų patį uostą drauge su dalimi aplinkinės teritorijos. Vis dėlto, gali paaiškėti, kad tokia bomba yra pernelyg sunki, kad ją būtų įmanoma pergabenti oru.

— 2—

Jungtinėse Valstijose išgaunama tik labai nedideli kiekiai, ir be to, ne itin kokybiškos urano rūdos. Šiek tiek neblogos rūdos aptinkama Kanadoje ir buvusioje Čekoslovakijoje, tačiau didžiausi urano telkiniai slūgso Belgijos Konge.

Susidarius tokiai situacijai jums galbūt pasirodys pageidautina užmegzti nuolatinį ryšį tarp Administracijos ir grupės fizikų, tyrinėjančių grandininę reakciją Jungtinėse Valstijose. Vienas galimas būdąs tai padaryti būtų toks, jei jūs patikėtumėte šią užduotį kokiam nors žmogui, kuriuo pasitikite ir kuris užima kokias nors neoficialias pareigas. Jo užduotį sudarytų žemiau išdėstyti punktai:

a) jis palaikytų nuolatinį ryšį su Vyriausybės Departamentais ir nuolatos informuotų juos apie tyrinėjimų eigą, siūlytų Vyriausybės veiksmų rekomendacijas, ypatingą dėmesį skiriant saugaus ir nenutrūkstamo urano tiekimo į Jungtines Valstijas problemai;

b) jis kiek įmanoma spartintų eksperimentinį darbą, kurio eigą šiuo metu smarkiai riboja universitetų laboratorijoms biudžeto skiriamos lėšos. Jis rūpintųsi tiekimo fondų formavimu, jei paaiškėtų, kad tokie fondai reikalingi, palaikydamas ryšį su privačiais asmenimis, linkusiais finansiškai paremti šią programą, ir galbūt pasiūlydamas bendradarbiauti toms pramoninėms laboratorijoms, kurios turi būtiną įrangą.

Aš puikiai suprantu, kad Vokietija visiškai nutraukė bet kokią prekybą uranu iš Čekoslovakijos rūdynų, kuriuos ji neseniai perėmė savo žinion. Tą faktą, kad Vokietija taip anksti ėmėsi veiksmų, visai gali paaiškinti tai, kad Vokietijos Valstybės Sekretoriaus fon Vaiczekerio sūnus palaiko glaudžius ryšius su Kaizerio Vilhelmo institutu Berlyne, kur kaip tik šiuo metu bandoma pakartoti kai kuriuos Amerikoje vykdytus urano tyrinėjimo darbus.

Visada nuoširdžiai jūsų

Albertas Einšteinas

Einšteino pasirašytą laišką Silardis nunešė Aleksandrui Sachsui ir šio patarimu pridėjo dar savo paties prierašą, pabrėždamas, kad lėtųjų neutronų grandininė reakcija jau tapo bemaž visai apčiuopiama realybe, o greitųjų neutronų grandininė reakcija, kurios, tiesa, praktiškai kol kas dar nepavyko įgyvendinti, garantuotai leis sukurti naujo tipo bombą. Pabaigai Sachsas pats parašė aiškinamąjį laišką ir išvyko surengti susitikimo su Ruzveltu.

Galų gale atrodė, kad visi reikalai sklandžiai pajudėjo į priekį…

Kol iš Londono paskambino baisiausiai susijaudinusi Ana Charkiovič.

— Klodai, tu nepatikėsi, ką jie čionai daro! — bemaž suklykė ji tiesiog į ausį išsigandusiam Vinsleidui. — Vadovauti karinėms deryboms į Maskvą Čemberlenas siunčia tokį visiškai išgverusį admirolą — vargšas senolis jau viena koja atsargoje! O visa drauge vykstanti grupė — paprasčiausi taktikai. Jie neturi nė pačios menkiausios strateginės patirties! O net jei ir turėtų — tų žmonių žodis derybose ničnieko nenulems! Viskam tiesiogiai vadovauja Džilbertas ir Salivanas. Ir tai dar ne viskas. Klodai, tu nepatikėsi — grupė išvyko ten laivu!

— Prakeikimas!

— Rusai šito nepakęs, Klodai, dėl to nekyla jokių abejonių, ypač po to, kai jiems gerokai aplaužė ragus Miunchene. Stalinas gi surinko tokius žmones kaip Vorošilovas ir Šapošnikovas — pačią sovietų kariuomenės viršūnę! Jie nusiteikę visiškai rimtai. Jie laukia konkretaus dalykinio pokalbio. O visa tai tiesiogine prasme pastūmės juos tiesiog Hitleriui į glėbį!

Be jokios abejonės, užuodęs tokią netikėtą progą Hitleris davė skubius nurodymus Vokietijos ambasadai Maskvoje, kad ši paskleistų gandus, esą, Vokietija siekia pagerinti santykius. Rusijos atsakymas buvo teigiamas, ir antrąją rugpjūčio savaitę, kol admirolas Draksas bei jo derybininkų grupė vis dar palengva pukšėjo Baltijos jūros vandenimis, Hitleris jau mygo Rusiją, kad būtų kuo skubiau surengtas Vokietijos užsienio reikalų ministro Ribentropo susitikimas su pačiu sovietų premjeru. Stalinas sutiko, prieš tai kaip būtinos sąlygos išsireikalavęs žymių nuolaidų derybose dėl prekybos bei kredito. Rugpjūčio dvidešimt antrąją buvo viešai paskelbta, kad jau kitą dieną Ribentropas atvyksta į Maskvą.

Bet kokioms viltims dar kažkaip išvengti Lenkijos užpuolimo, šito vizito pasekmės galėjo būti stačiai katastrofiškos. Tuo metu, kai Ribentropas išvyko iš Berlyno, Vinsleidas jau buvo pakeliui į Europą. Šįsyk drauge su juo išvyko ir majoras Vorenas, kad galėtų tiesiogiai stebėti karinę situaciją ir susitikti su kai kuriais britų kariuomenės vadais. Jis norėjo ištyrinėti galimybes Britanijos armijoje kuo nors pakeisti tuos karinius pastiprinimus, kurie pagal planą Iiepos mėnesį turėjo materializuotis iš „Protėjo” pasaulio.

Vinsleidas ir Vorenas atvyko į Londoną ankstyvą rugpjūčio dvidešimt penktosios rytą. Tuo metu Rusijos ir Vokietijos tarpusavio nepuolimo paktas jau buvo pasirašytas. Hitleriui niekas nebetrukdė įžengti į Lenkiją.

22 skyrius

Pasirodo, Vinsleidui išties reikėjo kuriam laikui išvykti iš Anglijos, kad visomis poromis pajustų, jog ten tvyrančioje atmosferoje kažkas pasikeitė. Šie pokyčiai pasireiškė anaiptol ne kokiu nors akivaizdžiu ar dramatišku būdu, tai buvo subtilios, vos pastebimos permainos žmonių mintyse bei nuotaikose, o taip pat ir jas atspindinčioje spaudoje. Vinsleidas net pagalvojo, ar tik nebus pernelyg anksti pradėjęs ieškoti kažkokių nesklandumų. Nepaliaujamos Čerčilio bei kitų pastangos, ko gero, subrandino vaisių, tačiau tų rezultatų svarba turėjo paaiškėti tik ilgainiui, kai iš jų išsivystys nauja įvykių eiga.

— Jeigu ir kils koks subruzdimas — manau, dabar tam pats laikas, — pareiškė durininkas, gabendamas lagaminus į liftą — Vinsleidas drauge su majoru Vorenu vėl buvo užsisakęs numerį Haid Parko viešbutyje. — Misteris Hitleris jau pernelyg ilgai prašėsi, kad kas nors kaip reikiant išvelėtų jam kailį. Galų gale kažkas turėtų tai padaryti. Rusai? O man tai visiškai nesvarbu. Šiaip jau praėjusį kartą jie visai neblogai susitvarkė.

Atrodė, kad ir aukštesnieji vyriausybės sluoksniai nusiteikę kur kas ryžtingiau ir tvirčiau — bent jau taip tvirtino Baneringas, kitą rytą drauge su Entoniu Idenu atvykęs į viešbutį pusryčių. Dieną prieš paskelbiant nacių-sovietų paktą, Britanijos kabinetas kategoriškai ir nedviprasmiškai užtikrino, kad įsipareigojimai Lenkijai liks galioti bet kuriuo atveju. Rugpjūčio dvidešimt penktąją, praėjus dviem dienoms po pakto paskelbimo, Lenkijos ambasadoje Londone paskubomis buvo surengtos derybos, ir dar ciieriai nepasibaigus po oficialia sutartimi jau puikavosi visi reikalingi parašai. Šis įvykis griežtai prieštaravo „Protėjo” pasaulio vyriausybės požiūriui — tada Sąjungininkai paprasčiausiai pasinatidojo Lenkijos atsisakymu priimti Rusijos pagalbą ir, remdamiesi šiuo pretekstu, skubiai pareiškė, kad jokios garantijos nebegalioja. Dabar gi garantijos buvo visiškai tvirtos, nepaisant to fakto, kad šįsyk Rusija ir Vokietija, tegul gal ir neilgam, bet neabejotinai susičiulbejo.

Politinė padėtis Europoje buvo neaiški, visur viešpatavo chaosiįs, ir beveik niekas nebeabejojo, kad karas būtinai kils, jei ne šiaoidjfeiv, Rugpjūčio dvidešimt penktąją, vakarop, pasklido žinia, kad Vokietijos užsienio reikalų ministerija perdavė ambasadoms bei konsulatams Lenkijoje, Prancūzijoje bei Didžiojoje Britanijoje jsakymą tučtuojau ir pačiu trumpiausiu keliu evakuoti iš šių šalių Vokietijos piliečius. Maskvoje gi Vorošilovas atsisakė tęsti bet kokias sovietų ir britų derybas, motyvuodamas tuo, kad iš jų vis vien nebeįmanoma tikėtis jokios apčiuopiamos naudos. Anglų ir prancūzų žurnalistai, akredituoti Berlyne, skubiai traukė savų sienų link, o ten pasilikę nepriklausomi stebėtojai nuolat pranešinėjo, kad visas miestas smaigstyte prismaigstytas priešlėktuvinių pabūklų, o virš galvų netyla be paliovos rytų pusėn skrendančių bombonešių riaumojimas.

Vien tik „Protėjo” grupės nariai bei keletas jų patikėtinių, kuriems buvo atskleista paslaptis, težinojo, kad ankstesniajame pasaulyje Hitleris tuo metu jau buvo davęs įsakymą pulti Lenkiją rytojaus dieną, tai yra, rugpjūčio dvidešimt šeštąją, pusę penkių ryto. Būtent šitaip viskas įvyko netgi be sovietų suokalbio; tad kas gi galėjo suabejoti, kad Hitleris, taip netikėtai atsitraukus atviriems priešams ir išnykus vienintelei rimtai grėsmei, galėjusiai sužlugdyti pirmąjį svarbų jo žygį, pražiopsos šitokią progą ir nepasinaudos savo triumfu diplomatinėje sferoje? Išties niekas nė neabejojo, kad jis visu greičiu ir visa jėga puls pirmyn, kaip ir buvo numatyta.

Ir vis dėlto, kad ir kaip būtų keista, įvykiai pasisuko visai netikėta kryptimi. Išaušo rugpjūčio dvidešimt šeštoji, paskui ir įsidienojo, o pranešimų apie Lenkijos užpuolimą kaip nebuvo, taip nebuvo. Vidudienį apsireiškė Idenas su naujienomis: matyt, paskutiniąją akimirką aukščiausieji nacių kariuomenės vadai kažko sudvejojo. Vakarykščios dienos vakare į Londoną atvyko kažkoks švedų verslininkas pavarde Dalrusas — jis buvo Geringo pasiųstas tarpininkas, turėjęs perduoti Vokietijos pageidavimą siekti „tarpusavio supratimo” susidariusioje situacijoje. Ankstyvą kitos dienos rytą paskui jį savo ruožtu atvyko ir Britanijos ambasadorius Berlyne seras Nevilis Hendersonas, jis prisistatė tiesiog pas užsienio reikalų ministrą Halifaksą su absurdiškais Hitlerio pasiūlymais: esą, šis garantuojąs britų imperijos neliečiamybę, drauge įsipareigodamas, kad, iškilus grėsmei, Vokietija imsis ginti Angliją. Taigi, net neutralizavus Rusiją, maksimaliai sutelkus visas karines pajėgas ir turint garantuotą „Siuzereno” užnugarį, Hitleriui pakako vienintelio Sąjungininkų mosto, rodančio tvirtą jų ryžtą į jėgą atsakyti jėga, kad jis paskutinę akimirką sudvejotų. Šis netikėtas posūkis kėlė nelinksmas mintis: visi įvykiai per pastaruosius keletą metų, ko gero, būtų klostęsi visiškai kitaip, jeigu kažkas panašaus būtų buvę padaryta iš pat pradžių.

Dalrusas grįžo į Berlyną dar tą patį vakarą su labai jau nekonkrečių anglų atsakymu, o kitą rytą, sekmadienį, rugpjūčio dvidešimt septintąją, jau vėl buvo Londone su mintinai išmoktu šešių punktų pasiūlymu, kurį per vieną naktį sudarė Hitleris ir Geringas. Tačiau jo atgabenti pasiūlymai jau buvo ne tie patys, kuriuos kiek anksčiau pateikė Hendersonas, jie atrodė jau kažkur girdėti, netgi skausmingai pažįstami po Miuncheno. Čemberlenas išsakė smarkią abejonę, ar šitokiomis sąlygomis išvis verta svarstyki kokius nors susitarimo variantus ir pasiuntė nenuilstantį švedą atgal į Berlyną su neoficialiu atsakymu — šis gi rezultatus telefonu pranešė dargi anksčiau nei Hendersonas nugabeno vokiečiams oficialųjį atsakymo variantą. Britanijos pozicija liko iš esmės nepasikeitusi: anglai tvirtino nuoširdžiai siekią kuo geresnių santykių su Vokietija, tačiau nė neketiną atsisakyti savo įsipareigojimų Lenkijai tuo atveju, jeigu ši būtų užpulta. Vokietijos pasiūlymas ginti britų imperiją buvo kuo mandagiausiai atmestas.

Hitleris sutiko su tokia pozicija, iškeldamas sąlygą, kad Anglija apsiimtų įtikinti lenkus tučtuojau pradėti derybas su Vokietija. Halifaksas nedelsdamas davė žinią Britanijos ambasadoriui Varšuvoje, kad šis įkalbėtų lenkus suteikti jam įgaliojimus pranešti Hitleriui, jog Lenkija linkusi derėtis. Tą jie ir padarė, o rugpjūčio dvidešimt aštuntosios vakare SS garbės sargyba pasitiko Halifaksą, grįžtantį į Berlyną pateikti oficialios Britanijos notos.

Kai kurie patiklesni asmenys jau buvo beimą džiūgauti, kad pavyko išsaugoti taiką, tačiau kiti, šiek tiek geriau susipažinę su Hitlerio metodais, neskubėjo švęsti, jų požiūris liko gan atsargus: pagyvensim — pamatysim. Tokį apdairumą ypač paskatino oficialus Vokietijos atsakymas, pasiekęs Londoną ankstyvą rugpjūčio dvidešimt devintosios rytą. Jame buvo tvirtinama, kad draugystės su Anglija neįmanoma nupirkti už reikalaujamą kainą, tai yra, vardan to Vokietija neketinanti aukoti gyvybiškai svarbių savo interesų. O toliau tarsi iš gausybės rago žiro puikiai pažįstami nepagrįsti kaltinimai Lenkijai dėl nebūtų šios nuodėmių bei provokacijų, buvo atkakliai reikalaujama grąžinti Vokietijai Dancigą bei Baltijos Koridorių. Ir pagaliau buvo reikalaujama geros valios įrodymų: į Berlyną skubiai buvo kviečiamas Lenkijos pasiuntinys, turintis visus įgaliojimus deryboms. Jis turėjo atvykti ne vėliau kaip rugpjūčio trisdešimtąją.

šioje paskutiniojoje pareiškimo dalyje slypėjo spąstai. Ta arogantiška užuomina, kad Lenkijai derėtų skubiai siųsti pasiuntinį vos Hitleriui spragtelėjus pirštais, buvo pakankamai iškalbinga — be jokios abejonės, tai buvo tik pradžia, paskui gi su lenkų atstovais būtų pasielgta lygiai taip pat, kaip ir su jau anksčiau užgrobtų šalių ministrais. Niekam nekilo nė menkiausių abejonių, kad Lenkija griežtai atmes tokius reikalavimus. O jeigu Lenkija atsisako siųsti derybininkus arba, jei juos atsiuntusi, vis vien nesutinka su Hitlerio sąlygomis — tokiu atveju nesunku ją apkaltinti atmetus „taikingus pasiūlymus”. O jau tada Britanija ir Prancūzija turėtų pakankamai rimtą pretekstą nusiplauti rankas ir nesikišti į visą šį reikalą.

— Keista suvokti, kad visa tai vyksta iš tikrųjų, — baugiu balsu sukuždėjo Ana Charkiovič, kai vidudienį visa grupė susirinko Vinsleido viešbučio numeryje pasiklausyti paskutiniųjų naujienų. — Akimirka po akimirkos istorija vis labiau keičiasi, ji nebe tokia, kokią mes prisimename — ir tai mūsų veiklos rezultatas. Net šiurpas ima…

Dufas Kuperis atrodė susimąstęs.

— Kaip tik šiuo metu Hitleris, ko gero, yra suglumęs netgi labiau nei mes, — balsu svarstė jis. — Jis juk buvo šventai įsitikinęs, kad mes stversime progą išsisukti, taip pat, kaip atsitiko ir jūsiškiame pasaulyje.

— Ši aplinkybė puikiai paaiškina tai, kas dabar vyksta, — linktelėdamas pritarė Baneringas. — Hitleris vis dar bando brukte įbrukti mums išeitį. Jis juk nežino, kad kažkas pasikeitė — nežino to ir „Siuzerenas”. Vokiečiai ir negali šito žinoti. Juk jie neturi jokio ryšio su mūsiškiu 1975-ųjų pasauliu bei jo istorija. Jie palaiko ryšius tik su „Siuzereno” pasaulio 2025-aisiais — o tame pasaulyje šitokia situacija niekad nė nebuvo susidariusi. Jų istorijoje šiuo metu bet kokios fašizmo užuomazgos buvo jau seniai išnykusios.

Tuo metu niekas iš Anglijos diplomatų ar ministrų nė kiek netroško antrojo Miuncheno. Net negalvojo apie tai ir lenkai. Britanijos ambasadorius Varšuvoje pasiuntė žinią Halifaksui, kad lenkai verčiau jau grumsis iki paskutinio kraujo lašo ir pagaliau sudės galvas, nei siųs savo tautos atstovą, kad naciai šį įbaugintų ir pažemintų. Jei Hitleris tikrai nori derėtis, pareiškė lenkai, derybos turi įvykti visiškai lygiomis abiejų šalių teisėmis kokioje nors neutralioje šalyje.

Savo ruožtu Hendersonas atvyko į Vokietijos užsienio reikalų ministeriją rugpjūčio trisdešimtosios vidurnaktį ir pateikė notą, tvirtinančią, kad Anglija negalinti patarti Lenkijai sutikti su Vokietijos reikalavimais. Vokietijos užsienio reikalų ministras Ribentropas pasirodė besąs tikra Hitlerio kopija, ir anaiptol ne iš geriausios pusės, akimoju puldamas į isteriją ir prapliupdamas švaistytis viešais kaltinimais. Tačiau šįsyk bauginimo ir įžeidinėjimų taktika visiškai nepasiteisino. Pokalbio atmosfera buvo neįtikėtinai įkaitusi, vokiečių vertėjas vėliau apibūdino šį susitikimą kaip „patį audringiausią iš visų, kiek tik man teko jų regėti per dvidešimt trejus metus”. Gerklingumu anglas nė kiek nenusileido vokiečiui, vieną akimirksnį abu vyrai pašoko nuo kėdžių ir ėmė svilinti kits kitą tokiais nuožmiais žvilgsniais, kad, regis, dar kiek — ir abu kibs vienas kitam į atlapus. Kai Hendersonas paprašė pateikti Vokietijos žadėtuosius pasiūlymus, Ribentropas garsiai peskaitė juos vokiškai, ir dar burbuliuodamas taip greitai, kad Hendersonas vos vos sugebėjo suprasti vieno kito esmę. Ribentropas gi griežtai atsisakė pateikti atspausdintą teksto egzempliorių. Šiaip ar taip, tai jau nieko nebereiškia, sumetė Hendersonas. Juk lenkai taip ir neatsiuntė įgaliotojo atstovo, kaip kad buvo reikalaujama.

Kitą dieną Hendersonas netiesiogiai, iš Geringo, vis dėlto gavo teksto kopiją. Pasirodė, kad dokumente išdėstytos sąlygos išties labai nuolaidžios — netgi neįtikėtinai nuolaidžios — ir būtų sudariusios realų pagrindą išties vaisingoms deryboms, jeigu tik dokumentas laiku būtų buvęs perduotas Lenkijos vyriausybei. Tačiau Hitleris nė manyt nemanė iš tiesų derėtis. Dokumentas tebuvo gryna apgaulė, skirta apdumti akis tiek paprastiems vokiečiams, tiek ir užsienio stebėtojams — o tai ir pavyko gana sėkmingai įgyvendinti, kai Hitleris perskaitė savo iškeltas sąlygas per radiją tą pačią, rugpjūčio trisdešimt pirmąją dieną, devintą valandą vakaro.

Mat tuo metu sprendimas jau buvo priimtas. Vienuoliktą valandą visose Europos sostinėse kilo karštligiškas diplomatinis sambrūzdis, užsitęsęs gerokai po vidurnakčio, tačiau visos pastangos liko bevaisės. Pusvalandis po vidurnakčio Hitleris išleido paskutiniąją direktyvą — įsiveržimas į Lenkiją turėjo prasidėti rytojaus dieną, rugsėjo pirmąją, auštant.

Čerčilis pabuvojo Prancūzijoje, bandydamas pasėti kiek įmanoma daugiau pasipriešinimo daigų, kurie buvo jau beįsišakniją Anglijoje. Jis sugrįžo pačioje rugpjūčio pabaigoje, trisdešimtąją jam iš paskos per Dunkerką atvyko ir jo žmona Klementina. Juodu nusprendė persikraustyti į savo butą Pimlike, kad būtų arčiau visų įvykių epicentro — ir, vos jiems įsikūrus, laikraščiai didžiulėmis antraštėmis pratrūko šaukti apie vokiečių armiją, visa šluojančiu srautu plūstančią į Lenkiją, sausumos kariuomenę dengė nesiliaujančios oro atakos. Tuo tarpu Britanija skubiai mobilizavo savo armiją, iš miestų pradėta evakuoti vaikus. Vienintelė šiokia tokia paguoda buvo ta, kad Musolinis pranešė, jog Italija nesikiš. Matyt, dučė labai gerai pagalvojo apie perspektyvą susidurti su Prancūzijos armija ir Britanijos Viduržemio jūros laivynu. Tiek ir teliko iš Plieno Pakto.

Tą pat pavakarę atsitiko ir dar vienas dalykas, kurio ankstesniojoje istorijoje nebuvo ir kuris akivaizdžiai išreiškė „Protėjo” grupės pastangomis sukeltas ryžtingas tautos nuotaikas. Ministras pirmininkas Čemberlenas pakvietė Čerčilį tapti Karo kabineto nariu — mat, nebeturėdamas jokios vilties išvengti karo, jis kaip tik ir formavo tokį kabinetą vadovauti šiems reikalams. Galų gale Čemberlenui atsivėrė akys, šįsyk jau nebegalėjo būti nė kalbos apie apsimestinį karą, skirtą vien pasaulio nuomonei užganėdinti. Vis dėlto, ar ministras pirmininkas valios susidoroti su nauja užduotimi — tai buvo jau visai kitas klausimas.

Tą vakarą, devintą valandą, seras Nevilis Hendersonas įteikė Ribentropui oficialų perspėjimą, kad, jei vokiečių kariuomenė nebus tučtuojau atitraukta, Britanija be menkiausių dvejonių laikysis savo įsipareigojimų Lenkijai. Po valandos lygiai taip pat suformuluotą notą įteikė ir Prancūzijos ambasadorius. Tuo atveju, jei Vokietija ryžtųsi pulti ir Vakaruose, Prancūzijai tektų atlaikyti pagrindinį smūgį; norėdamas palengvinti prancūzų mobilizaciją, Čemberlenas, stengdamasis laimėti laiko, rugsėjo antrosios vakare kreipėsi į Bendruomenių Rūmus. Tačiau Rūmų nariai ničnieko nenorėjo girdėti. Jau trisdešimt devynias valandas truko niekuo neišprovokuotas karas Lenkijoje, taigi. Rūmų atstovai buvo baisiai įpykę, apimti nekantros, o be to, visa tai, kas iš vyriausybės pusės dar bent kiek dvelkė Miunchenu, atrodė jiems daugiau negu įtartina. Po itin karšto ir audringo posėdžio vyriausybės padėtis smarkiai pašlijo, tapo aišku: jei ji nesugebės pateikti tautos pageidaujamų atsakymų, ir tučtuojau — jos žlugimas bus beveik garantuotas.

„Protėjo” grupės inspiruoti įvykiai klostėsi neregėtais tempais ir mastais, atvykėliai iš ateities jau seniai nebeįstengė savo įtaka kaip nors jų veikti. Kuriam laikui jie tapo tik paprastais stebėtojais, pajėgiančiais nebent sudėlioti į fragmentišką paveikslą atskiras detales, kitų siunčiamas pranešimuose iš užsienio reikalų ministerijos pragaro, kur nė akimirkai nesiliovė telefono skambučiai iš Paryžiaus ir į Paryžių, ar sklindančių gandų apie drauge su prancūzais išleistą bendrą paskutinįjį ultimatumą nuotrupas.

Ankstyvą kitos dienos, sekmadienio, rytą naujienų biuletenis paskelbė, kad netrukus, penkiolika po vienuolikos, ministras pirmininkas kreipsis į tautą per radiją. Prieš sėsdami klausytis transliacijos, Vinsleidas ir kiti papusryčiavo drauge su Čerčiliais.

Jau kuris laikas buvo visiškai akivaizdu, kad neišvengiami visuomeniniai ryšiai anksčiau ar vėliau privers „Protėjo” narius arba atskleisti visą tiesą Klementinai — arba meluoti jai. Apie pastarąjį variantą Čerčilis nenorėjo nė girdėti, tad dabar ji jau žinojo, kas jie tokie iš tikrųjų. Viena priežasčių, kodėl Čerčilis buvo išsivežęs žmoną į Prancūziją, ir buvo ta, kad norėjo atskleisti jai šią paslaptį kiek įmanoma atsietoje aplinkoje. Žinoma, iš pat pradžių ją ištiko šokas, tačiau labai greitai ji apsiprato su situacija, kaip ir derėjo jos charakterio bei padėties damai.

— Jeigu jūs iš tiesų esate iš 1975-ųjų, manau, jei tik norėtumėte, galėtumėte papasakoti, kas gi mūsų visų laukia… ar bent jau tai, kas atsitiko jūsiškiame pasaulyje, — pietaujant ji užsiminė Vinsleidui dar tą patį vakarą, kai sugrįžo į Londoną. — Turbūt nieko keisto, kad smalsumui nelengva atsispirti.

— Papasakoti galėčiau, — sutiko Vinsleidas. — Bet ar jūs tikrai to norėtumėte?

Ilgokai patylėjusi ji atsakė:

— Ko gero, ne… Kai pagalvoji, toks noras nebūtų labai išmintingas, tiesa?

— Man regis, jūs esate iš tiesų išmintinga.

— Ar jūs kada nors kalbatės apie tokius dalykus?

— Ne.

— Labai pagirtinas pavyzdys, misteri Vinsleidai. Taip, sutinku, verčiau nešnekėsime apie tai.

Tą rugsėjo trečiosios rytą visų mintys sukosi tiktai apie dabartį. Kol atėjo vienuolikta valanda, už stalo visi šnekėjosi nedaug, ir kambaryje tvyranti nuotaika buvo pakankamai niūri. Galų gale diktorius pristatė ministrą pirmininką, ir peilių tarškėjimas kaipmat nutilo, buvo padėti į šalį ir arbatos puodeliai. Iš radijo imtuvo pasigirdo Čemberleno balsas — ministras pirmininkas atrodė įsitempęs, bet nusiteikęs labai ryžtingai.

— Kalbu jums iš kabineto Dauning Strite, dešimt. Šįryt Britanijos ambasadorius Berlyne įteikė Vokietijos vyriausybei paskutiniąją notą, kuria pareiškiame, kad, jeigu iki vienuoliktos valandos negausime patikimų žinių, jog Vokietija pasirengusi kaipmat atitraukti iš Lenkijos savo kariuomenę, tokiu atveju tarp mūsų šalių bus paskelbtas karo stovis. Dabar gi turiu jums pranešti, kad jų pusėje jokių veiksmų nebuvo imtąsi, taigi, mūsų šalis paskelbė karą Vokietijai…

Po ministro pirmininko kreipimosi kambaryje ilgą laiką viešpatavo tyla. Galų gale Čerčilis prašneko:

— Turiu prisipažinti, kad, nepaisant šio momento rimtumo, aš visgi nepajėgiu užgniaužti savyje tam tikro džiugesio. Senoji šlovingoji Anglija, nors ir mylinti taiką, nors, kaip visada, nepasiruošusi, vis dėlto nedvejodama imasi vykdyti savo pareigą. Po to, kai išgirdau, kaip jūsiškiame pasaulyje mes keliaklupsčiavome tol, kol buvome visiškai sunaikinti, mane buvo apėmęs gilus liūdesys, dabar gi širdyje jaučiu palengvėjimą ir net ramybę. — Vieną kitą akimirką patylėjęs, jis liūdnai papurtė galvą. — Tačiau tik pagalvokite, kiek daug mes jau suspėjome paaukoti! Reino sritis pasienyje, Italija, Austrija, Čekoslovakijos tvirtovė… dabar — dar ir Lenkija — visa tai jau prarasta. O juk viskas galėjo būti kitaip, jei tik būtume valioję sutelkti savo valią bei ryžtą bent prieš keletą metų.

— Taip, tai tiesa, — atsiliepė Ana Charkiovič. Valandėlę ji sukiojo tarp pirštų arbatos šaukštelį, paskui vėl pakėlė akis. — Tačiau ilgainiui gali paaiškėti, kad būtent šitaip susiklostę įvykiai — tiktai į gera.

Čerčilis, regis, sutriko.

— Kaip gi taip?

— Dabar gi Vakarų apsisprendimas jau niekam nebegali kelti abejonių, — atsakė Ana. — Pasaulis savo akimis matė, kad žlugo bet kokie bandymai susitaikyti, apeliuoti į sveiką protą ar siekti kompromiso bei taikios išeities, visiems aišku, kad daugiau nebėra kas bedarą — lieka griebtis jėgos. Jei galų gale kas nors ir gali priversti Ameriką stoti mūsų pusėn, tai kaip tik šitai. O tai atsvertų visus jūsų išvardytus praradimus draugėn sudėtus.

— Žinoma, bet tik tuo atveju, jei mes išgyvensime pakankamai ilgai ir sulauksime, kol Amerika imsis veikti, — pastebėjo Vinsleidas.

— Taip, — sausai sutiko Ana. — Šito irgi nederėtų užmiršti.

Ūmai kažkur už pastato sienų pasigirdo dusli dejonė, netrukus ji virto nenutrūkstančiu spiegimu. Tas garsas buvo jau pažįstamas iš mokomųjų oro atakų — tai reiškė, kad artėja priešo bombonešiai.

— Ką gi, man regis, vokiečius reiktų pagirti už operatyvumą, — pripažino Klementina.

Visas būrelis užlipo ant stogo apsidairyti kas vyksta. Aplinkui rugsėjo saulėje žvilgėjo Londono stogai bei bokštai. Bežiūrint iš visų pusių ėmė lėtai kilti j viršų sidabru blizgantys apskriti priešlėktuvinių užtvarų balionai. Gatvėje oro pavojui pasiruošę kariai su plieno šalmais paskubomis lydėjo pakrikusių žmonių būrelius į slėptuves. Kiekvienas nešėsi pasikabinęs ant peties po nedidelę keturkampę dėžutę, kurioje buvo supakuota dujokaukė. Prie skaisčiai raudonų pašto dėžučių buvo pritvirtintos geltonos perspėjamosios lentelės — dujų atakos atveju jos turėjo pakeisti spalvą. Taigi, pagaliau prasidėjo.

— Nagi, žiūrėsim, kas dabar bus, — suniurnėjo Čerčilis Vinsleidui, neišleisdamas iš burnos cigaro. Vinsleidas išsiblaškęs linktelėjo — jis įdėmiai dairėsi po miestą.

Tame pasaulyje, iš kurio atvyko „Protėjo” grupė, įsiplieskus karui Anglijos bei Prancūzijos miestų anaiptol neužgriuvo visa šluojančios oro atakos, nors dauguma žmonių ir manė, kad tai neišvengiamai atsitiks. Hitleris visai neketino išprovokuoti aršių karo veiksmų Vakaruose tuo metu, kai kone visa Vokietijos armija buvo sutelkta Lenkijoje, bet kuriuo atveju jis tikėjosi sudorosiąs Sąjungininkus jau po to, kai visi reikalai Lenkijoje bus sutvarkyti. Nebuvo jokio pagrindo tikėtis, kad šitame pasaulyje šiuo atžvilgiu bus kas nors pasikeitę.

Tačiau Čemberleno bei jo vyriausybės patarėjai apie tai, be abejo, negalėjo žinoti, jų apskaičiavimais reikėjo laukti, kad žuvusiųjų bei sužeistųjų skaičius vos prasidėjus puolimui ir per artimiausius šešis mėnesius bus stačiai šiurpinantis. Vyriausybės manymu, ištisi miestai galėjo pulti į isteriją nuo nesiliaujančių bombardavimų, dujų atakų bei sutrikusių socialinių bei medicininių paslaugų chaoso, taigi, buvo parengti itin slapti planai, kaip nemačiomis atsikratyti žuvusiųjų kūnų, suverčiant juos į kalkių duobes ar iš malūnsparnių sumetant į jūrą.

Kai Baneringas atkreipė Čerčilio dėmesį į šiuos faktus, pastarasis kiek nuolaidžiau ėmė galvoti apie Čemberleną.

— Jeigu jo manymu vienintelė alternatyva galėjo būti tiktai tokia, tuomet pasidaro šiek tiek lengviau jį suprasti ir gerai pagalvoti, prieš apkaltinant jį neįtikėtinu bailumu, kurį pademonstravo Miunchene, — nusprendė Čerčilis. — Aš vis dar manau, kad karui rengtis mums reikėjo jau tada, tačiau dabar jau bent galiu suprasti, kodėl Čemberlenui atrodo, kad tie vieneri metai, kuriuos jam pavyko laimėti, verti didelės savo kainos.

„Protėjo” grupės pasaulyje Luftvafė sutelkė savo dėmesį į Angliją tik 1940-ųjų pabaigoje.

— Jeigu ir šiame pasaulyje įvykiai klostysis taip pat ir jeigu aš Dievo valia galėsiu daryti jiems bent kiek Įtakos, — niauriai pažadėjo Čerčilis, — tokiu atveju neabejoju, kad laikui atėjus mes būsime pasiruošę. Ir šįsyk, kad ir kas atsitiktų, mes jau nebepasiduosime.

Nustebęs Vinsleidas išvertė akis.

— Tu tikrai tiki, kad yra Dievas? — smalsiai paklausė jis.

— Tai visai nesvarbu, — atsakė Čerčilis. — Bet, šiaip ar taip, elgtis vis vien reikia taip, tarsi Jis tikrai būtų.

Paskui visi jie patraukė į slėptuvę, esančią už kokio šimto jardų toje pačioje gatvėje. Su savimi jie pasiėmė ir butelį brendžio bei kitų Čerčilio „medicininių patogumų”. Tačiau oro pavojus pasirodė besąs netikras, ir po pusvalandžio visi galėjo grįžti į namus.

* * *

Tą patį vakarą Čemberlenas vėl pasišnekėjo su Čerčiliu ir pasiūlė šiam ne tik kėdę Karo kabinete, bet ir vyriausiojo laivyno vado pareigas — tas pačias, kurias Čerčilis užėmė, kai 1914-aisiais įsipliesė Didysis karas. Čerčilis sutiko nedvejodamas, ir šeštą valandą vakaro jau vėl sėdėjo savo kėdėje senajame savo kabinete, greta tebebuvo ir tas pats medinis dėklas su žemėlapiais, kurį jis pats ir pasidarė praėjusios kadencijos metu, dėkle tebegulėjo tie patys Šiaurės jūros žemėlapiai, kuriuose jūrų žvalgyba buvo sužymėjusi Kaizerio laivyno judėjimą. Iš Admiraliteto visiems Karališkojo laivyno laivams ir bazėms buvo perduota žinia: VINSTONAS SUGRĮŽO.

Taigi, kalbant apie svarbiausiuosius istorinius įvykius, lyginant tai, kas ir kada atsitiko, iki šiol vienintelis „Protėjo” misijos pasiektas rezultatas buvo tas, kad Britanija įsitraukė į karą trimis dienomis vėliau. Kalbant chronologiškai, šis pasiekimas nebuvo labai jau žymus.

Tačiau atsižvelgus į visus po išoriniais įvykiais slypinčius „kaip” ir „kodėl”, pasikeitimai šiame pasaulyje atrodė kur kas didesni — ko gero, dabar jau buvo galima pagrįstai tikėtis, kad visi tie pokyčiai, kurių grupė taip nekantriai laukė ištisus mėnesius, galų gale užgrius ištisu srautu.

23 skyrius

Kadangi penketas grupės narių — Baneringas, Ana, Selbis, Vinsleidas ir Vorenas — buvo išvy kę į Londoną, Sarginėje gerokai sumažėjo automobilių poreikis. Taigi, Feračinis ir Kesidis drauge su Edu Peinu laisvam vakarui mieste pasiskolino sedaną — tai buvo juodas, keturių durų 1936-ųjų laidos „Pakardas”, sukonstruotas tvirtai it tankas, įskilusiu priekiniu stiklu, aptakiais sparnais ir grotelėmis padengtu priešakiu, automobilio salone tvyrojo malonus odos kvapas. Pervažiavę per upę į Manheteną, jie stabtelėjo prie Makso klubo, pasiėmė iš ten Dženetę, Perlę ir Emi, o paskui nurūko į šiaurę, į užmiestį, link Long Ailendo sąsiaurio už Istčesterio įlankos. Važiuoti į Glen Ailendo kazino pasiūlė Feračinis. Išvysti šią vietelę savo akimis jis netvėrė smalsumu nuo pat to meto, kai, vos išlindus iš povandeninio laivo kajutės ir limuzinu važiuojant iš uosto, apie ją papasakojo Vinsleidas — dabar atrodė, kad visa tai įvyko prieš kokį tūkstantmetį. Feračinis ypač troško apsilankyti ten būtent šį vakarą, nes šįvakar ten kaip tik turėjo groti Gleno Milerio orkestras.

Kai jie atvažiavo, mašinų stovėjimo aikštelė greta kazino jau buvo kone sausakimša, o pro vartus kas minutė vis važiavo dar daugiau mašinų. Kompanija, jau puikiai nusiteikusi, išsirito iš automobilio ir įsiliejo į durų link plūstantį žmonių srautą. Vakaras buvo tykus ir šiltas, lengvas vėjelis vos vos judino aplinkui augančių medžių šakas. Ryškiai apšviestas kazino stūksojo pačioje pakrantėje, čia pat spindėjo lygus it stiklas sąsiaurio vanduo, jo paviršius vos pastebimai ribuliavo sidabru, nutviekstas juodutėliame giedrame danguje kybančio mėnulio pjautuvo.

Duris jie pasiekė eidami paskui pašėlusiai triukšmingą kompaniją, pūsčiojančią švilpukus ir pasipuošusią kaukių baliaus skrybėlėmis. Viena to būrelio merginų, rankoje laikanti visą debesį balionų, draugiškai ištiesė juos kitiems.

— Šiandien mano vestuvės! Paimkite balioną!

Emi pasiėmė porą balionų ir pritvirtino juos savo suknelės priešakyje. Dženetė krito iš juoko. Kesidis dėvėjo katiliuką, kurį kažkokiomis gudrybėmis buvo iškaulijęs iš Makso. Perlė nuo pat pietų šventė kažkokią jai vienai težinomą progą ir jau buvo mažumą apsvaigusi. Naktis, regis, žadėjo būti nuostabi.

Kimšte prisikimšusi salė jau ūžė. Muzikantai, įsitaisę ant skaisčiai apšviestos pakylos tolimajame salės gale, vilkėjo tamsiai rudus sportinius megztinius ir ryšėjo juodus kaklaraiščius. Jie jau buvo kaip reikiant įsisiūbavę, tuo metu kaip tik pasimėgaudami trenkė įmantrią „Mažojo rudojo Ąsotėlio” interpretaciją. Šviesos buvo pritemdytos, ore plaukiojo debesys dūmų, šokių aikštelėje, susigrūdę it silkės statinėje trūkčiojo ir lingavo gausybė kūnų, apsirengusių visokiausiais, kokiais tik įmanoma, drabužiais, pradedant baltašvarkiais smokingais bei vakarinėmis suknelėmis ir baigiant languotais vilnoniais sijonais bei šiurkščios medžiagos kombinezonais. Palei gerą pusę vienos sienos driekėsi ilgas, lankytojų lipte apliptas baras, o visą erdvę aplinkui šokių aikštelę užpildė staliukai, dauguma kurių buvo jau užimti.

Kai atvykėliai ėmė brautis per patalpą, kaip tik atsistojo pats Glenas Mileris ir užgrojo trombonu solo. Feračinis ūmai stabtelėjo ir išpūtė akis. Aštrus profilis, dabar jau taip gerai pažįstamas iš gausybės nuotraukų, kurias Feračinis buvo spėjęs pamatyti po tos atmintinos dienos Norfolke, Virdžinijoje — švariai nuskustas smakras, aukšta kakta, retėjantys plaukai, akiniai auksiniais rėmeliais — tą veidą nesunku buvo atpažinti netgi iš šitokio nuotolio. Apmokymų Tularozoje metu Feračinis mėgdavo vienas pats išsitiesti kambarėlyje ant gulto ir iš įrašų klausytis melodijų, panašių į šią, mėgindamas įsivaizduoti, kokia bus jų misija. Dabar gi, visai netikėtai, akimirksnį jam šmėstelėjo, kad praeitis galų gale iš tiesų atgijo. O gal tai reiškė, kad būtoji „dabartis” galutinai išnyko?

— Ei, Hari, nagi, eikš, matau laisvą staliuką! — Kesidžio balsas ūmai pažadino jį iš to trumpo susimąstymo.

Dženetė sučiupo Feračinį už rankos ir timptelėjo jį paskui kitus.

— Kas atsitiko, Hari? Pažiūrėjus į tave galima pamanyti, kad kaip gyvas nesi girdėjęs orkestro.

Kaip išmanydami jie pasistengė kuo patogiau susistatyti kėdes ankštoje erdvėje tarp savo staliuko ir kaimynystėje sėdinčių žmonių. Emi pritūpė Kesidžiui ant kelių. Šis išsišiepė ir iškalbingai sugniaužė jos balionus. Emi buvo dailaus veidelio šviesiaplaukė, garbanėlių galiukai išdykėliškai kyšojo virš ausų. Ji vilkėjo tiesaus kirpimo blyškiai žydrą suknelę, kiek primenančią plazdantį trečiojo dešimtmečio stilių. Juodu su Kesidžiu visai neblogai sutarė ir puikiai jautėsi drauge, jų bendravimas tebebuvo toks pat nerūpestingas kaip ir tą pirmąjį vakarą, kai Emi su Dženete susitiko Kesidį bei Feračinį ir nusivedė juos pas Maksą. Edas Peinas kažkokiu stebuklu sugebėjo nustverti padavėją ir užsakyti gėrimus.

Perlė pasirausė rankinuke, prisidegė cigaretę ir numetė pakelį bei žiebtuvėlį ant stalo.

— Kurgi prašapo Gordonas? — paklausė ji. — Nemačiau jo jau bene kelias savaites.

— Jis turėjo išvykti, — atsakė Emi. — Kur, sakei, jis išvažiavo? — paklausė ji Kesidžio.

— Į Europą.

— Palauk, nesakyk, pati žinau — paveikslų pasižiūrėti, — bandė atspėti Perlė. — Ar Gordonas — koks nors kolekcionierius? Amžinai kur nors išsitrenkdavo paveikslų pažiūrėti.

— Ne, šįsyk jis išvyko su reikalais, — pasakė Feračinis.

Perlė papurtė galvą ir atsiduso.

— Ar žinote, vaikinai — aš iki šiol nė nenutuokiu, kuo gi jūs iš tiesų verčiatės. Ar tai — kažkokia paslaptis, o gal aš pati kažką pravėpsojau? Viskas, ką išgirstu, tik dar labiau sutrikdo.

— Nagi, ar verta dėl to dabar sukti sau galvą? — atsiliepė Dženetė. — Kažkaip maniau, kad mes tiesiog turime laisvą vakarą. Kas gi nutiko mūsų pobūviui?

— Tikrai, o kaipgi pobūvis? — skubiai pritarė jai Kesidis. — Sėdime čia jau geras penkias minutes, o iki šiol vis dar niekas nešoka. Ką gi, manau, kad…

— Ei, liaukis! — suspiegė Emi.

— Balionas sprogo.

— Esu girdėjusi tokį pokštą apie balionus, — pasakė Perlė. — Suprantate, šokėja su balionais… na, visas jos apdaras ir yra tie balionai, ir vienas vaikinas pasakė… — Ji nutilo ir susiraukė. — Oi ne, palaukit… Pasiutimas, užmiršau, kaip ten buvo toliau. Man amžinai šitaip atsitinka.

— Kaukių baliuje pasirodė mergina, apsivilkusi tik juodą liemenėlę ir apsiavusi juodus batelius, — pasakė Peinas. Jis su lūkesčiu apžvelgė stalą.

Perlė gūžtelėjo pečiais. Emi susiraukė.

— Gerai, pasiduodu, — pareiškė Dženetė. — Kas gi ji buvo?

— Vynų penkiukė! Cha cha! — Peinas linksmai pliaukštelėjo delnu į stalą, Kesidis užsikvatojo, neatsiliko ir kiti.

Feračinis išsišiepė.

— Atspėkite: juodas ir traškus, kabo ant lubų. Kas? — užminė mįslę jis. Atsakymo niekas nežinojo. Būdamas italų kilmės amerikietis, Feračinis tai visada pateikdavo kaip lenkišką pokštą. Tačiau dabar jis staiga prisiminė, kad Hitlerio armija ištisa lavina užgriuvo Lenkiją iš vakarų, o vakar rusai be jokio perspėjimo puolė iš rytų, tokiu būdu visiškai suniokodami tą bejėgę šalį. Tokiems juokams laikas anaiptol nebuvo tikęs. — Vėpla elektrikas, — išsisuko jis su tokiu atsakymu. To visiškai pakako, visi nusijuokė. O tada atvyko užsakytieji gėrimai, ir pokštai kuriam laikui buvo užmiršti.

Perlė gurkštelėjo iš savo taurės, paskui atsilošė ir užsimerkė.

— Oooooi… Nevertėjo man pradėti taip anksti. Reikia kažką daryti, kad bent dalis to brudo išsigaruotų, — ji dirstelėjo į Peiną. — Kaip čia atsitiko, Edai, kad vis dar nepakvietei manęs pašokti?

— Ar nenorėtum pašokti? — smagiai nusiteikęs Peinas kaipmat pakluso.

— Štai kuo mane ir žavi vaikinai — ryžtingumu. Jau maniau, niekada nepakviesi. Eime.

Juodu pakilo, ir Peinas, suspaudęs jos alkūnę, ėmė skverbtis link šokių aikštelėje susispietusios minios, kuri strykčiojo ir lingavo pašėlusiu ritmu: „Turėjau aš mergaitę Kalamanzu-zu-zu-zu-zu…”

Emi jau buvo užsivožusi ant galvos Kesidžio katiliuką.

— Kodėl gi tu pasakei tai mergužėlei klube, kad verteisi ginklų kontrabanda Pietų Amerikoje? — atsigręžusi ji įsmeigė į jį triuškinantį žvilgsnį.

Kesidžio veide pasirodė įžeistos nekaltybės išraiška.

— Aš? Kada gi?

— Taip, tu. Praėjusį penktadienį.

— Kokiai dar mergužėlei?

— Nagi tai vištelei su permatoma suknele. Tu puikiai žinai, apie ką aš kalbu.

Kesidis kilstelėjo delnus aukštyn.

— Gerai jau gerai, tu mane sučiupai. Ak, vis ta skaisčioji mano jaunystė — aš visai nesugebu pameluoti. Aš padariau tai, kad tu imtum pavyduliauti. Maniau, tai padidins mano galimybes šį tą iš tavęs gauti… Ko gero, būtum lengviau prieinama, jeigu žinotum, kad turi varžovę.

— Kesidi, tu nepakenčiamas! Netikiu nė vienu tavo žodžiu!

Feračinis buvo gerokai pritilęs. Vaizduotės akimis jis regėjo, kaip pragaištingos priešo kariuomenės bangos užlieja ir nugramzdina ištisus miestus, kaip pabėgėliai drauge su savo vaikais vos pavilkdami kojas traukia mylių mylias besidriekiančiais keliais, karučiuose stumdami savo turto likučius, kuriuos dar pavyko išgelbėti, o už nugarų liepsnoja palikti namai. Visa tai dėjosi dabar, kaip tik šiuo metu, tuo tarpu čia žmonės linksminosi, gėrė ir šoko. Ūmai visa tai jam pasirodė kažkaip nerealu.

Jis pajuto, kaip jo ranką sugniaužia Dženetės pirštai.

— Nagi, Hari, — sukuždėjo ji tiesiog jam į ausį. — Dabar ne laikas nugrimzti į melancholiją.

Ji sakė tiesą. Jis juk ničnieko negalėjo pakeisti. Feračinis išspaudė šypseną.

— Tuomet galėtum pamėginti mane iš jos ištraukti.

— Gal nori pašokti? Man juk nereikia laukti, kol pats pakviesi.

— šiuo metu nesijaučiu turįs tam pakankamai energijos. O ką, jeigu palauktume ko nors lėtesnio?

— Žinoma.

Vėliau, kai slegianti jo nuotaika kiek prasisklaidė, juodu nuėjo šokti ir šoko ilgai. Dženetė beveik nekalbėjo, bet glaudėsi prie jo, tarsi visu kūnu mėgindama išsakyti tai, ko nenorėjo sakyti žodžiais. Feračiniui buvo iš tiesų malonu justi jos artumą ir šilumą, širdies gilumoje jis mėgavosi tuo dar nepatirtu pojūčiu, kad moteris, tegul simboliškai, šį akimirksnį visiškai atsiduoda į jo rankas. Toks pojūtis jam buvo visiškai naujas. Gimtajame jo pasaulyje žmonės paprastai niekam ir niekad visiškai neatsiduodavo. Jų ateitis buvo pernelyg trumpa ir pernelyg rūsti, kad jie galėtų leisti sau šitokius dalykus.

Paskui jie išėjo į terasą, kur žmonės paprastai išlįsdavo kelioms minutėms prasivėdinti ir apsidairyti po šviesų girliandas, nusidriekiančias Long Ailendo pakrante, bei įvairiaspalvius sąsiauriu plaukiančių laivų žiburėlius. Dženetė prisiglaudė prie Feračinio ir kurį laiką nekrustelėdama gūžėsi jo glėbyje. Paskui ji atšlijo ir kelias akimirkas įdėmiai žvelgė į jo veidą.

— Visai nenoriu, kad tu pašėltum, Hari, bet… tu juk nesi itin patyręs bendrauti su merginomis, tiesa?

Jis nė nemanė įsižeisti dėl šių jos žodžių. Vos vos šyptelėjęs jis gūžtelėjo pečiais.

— Taip, tiesa.

Šitaip pasakyti buvo užvis lengviausia. Gimtajame jo pasaulyje virš galvos nuolat kybojo grėsmė, kiekvienas gyveno tik šia diena, ir neapleido pojūtis, kad laiko atseikėta labai ribotai. O tokiomis sąlygomis seksas buvo ne kas kita, kaip patikimas streso malšintojas — ir visiškai lengvai prieinamas. Tačiau tikro prisirišimo buvo kiek įmanoma vengiama, nes pernelyg realiai grėsė praradimo skausmas. Gi šiame pasaulyje viskas buvo visai kitaip. Žmonės lengvai susisaistydavo emociniais ryšiais ir nuosavybės jausmą pajusdavo anksčiau nei įgydavo tam pagrindo. Atrodė, jog čionai esama ištiso nerašytų taisyklių bei susitarimų minų lauko, o Feračinis nusprendė turįs ir svarbesnių užsiėmimų nei įsivelti į šitokią kebeknę. O gal tiesiog pasąmonė pakišo jam racionaliausią išeitį? Gal jis tiesiog baiminosi būti atstumtas, jei pasakys ne tai, ką reikia?

Dženetė savaip išsiaiškino jo atvirumą, ji pamanė, kad šitaip Haris šaukiasi jos pagalbos. Ji vėl prisiglaudė prie jo, pabučiavo į lūpas ir sukuždėjo, įrėmusi nosį jam į petį:

— Tik neprisigalvok visokių niekų, nepamanyk, kad aš darau tai visada ir su kiekvienu, Hari, bet mes galėtume suveikti taip, kad… na, kad liktume vienu du — tik tu ir aš. Džefas šiandien dirba iki vėlumos ir drauge su pora vaikinų naktį praleis universitete. Mūsų butas bus tuščias.

Feračinis įsmeigė žvilgsnį į sąsiaurio vandenis.

— Nesu tikras, kad noriu taip giliai tave įpainioti.

Dženetė tylutėliai susijuokė.

— Hari, tu kartais iš tiesų kalbi pašėlusiai keistus dalykus. Man retsykiais net pasirodo, kad esi iš kažkokios kitos planetos.

— Turėjau omeny — prieš man išvažiuojant, — paaiškino jis. — Dar nežinau tikslios datos, kada turėsiu išvykti, ir nenutuokiu, kiek laiko teks užtrukti kelionėje, taigi, nenorėčiau, kad…

Neatrodė, kad Dženetė būtų labai nustebusi.

— Į užjūrį? — paklausė ji.

— Taip.

— Bet juk tu sugrįši, tiesa?

— Žinoma.

Dabar ji neatrodė visai įtikinta.

— Tai — na… Tai pavojinga?

— Klausyk, aš negaliu tau pasakyti nieko konkretaus… Juk jau esame kalbėję apie tai.

Dženetė žengė žingsnį atatupsta, kad galėtų matyti jo veidą.

— Man regis, jau kurį laiką mes kažko panašaus ir tikėjomės, — pareiškė ji. — Džefas net susikūrė teoriją apie tai. Ar norėtum ją išgirsti?

— Pasakyk, — paprašė Feračinis.

— Jis mano, kad vyriausybė smarkiai nerimauja, jog Hitleris ir naciai kažkokiu būdu gali pirmieji įsigyti tą bombą, apie kurią jūs vis šnekate. Taigi, jis spėja, kad jūs priklausote kažkokiam slaptam kariuomenės daliniui — esate apmokyti prasiskverbti į Europą ir sabotuoti bombos kūrimo programą.

— Netgi nepaskelbę karo?

— Džefo manymu, užduotis ypatingai svarbi, taigi, netgi nebūtina laukti, kol Jungtinės Valstijos paskelbs karą. Šiaip ar taip, sprendžiant iš to, kaip klostosi įvykiai, neilgai trukus taip ir atsitiks. O netgi tuo atveju, jei karas ir nebus paskelbtas, jūsų užduotį galima pridengti kokiu nors nekaltu pretekstu, pavyzdžiui, sutartimi su Anglija. Džefas mano, kad kaip tik dėl to prieš porą mėnesių Anglijos karalius buvo atvykęs susitikti su mūsų prezidentu.

— Jis išties įžvalgus vaikinas, — pripažino Feračinis. Jis labai tikėjosi išlaikysiąs kuo abejingiausią veido išraišką ir nuslėpsiąs, kaip labai Džefas įžvalgus. — Ar dabar lauki komentaro?

Dženetė atsiduso.

— Ne, nereikia. Tiesiog — na… kai tu išvyksi, kad ir kada tai atsitiktų, norėčiau, kad žinotum: aš visada galvosiu apie tave. Pats supranti, ką turiu galvoje. Ir nemanyk, kad visiškai niekam nerūpi, kas gali atsitikti.

Feračinis prisitraukė ją artyn ir ilgai ilgai žvelgė tiesiog jai į veidą. Ji nemirksėdama žiūrėjo jam į akis.

— Tikrai? — galų gale paklausė jis.

— Tikrai, — ji linktelėjo.

Jis akimirksnį padvejojo.

— Na, o tai, ką tu prieš porą minučių sakei apie Džefą…

— Jeigu jau išvyksti, aš irgi norėsiu tikėtis, kad ir tu mane prisimeni.

— Man regis, mes galėtume paslapčia išsmukti ir pasigauti taksi…

— Aš visai atsitiktinai pasiėmiau su savimi paltą.

— Na taip, aš lyg ir pastebėjau.

— Tu niekad nieko nepražiopsai, tiesa?

— Gal nebent tik daugybę progų.

Dženetė nusijuokė ir paėmė jį už rankos.

— Ką gi, nepražiopsok bent šitos. Nagi, eime.

24 skyrius

Rugsėjo vienuoliktąją Jungtinių Valstijų prezidentas Franklinas Ruzveltas nusiuntė Čerčiliui labai jau netikėtą laišką, sveikindamas jį vėl tapus Britanijos karinio laivyno vyriausiuoju vadu ir išreikšdamas viltį, kad Čerčilis neatsisakysiąs ir toliau palaikyti su juo asmeninius ryšius.

Mat valstybės vadovui užmegzti šitokio pobūdžio santykius su vyresnybei pavaldžiu ir dar kitos valstybės ministru, be kita ko, netgi ne atsakingu už kokius nors užsienio reikalus, buvo, švelniai tariant, labai jau neįprasta. Juo labiau šis žingsnis atrodė neįtikėtinas todėl, kad juodu beveik net nebuvo oficialiai pažįstami. Tiesa, kartą 1918-aisiais, buvo trumpai susitikę Londone, kur Ruzveltas buvo atvykęs kaip laivyno ministro pavaduotojas. To susitikimo metu nė vienas jų nepaliko antrajam itin gero įspūdžio. Iki pat šiol Čerčilis ir Ruzveltas sutarė tik dėl vieno vienintelio dalyko — būtent dėl to, kad nacizmas kelia iš tiesų rimtą grėsmę. Tačiau beveik visais kitais klausimais juodviejų pozicijos buvo kone kardinaliai priešingos. Čerčilis buvo griežtas konservatorius, tradicinė jo ideologija ničniekuo nesisiejo su pragmatišku Ruzvelto polinkiu eksperimentuoti, o kaip tik šį polinkį stačiai garbino Amerikos profsąjungos, Ruzveltas buvo pripažintas Amerikos liberalizmo vadas. Kadangi Naujosios Sutarties idėjos iš pažiūros ne ką tesiskyrė nuo tų, kurias skelbė eksprezidentas Huveris, likęs nuošaly po to, kai buvo atsisakyta laisvai besivystančio kapitalizmo, ir atkakliai tebetvirtinąs, kad visi nuostoliai laikui bėgant kompensuosis savaime, taigi, kategoriškai prieš tokias idėjas nusistatęs Čerčilis ėmė primygtinai kviesti neprisidėti prie Ruzvelto „negailestingo karo su verslu ir turtu”. Pastarasis gi savo ruožtu laikė Čerčilį į praeitį besižvalgančiu politiniu atgyvena. Tad kaipgi reikėjo suprasti tą visiškai netikėtą simpatijos ir solidarumo proveržį?

Atsakymas slypėjo toje aplinkybėje, kad abu jie vienodai suprato dvidešimtojo amžiaus strategijos realijas, kurios iš tiesų gerokai pranoko savo kiemo reikalų ribas. Abu jie suvokė, kad jūrų laivyno jėga yra gyvybiškai svarbi pasaulio galios dalis, ir kad abiejų tautų — o iš tiesų ir viso demokratiškojo Vakarų pasaulio — likimas didele dalimi priklauso nuo jungtinės anglų ir amerikiečių laivynų jėgos.

Sekdamas amerikiečių stratego ir laivyno istoriko admirolo Mahano, kurio knygas ryte rijo jaunystėje, doktrinomis, Ruzveltas pripažino, kad karinio jūrų laivyno galia ir yra pagrindinė Amerikos ateities gynybinėse sistemose, o kas dar svarbiau, jis suprato ir tai, kad reikia vystyti bendradarbiavimo, o ne konkurencijos politiką su Britanijos karališkuoju laivynu, norint ateityje atsispirti subrendusiai Vokietijos bei Japonijos jėgai. Ilgą laiką vandenynas buvo natūralus ir patikimas Amerikos gynybinis griovys, tačiau atsiradus garo varikliui bei elektrai juo nebebuvo galima pasikliauti, Amerika tapo vientiso kultūrinio ir ideologinio paveldo, besidriekiančio nuo Havajų salų iki Reino, dalimi. Amerikos saugumas bei interesai didele dalimi priklausė nuo Britanijos laivyno, lygiai taip pat, kaip ir Britanijos manevrai dėl jėgų pusiausvyros Europoje priklausė nuo Amerikos veiksmų Vakarų pusrutulyje. Abi šios šalys stovėjo akis į akį su bendru priešu, o jungtinis karinis laivynas ir buvo ta jėga, turinti pridengti tiek vienos, tiek ir kitos užnugarį.

Šį interesų bendrumą puikiai suprato ir britai — kaip tik tai labiausiai ir lėmė geranorišką jų neutralumą Amerikos atžvilgiu Ispanijos-Amerikos kare ir tylų pritarimą Jungtinėms Valstijoms, kai šios suskubo aneksuoti Havajus ir Filipinus, kol to nepadarė vokiečiai. Taip pat tuo buvo galima paaiškinti Britanijos nuolaidas ginče dėl Aliaskos sienų bei primygtiniam Amerikos pageidavimui kontroliuoti Panamą. Savo ruožtu Jungtinės Valstijos atsimokėjo su kaupu, 1917-ais įsijungdamos į Didįjį karą.

Amerika stačiai negalėjo leisti, kad Anglija ir Prancūzija sužlugtų. Nepaisant pakilių frazių apie tai, kad reikia išsaugoti laisvąjį demokratiškąjį pasaulį, pati paprasčiausia tiesa buvo tokia: kad išsaugotų nepaliestą nuosavą kailį, Amerikai nori nenori teks padėti sustabdyti godžias, grobio ištroškusias šalis, o Mažino užkarda buvo jos pirmoji gynybinė užtvara. Šitaip buvo 1917-aisiais — lygiai taip pat buvo ir dabar.

Savo laiške Ruzveltas užsiminė apie sutapimą, kad juodu su Čerčiliu Didžiojo karo metu ėjo panašias pareigas. Paskui jis pavartojo iškalbingą frazę, esą ir dabartinė situacija „iš esmės labai panaši”. Tokia kalba, kurią kitas pasaulinio masto strategas galėjo nesunkiai suprasti, laiškas bylojo, kad, Ruzvelto nuomone, jo ir Čerčilio požiūriai bei tikslai visiškai sutampa.

Kaip gaila, kad Kongrese nėra daugiau žmonių, kurie gebėtų suvokti situaciją kur kas plačiau, pagalvojo Ruzveltas, atsilošdamas krėsle. Jis sėdėjo kambaryje, kurį pertvarkęs įsirengė savo „ovalinį kabinetą”. Ruzveltas nulydėjo akimis išeinančius užsienio reikalų ministrą Kordelį Hulą, patarėją Haroldą Aiksą bei tris senatorius — su jais jis aptarinėjo 1935-ųjų Neutraliteto Aktą, kurį prezidentas smarkiai gailėjosi pasirašęs, bei būsimą balsavimą dėl ginklų pardavimo kariaujančiosioms pusėms apribojimų panaikinimo — šis balsavimas turėjo būti surengtas to paties mėnesio — spalio — pabaigoje.

Jam patiko dirbti čia, oficialiame savo kabinete vykdomosios vyriausybės korpuse. Kambarys buvo jaukus ir patogus, baltomis sienomis ir tamsiai žaliomis užuolaidomis, kartūnu aptrauktais baldais, be to, dar daugiau jaukumo jam suteikė ir pats Ruzveltas, pridėliodamas galybę įvairiausių asmeninių niekučių, šeimos nuotraukų, ištisas stirtas knygų bei pašto ženklų albumų, čia buvo gausu ir laivų modelių, be to, geriausieji Ruzvelto jūrų žemėlapių bei piešinių kolekcijos pavyzdžiai. Pats darbo stalas buvo karalienės Viktorijos dovana. Jis buvo pagamintas iš Britanijai priklausiusio laivo medienos — tas laivas įstrigo šiaurės jūrų leduose ir buvo paliktas likimo valiai, vėliau Jungtinių Valstijų banginių medžiotojai aptiko jį ir išgelbėjo, o restauruotą Jungtinių Valstijų vyriausybė grąžino jį Britanijai.

Ruzveltas ėjo jau penkiasdešimt septintuosius metus ir prezidentavo nuo 1932-ųjų. Retėjantys jo plaukai buvo pašarmoję sidabru, nuo veido beveik neišnykdavo plati baltadantė šypsena, jis nešiojo pensnė auksiniais rėmeliais, užkabintą ant didžiulės tiesios nosies, kuri visai pritiko plačiam, keturkampiu žandikauliu jo veidui. Iš prigimties Ruzveltas buvo aukštas, stambus vyras, o po poliomelito priepuolio, užklupusio prieš aštuoniolika metų, jis išvystė galingas rankas ir pečius, mat po ligos paralyžius surakino abi jo kojas — tokia negalia garantuotai būtų užbaigusi bet kurio silpnesnės valios žmogaus politinę karjerą. Tačiau Ruzveltas sugebėjo sėkmingai grįžti į politikos areną ir tapo Niujorko valstijos gubernatoriumi, o paskui ir prezidentu, ir dar tokiu metu, kai krizės iškamuota nacija kėlė vyriausybei, ko gero, didesnius nei bet kada reikalavimus. Į iššūkį jis atsakė iš tiesų įspūdingai — kad ir ką iš saugaus vėlesniųjų metų atstumo būtų galėję pasakyti įvairūs ekonomikos bei finansų specialistai, vertindami tikrąjį Ruzvelto naudotų priemonių efektyvumą, tačiau svaiginančio jo „Pirmųjų šimto dienų” dinamizmo pakako įkvėpti žmones, priversti juos patikėti, kad visa dėdės Semo jėga yra jų pusėje. Gerokai nusmukę klestėjimo bei pasitikėjimo savo jėgomis rodikliai vėl pakilo, o vėlesniaisiais metais netgi pranoko ankstesnįjį lygį, ir 1936-ųjų metų rinkimuose Ruzveltas buvo perrinktas antrai kadencijai didele balsų persvara.

Tačiau antroji jo kadencija, ko galbūt ir reikėjo tikėtis, jau nebebuvo tokia sėkminga, reikalai klostėsi nebe taip sklandžiai. Jo paties žodžiais tariant, jis ir jo „naujasutartiečiai” „nusipelnė įsišaknijusio godulio neapykantos”. Dabar, kai dauguma depresijos sukeltų bėdų jau liko užnugaryje, ultradešiniosios jėgos siūbtelėjo iš savo užuoglaudų ir kibo į atlapus tiems, kurie reikalavo pagarbos sau ir demonstratyviai apsimetinėjo turį tokių žinių, kurias visuomenė andai laikė išmintimi. Kita vertus, Ruzvelto pastangos pakeisti teisėtvarkos sistemą — tiksliau sakant, liberalizuoti ją po to, kai Aukščiausiasis Teismas paskelbė kai kurias Naujojo Kurso nuostatas nekonstitucinėmis — pasirodė besančios netinkamai apgalvotos, ir įgyvendinti jų nepavyko. Iš savos patirties Ruzveltas jau žinojo, kad, nepaisant nemažėjančio asmeninio jo populiarumo, kai kuriuos principus bei institucijas amerikiečiai iš prigimties buvo linkę iškelti aukščiau individo ir, vos pabandžius kažką čionai pakeisti, jiems neišvengiamai sukildavo įtarimas.

Vienas tokių dalykų buvo ir tvirtas paprastų žmonių pasiryžimas, sykį išsipainiojus iš Senąjį Pasaulį kamuojančių problemų, už jokius pinigus į jas nebesikišti, neleisti, kad jų sūnūs būtų įvelti Į tas pačias rietenas, nuo kurių bėgdami jie patys atsikraustė į kitą pasaulio kraštą. Tvirta izoliacionistų frakcija Kongrese atspindėjo šias nuotaikas, ir jeigu Ruzveltas paslapčia galvojo, kad Amerikai anksčiau ar vėliau neišvengiamai teks įsitraukti į karą, tai jo, be jokios abejonės, laukė nelengva užduotis: atsargiai pamėginti kažkokiu būdu performuoti visuomenės nuostatas.

Dar visai neseniai Ruzveltas anaiptol nebuvo įsitikinęs, jog tikrai nori šitaip plėšytis. Miunchenas ir po to sekę įvykiai sukėlė jam visišką neviltį, o 1939-ųjų vasarą jis buvo jau kone rimtai apsisprendęs pasitraukti iš viešojo gyvenimo ir visam dar likusiam laikui pasinerti į šeimos džiaugsmus bei asmeninius pomėgius. Tačiau netikėtai griežta Čemberleno nuostata Lenkijos klausimu, ko Ruzveltas jau visiškai nebelaukė, suteikė šiam naujų jėgų, o paskui dar Čerčilio paskyrimas pradžiai į Karo kabinetą, o po to — ir į laivyną atgaivino visas senąsias Ruzvelto viltis. Garsusis jo laiškas Čerčiliui iš dalies ir buvo džiaugsmo, kurio Ruzveltas nei norėjo, nei valiojo nuslėpti, išraiška.

Tiesą sakant, tas netikėtas įvykių posūkis įliejo tiek naujos gyvybės, kad Ruzveltas jau rimtai brandino mintį sulaužyti nusistovėjusią tradiciją ir balotiruotis trečiai kadencijai. Tiesa, kol kas tai tebuvo slapta mintis. Ruzveltas dar niekam neužsiminė apie tai, netgi Eleonorai.

Vis dėlto kaip tik dabar užvis labiausiai reikėjo gerai pagalvoti apie būsimąjį vizitą. Tuo tarpu kol Pa Votsonas, už lankytojus atsakingas prezidento sekretorius, koridoriuje sutikinėjo kitą svečių grupę, Ruzveltas pasiėmė viršutinį aplanką iš visos ant stalo gulinčios krūvos ir atsivertė jį, norėdamas kiek atgaivinti atmintį.

Taip, tai turėjo būti tas pats vizitas, kuriam pagrindas buvo padėtas dar spalio vienuoliktąją. Tą dieną Aleksandras Sachsas, pralaukęs ištisus du mėnesius, galų gale buvo prezidento priimtas ir pagaliau įteikė šiam Einšteino laišką. Gal ir nelabai gražu buvo versti Aleksą šitiek laukti, tačiau argi kas galėjo tikėtis prezidentą turint bent kiek laisvo laiko, kai tik ką baigė smilkti pasaulinės parako statinės dagtis? Ruzveltas pasklaidė prirašytus puslapius aplanke ir peržiūrėjo pasibrauktas vietas bei paraštėse pažymėtas pastabas. Urano tyrinėjimai Kolumbijos universitete… įmanomas neįtikėtinų energijos kiekių šaltinis… viena vienintelė bomba gali sunaikinti ištisą miestą… Nacių programa? Be paties Ruzvelto, Sachso ir Votsono kabinete tada dar buvo ir du karinės amunicijos specialistai: pulkininkas Adamsonas iš sausumos kariuomenės bei komandoras Huveris iš karinio jūrų laivyno. „Anaiptol ne giminė vienam žinomam asmeniui!” — juokais prie šio vardo buvo prirašęs Votsonas atmintinėje prezidentui. Ruzveltas nusišypsojo. Spalio vienuoliktosios įrašas bylojo, kad susitikimas baigėsi Ruzvelto žodžiais: „Pa, tai tikrai verta dėmesio, reikia veikti!”

Iš tiesų, buvo pradėta veikti. Kaipmat buvo paskirtas konsultacinis komitetas urano tyrinėjimams, jam vadovavo nacionalinio standartų biuro direktorius Limanas Dž.Brigsas. Pirmasis komiteto susirinkimas turėjo įvykti spalio dvidešimt pirmąją, į jį buvo išsiuntinėti kvietimai tiems mokslininkams, kurie, pasak Sachso, dalyvavo urano tyrinėjimuose.

Tačiau netrukus atsitiko šis tas labai jau neįprasto. Leo Silardas susisiekė su Votsonu ir primygtinai pareikalavo, kad mokslininkų atstovų grupei būtų surengtas susitikimas su pačiu prezidentu dar prieš minėtąją datą. Jie tvirtina, kad tai gyvybiškai svarbu. Numatyta spalio šešioliktajai. Ruzveltas perskaitė Votsono pastabą apie pokalbį su Silardu, ir jo antakiai šoktelėjo viršun iš nuostabos.

— Primygtinai reikalavo susitikti, a? — suniurnėjo jis pats sau.

— Nagi, būtų gerai, kad jie išties turėtų pasakyti kažką itin svarbaus.

Jis padėjo aplanką į šalį ir pakėlė galvą — į kabinetą paskubomis suėjo penketas lankytojų.

Einšteiną Ruzveltas jau pažinojo. Profesorius ir antroji jo žmona Elza, kuri jau šit treji metai kaip mirusi, kartą svečiavosi Baltuosiuose Rūmuose ir netgi čia nakvojo, tai įvyko pačioje 1934-ųjų pradžioje, vos jiems atvykus iš Europos. Tiksliau, atvyko jie dar 1933-aisiais, tačiau su pirmuoju pakvietimu atsitiko kažkoks nesusipratimas. Ruzveltas laisvai kalbėjo vokiškai, taigi, jiedviem su Einšteinu buvo skalsu šnekos apie besiniaukstančią Europos padangę bei abiejų bendrą pomėgį — buriavimą.

Silardas — tas pats vengrų mokslininkas, kurį minėjo savo laiške Einšteinas — irgi atėjo drauge, taip pat ir pulkininkas Adamsonas, kurį suradęs Votsonas pakvietė skubiai sugrįžti. Likusieji du buvo visiškai nepažįstami: profesorius Mortimeris Grynas ir kažkoks vokietis, daktaras Kurtas Šolderis.

Ruzveltas atsilošė kėdėje ir lengviau atsiduso, kai pagaliau baigėsi oficialus pristatinėjimas.

— Nagi, — paragino jis. — Kalbėkite.

Silardas puikiai jautė padėties rimtumą ir dėl to atrodė ypač nervingas. Jis prisėdo ant paties kėdės kraštelio.

— Pone prezidente, nuoširdžiausiai dėkoju, kad patenkinote tokį neįprastą mano prašymą, — prašneko jis. — Bet esu visiškai tikras: kai tik mus išklausysite, pats pripažinsite, kad mes turėjome išties rimtų priežasčių skubiai reikalauti susitikimo su jumis. Taigi, iš karto apie reikalą…

— Būtų gerai, — įsiterpė Votsonas. — Mes turėjome nertis iš kailio, kad kur nors surastume plyšelį jūsų apsilankymui.

Silardas linktelėjo.

— Svarbu štai kas, — kalbėjo jis. — Tai, ką mes turime jums pasakyti, visiškai niekuo nesusieta su urano tyrinėjimais, nors tai, be abejo, irgi labai svarbu. Tačiau tikroji mūsų apsilankymo čia priežastis yra pernelyg svarbi ir slapta, kad būtume galėję bent miglotai užsiminti apie ją laiške…

Adamsonas ir Votsonas suraukė antakius. Ruzvelto smakras vos vos kilstelėjo aukštyn — šiuo vieninteliu judesiu jis uždavė visus būtinus klausimus.

— Gal galėčiau? — Mortimeris Grynas kyštelėjo ranką į švarko užantį ir ištraukė voką, iš kurio išėmė nuotrauką. Kiek pasikėlęs jis padavė ją Votsonui, kuris nedelsdamas ją įteikė prezidentui. Tai buvo padidinta fotografija, paimta iš mikrofilmų archyvo, kurį „Protėjo” grupė atsigabeno iš 1975-ųjų.

Ruzveltas įsmeigė akis į fotografiją, jo kakta susiraukšlėjo. Paskui visišką suglumimą jo veide pakeitė absoliutus nesugebėjimas patikėti — jis po truputį pradėjo suvokti į ką žiūri — o taip pat, kad šitai visiškai neįmanoma. Jis pakėlė akis ir jau žiojosi kažką sakyti.

— Užtikrinu jus — nuotrauka visiškai autentiška, — pasakė Silardas.

— Galėtumėt bent pasidžiaugti, kad šitokie dalykai įvyksta anaiptol ne kiekvieną dieną, — patarė Einšteinas, mėgindamas bent kiek pagelbėti.

Ruzveltas tik sumirksėjo ir vėl įsmeigė akis į fotografiją. Joje buvo įamžinta šeima, susibūrusi prie didžiulės, dailiai išpuoštos kalėdinės eglutės. Žmonės nuotraukoje šypsojosi, vaikai buvo aprengti geriausiais drabužėliais, o aplink juos gulėjo kalnai dėžučių bei ryšulių su dovanomis. Neliko nė menkiausių abejonių — tai buvo paties Ruzvelto šeima, vieta irgi nesunkiai atpažįstama — jo paties rūmai Haid Parke netoli Hudzono, pusiaukelėje tarp Olbanio ir Niujorko. Pats prezidentas drauge su Eleonora stovėjo būrelio centre, buvo čia ir visi trys jų sūnūs — Džonas, Džeimsas bei Franklinas D. jaunesnysis, o taip pat ir duktė Ana Eleonora. Taip pat čia buvo žentas bei marčios, vaikaičiai bei būrys kitų giminaičių, kuriuos visus Ruzveltas akimoju atpažino.

Visa bėda, kad jis niekaip neįstengė prisiminti Kalėdų, kurių metu buvo padaryta kaip tik šita nuotrauka. Keistas dalykas: drauge su visais kitais sėdėjo ir jauna pusseserė, ant kelių laikanti vaikelį, kuris, regis, tikrai buvo jos — tačiau ši giminaitė neturėjo vaikų ir tik visai neseniai buvo pranešusi apie savo sužieduotuves. Bet tai dar buvo ne viskas — užvis labiausiai stulbino užrašas, pakeverzotas dešiniajame fotografijos kampe — Ruzveltas net nesuabejojo, kad rašysena tikrai jo. Ant nuotraukos buvo užrašyta:

Kaiterinai ir Džonui

Viliuosi, kad laimingų dienų prisiminimai

padės išgyventi šiuos sunkius laikus.

Jus mylįs

Franklinas D.R.

Kalėdos, 1941.

Tūkstantis devyni šimtai keturiasdešimt pirmieji?

Ruzveltas atsargiai padėjo fotografiją ant priešais jį gulinčios popierių krūvelės, dar kelias akimirkas įdėmiai žvelgė į ją, o paskui iš šone gulinčio portsigaro išsiėmė cigaretę ir įkišo jos galą į kandiklį.

— Gal verčiau imkite ir paaiškinkite, — pagaliau ištarė jis, pažvelgdamas į juos.

* * *

Kaip kad ir tikėjosi Vinsleidas, galų gale buvo priimtas sprendimas visas jėgas sutelkti sugrįžimo vartų konstravimui — jeigu pasisektų ir jie pagaliau imtų veikti, tokiu atveju Amerika automatiškai gautų atominę bombą tiesiog iš 1975-ųjų. Tuo pat metu turėjo būti vykdoma ir kita prioritetinė programa — atomo branduolio tyrinėjimas, kaip atsarginė priemonė tam atvejui, jei vis dėlto nepavyktų sutvarkyti sugrįžimo vartų. Be to, į šią programą buvo atkreiptas ir visuomenės dėmesys — ji turėjo pakankamai patikimai pridengti sugrįžimo vartų montavimo darbus.

Be to, Ruzvelto nurodymu visa likusioji „Protėjo” grupės dalis turėjo kaipmat atvykti į Vašingtoną.

— Noriu asmeniškai susitikti su kiekvienu iš tos kompanijos, — pasakė jis Votsonui. — O be to, kiekvienam Jungtinių Valstijų piliečiui turi būti suteikta galimybė prireikus pasišnekėti su savo prezidentu. Visai nesvarbu, kuris tai žmogaus variantas ir iš kokių laikų Jungtinių Valstijų jis kilęs. — Valandėlę pamąstęs jis žvilgtelėjo į Gryną. — Kiek laiko, sakėte, jūs pratupėjote užsidarę tame sandėlyje Brukline?

— Nuo vasario mėnesio, — atsakė Grynas.

— Ar jūsų kariai turi savąsias 1975-ųjų uniformas?

— Taip, be jokios abejonės, jie atsigabeno ir jas.

— Tuomet perduokite jiems mano pageidavimą: norėčiau, kad ateidami čia jie jas apsivilktų, — pareiškė Ruzveltas. — Tai pakurstys jų išdidumą, o taip pat ir dvasios tvirtumą. — Pažvelgęs I Votsoną jis skėstelėjo rankomis. — Būtų visai ne kas, jeigu Jungtinių Valstijų kariai turėtų paslapčia, aplinkiniais keliais sliūkinti pas savo vyriausiąjį vadą, tiesa, Pa?.. Ir dar ne bet kur, o pačiuose Baltuosiuose Rūmuose! Tegul nesimaskuoja, o jeigu kam nors šaus į galvą klausinėti, tegul jie sako, kad jų vykdoma užduotis yra įslaptinta ir jie neturi teisės kalbėti apie tai.

* * *

Susitikimas, paskirtas spalio dvidešimt pirmajai Standartų Biure, įvyko, kaip ir buvo numatyta. Pasak oficialių įrašų. Jungtinių Valstijų branduolinio ginklo kūrimo programai buvo skirtas 6000 dolerių asignavimas. Posėdžio protokole Adamsonas buvo apibūdintas kaip siaurų pažiūrų seno raugo karininkas, nelinkęs net svarstyti kokių nors naujų galimybių. Įrašas bylojo, kad vienu metu jis net pareiškė, kad pergalę lemia anaiptol ne kažkokios ginkluotės gudrybės, o dvasinė persvara. Jei tikrai taip, atšovė Judžinas Vigneris, tokiu atveju armijos biudžetą galima sumažinti maždaug trisdešimčia procentų. Edvardas Teleris užbaigė, kad Hitlerio „dvasinė persvara” šit ką tik sutriuškino lenkus.

Bet, šiaip ar taip, visa tai buvo skirta tik oficialiam protokolui.

1

Jei norite, galime tęsti pokalbį vokiškai (vok.).

2

Šito aš tikrai nesitikėjau — kad jūs visi kalbate vokiškai! (vok.)

Content

Hogan James P. Operacija „Protėjas” 1

Padėkos

PROTĖJAS

Prologas

1 skyrius

2 skyrius

3 skyrius

4 skyrius

5 skyrius

6 skyrius

7 skyrius

8 skyrius

9 skyrius

10 skyrius

11 skyrius

12 skyrius

13 skyrius

14 skyrius

15 skyrius

16 skyrius

17 skyrius

18 skyrius

19 skyrius

20 skyrius

21 skyrius

22 skyrius

23 skyrius

24 skyrius

1